﻿လံာ်စံးထီၣ်ပတြၢၤ Psalms 1

1 ပှၤလၢအတလဲၤဘၣ်ဝဲ လၢပှၤတတီတလိၤဘၣ် အကူၣ်ထီၣ်ဖးလီၤတၢ် အပူၤ, ဒီးတဆၢထၢၣ်ဘၣ်ဝဲ လၢပှၤမၤတၢ်ဒဲးဘး အကျဲ, ဒီးတဆ့ၣ်နီၤဘၣ်ဝဲ လၢပှၤဒုၣ်ဒွဲၣ်တၢ် အလီၢ်ဆ့ၣ်နီၤဘၣ်န့ၣ် ဘၣ်ဆိၣ်ဂ့ၤဝဲလီၤ. 2 ဒီးမုာ်လၤဝဲ လၢယွၤအတၢ်သိၣ်တၢ်သီ အပူၤ, ဒီး လၢအတၢ်သိၣ်တၢ်သီန့ၣ် ဆိကမိၣ်ဝဲ လၢမုၢ်ဆါဆဲး လၢမုၢ်နၤလီၤ. 3 ဒီးကမၤသး ဒ်သ့ၣ်သူၣ်လီၤအသး လၢထံဖိကျိ အနံၤ လၢအသၣ်ထီၣ် လၢအဆၢကတီၢ်ဒၣ်ဝဲ, ဒီးအလၣ် တလီၤညွံးဘၣ် အသိးန့ၣ်လီၤ. ဒီး ကယဲၢ် အမၤတၢ် တမံၤလၢ်လၢ်န့ၣ်, ကကဲထီၣ်လိၣ်ထီၣ်တၢ်လီၤ. 4 ပှၤတတီတလိၤဘၣ်န့ၣ်, တဒ်န့ၣ်အသိးဘၣ်. မ့ၢ် အမၤအသး ဒ်ဖ့ လၢကလံၤအူဒံကွံာ်အီၤ အသိးန့ၣ်လီၤ. 5 မၤသးဒ်န့ၣ်ဒီး လၢတၢ်စံၣ်ညီၣ် အပူၤန့ၣ်, ပှၤ တတီတလိၤဘၣ်န့ၣ် တဆၢထၢၣ်ဘၣ်, ဒီးပှၤတၢ်ဒဲးဘးဖိ, လၢပှၤအတီအလိၤ အတၢ်အိၣ်ဖှိၣ် အကျါဘၣ်. 6 အဂ့ၢ်ဒ်အံၤ ယွၤ သ့ၣ်ညါ ပှၤအတီအလိၤအကျဲန့ၣ်လီၤ, မ့မ့ၢ် ပှၤတတီတလိၤဘၣ်အကျဲန့ၣ် ကတုၤ လၢတၢ်ဟးဂူာ်ဟးဂီၤလီၤ. 

1 ဘၣ်မနုၤ လၢပှၤအကလုာ်တဖၣ် ကလာ်ထီၣ်, ဒီးပှၤဂီၢ်မုၢ်တဖၣ် ကူၣ်ထီၣ်ဖးလီၤ တၢ်ကလီကလီန့ၣ်လဲၣ်. 2 ဟီၣ်ခိၣ် အစီၤပၤတဖၣ် ပာ်ဆၢထၢၣ်အသး, ဒီးပဒိၣ်ပပှၢ်တဖၣ် အိၣ်ဖှိၣ်ရိဖှိၣ် တပူၤဃီ ထီဒါ ယွၤ ဒီးခရံာ်န့ၣ်လီၤ. 3 ဖ့ၣ်တဲာ်ကွံာ်သကိး အတၢ်စၢဃာ်, ဒီးကွံာ်တ့ၢ်ကွံာ်သကိး အပျံၤ တက့ၢ်. 4 ပှၤလၢအဆ့ၣ်နီၤ လၢမူခိၣ်တဂၤန့ၣ် ကနံၤဝဲလီၤ. ယွၤကမၤတရီတပါအီၤလီၤ. 5 တုၤနုၤတစု ကကတိၤတၢ် ဒီးအီၤ လၢအသးထီၣ် ဒီး လၢအသးကဲၤထီၣ်န့ၣ် ကမၤပျံၤမၤဖုးအီၤလီၤ. 6 ဒီးတၢ် လၢယၤအံၤ ယပာ်လီၤလံ ယစီၤပၤ လၢယကစၢၢ်စီဆှံ စံယိၣ် အလိၤလံ. 7 ယကစံၣ်တဲၤတဲလီၤ တၢ်မၤလိာ်န့ၣ်လီၤ. ယွၤ စံးဘၣ် ယၤ, နဲဒၣ်အံၤ နမ့ၢ် ယဖိခွါလီၤ. ယမၤလိၣ်ထီၣ်လံ နၤ လၢမုၢ်မဆါ တနံၤအံၤလံ. 8 ဃ့တၢ် လၢယၤတက့ၢ်, ဒီးယကဟ့ၣ် ပှၤကလုာ်တဖၣ် လၢနန့ၢ်ဘၣ်သါတၢ် အဂီၢ်, ဒီးဟီၣ်ခိၣ် အကတၢၢ်တဖၣ် လၢနစုလီၢ်နခီၣ်ခိၣ် အဂီၢ်လီၤ. 9 နကတီၢ်ကၢ်အီၤ လၢနီၢ်တီၢ်ထး, ဒီး ဒ်ပှၤတ့သပၢၤဖိ အသပၢၤ အသိးန့ၣ် နကတီၢ်သဘှံးဆံးကွံာ်အီၤလီၤ. 10 ဒီးခဲကနံၣ်အံၤ စီၤပၤသ့ၣ်ဧၢ, အိၣ်ဒီး တၢ်ကူၣ်သ့ တက့ၢ်. ဒိးတၢ်သိၣ်တၢ်သီ, ဟီၣ်ခိၣ် အပှၤစံၣ်ညီၣ်ကွီၢ်သ့ၣ်ဧၢ, 11 မၤ ယွၤ အတၢ်မၤ လၢသုသူၣ်ပျံၤသးဖုး တက့ၢ်. သူၣ်ဖှံသးညီ လၢသုသးကနိး တက့ၢ်. 12 နၢမူ ဖိခွါန့ၣ် တက့ၢ်, ကသးထီၣ် ဘၣ်ဖုး, ဒီးသုကဟးဂီၤ လၢကျဲန့ၣ်လီၤ. အဂ့ၢ်ဒ်အံၤ, အသးဒိၣ်ထီၣ်န့ၣ် ကဆိၣ်ကဲၤထီၣ် သတူၢ်ကလာ်လီၤ. ကယဲၢ် ပှၤလၢအသနံာ်သန့ၤအသး လၢအီၤန့ၣ် ဘၣ်ဆိၣ်ဂ့ၤဝဲ ခဲလၢာ်လီၤ. 

1 ယွၤဧၢ, ပှၤလၢအမၤကိၢ်မၤဂီၤယၤ အါထီၣ် ဆံးအါလဲၣ်. ပှၤဂဲၤဆၢထၢၣ်ထီဒါယၤ အိၣ် အါဂၤလီၤ. 2 ပှၤစံးဘၣ်ယသး အါဂၤ, တၢ်အုၣ်က့ၤခီၣ်က့ၤန့ၣ် တအိၣ်ဘၣ် လၢအဂီၢ် လၢယွၤအပူၤဘၣ်. စ့လၤ. 3 မ့မ့ၢ်နဲဒၣ်အံၤ, ယွၤဧၢ, နမ့ၢ် ကတီၤ လၢအဝးတရံး ယၤ တဘ့ၣ်, နမ့ၢ်ယလၤကပီၤ, ဒီးတၢ်ဒုးမိာ်ထီၣ် ယခိၣ်လီၤ. 4 ယကိးထီၣ် ယွၤ လၢယကလုၢ်, ဒီးစံးဆၢ ယၤ လၢအကစၢၢ်စီဆှံန့ၣ်လီၤ. စ့လၤ. 5 ယမံလီၤ, ဒီးယမံသပ့ၤလီၤ. ယဖုသံနီၣ်ထီၣ်လီၤ. အဂ့ၢ်ဒ်အံၤ, ယွၤ မၤစၢၤယၤလီၤ. 6 ယတပျံၤဘၣ် ပှၤကလးသ့ၣ်တဖၣ် လၢအပာ်အသးဝးတရံး ထီဒါယၤန့ၣ်ဘၣ်. 7 ယွၤဧၢ, ဂဲၤဆၢထၢၣ် တက့ၢ်. ယကစၢ်ဧၢ, အုၣ်က့ၤခီၣ်က့ၤယၤ တက့ၢ်. အဂ့ၢ်ဒ်အံၤ, နကျီကွံာ်လံ ယဒုၣ်ယဒါ အခၣ်ဃံ ခဲလၢာ်လံ. နမၤပိာ်လံ ပှၤတတီတလိၤဘၣ်တဖၣ် အမဲလံ. 8 တၢ်အုၣ်က့ၤခီၣ်က့ၤတၢ်န့ၣ် အိၣ်ဒီး ယွၤလီၤ. မ်နတၢ်ဆိၣ်ဂ့ၤန့ၣ် ဘၣ်နပှၤဂီၢ်မုၢ် တက့ၢ်. စ့လၤ. 

1 တုၤ ယကိးထီၣ်နၤဒီး, ကနၣ် ယကလုၢ် တက့ၢ်, ယ တၢ်တီတၢ်လိၤ အကစၢ်ဧၢ. တုၤ ယဘၣ် တၢ်နးတၢ်ဖှီၣ်ဒီး, နမၤပူၤမၤဖျဲးလံယၤလံ, သူၣ်ကညီၤသးကညီၤယၤ, ဒီးဒိကနၣ် ယဘါထုကဖၣ်တၢ် တက့ၢ်. 2 ပှၤကညီဖိသ့ၣ်ဧၢ, ယလၤကပီၤ ကကဲ လၢတၢ်မဲာ်ဆှး ဆံးယံာ်လဲၣ်. သုကအဲၣ်ဒိး တၢ်ကလီကလီ, သု ကဃု တၢ်ကဘျံးကဘျၣ် ဆံးယံာ်လဲၣ်. စ့လၤ. 3 သ့ၣ်ညါ လၢယွၤ ပာ်လီၤဆီ အပှၤစီဆှံ လၢအဂီၢ်ဒၣ်ဝဲန့ၣ် တက့ၢ်. တုၤ ယကိးထီၣ်အီၤ ဒီး, ယွၤ ကဒိကနၣ် ယကလုၢ်လီၤ. 4 ကနိးကစုာ်, ဒီးမၤ တၢ်ဒဲးဘး တဂ့ၤ. ဆိကမိၣ်လီၤ သုသး လၢသုလီၢ်မံပူၤန့ၣ်, ဒီးအိၣ်ဘှီၣ်ကလာ် တက့ၢ်. စ့လၤ. 5 လုၢ် တၢ်လုၢ်အတီအလိၤ, ဒီးသန့ၤသုသး လၢယွၤ တက့ၢ်. 6 ပှၤစံးဝဲ အါဂၤ, မ့ၢ်မတၤ ကဒုးနဲၣ် ပှၤ လၢတၢ်အဂ့ၤ တဂၤလဲၣ်. ယွၤဧၢ, ဒုးကပီၤဘၣ် ပှၤ လၢနမဲာ် အတၢ်ကပီၤ တက့ၢ်. 7 နဒုးသးခုယၤ ဒိၣ်န့ၢ် အဆၢအကတီၢ် လၢအဝဲသ့ၣ် အဘုဧိၤဟုဧိၤ, ဒီးအစပံးထံ အါထီၣ်န့ၣ် တက့ၢ်လီၤ. 8 ယကမံလီၤ ဒီးမံသပ့ၤ မုာ်မုာ်ခုၣ်ခုၣ်လီၤ. အဂ့ၢ်ဒ်အံၤ, ယွၤဧၢ, ပှၤလၢအဒုးပူၤဖျဲးယၤ လၢတၢ်အၢတၢ်သီ မ့ၢ်ထဲနၤတဂၤဧိၤလီၤ. 

1 ကနၣ် ယကလုၢ်ကထါ, ယွၤဧၢ, ပးကဲ ယဆိကမိၣ်တၢ်န့ၣ် တက့ၢ်. 2 ကနၣ် ယဃ့တၢ်အသီၣ် တက့ၢ်, ယစီၤပၤ, ဒီးယကစၢ်ဧၢ, အဂ့ၢ်ဒ်အံၤ ယဘါထုကဖၣ်နၤလီၤ. 3 နကနၢ်ဟူ ယကလုၢ် လၢမုၢ်ဂီၤ, ယွၤဧၢ, လၢမုၢ်ဂီၤန့ၣ် ယကကတဲာ်ကတီၤတၢ် လၢနဂီၢ်, ဒီးကကွၢ်ထီၣ်တၢ်လီၤ.  4 အဂ့ၢ်ဒ်အံၤ, နတမ့ၢ်ဘၣ် ကစၢ်တဂၤ လၢအဘၣ်အသး လၢတၢ်တတီတလိၤဘၣ်, တၢ်အၢတၢ်သီ တအိၣ်တဆိးဘၣ် ဒီးနၤဘၣ်. 5 ပှၤပာ်ကဖိအသးန့ၣ် တဆၢထၢၣ်ဘၣ် လၢနမဲာ်ညါဘၣ်. န သးဟ့ ကယဲၢ် ပှၤမၤအၢမၤသီတၢ်လီၤ. 6 နကမၤဟးဂီၤ ပှၤ လၢအကတိၤကဘျံးကဘျၣ်တၢ်လီၤ. ပှၤဘၣ်ဃးဒီး တၢ်သွံၣ်, ဒီးပှၤလီတၢ်န့ၣ် ယွၤသးဘၣ်အၢ အီၤလီၤ. 7 မ့မ့ၢ်ယဲဒၣ်အံၤ, မ့ၢ်နဘျုးအါ နဖှိၣ်ဂီၢ် သတးဒီး, ယဟဲနုာ် လၢနဟံၣ်ပူၤ, ယကဘူၣ်ထီၣ်ဘါထီၣ်နၤ လၢယသူၣ်ပျံၤသးဖုး လၢနနူၢ်စီဆှံအပူၤ လီၤ. 8 ယွၤဧၢ, ဆှၢယၤ လၢနတၢ်တီတၢ်လိၤအပူၤ လၢယဒုၣ်ယဒါ အဃိန့ၣ် တက့ၢ်. မၤလိ နကျဲ လၢယမဲာ်ညါ တက့ၢ်. 9 အဂ့ၢ်ဒ်အံၤ, တၢ်ကတိၤအတီ တအိၣ်ဘၣ် လၢအထးခိၣ်ဘၣ်. အသးကံၢ်ပူၤန့ၣ် မ့ၢ်မး တၢ်အၢတၢ်သီလီၤ. အကိာ်ပူၤန့ၣ်မ့ၢ် တၢ်သွၣ်ခိၣ်အပူၤ အိၣ်အိးထီၣ်အသးလီၤ. မၤဘျ့ အပျ့ၤလီၤ. 10 ကစၢ်ဧၢ, ပာ် တၢ်ဒဲးဘး လၢအလိၤ တက့ၢ်. မ်အလီၤဃံၤ လၢအတၢ်ကူၣ်ဒၣ်ဝဲန့ၣ် တက့ၢ်. ဟီထီၣ်ကွံာ်အီၤ လၢအတၢ်ကမၣ် အါမံၤ အဃိန့ၣ် တက့ၢ်. အဂ့ၢ်ဒ်အံၤ, ပူထီၣ်နၤလီၤ. 11 မ့မ့ၢ် ကယဲၢ် ပှၤလၢအသန့ၤအသး လၢနၤန့ၣ် မ်အသူၣ်ခုသးခု သူၣ်ဖှံသးညီ တထံၣ်ဃီ, လၢနအိၣ်ပှိၤအီၤ အဃိန့ၣ် တက့ၢ်. ဒီးပှၤ လၢအအဲၣ်နမံၤန့ၣ် မ်အသူၣ်ဖှံသးညီ လၢနပူၤ တက့ၢ်. 12 အဂ့ၢ်ဒ်အံၤ, နဲဒၣ် နကဆိၣ်ဂ့ၤ ပှၤအတီအလိၤ, ယွၤဧၢ, တၢ်ဘၣ်နသး ကအိၣ်ဝးတရံးအီၤ ဒ်ကတီၤတဘ့ၣ် အသိးန့ၣ်လီၤ. 

1 ယွၤဧၢ, သိၣ်ဃီၣ်ယၤ လၢနသးထီၣ် တဂ့ၤ, ဒီး သိၣ်က့ၤသီက့ၤယၤ လၢနသးကဲၤထီၣ်န့ၣ် တဂ့ၤ. 2 သူၣ်ကညီၤသးကညီၤယၤ တက့ၢ်, ယွၤဧၢ. အဂ့ၢ်ဒ်အံၤ, ယလီၤဘှါလီၤ. ယွၤဧၢ, မၤဘျါက့ၤယၤ တက့ၢ်. 3 အဂ့ၢ်ဒ်အံၤ, ယဃံကနိးလီၤ. ယသးကိၢ် နးမးလီၤ. ဒီးနဲဒၣ်ယွၤဧၢ, ဆံးယံာ်လဲၣ်. 4 ဟဲက့ၤ ယွၤဧၢ, မၤပူၤမၤဖျဲး ယသး တက့ၢ်. အုၣ်က့ၤခီၣ်က့ၤ ယၤ လၢနဘျုးနဖှိၣ် အဃိ တက့ၢ်. 5 အဂ့ၢ်ဒ်အံၤ, တၢ်သ့ၣ်နီၣ်ထီၣ်က့ၤ နၤ တအိၣ်ဘၣ် လၢတၢ်သံ အပူၤဘၣ်. လၢပျုၤပူၤန့ၣ်မ့ၢ် မတၤ ကစံးထီၣ်ပတြၢၤ နဘျုး တဂၤလဲၣ်. 6 တၢ်ဘှံးယသး လၢယကအုကစွါ အဃိ, ယမၤထီၣ်ဖီ ယလီၢ်မံ ကိးမုၢ်နၤဒဲး, ဒီးယမၤပှံၢ်လီၤ ယလီၢ်မံ လၢယမဲာ်ထံန့ၣ်လီၤ. 7 ယမဲာ်ယုာ် လၢတၢ်ကိၢ်တၢ်ဂီၤ အဃိ, လီၤသပှၢ်ဝဲ လၢယဒုၣ်ယဒါ ခဲလၢာ် အဃိလီၤ. 8 ကယဲၢ် ပှၤမၤတၢ်အၢတၢ်သီ ခဲလၢာ်သ့ၣ်ဧၢ, ဟးထီၣ်ကွံာ် လၢယအိၣ် တက့ၢ်. အဂ့ၢ်ဒ်အံၤ, ယွၤနၢ်ဟူလံ ယဟီၣ်တၢ်အသီၣ်လံ. 9 ယွၤ နၢ်ဟူလံ ယဃ့ကညးတၢ်လံ, ယွၤ ကတူၢ်လိာ် ယတၢ်ထုကဖၣ်လီၤ. 10 ယဒုၣ်ယဒါ ခဲလၢာ်န့ၣ် အမဲာ်ကဆှး, ဒီးပျံၤတၢ်ဖုးတၢ်လီၤ. ကက့ၤက့ၤ, ဒီးမဲာ်ဆှး သတူၢ်ကလာ်လီၤ. 

1 ယွၤ, ယကစၢ်ဧၢ, ယသန့ၤယသး လၢနၤလီၤ. အုၣ်က့ၤခီၣ်က့ၤယၤ လၢကယဲၢ် ပှၤမၤအၢမၤသီယၤ အစုပူၤ, ဒီးမၤပူၤမၤဖျဲးယၤ တက့ၢ်. 2 ကဖှီ ဘၣ်ဖုး ယသးဒ်ခ့ယုၢ် အသိးန့ၣ်, ကအ့ၣ်ဖှီတဲာ် ဘၣ်ဖုး, ဒီး တၢ်မၤပူၤမၤဖျဲး တအိၣ်ဘၣ်. 3 ယွၤ, ယကစၢ်ဧၢ, ယမ့ၢ်မၤတ့ၢ် တၢ်အံၤ, တၢ်အၢ မ့ၢ်အိၣ်လၢယစုပူၤဒီး, 4 ယမ့ၢ်မၤကၣ် ပှၤ လၢအဃူလိာ်ဖိးလိာ်ဒီးယၤ လၢတၢ်အၢဒီး, (မ့ၢ်မး ယမၤပူၤဖျဲးပှၤ လၢအမ့ၢ် ယဒုၣ်ယဒါ ကလီကလီ,) 5 မ်တၢ်အဒုၣ်အဒါ လူၤ ယသးသမူ, ဒီးချုးန့ၢ် ဒီးယီၢ်တံၢ်အီၤ ပၢၢ်လၢဟီၣ်ခိၣ်, ဒီးဒုးအိၣ် ယလၤကပီၤ လၢဟီၣ်ခိၣ်ကမူၣ် အကျါန့ၣ် တက့ၢ်. စ့လၤ. 6 ဂဲၤဆၢထၢၣ် လၢနသးထီၣ် တက့ၢ်. ယွၤဧၢ, ပာ် ဆၢထၢၣ်နသး လၢယဒုၣ်ယဒါတဖၣ် သးဒိၣ်ထီၣ်ဆူၣ် အဃိ, ဒီးဖုသံနီၣ်ထီၣ် လၢယဂီၢ် တက့ၢ်. နမၤလိာ်လံ တၢ်စံၣ်ညီၣ်ကွီၢ်လံ. 7 ဒီးပှၤဂီၢ်မုၢ် အတၢ်အိၣ်ဖှိၣ် ကအိၣ်ဝးတရံးနၤလီၤ. ဒီး လၢအဖီခိၣ်န့ၣ် က့ၤထီၣ်ဆူ တၢ်အလီၢ်ထီၣ်ထီန့ၣ် တက့ၢ်. 8 ယွၤ စံၣ်ညီၣ် ပှၤဂီၢ်မုၢ်လီၤ. စံၣ်ညီၣ်ယၤ, ယွၤဧၢ, ဒ်ယ တၢ်တီတၢ်လိၤအသိး, ဒီးဒ်တၢ်လၢတၢ်ပှဲၤ လၢအအိၣ် လၢယပူၤ အသိးန့ၣ် တက့ၢ်. 9 မ်ပှၤတတီတလိၤ အတၢ်အၢန့ၣ် ကတၢၢ်လၢ် တက့ၢ်. မ့မ့ၢ် ပှၤတီပှၤလိၤန့ၣ် ဒုးအိၣ်ဂၢၢ်ဆိးကျၢၤအီၤ တက့ၢ်. အဂ့ၢ်ဒ်အံၤ ယွၤ အတီအလိၤ တဂၤ မၤကွၢ် ပှၤအသး, ဒီးအကလ့ၢ်တဖၣ်လီၤ. 10 ယကတီၤတဘ့ၣ် အိၣ်ဒီး ယွၤ လၢအအုၣ်က့ၤခီၣ်က့ၤ ပှၤ လၢအသးလိၤလီၤ. 11 ယွၤမ့ၢ် ပှၤစံၣ်ညီၣ်တၢ် အတီအလိၤ, ဒီးယွၤအသးထီၣ်ဘၣ် ပှၤတတီတလိၤ ကိးမုၢ်နံၤမုၢ်နၤဒဲးလီၤ. 12 ပှၤမ့ၢ်တဃၣ်ဘၣ်အသး ဘၣ်ဒီး, ကကျ့ အနး တဘ့ၣ်လီၤ. ပညိၣ်ထီၣ်လံ အချံၣ်လံ, ဒီးကတဲာ်ကတီၤလံ အီၤလံ, 13 ဒီးကတဲာ်ကတီၤလံ တၢ်သံအစုကဝဲၤန့ၣ် လၢအဂီၢ်လံ. မၤ အပျၢ် လၢမ့ၣ်အူလီၤ. 14 ကွၢ်ကွၢ်, အဟုးဆါ လၢတၢ်အၢ, ဒီးဒၢထီၣ် လၢတၢ်နးတၢ်ဖှီၣ်, ဒီးဆံးစၢ်န့ၢ် တၢ်ကဘျံးကဘျၣ် လီၤ. 15 ခူၣ်လီၤ တၢ်ပူၤ, ဒီးဘၢၣ်ဝဲ, ဘၣ်ဆၣ်ဒီး လီၤတဲာ် လၢတၢ်ပူၤ လၢအမၤဝဲလီၤ. 16 အတၢ်နးတၢ်ဖှီၣ် ကဘၣ် အခိၣ်ဒၣ်ဝဲ ဒီး အတၢ်အၢကလီၤဘၣ် လၢအခိၣ်ဒီဒၣ်ဝဲန့ၣ်လီၤ. 17 ယကစံးထီၣ်ပတြၢၤ ယွၤ ဒ်အတၢ်တီတၢ်လိၤ အသိးန့ၣ် ဒီး ယကသးဝံၣ်ထီၣ် တၢ်ထီကတၢၢ် ယွၤအမံၤလီၤ. 

1 ယွၤ, ပကစၢ်ဧၢ, နမံၤ လၢဟီၣ်ခိၣ် ဒီဘ့ၣ်ညါန့ၣ် ဂ့ၤ ဆံးဒိၣ်လဲၣ်. နပာ် နလၤကပီၤ လၢမူခိၣ်အလိၤ လီၤ. 2 နပာ် တၢ်အစိအကမီၤ လၢဖိဆံး, ဒီးဖိသၣ်အီၣ်နုၢ်ထံတဖၣ် အထးခိၣ်, လၢနဒုၣ်နဒါတဖၣ် အဃိ, ဒ်သိး နကဒုးအိၣ်ဃိကလာ် တၢ်အဒုၣ်အဒါ, ဒီးပှၤမၤဆၢ တၢ်အၢတဖၣ်လီၤ. 3 တုၤ ယကွၢ် နမူခိၣ် နစုမုၢ်စုနၢ အတၢ်မၤ, လါ ဒီးဆၣ်ဧိၤဖီဧိၤ လၢနပာ်လီၤဒီး, 4 ပှၤကညီ လၢနကသ့ၣ်နီၣ်ထီၣ်က့ၤ အီၤ, ဒီးပှၤကညီဖိ လၢနကအိၣ်သကိး အီၤန့ၣ်, မ့ၢ်မနုၤလဲၣ်. 5 နပာ်လီၤအီၤဘူး ဒီးအကဒ်သိး ဒီးကလူးတဖၣ်န့ၣ်, ဒီးဒုးကုာ် အခိၣ်သလုး လၢတၢ်ကဟုကညီၢ်, ဒီးတၢ်လၤကပီၤလီၤ. 6 နဒုးပၢအီၤ လၢနစု အတၢ်မၤ, နပာ်လီၤ တၢ်ခဲလၢာ် လၢအခီၣ်ဖီလာ်, 7 သိမဲာ်တဲးလဲး, ဒီးဂီၤဘုၣ်ဂီၤဖံး ခဲလၢာ်, မ့ၢ်လံ, ဆၣ်ဖိကီၢ်ဖိ လၢပှၢ်လၢ်ကျါ,  8 ထိၣ်ဧိၤလံၣ်ဧိၤ လၢမူကပိာ်လိၤ, ဒီးဒ့ၣ်ဧိၤညၣ်ဧိၤ လၢပီၣ်လဲၣ်ပူၤ, ဖဲဒၣ် တၢ် လၢအလဲၤတၢ် လၢပီၣ်လဲၣ် အကျဲတဖၣ်န့ၣ်လီၤ. 9 ယွၤ, ပကစၢ်ဧၢ, နမံၤ လၢဟီၣ်ခိၣ် ဒီဘ့ၣ်ညါမ့ၢ် အဂ့ၤ ဆံးဒိၣ်လဲၣ်. 

1 ယကစံးထီၣ်ပတြၢၤ ယွၤ လၢယသး ဒီဖျၢၣ်ညါ, ယကဒုးနဲၣ် နတၢ်မၤလီၤလး ခဲလၢာ်လီၤ. 2 ယကသူၣ်ခုသးခု, ဒီးသူၣ်ဖှံသးညီ လၢနပူၤ, ယကသးဝံၣ်ထီၣ် နမံၤ, တၢ်ထီကတၢၢ် တဂၤဧၢ, 3 တုၤ ယဒုၣ်ယဒါ ဃ့ၢ်ကဒါက့ၤဒီး, ကလီၤဃံၤ, ဒီးဟးဂီၤ လၢနမဲာ်ညါလီၤ. 4 အဂ့ၢ်ဒ်အံၤ, နမၤလံ ယတၢ်စံၣ်ညီၣ်, ဒီးယတၢ်လိာ်ကွီၢ်လံ. နဆ့ၣ်နီၤ လၢနလီၢ်ပစိာ်, ဒီး စံၣ်ညီၣ်တၢ် တီတီလိၤလိၤလီၤ. 5 နသိၣ်ဃီၣ် ပှၤကလုာ်တဖၣ်လံ. နမၤဟးဂီၤ ပှၤတတီတလိၤလံ. န တြူာ်ကွံာ် အမံၤ လီၤစိၤလီၤထီလံ. 6 တၢ်အဒုၣ်အဒါန့ၣ် တၢ်မၤဟးဂီၤအီၤ လၢာ်လံ လီၤထူလီၤယိာ်လံ. ဒီးနမၤဟးဂီၤ ဝ့ၢ်တဖၣ်လံ, အတၢ်သ့ၣ်နီၣ်ထီၣ်က့ၤ အီၤဟးဂီၤလံ ဒီးအီၤလံ. 7 ဘၣ်ဆၣ်ဒီး ယွၤ အိၣ်ဝဲဆိးဝဲ လီၤထူလီၤယိာ်လီၤ. ကတဲာ်ကတီၤလံ အလီၢ်ပစိာ် လၢစံၣ်ညီၣ်တၢ် အဂီၢ်လံ. 8 ဒီးကစံၣ်ညီၣ် ပှၤဟီၣ်ခိၣ်ဖိ လၢတၢ်တီ, ဒီးစံၣ်ညီၣ် ပှၤဂီၢ်မုၢ် အကွီၢ် လၢတၢ်တီတၢ်လိၤလီၤ. 9 ယွၤမ့ၢ် တိာ်တဖျၢၣ် လၢပှၤဘၣ် တၢ်မၤအၢ အဂီၢ်, တိာ်တဖျၢၣ် လၢတၢ်မၤကိၢ်မၤဂီၤ အဆၢကတီၢ် အပူၤန့ၣ်လီၤ. 10 ဒီးပှၤ လၢအသ့ၣ်ညါ နမံၤတဖၣ်န့ၣ် ကသန့ၤအသး လၢနၤလီၤ. အဂ့ၢ်ဒ်အံၤ, နတလဲၤသဒၣ်ဘၣ် ပှၤ လၢအဃုနၤဘၣ်, ယွၤဧၢ. 11 သးဝံၣ်ထီၣ် ယွၤ လၢအအိၣ်ဝဲဆိးဝဲ လၢစံယိၣ် အပူၤ, ဒုးနဲၣ် အမၤတၢ် လၢပှၤဂီၢ်မုၢ် အကျါန့ၣ် တက့ၢ်. 12 အဂ့ၢ်ဒ်အံၤ, တုၤ အဃုန့ၢ် တၢ်သွံၣ်ဒီး, သ့ၣ်နီၣ်ထီၣ်က့ၤအီၤလီၤ. တသးပ့ၤနီၣ်ဘၣ် ပှၤလၢအဘၣ် တၢ်နးတၢ်ဖှီၣ် အတၢ်ကိးပသူထီၣ်န့ၣ်ဘၣ်. 13 သူၣ်ကညီၤ သးကညီၤယၤ ယွၤဧၢ, ကွၢ် ယတၢ်နးတၢ်ဖှီၣ် လၢယဒုၣ်ယဒါ အဃိန့ၣ် တက့ၢ်, ပှၤလၢအဝံၣ်ဆၢထၢၣ်ယၤ လၢတၢ်သံအပဲတရီ အပူၤ တဂၤဧၢ, 14 ဒ်သိး ယကစံၣ်တဲၤတဲလီၤ ကယဲၢ် တၢ်စံးထီၣ်ပတြၢၤနၤ လၢစံယိၣ် အဖိမုၣ် အပဲတရီ အပူၤ အဂ့ၢ် လီၤ. ယကသူၣ်ဖှံသးညီ လၢနတၢ်အုၣ်က့ၤခီၣ်က့ၤ အပူၤလီၤ. 15 ပှၤကလုာ်တဖၣ်န့ၣ် လီၤဘျၢ လၢတၢ်ပူၤ လၢအမၤဝဲလီၤ. ပှာ်ဧိၤစၤဧိၤ လၢအပာ်ခူသူၣ်ဝဲ တဆိန့ၣ်ဘၣ်လံ လၢအခီၣ်ဒၣ်ဝဲလီၤ. 16 ပှၤသ့ၣ်ညါယွၤ လၢတၢ်စံၣ်ညီၣ် လၢအမၤဝဲန့ၣ်လီၤ. ပှၤတတီတလိၤဘၣ်န့ၣ် ဘၣ်လံ လၢပျံၤသကွီၤ အပူၤ လၢအမၤဝဲ လၢအစုဒၣ်ဝဲလီၤ. ဟံၣ်ကယိၣ် စ့လၤ. 17 ပှၤတတီတလိၤဘၣ်န့ၣ် ကဘၣ်က့ၤဆူ ပျုၤပူၤ, ကယဲၢ် ပှၤကလုာ်တဖၣ် လၢအသးပ့ၤနီၣ် ယွၤ ခဲလၢာ် လီၤ. 18 အဂ့ၢ်ဒ်အံၤ, ပှၤဖှီၣ်ဖိယာ်ဖိန့ၣ် တၢ်တသးပ့ၤနီၣ် ဘၣ်အီၤ လီၤထူလီၤယိာ်ဘၣ်, ပှၤဘၣ်နးဘၣ်ဖှီၣ် အတၢ်မုၢ်လၢ် တဟါမၢ်ဘၣ် လီၤစိၤလီၤထီဘၣ်. 19 ဂဲၤဆၢထၢၣ် တက့ၢ်, ယွၤဧၢ, မ်ပှၤကညီ အသု တမၤနၢၤတၢ် တဂ့ၤ. မ်ပှၤကလုာ်တဖၣ် ဘၣ် တၢ်စံၣ်ညီၣ်အီၤ လၢနမဲာ်ညါ တက့ၢ်. 20 ပာ် တၢ်ပျံၤတၢ်ဖုး လၢအလိၤ, ယွၤဧၢ, မ်ပှၤကလုာ်တဖၣ် သ့ၣ်ညါ လၢအမ့ၢ် ထဲပှၤသပျၢၤ ပှၤကညီဧိၤ တက့ၢ်. စ့လၤ. 

1 နဆၢထၢၣ် လၢအယံၤမ့ၢ် အဘၣ်မနုၤလဲၣ်, ယွၤဧၢ. နပာ်တဒၢ နသး လၢတၢ်မၤကိၢ်မၤဂီၤ အဆၢအကတီၢ်န့ၣ်မ့ၢ် အဘၣ်မနုၤလဲၣ်. 2 လၢပှၤတတီတလိၤဘၣ် အတၢ်ပာ်ကဖိအသး အဃိန့ၣ်, ပှၤဖှီၣ်ဖိယာ်ဖိ ဘၣ် တၢ်ကိၢ်တၢ်ဂီၤလီၤ. တၢ် လၢအကူၣ်ထီၣ်ဖးလီၤ လၢအဆိကမိၣ်တ့ၢ်ဝဲန့ၣ် ကဘၣ် အကစၢ်ဒၣ်ဝဲ လီၤ. 3 အဂ့ၢ်ဒ်အံၤ, ပှၤတတီတလိၤဘၣ်န့ၣ် ပာ်ကဖိအသး လၢအသးဆၢန့ၢ်တၢ် အဃိ, တုၤ အန့ၢ်ဘၣ် တၢ် လၢအတတီတလိၤဘၣ်န့ၣ် ဆိၣ်ဂ့ၤလီၤအသး, ဒီးမၤတရီတပါ ယွၤလီၤ. 4 ပှၤတတီတလိၤ ဘၣ်ပာ်ထီၣ်ထီ အမဲာ်, ဒီးစံးဝဲဒၣ်, တၢ်တဃုဘၣ်ဝဲဘၣ်, အဆိကမိၣ်တၢ် ခဲလၢာ်န့ၣ်မ့ၢ် လၢယွၤ တအိၣ်ဘၣ်. 5 အကျဲတဖၣ် ဘီၣ်ထီၣ်ညီထီၣ် ကိးအဆၢအကတီၢ်ဒဲးလီၤ. နတၢ်စံၣ်ညီၣ်တဖၣ်န့ၣ် အိၣ်ထီန့ၢ် အထံၣ်သ့ လၢအမဲာ် တက့ၢ် လီၤ. အူဘၣ် အဒုၣ်အဒါ ခဲလၢာ်လီၤ. 6 စံးဝဲ လၢအသးကံၢ်ပူၤ, ယတဟူးတဝးဘၣ်. အဂ့ၢ်ဒ်အံၤ အစိၤစိၤအဃၣ်ဃၣ်န့ၣ် ယတဘၣ်တၢ်အၢဘၣ်. 7 အကိာ်ပူၤ ပှဲၤဒီး ဆိၣ်အၢတၢ်, ဒီးလီတၢ်, ဒီးဂုာ်န့ၢ်တၢ်လီၤ. ဒီးတၢ်နးတၢ်ဖှီၣ် ဒီးတၢ်မၤအၢတၢ်န့ၣ် အိၣ်ဝဲ လၢအပျ့ၤဖီလာ်လီၤ. 8 ဆ့ၣ်နီၤဝဲ လၢအလီၢ် အိၣ်တဒၢ လၢတဝီတဖၣ် အပူၤ, လၢအလီၢ် အိၣ်ခူသူၣ်တဖၣ် အပူၤန့ၣ် မၤသံပှၤ လၢအတၢ်ဒဲးဘး တအိၣ်ဘၣ်. အမဲာ် ပၢၤ ပှၤဖှီၣ်ဖိယာ်ဖိလီၤ. 9 အိၣ်ခိးဝဲ လၢအလီၢ်ခူသူၣ် ဒ်ခ့ယုၢ် လၢသဃာ် အကျါ အသိးန့ၣ်, အိၣ်ခိးဝဲ ဒ်သိး အကဖီၣ်န့ၢ် ပှၤဘၣ်နးဘၣ်ဖှီၣ်န့ၣ်လီၤ. ဒီးဖီၣ်န့ၢ် ပှၤဘၣ်နးဘၣ်ဖှီၣ်, ဒီးမိၤဝဲ လၢအပှာ်န့ၣ်လီၤ. 10 ဒီးပှၤ ဘၣ် တၢ်မၤသဘှံးန့ၣ် လီၤဃံၤဝဲ, ပှၤဖှီၣ်ဖိယာ်ဖိ လီၤဃံၤ လၢအပှၤဆူၣ်တဖၣ် အစုပူၤလီၤ. 11 စံးဝဲ လၢအသးကံၢ်ပူၤန့ၣ်, ယွၤ သးပ့ၤနီၣ်လံ, ပာ်တဒၢလံ အမဲာ်လံ. တထံၣ်လၢၤ နီတစုဘၣ်. 12 ယွၤဧၢ, ဂဲၤဆၢထၢၣ် တက့ၢ်. ကစၢ်ဧၢ, ယူာ်ထီၣ် နစု တက့ၢ်, သးပ့ၤနီၣ် ပှၤ လၢအဘၣ်နးဘၣ်ဖှီၣ်န့ၣ် တဂ့ၤ. 13 ပှၤတတီတလိၤဘၣ်န့ၣ် မၤ ယွၤတရီတပါ မ့ၢ်အဘၣ်မနုၤလဲၣ်. စံးဝဲ လၢအသးကံၢ်ပူၤန့ၣ်, န တဃုဘၣ်တၢ်ဘၣ်န့ၣ်လီၤ. 14 နထံၣ်ဘၣ်လံ. အဂ့ၢ်ဒ်အံၤ, နကွၢ် တၢ်နးတၢ်ဖှီၣ် ဒီး တၢ်မၤကိၢ်မၤဂီၤန့ၣ် ဒ်သိး နကဟ့ၣ်ကၣ်တၢ် လၢနစုလီၤ. ပှၤဖိၣ်ဃဲ လၢအဖှီၣ်န့ၢ်ယာ်ကဲန့ၣ် ဟ့ၣ်လီၤအသး လၢနၤ, နမ့ၢ်နဲ တၢ်မၤစၢၤတၢ်လီၤ. 15 မၤကၢ် ပှၤတတီတလိၤဘၣ် အစု, ဒီးပှၤမၤတၢ်အၢဖိန့ၣ်, ဃု အတၢ်အၢ တုၤ နတထံၣ်လၢၤဘၣ်န့ၣ် တက့ၢ်. 16 ယွၤမ့ၢ် စီၤပၤ အစိၤစိၤအဃၣ်ဃၣ်လီၤ. ပှၤကလုာ်တဖၣ်န့ၣ် ဟးဂီၤလံ လၢအကီၢ်ပူၤလံ. 17 ပှၤလၢအဘၣ်နးဘၣ်ဖှီၣ် အဆၢတၢ်န့ၣ် နနၢ်ဟူလံ. နကကတဲာ်ကတီၤအသး, နကပာ် နၢ်ဟူ နနၢ်, 18 လၢနကစံၣ်ညီၣ် ပှၤဖိၣ်ဃဲ, ဒီးပှၤဘၣ် တၢ်မၤအၢအီၤန့ၣ် ဒ်သိး ပှၤဘၣ်ဃးဒီး ဟီၣ်ခိၣ် အသုတမၤပျံၤမၤဖုးလၢၤတၢ် တဂ့ၤန့ၣ်လီၤ. 

1 ယသန့ၤယသး လၢယွၤလီၤ. ဘၣ်မနုၤ လၢသုစံးဘၣ်ယသး, ဃ့ၢ် ဒ်ထိၣ်ဖိအသိးဆူ သုကစၢၢ် တက့ၢ်န့ၣ်လဲၣ်. 2 အဂ့ၢ်ဒ်အံၤ, ကွၢ်ကွၢ်, ပှၤတတီတလိၤန့ၣ် သူထီၣ်လံ အချံၣ်လံ, ကတဲာ်ကတီၤလံ အပျၢ် လၢချံၣ်ပျံၤ အဖီခိၣ်, ဒ်သိး လၢတၢ်ခံးကျါန့ၣ် အကခးဘၣ် ပှၤအသးလိၤလီၤ. 3 တၢ်အခီၣ်ထံးတဖၣ်မ့ၢ် ဟးဂီၤဒီး, ပှၤအတီတဖၣ် ကမၤဒ်လဲၣ်. 4 ယွၤ အိၣ်ဝဲ လၢအနူၢ်စီဆှံ အပူၤလီၤ. ယွၤအလီၢ်ပစိာ် အိၣ်ဝဲ လၢမူခိၣ်, အမဲာ်ထံၣ်တၢ်, အမဲာ်ဖံး မၤကွၢ် ပှၤကညီဖိလီၤ. 5 ယွၤ မၤကွၢ် ပှၤတီပှၤလိၤလီၤ. မ့မ့ၢ် ပှၤတတီတလိၤ, ဒီးပှၤ လၢအအဲၣ်ဒိး တၢ်မၤအၢန့ၣ် ယွၤသးဟ့အီၤလီၤ. 6 ကဒုးဟဲစူၤ တၢ်ပျံၤသကွီၤ လၢပှၤတတီတလိၤ အဖီခိၣ်လီၤ. မ့ၣ်အူ, ဒီးကး ဒီးကလံၤမုၢ်န့ၣ်မ့ၢ် အလီခီ အဂီၢ်လီၤ. 7 အဂ့ၢ်ဒ်အံၤ, ယွၤအတီအလိၤန့ၣ် အဲၣ် တၢ်တီတၢ်လိၤလီၤ. အမဲာ် ကွၢ် ပှၤအတီအလိၤတဖၣ်န့ၣ်လီၤ. 

1 အုၣ်က့ၤခီၣ်က့ၤ တက့ၢ်, ယွၤဧၢ, အဂ့ၢ်ဒ်အံၤ, ပှၤစီဆှံ လၢာ်ဝဲ, ပှၤအကလုၢ်တီ တအိၣ်လၢၤဘၣ် လၢပှၤကညီဖိ အကျါဘၣ်. 2 ပှၤကတိၤတၢ် ကလီကလီ တဂၤ ဒီးတဂၤ လၢအပျုၤသဘျ့လီၤ. လၢအသးခံဖျၢၣ်န့ၣ် ကတိၤဝဲလီၤ. 3 ယွၤ ကဒီၣ်တဲာ်ကွံာ် ပျုၤသဘျ့ ခဲလၢာ်, ပှၤအပျ့ၤ လၢအကတိၤတၢ် အဒိၣ်အထီတဖၣ်လီၤ. 4 ပှၤလၢအစံးတ့ၢ်, ပအိၣ်ဆူၣ် လၢပပျ့ၤ အဃိ, ပပျုၤမ့ၢ် ပတၢ်ဒၣ် ပဝဲ, မတၤမ့ၢ် ကစၢ် လၢပဖီခိၣ် တဂၤလဲၣ်. 5 လၢပှၤ လၢအဘၣ်နးဘၣ်ဖှီၣ် အတၢ်မၤအၢအီၤ အဃိ, လၢပှၤဖှီၣ်ဖိယာ်ဖိ အကအုကစွါတၢ် အဃိန့ၣ်, ခဲကနံၣ်အံၤ ယကဂဲၤဆၢထၢၣ်, ယွၤ စံးဝဲဒၣ်, ပှၤလၢအသါသဖှိ ဒ်သိး အကန့ၢ် တၢ်အုၣ်က့ၤခီၣ်က့ၤန့ၣ် ယကပာ် လၢအပူၤလီၤ. 6 ယွၤအတၢ်ကတိၤန့ၣ်မ့ၢ် တၢ်ကတိၤကဆှီ ဒ်စ့ လၢအဘၣ် တၢ်ပစီတ့ၢ်အီၤ လၢဖၣ်ကပူၤ လၢဟီၣ်ခိၣ် နွံဘျီ အသိးန့ၣ်လီၤ. 7 နဲဒၣ်ယွၤဧၢ, နကအံးထီၣ်ကွၢ်လီၤအီၤ, နကပၢၤအီၤ လၢပှၤတစိၤအံၤ လီၤထူလီၤယိာ်လီၤ. 8 ပှၤတတီတလိၤ ဟးဝ့ၤဝီၤ ကိးခီဒဲး တုၤ တၢ်ပာ်ထီၣ်ထီ တၢ်အၢတၢ်သီ လၢပှၤကညီ အကျါန့ၣ်လီၤ. 


လံာ်စံးထီၣ်ပတြၢၤ Psalms 13

1 ဆံးယံာ်လဲၣ်, ယွၤဧၢ, နကသးပ့ၤနီၣ်ယၤ လီၤထူလီၤယိာ်ဧါ. နကပာ်တဒၢ နမဲာ် ဒီးယၤ ဆံးယံာ်လဲၣ်, 2 ယကပာ် တၢ်ဆိကမိၣ်ဆိကမး လၢယသးကံၢ်ပူၤ, တၢ်သူၣ်အုးသးအုး လၢယသးကံၢ်ပူၤ သ့သ့တနံၤ ဆံးယံာ်လဲၣ်. ယဒုၣ်ယဒါ ကအိၣ်ထီၣ်ထီန့ၢ် ယၤ ဆံးယံာ်လဲၣ်. . 3 ကွၢ်, ကနၣ် ယကလုၢ် တက့ၢ်, ယွၤ ယကစၢ်ဧၢ, ဒုးကပီၤထီၣ် ယမဲာ် တက့ၢ်. ယကမံသံ ဘၣ်ဖုးလီၤ. 4 ယဒုၣ်ယဒါ ကစံး ဘၣ်ဖုး, ယမၤနၢၤလံ အီၤလံန့ၣ်, ဒီးတုၤ ယဟူးဝးဒီး, ပှၤလၢအမၤကိၢ်မၤဂီၤယၤတဖၣ် ကသူၣ်ဖှံသးညီ ဘၣ်ဖုးလီၤ. 5 ဘၣ်ဆၣ်ဒီး ယသန့ၤယသး လၢနဘျုးနဖှိၣ်, ယ ကသူၣ်ဖှံသးညီ လၢနတၢ်အုၣ်က့ၤခီၣ်က့ၤ အပူၤ လီၤ. 6 ယကသးဝံၣ်ထီၣ် ယွၤလီၤ. အဂ့ၢ်ဒ်အံၤ, မၤဂ့ၤလံယၤလံ. 

1 ပှၤဟးဂီၤဖိစံး လၢအသးကံၢ်ပူၤ, ယွၤ တအိၣ်ဘၣ်န့ၣ်လီၤ. အၢဝဲသီဝဲလီၤ. မၤလံ တၢ်သးဘၣ်အၢ အတၢ်မၤလံ. ပှၤမၤတၢ်ဂ့ၤ တအိၣ်ဘၣ်. 2 ယွၤ ကွၢ်လီၤ လၢမူခိၣ် လၢပှၤကညီဖိ ဒ်သိး အကထံၣ် လၢပှၤ လၢအသးဖး, ပှၤလၢအဃု ယွၤတဂၤ အိၣ် တအိၣ်လဲၣ်န့ၣ် အဂ့ၢ်လီၤ. 3 လဲၤကမၣ်လံ ခဲလၢာ်လံ, ဘၣ်အၢ ဃုာ်လံ တပူၤဃီလံ. ပှၤမၤတၢ်ဂ့ၤ တအိၣ်ဘၣ်, ထဲတဂၤဧိၤ တအိၣ်ဘၣ်. 4 ကယဲၢ် ပှၤလၢအမၤ တၢ်အၢ ခဲလၢာ် တသ့ၣ်ညါ တၢ်ဘၣ်ဧါ. အီၣ် ယပှၤဂီၢ်မုၢ် ဒ်အအီၣ်ကိၣ် အသိး, ဒီးတကိးထီၣ်ဘၣ် ယွၤဘၣ်. 5 ပျံၤတၢ်ဖုးတၢ် ဖဲန့ၣ် သပှၢ်တၢၢ်လီၤ. အဂ့ၢ်ဒ်အံၤ, ယွၤ အိၣ်ဝဲ လၢပှၤအတီအလိၤ တစိၤ အကျါလီၤ. 6 သုဒုးဆှးမဲာ် ပှၤဘၣ်နးဘၣ်ဖှီၣ် အတၢ်ကူၣ်လီၤ. အဂ့ၢ်ဒ်အံၤ, ယွၤမ့ၢ် အတၢ်ပူၤဖျဲးအလီၢ်လီၤ. 7 မ်တၢ်ဟ့ၣ်အံၣ်စရ့လး အတၢ်အုၣ်က့ၤခီၣ်က့ၤ လၢစံယိၣ် အပူၤ တက့ၢ်. တုၤ ယွၤ ဒုးဟဲက့ၤ အပှၤတၢ်မၢကဲကုၢ်ဖိ ဒီး, ယၤကိာ် ကသူၣ်ဖှံသးညီ, အံၣ်စရ့လး ကသူၣ်ခုသးခုလီၤ. 

1 ယွၤဧၢ, မ့ၢ်မတၤ ကအိၣ်ဝဲဆိးဝဲ လၢနဒဲပူၤ တဂၤလဲၣ်, မ့ၢ်မတၤ ကအိၣ်ဝဲ လၢနကစၢၢ်စီဆှံ အလိၤ တဂၤလဲၣ်. 2 ပှၤလၢအလဲၤတၢ် လၢလၢပှဲၤပှဲၤ, ဒီးမၤ တၢ်တီတၢ်လိၤ, ဒီးကတိၤ တၢ်မ့ၢ်တၢ်တီ လၢအသး, 3 ပှၤလၢအတကတိၤခဲၣ်ဘၣ် လၢအပျ့ၤ, တမၤအၢဘၣ် အတံၤအသကိး, ဒီးတဟံးထီၣ်ဘၣ် တၢ်ဒုၣ်ဒွဲၣ် ပှၤ လၢအဃၢၤဘၣ်. 4 ပှၤဘၣ်တၢ်ညိကွံာ်အီၤန့ၣ် တပးကဲဘၣ်ဝဲ လၢအမဲာ်ဘၣ်. မ့မ့ၢ်ယူးယီၣ်ဝဲ ပှၤ လၢအပျံၤ ယွၤန့ၣ်လီၤ. ဒီးဆိၣ်တၢ် လၢအမၤအၢလီၤ အကစၢ်ဒၣ်ဝဲ, ဒီးတကဒံကဒါဘၣ်. 5 တဒုးလိၢ်ဘၣ် စ့ လၢစ့အအ့ၣ်ထီၣ် အဂီၢ်ဘၣ်, ဒီးတဟံးန့ၢ် ခိၣ်ဖးထီဒါ ပှၤလၢအတၢ်ဒဲးဘး တအိၣ်ဘၣ်န့ၣ်ဘၣ်. 6 ပှၤလၢအမၤတၢ်တဖၣ်န့ၣ် တဟူးဝးဘၣ် လီၤထူလီၤယိာ်ဘၣ်လီၤ. 

1 အံးက့ၤကွၢ်ကွၤယၤ တက့ၢ်, ယွၤဧၢ. အဂ့ၢ်ဒ်အံၤ, ယသန့ၤယသး လၢနၤလီၤ. 2 ယစံးဘၣ်လံ ယွၤ, နမ့ၢ် ယကစၢ်လီၤ. လၢနၤ အဖီခိၣ်န့ၣ် ယတၢ်ဂ့ၤ တအိၣ်. 3 တၢ် လၢပှၤစီဆှံ လၢဟီၣ်ခိၣ်ချၢ, အဝဲသ့ၣ် မ့ၢ် ပှၤအဂ့ၤအဝါ လၢတၢ်ဘၣ်ယသး ခဲလၢာ် အိၣ်ဝဲ လၢအပူၤလီၤ. 4 ပှၤလၢအမၤချ့ချ့ လၢတၢ်အဂၤ အဂီၢ်န့ၣ် အတၢ်နးတၢ်ဖှီၣ် အါဝဲလီၤ. ယတလူလီၤဘၣ် တၢ်လုၢ်အီ လၢတၢ်သွံၣ်, ဒီးယတပှ့ၤဘၣ် အမံၤတဖၣ် လၢယ ပျုၤဘၣ်. 5 ယွၤမ့ၢ် ယတၢ်န့ၢ်သါ, ဒီးယလီခီ အဂီၢ် လီၤ. နမၤကျၢၤ တၢ်နီၤဖးတၢ် လၢယဂီၢ်လီၤ. 6 နီၣ်ထိၣ်အပျံၤ လီၤဘၣ် လၢယဂီၢ် လၢအလီၢ်မုာ် လီၤ. မ့ၢ်မး ယတၢ်န့ၢ်သါန့ၣ် အိၣ်ဒီး အဃံအလၤ လီၤ. 7 ယကစံးထီၣ်ပတြၢၤ ယွၤ လၢအဟ့ၣ်ကူၣ်ဘၣ်ယၤလီၤ. ယကလ့ၢ်သိၣ်လိယၤ လၢမုၢ်နၤ စ့ၢ်ကီးလီၤ. 8 ယပာ်လီၤ ယွၤ လၢယမဲာ်ညါ တထံၣ်ဃီလီၤ. မ့ၢ် အအိၣ် လၢယစုထွဲဒီး, ယတဟူးတဝးဘၣ်. 9 မၤသးဒ်န့ၣ်ဒီး ယသးသူၣ်ခုသးခု, ဒီးယလၤကပီၤ သူၣ်ဖှံသးညီလီၤ. ယဖံးယညၣ် စ့ၢ်ကီး ကအိၣ်ကဆိး လၢတၢ်မုၢ်လၢ် အပူၤလီၤ. 10 အဂ့ၢ်ဒ်အံၤ, နတပာ်လီၤတဲာ်ဘၣ် ယသး လၢပျုၤပူၤဘၣ်, နတဒုးထံၣ်ဘၣ် နပှၤစီဆှံ လၢတၢ်အုၣ်သံဘၣ်. 11 နကဘိးဘၣ်သ့ၣ်ညါယၤ လၢတၢ်မူအကျဲ လီၤ. တၢ်သူၣ်ခုသးခု လၢထီၣ်ပှဲၤထီၣ်ဝဲ လၢနမဲာ်ညါ, တၢ်အမုာ် အိၣ်လၢနစုထွဲ လီၤထူလီၤယိာ်လီၤ. 

1 ကနၣ်လၢ် တၢ်တီတၢ်လိၤ, ယွၤဧၢ, ဒိကနၣ် ယကိးထီၣ်တၢ်, ဒိးနနၢ် လၢယတၢ်ထုကဖၣ် လၢပျုၤ လၢအတလီတၢ်ဘၣ်န့ၣ် တက့ၢ်. 2 မ်ယကွီၢ် ဟဲထီၣ် လၢနမဲာ်ညါ, မ်နမဲာ် ကွၢ် တၢ်အလိၤ တက့ၢ်. 3 နမၤကွၢ် ယသး, နအိၣ်သကိးတၢ် လၢမုၢ်နၤ, နမၤပှံၢ်ယၤ, နတထံၣ်န့ၢ်ဘၣ် တၢ်ဆိကမိၣ် လၢအအၢဘၣ်, ယထးခိၣ် အတၢ်ကတိၤ တကမၣ်ဘၣ်. 4 လၢပှၤကညီ အတၢ်မၤ အဂ့ၢ်န့ၣ် ယပလီၢ်ယသး, လၢပှၤမၤကမၣ်တၢ် အကျဲန့ၣ် လၢနပျုၤ အတၢ်ကတိၤ အဃိလီၤ. 5 ယခီၣ် ထွဲဝဲကျၢၤကျၢၤ လၢနကျဲဧိၤကပူၤဧိၤ အပူၤ, ယခီၣ် တလီၤတလံာ်ဘၣ်. 6 ယကိးထီၣ်နၤလီၤ. အဂ့ၢ်ဒ်အံၤ, နကနၣ် ယကလုၢ်, ကစၢ်ဧၢ. ဒိးနနၢ် လၢယၤ, ဒိကနၣ် ယတၢ်ကတိၤ တက့ၢ်. 7 မၤလီၤလးထီၣ် နဘျုးနဖှိၣ် တက့ၢ်, ပှၤလၢအအုၣ်က့ၤခီၣ်က့ၤ ပှၤ လၢအသန့ၤအသး လၢနၤ လၢနစုထွဲ လၢပှၤ လၢအဂဲၤဆၢထၢၣ်ထီဒါအီၤ အစုပူၤန့ၣ် တဂၤဧၢ. 8 အံးက့ၤကွၢ်က့ၤယၤ ဒ်ပမဲာ် ပှၤဖိ အသိး တက့ၢ်. လၢနဒံးဆ့ အကဒုပူၤန့ၣ် ပာ်တဒၢ ယၤ, 9 လၢပှၤတတီတလိၤ လၢအမၤအၢယၤ, ယသးသမူ အဒုၣ်အဒါ လၢအလဲၤဝးတရံးယၤန့ၣ် တက့ၢ်. 10 အိၣ်ဘံၣ်ဃာ်ဝဲ လၢအသိဒၣ်ဝဲ အပူၤလီၤ. ကတိၤ တၢ်ထီၣ်ထီတဖၣ် လၢအထးခိၣ်လီၤ. 11 ခဲကနံၣ်အံၤ, အဝဲသ့ၣ် ဝီၤဃာ်ပှၤ လၢပထွဲတၢ်အပူၤ, ပာ်အမဲာ် လၢအကတ့ၢ်လီၤ ပှၤ ဆူဟီၣ်ခိၣ်လီၤ. 12 မၤသး ဒ်ခ့ယုၢ် လၢအဆၢဖှီကွံာ်တၢ် အသိး, ဒီးဒ်ခ့ယုၢ်အဖိ လၢအအိၣ် လၢအလီၢ်ခူသူၣ် အသိးန့ၣ်လီၤ. 13 ဂဲၤဆၢထၢၣ်, ယွၤဧၢ, လဲၤဘျီ လၢအမဲာ်ညါ, မၤကိာ်လီၤအီၤ, မၤပူၤမၤဖျဲး ယသး လၢပှၤတတီတလိၤ အစုပူၤ, နနးတဘ့ၣ်, 14 လၢပှၤကညီ, နစု, ယွၤဧၢ, လၢပှၤအအံၤ တဃၣ်ဖိ လၢအဂီၢ် အိၣ်လၢအမူဝဲ အဖၢမုၢ်, ပှၤလၢနမၤပှဲၤ အဟၢဖၢ လၢနတၢ်ပာ်ဖှိၣ်န့ၣ် တက့ၢ်. အဝဲသ့ၣ်န့ၢ် အဖိတဖၣ် ဘျဲးန့ၢ်ဖိ, ဒီးပာ်လီၤတဲာ် အတၢ်အိၣ်ဘျဲၣ် လၢအဖိသၣ် အဂီၢ်လီၤ. 15 မ့မ့ၢ်ယဲဒၣ်အံၤ ယကထံၣ်ဘၣ် နမဲာ် လၢတၢ်တီတၢ်လိၤ အပူၤလီၤ. တုၤ ယဖုသံနီၣ်အိၣ်ဒီး နက့ၢ်နဂီၤဒီး, ယကမံသူၣ်မံသးလီၤ. 

1 ယအဲၣ်နၤ, ယဂံၢ်ယဘါ ယွၤဧၢ. 2 ယွၤမ့ၢ် ယလ့, ဒီးယတိာ်, ဒီးယတၢ်မၤပူၤမၤဖျဲးယၤ, ယကစၢ်, ယလၢၢ်, ယကသန့ၤယသး လၢအီၤ, ယကတီၤတဘ့ၣ်, ဒီးယတၢ်အုၣ်က့ၤခီၣ်က့ၤယၤ အနၢၤ, ယတၢးထီၣ်ထီန့ၣ်လီၤ. 3 ယကကိးထီၣ် ယွၤ လၢအဂ့ၤဘၣ် တၢ်စံးထီၣ်ပတြၢၤ အီၤ, ဒီးယကတုၤ လၢတၢ်အုၣ်က့ၤခီၣ်က့ၤ ယၤ လၢယဒုၣ်ယဒါတဖၣ် အစုပူၤလီၤ. 4 တၢ်သံအပျံၤတဖၣ် အိၣ်ဝးတရံးယၤ, ဒီးတၢ်မၤဟးဂီၤ အထံကျိတဖၣ် မၤပျံၤမၤဖုးယၤလီၤ. 5 တၢ်ပျုၤပူၤ အပျံၤတဖၣ် အိၣ်ဝးတရံးယၤ, တၢ်သံ အပျံၤသကွီၤတဖၣ် လဲၤဘျီယၤလီၤ. 6 တုၤ ယဘၣ် တၢ်ကိၢ်တၢ်ဂီၤဒီး, ယကိးထီၣ် ယွၤ, ဒီးယဃ့ကညးတၢ် လၢယကစၢ်လီၤ. ဒီးကနၣ်ဝဲ ယကလုၢ် လၢအနူၢ်ပူၤ, ဒီးယဃ့ကညးတၢ် လဲၤဆူ အမဲာ်ညါ, ဆူအနၢ်ပူၤဒၣ်လဲာ်လီၤ. 7 တုၤနုၤတစု ဟီၣ်ခိၣ် ဟူးဝးဝဲ, ဒီးဆှဲးဆှိးဝဲ, ကစၢၢ်ကလိ အခီၣ်ထံးတဖၣ် သုးအသးဒီး ဟူးဝးဝဲလီၤ. အဂ့ၢ်ဒ်အံၤ, အသးထီၣ်ဝဲလီၤ. 8 မ့ၣ်အူခုၣ် ဟဲထီၣ် လၢအနါဒ့ပူၤ, ဒီးမ့ၣ်အူ လၢအထးခိၣ် အီၣ်တၢ်, မ့ၣ်အူကဖး ဆိၣ်ကဲၤအသး လၢအီၤလီၤ. 9 ဒီးမၤသကူးလီၤ မူခိၣ်, ဒီးဟဲလီၤ, ဒီးတၢ်ခံးသူ အိၣ်ဝဲ လၢအခီၣ်ဖီလာ်, 10 ဒီးဒိးခ့ရူာ်, ဒီးယူၤဝဲ, မ့ၢ်မး ယူၤဝဲ လၢကလံၤအဒံးဆ့ အဖီခိၣ်လီၤ. 11 ပာ် တၢ်ခံး လၢအလီၢ်ခူသူၣ်, ဒီးအဒဲ အိၣ်ဝးတရံးအီၤန့ၣ်မ့ၢ် ထံတၢ်ခံး, တၢ်အၢၣ်တီၣ် လၢမူကပိာ်လိၤလီၤ. 12 လၢတၢ်ကဲၤဆှုၣ်ဆှုၣ် လၢအမဲာ်ညါန့ၣ် တၢ်အၢၣ်တီၣ် ဟးထီၣ်ဝဲ, သူၣ် ဒီးမ့ၣ်အူကဖးလီၤ. 13 ဒီးယွၤမၢ လီသီၣ် လၢမူခိၣ်, ဒီးတၢ်ထီကတၢၢ် ဒုးသီၣ်ထီၣ် အကလုၢ်, သူၣ် ဒီးမ့ၣ်အူကဖးလီၤ. 14 ဒီးပျၢ် အပျၢ်တဖၣ် ဒီးမၤပြံပြါဝဲ, ဒီးခးလီဝၢ်ဒံး အါအါကလဲာ်, ဒီးမၤဃာ်အီၤလီၤ. 15 ဒီးထံအကျိၤတဖၣ်န့ၣ် ဖျါဝဲ ဒီးဟီၣ်ခိၣ် အခီၣ်ထံးတဖၣ်န့ၣ် အိၣ်ဖျါထီၣ်ဝဲ လၢနသိၣ်ဃီၣ်တၢ်, ယွၤဧၢ, လၢနနါဒ့အူသဖှိတၢ် တဘျီ အမဲာ်ညါလီၤ. 16 မၢလီၤဝဲ လၢတၢ်ထီၣ်ထီ, ဟံးန့ၢ်ထီၣ်ယၤ, ထုးထီၣ်ယၤ လၢထံဒိၣ် အကျါလီၤ. 17 ဒီးမၤပူၤမၤဖျဲးယၤ ဒီးယဒုၣ်ယဒါ လၢအဂံၢ်ဆူၣ်အဘါဆူၣ် တဂၤ, ဒီး လၢပှၤ လၢအသးဟ့ယၤတဖၣ် အစုပူၤလီၤ. အဂ့ၢ်ဒ်အံၤ, ဆူၣ်န့ၢ်ယၤ တက့ၢ်လီၤ. 18 လၢယတၢ်နးတၢ်ဖှီၣ် အမုၢ်နံၤန့ၣ် အဝဲသ့ၣ် လဲၤဘျီယၤလီၤ. ဘၣ်ဆၣ်ဒီး ယွၤမ့ၢ် တၢ်အိၣ်တၢ်ဆိး အလီၢ် လၢယဂီၢ်လီၤ. 19 ဒီးဒုးဟးထီၣ်ယၤဆူ အလီၢ်ဖးလဲၢ်, မၤပူၤမၤဖျဲးယၤလီၤ. အဂ့ၢ်ဒ်အံၤ, ဘၣ်အသး လၢယၤလီၤ. 20 ယွၤ ဟ့ၣ်ကၣ်တၢ် လၢယၤ ဒ်ယတၢ်တီတၢ်လိၤ အသိးန့ၣ်, ဒ်ယစုကဆှီ အသိးန့ၣ် ဒုးန့ၢ်ဆၢယၤ လၢတၢ်လီၤ. 21 အဂ့ၢ်ဒ်အံၤ, ယ တိၢ်န့ၢ်လံ ယွၤအကျဲတဖၣ်လံ, ယတမၤကမၣ်ဘၣ် ယကစၢ်ဘၣ်. 22 အဂ့ၢ်ဒ်အံၤ, အစံၣ်ညီၣ်တၢ် ခဲလၢာ် အိၣ်ဝဲ လၢယမဲာ်ညါ, ဒီးအတၢ်မၤလိာ်တဖၣ်န့ၣ် ယတလုၣ်သ့ၣ်ခါပတာ်ဘၣ်, 23 ဒီးယ လၢထီၣ်ပှဲၤထီၣ် လၢအမဲာ်ညါ, ဒီးယ ပလီၢ် ယသး လၢယတၢ်အၢလီၤ. 24 မၤသးဒ်န့ၣ်ဒီး ယွၤ ဟ့ၣ်ကၣ်တၢ် လၢယၤ ဒ်ယတၢ်တီတၢ်လိၤ အသိးန့ၣ်, ဒ်ယစုကဆှီ လၢအမဲာ်ညါ အသိးန့ၣ်လီၤ. 25 လၢပှၤအဂ့ၤန့ၣ် နကပာ်ဂ့ၤ နသး, လၢပှၤအလၢအပှဲၤန့ၣ် နကပာ် လၢပာ်ပှဲၤနသး, 26 လၢပှၤကဆှီန့ၣ် နကပာ်ကဆှီနသး, ဒီး လၢပှၤအကီန့ၣ် နကပာ်ကီ နသးလီၤ. 27 အဂ့ၢ်ဒ်အံၤ, နကအုၣ်က့ၤခီၣ်က့ၤ ပှၤဂီၢ်မုၢ် လၢအဘၣ်နးဘၣ်ဖှီၣ်, မ့မ့ၢ် တၢ်အမဲာ်ထီၣ်ထီန့ၣ် နကဆီၣ်လီၤအီၤလီၤ. 28 အဂ့ၢ်ဒ်အံၤ, နဒုးကပီၤထီၣ် ယမ့ၣ်အူဒၢ, ယွၤ ယကစၢ် မၤကပီၤထီၣ် ယတၢ်ခံးန့ၣ်လီၤ. 29 အဂ့ၢ်ဒ်အံၤ, ယဃ့ၢ်နုာ်ဖျိလံ ပှၤတဖု လၢနၤ, ဒီးယစံၣ်ကပာ်လံ တၢ်အဒူၣ် လၢယကစၢ် တဂၤန့ၣ်လံ. 30 တၢ် လၢယွၤန့ၣ်, အကျဲ လၢထီၣ်ပှဲၤထီၣ်လီၤ. ယွၤ အကလုၢ်န့ၣ် ဘၣ် တၢ်ပှံၢ်အီၤလီၤ. မ့ၢ်ဝဲ လၢကတီၤ တဘ့ၣ် လၢကယဲၢ် ပှၤလၢအသန့ၤအသး လၢအီၤ ခဲလၢာ်လီၤ. 31 အဂ့ၢ်ဒ်အံၤ, လၢယွၤအမဲာ်ညါန့ၣ်မ့ၢ် မတၤမ့ၢ် ကစၢ် တဂၤလဲၣ်. လၢပကစၢ် အဖီခိၣ်န့ၣ်မ့ၢ် မတၤမ့ၢ် လၢၢ် တဂၤလဲၣ်. 32 ပှၤလၢအကံၢ်တူာ် ယယီၢ်ဒ့ဒီး တၢ်ဂံၢ်တၢ်ဘါန့ၣ်မ့ၢ် ယွၤလီၤ. ဒီးပာ် လၢထီၣ်ပှဲၤထီၣ် ယကျဲလီၤ. 33 မၤ ယခီၣ် ဒ်တၤဟိမိၢ် အသိး, ဒီးဒုးဆၢထၢၣ်ယၤ လၢယလီၢ်ထီၣ်ထီ အဖီခိၣ်န့ၣ်လီၤ. 34 သိၣ်လိ ယစု လၢယ ကဒုးတၢ်, ဒီးချံၣ်တိၢ် ဘၣ် တၢ်မၤကၢ်ကွံာ်အီၤ လၢယစုလီၤ. 35 ဒီးနဟ့ၣ်လီၤယၤ လၢနတၢ်အုၣ်က့ၤခီၣ်က့ၤ အကတီၤ တဘ့ၣ်, ဒီးနစုထွဲ ဒုးအိၣ်ဂၢၢ်ဆိးကျၢၤယၤ, ဒီး နဆီၣ်လီၤတၢ်န့ၣ် မၤဒိၣ်ထီၣ်ယၤလီၤ. 36 နမၤလဲၢ်ထီၣ် ယထွဲတၢ်, ဒီးယခီၣ်ဒ့ တကနိးဘၣ်. 37 ယလူၤ ယဒုၣ်ယဒါ, ဒီးချုးန့ၢ်အီၤ, ဒီးယတချုး မၤလၢာ်ဒံးဘၣ်အီၤဘၣ်ဒီး, ယတဟဲက့ၤကဒါက့ၤဘၣ်. 38 ယ ကကျီကွံာ်အီၤ, ဒီးဂဲၤဆၢထၢၣ်ဝဲ တကဲဘၣ်, လီၤဃံၤဝဲ လၢယခီၣ် အဖီလာ်လီၤ. 39 ဒီးနကံၢ်တူာ် ယယီၢ်ဒ့ဒီး တၢ်ဂံၢ်တၢ်ဘါ လၢဒုးသုး အဂီၢ်, နဆီၣ်လီၤ ပှၤလၢအဂဲၤဆၢထၢၣ်ထီဒါ ယၤ လၢယဖီလာ်လီၤ. 40 နဟ့ၣ်လီၤယၤ လၢယဒုၣ်ယဒါ အကိာ်, ဒီးပှၤ လၢအသးဟ့ယၤန့ၣ် ယမၤဟးဂီၤကွံာ်အီၤလီၤ. 41 အဝဲသ့ၣ် ကိးထီၣ် ဘၣ်ဆၣ်ဒီး, တၢ်အုၣ်က့ၤခီၣ်က့ၤ တအိၣ်ဘၣ်, ဆူ ယွၤအအိၣ်န့ၣ်, ဒီးတစံးဆၢဘၣ်ဝဲဘၣ်. 42 ဒီးယမၤလီၤကလဲအီၤ ဒ်ဟီၣ်ခိၣ် အကမူၣ် လၢကလံၤ အမဲာ်ညါ အသိးန့ၣ်, ဒ်ကျဲ အကပံာ် အသိးန့ၣ်, ယလူလီၤကွံာ်အီၤလီၤ. 43 နမၤပူၤမၤဖျဲးယၤ ဒီးပှၤဂီၢ်မုၢ် အတၢ်အ့ၣ်လိာ်ဆိးက့လိာ်န့ၣ်, နပာ်ယၤ လၢပှၤကလုာ်တဖၣ် အခိၣ်, ဒီးပှၤဂီၢ်မုၢ် လၢယတသ့ၣ်ညါတ့ၢ်ဘၣ်အီၤန့ၣ် ကမၤ ယတၢ်လီၤ. 44 တုၤ အနၢ်ဟူတၢ် လၢယဂ့ၢ်ဒီး, ကဒိကနၣ် ယကလုၢ်လီၤ. ပှၤတခီဘီမုၢ်ဖိ ကဆီၣ်လီၤ အသး လၢယဖီလာ်လီၤ. 45 ပှၤတခီဘီမုၢ်ဖိ ကလီၤညွံးကွံာ်, ဒီးကဟဲထီၣ် ကနိးကစုာ် လၢအလီၢ်ကးတံာ်ဃာ်တဖၣ် အပူၤလီၤ. 46 ယွၤ မူဝဲ, ဒီးမ်ယလၢၢ် ဘၣ်တၢ်စံးထီၣ်ပတြၢၤ အီၤ တက့ၢ်, ဒီးတၢ်အုၣ်က့ၤခီၣ်က့ၤယၤ အကစၢ်န့ၣ် မ် အဘၣ် တၢ်ပာ်ထီၣ်ထီအီၤ တက့ၢ်. 47 ပှၤလၢအမၤဆၢ တၢ်အၢ လၢယဂီၢ်န့ၣ်မ့ၢ် ယွၤ လီၤ. ဒီးမၤနၢၤမၤဃၣ် ပှၤဂီၢ်မုၢ် လၢယဖီလာ်လီၤ. 48 မၤပူၤမၤဖျဲးယၤ ဒီးယဒုၣ်ယဒါလီၤ. မ့ၢ်မး နပာ်ယၤ ထီၣ်ထီန့ၢ် ပှၤလၢအဂဲၤဆၢထၢၣ်ထီဒါယၤ တက့ၢ်, နမၤပူၤမၤဖျဲးယၤ လၢပှၤမၤအၢတၢ်လီၤ. 49 မၤသးဒ်န့ၣ်ဒီး, ကစံးထီၣ်ပတြၢၤနၤ လၢပှၤကလုာ်တဖၣ် အကျါ, ယွၤဧၢ, ဒီးယကသးဝံၣ်ထီၣ် နမံၤလီၤ. 50 မ့ၢ်တၢ်အုၣ်က့ၤခီၣ်က့ၤ အတၢးထီ လၢအစီၤပၤ အဂီၢ်, ဒီးမၤဘျုးမၤဖှိၣ် အပှၤဒိးဖှူအသး တဂၤ, လၢစီၤဒၤဝံးဒီး အချံအသၣ် လီၤစိၤလီၤထီ လီၤ. 

1 မူခိၣ် လီၣ်ဖျါထီၣ် ယွၤအလၤကပီၤ, ဒီးတၢ် လၢအမၤဝဲ လၢအစုန့ၣ် မူကပိာ်လိၤ ဒုးနဲၣ်ဝဲလီၤ. 2 တနံၤစံးဘၣ်တၢ် လၢတနံၤဒၣ်, ဒီးတနၤ ဒုးနဲၣ် တၢ်သ့ၣ်ညါ လၢတနၤဒၣ်လီၤ. 3 အကလုၢ် တအိၣ်ဘၣ်, တၢ်ကတိၤ တအိၣ်ဘၣ်, အတၢ်သီၣ် ပတနၢ်ဟူဘၣ်. 4 လၢဟီၣ်ခိၣ် ဒီဘ့ၣ်ညါန့ၣ် အနီၣ်ထိၣ်ပျံၤ လဲၤထီၣ်ဝဲ, ဒီးအတၢ်ကတိၤန့ၣ် ဆူဟီၣ်ခိၣ် အကတၢၢ်လီၤ. ပာ်ဝဲ ဒီးဒဲတဖျၢၣ် လၢမုၢ်အဂီၢ် လၢအပူၤလီၤ. 5 အဝဲန့ၣ် မၤသး ဒ်တလးမူးပိာ်ခွါ လၢအဟဲထီၣ် လၢအဒၢးပူၤ အသိးန့ၣ်, အသူၣ်ဖှံအသးညီ ဒ်ပှၤအဒူ လၢအသါကဃ့ၢ်သတြီၤတၢ် အသိးန့ၣ်လီၤ. 6 ဟဲထီၣ်ဝဲ လၢမူထံး, ဒီးအတၢ်လဲၤတရံး မ့ၢ်ဆူမူထံးန့ၣ်လီၤ. ဒီး လၢအတၢ်ကိၢ် အမဲာ်ညါန့ၣ် တၢ်တဘံၣ်ဘၣ် နီတမံၤဘၣ်. 7 ယွၤ အတၢ်သိၣ်အတၢ်သီ လၢဝဲပှဲၤဝဲ, ဒီးမၤကျၢၤထီၣ်က့ၤ ပသးလီၤ. ယွၤအတၢ်အုၣ်အသးန့ၣ် မ့ၢ်ဝဲတီဝဲ, ဒီးဒုးကူၣ်သ့ပှၤ လၢအတမၤလိဘၣ်တၢ်ဘၣ်လီၤ. 8 ယွၤအကလုၢ်အကထါန့ၣ် တီဝဲလိၤဝဲ, ဒီးမၤခုထီၣ်က့ၤ ပသးလီၤ. ယွၤအတၢ်မၤလိာ်န့ၣ် ကဆှီဝဲ, ဒီးမၤကပီၤထီၣ်က့ၤ ပမဲာ်လီၤ. 9 တၢ်ပျံၤယွၤန့ၣ် စီဝဲဆှံဝဲ, ဒီးအိၣ်ဝဲ အစိၤစိၤအဃၣ်ဃၣ်လီၤ. ယွၤအတၢ်စံၣ်ညီၣ်တဖၣ်န့ၣ်မ့ၢ် အမ့ၢ် အတီဒီး လိၤဝဲတီဝဲ ခဲလၢာ်လီၤ. 10 ပသးကွံအီၤ အလီၢ်အိၣ် ဒိၣ်န့ၢ် ထူ, ဒီး ဒိၣ်န့ၢ် ထူအစီထံ လၢအအါန့ၣ် တက့ၢ်လီၤ. မ့ၢ်အဆၢန့ၢ် ကနဲစီ, ဒီးကနဲစီ လၢအလီၤစီၤ လၢကနဲ အခိၣ်ထံ အလိၤန့ၣ် တက့ၢ်လီၤ. 11 နခ့နပှၤ ဒိး တၢ်ဒုးပလီၢ်အသး စ့ၢ်ကီး လၢအီၤ, ပှၤလၢအတိၢ်န့ၢ် အီၤန့ၣ် ဒိးန့ၢ် အဘျုးဖးဒိၣ်လီၤ. 12 တၢ်လီၤကမၣ်တဖၣ်န့ၣ်မ့ၢ် မတၤ သ့ၣ်ညါသ့ တဂၤလဲၣ်. မၤကဆှီယၤ လၢတၢ်ကမၣ်ခူသူၣ်န့ၣ် တက့ၢ်. 13 တြီ ဃာ် စ့ၢ်ကီး နခ့နပှၤ လၢတၢ်ကမၣ်အဒူ တက့ၢ်. မ်အ သုတပၢယၤ တဂ့ၤ, မ့မ့ၢ်ဒ်န့ၣ်ဒီး ယ ကလၢထီၣ်ပှဲၤထီၣ်, ဒီးယတၢ်ကမၣ် အဒိၣ်အယိာ် တအိၣ်ဘၣ်လီၤ. 14 မ်ယထးခိၣ် အတၢ်ကတိၤ, ဒီးယသး အတၢ်ဆိကမိၣ်န့ၣ်, ဘၣ်နသး တက့ၢ်. ယ လၢၢ်, ဒီးတၢ်ပှ့ၤက့ၤ ယၤ, ယွၤဧၢ. 

1 လၢတၢ်မၤကိၢ်မၤဂီၤ အမုၢ်တနံၤန့ၣ် မ်ယွၤကနၣ် နကလုၢ် တက့ၢ်. မ်စီၤယၤကိာ် အကစၢ် အမံၤန့ၣ် ပာ် နၤ လၢတၢ်ထီၣ်ထီ, 2 မၢလီၤ တၢ်မၤစၢၤနၤ လၢအလီၢ်စီဆှံ, ဒီးဒုးအိၣ်ဂၢၢ်အိၣ်ကျၢၤနၤ လၢစံယိၣ်န့ၣ် တက့ၢ်. 3 မ်အသ့ၣ်နီၣ်ထီၣ်က့ၤ နတၢ်မၤဘူၣ် ခဲလၢာ်, ဒီးတူၢ်လိာ် နတၢ်လုၢ်မ့ၣ်အူ တက့ၢ်. စ့လၤ. 4 မ်အဟ့ၣ်လီၤနၤ လၢတၢ် ဖဲဒၣ်နသး, ဒီးမၤ လၢထီၣ်ပှဲၤထီၣ် နတၢ်ကူၣ်ထီၣ်ဖးလီၤ ခဲလၢာ်န့ၣ် တက့ၢ်. 5 ပကသူၣ်ဖှံသးညီ လၢနတၢ်အုၣ်က့ၤခီၣ်က့ၤ အပူၤ, ဒီး လၢပကစၢ် အမံၤန့ၣ် ပကသူၣ်ထီၣ် ပသုးဖိအလၣ်လီၤ. မ်ယွၤ ဟ့ၣ်တၢ် လၢနဃ့တၢ် ခဲလၢာ်န့ၣ် တက့ၢ်. 6 ခဲကနံၣ်အံၤ ယသ့ၣ်ညါ လၢယွၤ အုၣ်က့ၤခီၣ်က့ၤ အပှၤဒိးဖှူအသး တဂၤလီၤ. ကဒိကနၣ်ဝဲ အကလုၢ် လၢအမူခိၣ်စီဆှံ, ဒီးကအုၣ်က့ၤခီၣ်က့ၤတၢ် လၢအစုထွဲလီၤ. 7 ပှၤတနီၤနီၤ သန့ၤအသး လၢလ့ၣ်ကဟၣ်တဖၣ်, ဒီးပှၤတနီၤနီၤ လၢကသ့ၣ်တဖၣ်လီၤ. မ့မ့ၢ်ပဝဲဒၣ်အံၤ ပကသ့ၣ်နီၣ်ထီၣ်က့ၤ ယွၤ ပကစၢ်အမံၤလီၤ. 8 အဝဲသ့ၣ် ဘၣ်တၢ်ဆီၣ်လီၤအီၤ, ဒီးလီၤဃံၤဝဲလီၤ. မ့မ့ၢ်ပဝဲဒၣ်အံၤ ပဂဲၤဆၢထၢၣ်, ဒီးပပာ်ဆၢထၢၣ် ပသးလီၤ. 9 ယွၤဧၢ, အုၣ်က့ၤခီၣ်က့ၤတၢ် တက့ၢ်. တုၤ ပကိးထီၣ်ဒီး, မ်စီၤပၤ ကနၣ် ပကလုၢ် တက့ၢ်. 

1 ယွၤဧၢ, စီၤပၤ ကသးခု လၢနဂံၢ်နဘါ အပူၤ, ဒီး လၢနတၢ်အုၣ်က့ၤခီၣ်က့ၤ အပူၤန့ၣ် ကသူၣ်ဖှံသးညီ ဆံးဒိၣ်လဲၣ်. 2 နဟ့ၣ်လီၤတၢ် လၢအသးဆၢဝဲ, ဒီးတၢ် လၢအထးခိၣ် ဃ့ဝဲန့ၣ် နတတြီဘၣ်အီၤဘၣ်. စ့လၤ. 3 အဂ့ၢ်ဒ်အံၤ, နဒုးလဲၤဘျီအီၤ လၢတၢ်ဂ့ၤ အဆိၣ်ဂ့ၤတၢ်တဖၣ်, နပာ် ခိၣ်သလုးထူ လၢအခိၣ်လီၤ. 4 ဃ့ တၢ်မူ လၢနၤ, ဒီးနဟ့ၣ်လီၤအီၤ လၢသူၣ်ကၢသးခိး လီၤစိၤလီၤထီလီၤ. 5 အလၤကပီၤ ဒိၣ်ဝဲ လၢနတၢ်အုၣ်က့ၤခီၣ်က့ၤ အဃိလီၤ. တၢ်ယူးယီၣ်, ဒီးတၢ်ကဟုကညီၢ်န့ၣ် နပာ် လၢအလိၤလီၤ. 6 အဂ့ၢ်ဒ်အံၤ, နပာ် တၢ်ဆိၣ်ဂ့ၤတဖၣ် လၢအလိၤ လီၤထူလီၤယိာ် လီၤ. နဒုးသးခုအီၤ ဒိၣ်ဒိၣ်ကလဲာ် လၢနမဲာ်ညါလီၤ. 7 အဂ့ၢ်ဒ်အံၤ, စီၤပၤ သန့ၤအသး လၢယွၤ ဒီး တဟူးတဝးဘၣ် လၢတၢ်ထီကတၢၢ် အဘျုးအဖှိၣ် အဃိန့ၣ်လီၤ. 8 နစု ကထံၣ်န့ၢ် နဒုၣ်နဒါ ခဲလၢာ်, နစုထွဲ ကထံၣ်န့ၢ် ပှၤ လၢအသးဟ့နၤတဖၣ်န့ၣ်လီၤ. 9 တုၤ နကွၢ်အီၤ ဒီးနကပာ်အီၤ လၢဖၣ်ကပူၤမ့ၣ်အူလီၤ. ယွၤ ကမၤဟးဂီၤကွံာ်အီၤ လၢအသးထီၣ်, ဒီးမ့ၣ်အူ ကအီၣ်ကွံာ် အီၤလီၤ. 10 အတၤသၣ်န့ၣ် နကမၤဟးဂီၤကွံာ် လၢဟီၣ်ခိၣ်ချၢ, ဒီး အချံအသၣ် လၢပှၤကညီဖိ အကျါ လီၤ. 11 အဂ့ၢ်ဒ်အံၤ, သါကမၤအၢနၤ, ကူၣ်ထီၣ်ဖးလီၤ တၢ်တဂ့ၤတဘၣ်, လၢအမၤဝဲ တသ့ဘၣ်န့ၣ်လီၤ. 12 အဂ့ၢ်ဒ်အံၤ, နကဃၣ်ဒူၣ်ချၢအီၤ, နကကတဲာ်ကတီၤ နချံၣ်အပျံၤ ထီဒါအီၤလီၤ. 13 မ်နဘၣ် တၢ်ပာ်ထီၣ်ထီနၤ လၢနဂံၢ်နဘါ အဃိန့ၣ် တက့ၢ်. ယွၤဧၢ, ပကအုၣ်တၢ်, ဒီးစံးထီၣ်ပတြၢၤ နစိနကမီၤလီၤ. 

1 ယကစၢ်ဧၢ, ယကစၢ်ဧၢ, ဘၣ်မနုၤ လၢနလဲၤသဒၣ်ယၤလဲၣ်. နယံၤ ဒီးတၢ်အုၣ်က့ၤခီၣ်က့ၤယၤ, နယံၤ ဒီးယကိးပသူထီၣ် အတၢ်ကတိၤန့ၣ်မ့ၢ် အဘၣ်မနုၤလဲၣ်. 2 ကစၢ်ဧၢ, ယကိးထီၣ် လၢမုၢ်ဆါခီ, ဒီး နတစံးဆၢဘၣ်, ဒီး လၢမုၢ်နၤန့ၣ်, ဒီးတအိၣ်ဘှီၣ်ကလာ်ဘၣ်. 3 ဘၣ်ဆၣ်ဒီး နဲဒၣ် နစီနဆှံ, ပှၤလၢအအိၣ်အဆိး လၢအံၣ်စရ့လး အစံးထီၣ်ပတြၢၤတၢ် အကျါ တဂၤဧၢ. 4 ပပၢ်တဖၣ် သန့ၤအသး လၢနၤလီၤ. သန့ၤအသး, ဒီးနမၤပူၤမၤဖျဲးအီၤလီၤ. 5 ကိးထီၣ်ဝဲဆူ နအိၣ်, ဒီးထူၣ်ဖျဲးဝဲ, သန့ၤအသး လၢနၤ, ဒီးအမဲာ်တဆှးဘၣ်. 6 မ့မ့ၢ်ယဲဒၣ်အံၤ ယမ့ၢ် လၢၣ်တဘိ, ဒီးတမ့ၢ်ဘၣ် ပှၤကညီဘၣ်, ပှၤကညီ ဒုၣ်ဒွဲၣ်တၢ် အလီၢ်, ဒီးဘၣ် တၢ်တရီတပါ လၢပှၤဂီၢ်မုၢ်လီၤ. 7 ကယဲၢ် ပှၤလၢအထံၣ်ဘၣ်ယၤ တဂၤလၢ်လၢ်န့ၣ် နံၤဘၣ်ဖၣ်လဲယၤလီၤ. ဖျိးထီၣ် အပျုၤ, ကျၢၢ်ကျာ် အခိၣ်, 8 ဒီးစံးဝဲ, သန့ၤအသး လၢယွၤ လၢအကမၤပူၤမၤဖျဲးအီၤလီၤ. မ့ၢ်ဘၣ်အသး လၢအီၤ ဒီး, မ် အထုးထီၣ်ကွံာ်အီၤ တက့ၢ်. 9 ဘၣ်ဆၣ်ဒီး နဟံးထီၣ်ယၤ လၢယမိၢ် အဒၢလီၢ် အပူၤ လၢယအိၣ်လၢယမိၢ် အနုၢ်ခိၣ် အဖီခိၣ်န့ၣ်, န ဒုးသန့ၤယၤလီၤ. 10 တၢ်ဟ့ၣ်ယၤ လၢနၤ လၢတၢ်အဒၢ လီၢ်ပူၤလံၤလံၤ, လၢယမိၢ် အဟၢဖၢပူၤ လံၤလံၤန့ၣ် နမ့ၢ် ယကစၢ်လီၤ. 11 အိၣ်ယံၤ ဒီးယၤ တဂ့ၤ, အဂ့ၢ်ဒ်အံၤ, တၢ်မၤကိၢ်မၤဂီၤ အိၣ်ဘူးလီၤ. ပှၤမၤစၢၤ တအိၣ်ဘၣ် အဂ့ၢ်လီၤ. 12 ဂီၤဖံးဖါ အိၣ်ဝးတရံးယၤ အါဒု, ဘၤၡၣ် အတၢ်ဆူၣ်တဖၣ် ကဝီၤဃာ်ယၤလီၤ. 13 အဲးထီၣ် အထးခိၣ် လၢယလိၤ, ခ့ယုၢ် လၢအအ့ၣ်ဖှီကွံာ်တၢ်, ဒီးအူကြူၢ်တၢ် လီၤ. 14 တၢ်လူလီၤယၤ ဒ်ထံ အသိးန့ၣ်, ယဃံတဖၣ် လီၤမုၢ်လီၤဖးလိာ်အသး, ယသးမၤသး ဒ်ဃိး အသိး ယပှံၢ်လီၤဝဲ လၢယသအိပူၤလီၤ. 15 ယဂံၢ်ယဘါ ဃ့ထီၣ်ကွံာ် ဒ်သပၢၤတက့ အသိးန့ၣ်, ဒီးယပျ့ၤစဲဘူး ဒီးယခၣ်ခိၣ်, ဒီးနဒုးဟဲလီၤယၤ ပၢၢ်လၢတၢ်သံ အသဟီၣ်ခိၣ် အကမူၣ်ကျါလီၤ. 16 အဂ့ၢ်ဒ်အံၤ, ထွံၣ်တဖၣ် အိၣ်ဝးတရံးယၤ, ပှၤအၢ အတၢ်အိၣ်ဖှိၣ်န့ၣ် ကဝီၤဃာ်ယၤ, ဆဲးဖျိ ယစု ဒီးယခီၣ်လီၤ. 17 ယဂံၢ်ယဃံ ခဲလၢာ်သ့, အဝဲသ့ၣ်န့ၣ် ကွၢ်တမိာ်, ကွၢ်ယၤ ကအီကအီၣ်လီၤ. 18 နီၤဖး ယယၣ် လၢအဂီၢ်, ဒီးဖးဝဲ လၢယဆ့ အဂီၢ်လီၤ. 19 မ့မ့ၢ်နဲဒၣ်, ယွၤဧၢ, အိၣ်ယံၤ ဒီးယၤ တဂ့ၤ, ယဂံၢ်ယဘါဧၢ, ဟဲမၤစၢၤယၤ ချ့ချ့ တက့ၢ်. 20 မၤပူၤမၤဖျဲး ယသး ဒီးနးဧိၤဘီဧိၤ, ယတၢ်တမံၤဧိၤန့ၣ် လၢထွံၣ် အစုပူၤ တက့ၢ်. 21 အုၣ်က့ၤခီၣ်က့ၤယၤ လၢခ့ယုၢ် အထးခိၣ် တက့ၢ်. ဒီး လၢတၤဖးရံၣ် အနၢၤန့ၣ် နနၢ်ဟူလံ ယကလုၢ်လံ. 22 ယကစံးဘၣ်တဲဘၣ် ယဒီပုၢ်ဝဲၢ် လၢနမံၤ, ယကစံးထီၣ်ပတြၢၤနၤ လၢတၢ်အိၣ်ဖှိၣ် အသးကံၢ်ပူၤန့ၣ်လီၤ. 23 ပှၤလၢအပျံၤယွၤသ့ၣ်ဧၢ, စံးထီၣ်ပတြၢၤ အီၤ တက့ၢ်. ကယဲၢ် စီၤယၤကိာ် အချံအသၣ် ခဲလၢာ်သ့ၣ်ဧၢ, မၤလၤကပီၤအီၤ တက့ၢ်. ဒီး ကယဲၢ် အံၣ်စရ့လး အချံအသၣ် ခဲလၢာ်သ့ၣ်ဧၢ, ပျံၤအီၤ တက့ၢ်. 24 အဂ့ၢ်ဒ်အံၤ, တမၤတရီတပါ, တသးဘၣ်အၢ ပှၤဘၣ်နးဘၣ်ဖှီၣ် အတၢ်နးတၢ်ဖှီၣ်, ဒီးတပာ်တဒၢဘၣ် အမဲာ်ဒီး အီၤဘၣ်. ဒီးတုၤ အဃ့ကညးတၢ် လၢအီၤ ဒီး, ကနၣ် အကလုၢ်လီၤ. 25 ယစံးထီၣ်ပတြၢၤနၤန့ၣ် ပှၤကနၢ်ဟူ လၢတၢ်အိၣ်ဖှိၣ်ဖးဒိၣ် အပူၤ, ယကမၤဘူၣ်တၢ် ဘၣ်ဃးဒီး ယဆိၣ်တၢ်တဖၣ် လၢပှၤ လၢအပျံၤအီၤ အမဲာ်ညါလီၤ. 26 ပှၤလၢအသးစူၤတဖၣ် ကအီၣ်တၢ်ဒီး ဘျဲးအီၣ်ဝဲ လီၤ. ပှၤလၢအဃုယွၤန့ၣ် ကစံးထီၣ်ပတြၢၤ အီၤလီၤ. သုသးကမူဝဲ လီၤထူလီၤယိာ်လီၤ. 27 ကယဲၢ် ဟီၣ်ခိၣ် အကတၢၢ် ခဲလၢာ် ကသ့ၣ်နီၣ်ထီၣ်က့ၤ, ဒီးကဃၣ်အသးဆူ ယွၤအအိၣ်, ဒီးပှၤကလုာ်တဖၣ် အဒူၣ် ခဲလၢာ် ကဘူၣ်တၢ်ဘါတၢ် လၢအမဲာ်ညါလီၤ. 28 အဂ့ၢ်ဒ်အံၤ, ဘီဧိၤမုၢ်ဧိၤမ့ၢ် ယွၤအတၢ် လီၤ. ဒီးပၢဝဲ လၢပှၤကလုာ်တဖၣ် အကျါလီၤ. 29 ကယဲၢ် ပှၤအဘီၣ် လၢဟီၣ်ခိၣ်ချၢ ခဲလၢာ် ကအီၣ်ဝဲ, ဒီးဘါဝဲ, ကယဲၢ် ပှၤလၢအလဲၤလီၤဆူ ဟီၣ်ခိၣ် အကမူၣ် ခဲလၢာ်, ဒီးပှၤ လၢအဒုးမူဒံးအသး တသ့ဘၣ်န့ၣ် ကတီၤလီၤဝဲ လၢအမဲာ်ညါလီၤ. 30 တၢ်အချံအသၣ် ကမၤအတၢ်, တၢ်ကစံၣ်တဲၤတဲလီၤ ပှၤတစိၤဒၣ် လၢယွၤ အဂ့ၢ်လီၤ. 31 အဝဲသ့ၣ် ကဟဲ, ဒီးကဒုးနဲၣ် အတၢ်တီတၢ်လိၤ လၢပှၤဂီၢ်မုၢ် လၢအကအိၣ်ဖျဲၣ်န့ၣ် လၢအဝဲဒၣ် မၤတၢ်အံၤလီၤ. 

1 ယွၤမ့ၢ် ယပှၤကွၢ်သိ, တၢ်တမိၣ်န့ၢ်ဘၣ်ယသး လၢတၢ်နီတမံၤဘၣ်. 2 ဒုးကိာ်လီၤယၤ လၢအီၣ်ဆၣ်အလီၢ်လါဟ့ အပူၤ, ဆှၢယၤ လၢထံဂၢၢ်အနံၤလီၤ. 3 မၤက့ၤ ယသး, ဆှၢယၤ လၢကျဲ အတီအလိၤတဖၣ် အပူၤ လၢအမံၤ အဃိလီၤ. 4 တုၤ ယလဲၤ လၢတၢ်သံ အကဒု အကစၢၢ်ကဆူးပူၤ ဒၣ်လဲာ်န့ၣ်, ယတပျံၤဘၣ် တၢ်အၢဘၣ်. အဂ့ၢ်ဒ်အံၤ, နအိၣ်ဒီးယၤလီၤ. နနီၣ်ထိးဘိ ဒီးနနီၣ်ထိးတဘိန့ၣ် မၤမုာ်ထီၣ်က့ၤယၤလီၤ. 5 နကတဲာ်ကတီၤ စီၢ်နီၤခိၣ် လၢယဂီၢ် လၢယဒုၣ်ယဒါတဖၣ် အမဲာ်ညါလီၤ. နဖှူ ယခိၣ် လၢသိ, ယလီခီတဖျၢၣ် ပှဲၤလုာ်ကွံာ်လီၤ. 6 ထဲတၢ်ဂ့ၤ, ဒီးတၢ်ဘျုးတၢ်ဖှိၣ်န့ၣ် ကလူၤပိာ်ယခံ တစိၤဒၣ်ယၤ, ဒီးယကအိၣ်ကဆိး လၢယွၤအဟံၣ် လီၤစိၤလီၤထီလီၤ. 

1 ဟီၣ်ခိၣ်, ဒီးတၢ် လၢအမၤပှဲၤအီၤန့ၣ်မ့ၢ် ယွၤအတၢ်, လၢာ်ခိၣ်, ဒီးပှၤအိၣ်ဝဲဆိးဝဲ လၢအပူၤလီၤ. 2 အဂ့ၢ်ဒ်အံၤ, ပာ်လီၤဝဲ အခီၣ်ထံး လၢပီၣ်လဲၣ် အဖီခိၣ်, ဒီးဒုးအိၣ်ဂၢၢ်ဆိးကျၢၤအီၤ လၢထံကျိတဖၣ် အဖီခိၣ်လီၤ. 3 မ့ၢ်မတၤ ကလဲၤထီၣ် လၢယွၤအကစၢၢ် တဂၤလဲၣ်. ဒီးမ့ၢ်မတၤ ကဆၢထၢၣ် လၢအလီၢ်စီဆှံ အပူၤ တဂၤလဲၣ်. 4 ပှၤ လၢတၢ်ဒဲးဘး တအိၣ်ဘၣ် လၢအစုပူၤဘၣ်, ဒီး အသးကဆှီဝဲ, လၢအတဆှၢဘၣ်အသးဆူ တၢ်ကလီကလီဘၣ်, ဒီးတဆိၣ်ဘၣ်တၢ် လၢလီတၢ်ဘၣ်. 5 အဝဲဒၣ်န့ၣ် ကဒိးန့ၢ် တၢ်ဆိၣ်ဂ့ၤ လၢယွၤ, ဒီးတၢ်တီတၢ်လိၤ လၢအတၢ်အုၣ်က့ၤခီၣ်က့ၤအီၤ အကစၢ်လီၤ. 6 အဝဲန့ၣ်မ့ၢ် ပှၤတစိၤ လၢအဃုအီၤ, ပှၤလၢအဃု နမဲာ်, ယၤကိာ်လီၤ. စ့လၤ. 7 မိာ်ထီၣ် သုခိၣ်, ပဲတရီသ့ၣ်ဧၢ, ဒီးစိာ်ထီၣ်ထီ သုသး, တြဲၤ အထူအယိာ်သ့ၣ်ဧၢ, ဒီးတၢ်လၤကပီၤ အစီၤပၤ ကဟဲနုာ်လီၤ. 8 တၢ်လၤကပီၤ အစီၤပၤ တဂၤအံၤ မ့ၢ်မတၤ တဂၤလဲၣ်. ယွၤ လၢအဂံၢ်ဆူၣ်အဘါဆူၣ်, ဒီးအိၣ်ဒီး အစိအကမီၤ, ယွၤ လၢအအိၣ်ဒီး အစိအကမီၤ လၢဒုးသုး အပူၤလီၤ. 9 မိာ်ထီၣ် သုခိၣ်, ပဲတရီသ့ၣ်ဧၢ, ဒီးစိာ်ထီၣ် သုသး, တြဲၤ အထူအယိာ်သ့ၣ်ဧၢ, ဒီးတၢ်လၤကပီၤ အစီၤပၤ ကဟဲနုာ်လီၤ. 10 တၢ်လၤကပီၤ အစီၤပၤ တဂၤအံၤ မ့ၢ်မတၤတဂၤလဲၣ်. ယွၤ, တၢ်သုးမုၢ်ဂီၢ်မုၢ် အကစၢ်, အဝဲဒၣ်န့ၣ်မ့ၢ် တၢ်လၤကပီၤ အစီၤပၤလီၤ. စ့လၤ. 

1 ယဆှၢထီၣ် ယသးဆူ နအိၣ်, ယွၤဧၢ. 2 ယကစၢ်ဧၢ, ယသန့ၤယသး လၢနၤလီၤ. မ်ယမဲာ်အသု တဆှး တဂ့ၤ. မ်ယဒုၣ်ယဒါ အသု တသးခု လၢယဖီခိၣ် တဂ့ၤ. 3 မ့ၢ်မး ပှၤလၢအမုၢ်လၢ်တၢ် လၢနၤတဖၣ်န့ၣ် တမဲာ်ဆှးဘၣ် နီတဂၤဘၣ်, ပှၤလၢအမၤ တၢ်တတီတလိၤ ကလီကလီန့ၣ် ကဘၣ် တၢ်မဲာ်ဆှးလီၤ. 4 ယွၤဧၢ, ဘိးဘၣ်သ့ၣ်ညါယၤ လၢနကျဲတဖၣ်န့ၣ် တက့ၢ်. သိၣ်လိယၤ လၢနကျဲဧိၤကပူၤဧိၤ တက့ၢ်. 5 ဒုးလဲၤယၤ လၢနတၢ်မ့ၢ်တၢ်တီ အပူၤ, ဒီးသိၣ်လိ ယၤ တက့ၢ်. အဂ့ၢ်ဒ်အံၤ, နမ့ၢ်တၢ်အုၣ်က့ၤခီၣ်က့ၤ ယၤ အကစၢ်လီၤ. ယအိၣ်ခိးနၤ သ့တနံၤကျၢၤလီၤ. 6 သ့ၣ်နီၣ်ထီၣ်က့ၤ နတၢ်သးအိၣ်တဖၣ်, ဒီးနဘျုးနဖှိၣ် တက့ၢ်. ယွၤဧၢ. အဂ့ၢ်ဒ်အံၤ, အိၣ်ဝဲ လၢပျၢၤ လၢကစၢၤလံၤလံၤလီၤ. 7 ယဖိၣ်သၣ်ခွါထီၣ် အတၢ်ဒဲးဘး, ဒီးယတၢ်ကမၣ်တဖၣ်န့ၣ် သ့ၣ်နီၣ်ထီၣ်က့ၤလၢ် တဂ့ၤ. ဒ်နဘျုးနဖှိၣ် အသိးန့ၣ် သ့ၣ်နီၣ်ထီၣ်က့ၤ ယၤ လၢနတၢ်ဂ့ၤ အဃိ တက့ၢ်. 8 ယွၤန့ၣ်မ့ၢ် တၢ်ဂ့ၤတၢ်ဝါ, ဒီးတၢ်တီတၢ်လိၤလီၤ. မၤသးဒ်န့ၣ်ဒီး ဒုးနဲၣ် ပှၤတၢ်ဒဲးဘးဖိ လၢကျဲန့ၣ်လီၤ. 9 ဒုးလဲၤ ပှၤအသးစူၤတဖၣ် လၢတၢ်စံၣ်ညီၣ် အပူၤ, ဒီး ဒုးနဲၣ် ပှၤအသးစူၤတဖၣ် လၢအကျဲလီၤ. 10 ကယဲၢ် ယွၤအကျဲ ခဲလၢာ် မ့ၢ်တၢ်ဘျုးတၢ်ဖှိၣ်, ဒီး တၢ်မ့ၢ်တၢ်တီ လၢပှၤ လၢအတိၢ်န့ၢ် အတၢ်အၢၣ်လီၤအီလီၤ, ဒီးအတၢ်အုၣ်အသးတဖၣ်န့ၣ် အဂီၢ်လီၤ. 11 လၢနမံၤ အဃိ, ကစၢ်ဧၢ, ပျၢ် ယတၢ်ကမၣ် တက့ၢ်. အဂ့ၢ်ဒ်အံၤ, မ့ၢ် အဒိၣ်အယိာ်လီၤ. 12 ပှၤလၢအပျံၤယွၤတဂၤန့ၣ်မ့ၢ် မတၤလဲၣ်. ကနဲၣ်လိအီၤ လၢကျဲတဘိ လၢအကဃုထၢဝဲလီၤ. 13 အသး ကအိၣ်ဝဲဆိးဝဲ လၢတၢ်ဂ့ၤ အပူၤ, ဒီး အချံအသၣ် ကန့ၢ်ဘၣ်သါ ထံဧိၤကီၢ်ဧိၤလီၤ. 14 ယွၤအတၢ်ကူၣ်တၢ်ဖးန့ၣ် အိၣ်ဝဲ ဒီးပှၤ လၢအပျံၤ အီၤ, ဒီး အတၢ်အၢၣ်လီၤအီလီၤ, ဒ်သိး အကဘိးဘၣ်သ့ၣ်ညါအီၤလီၤ. 15 ယမဲာ် ကွၢ်တၢ် ဆူ ယွၤ တထံၣ်ဃီလီၤ. အဂ့ၢ်ဒ်အံၤ, အဝဲဒၣ်န့ၣ် ကထုးထီၣ်ကွံာ် ယခီၣ် လၢပှာ်ဧိၤစၤဧိၤ အပူၤလီၤ. 16 ဃၣ်နသးဆူ ယအိၣ်, ဒီးသးကညီၤယၤ တက့ၢ်. အဂ့ၢ်ဒ်အံၤ, ယအိၣ်သယုၢ်, ဒီးယဘၣ်နးဘၣ်ဖှီၣ်လီၤ. 17 ယသး အတၢ်ကိၢ်တၢ်ဂီၤ ဒိၣ်ထီၣ်လဲၢ်ထီၣ်ဝဲလီၤ. ဒုးဟးထီၣ်ကွံာ်ယၤ လၢယတၢ်ကိၢ်တၢ်ဂီၤတဖၣ် အပူၤန့ၣ် တက့ၢ်. 18 ကွၢ်ဆိကမိၣ် ယတၢ်နးတၢ်ဖှီၣ်, ဒီးယတၢ်ကိၢ်တၢ်ဂီၤ, ဒီးပျၢ် ယတၢ်ဒဲးဘး ခဲလၢာ်န့ၣ် တက့ၢ်. 19 ကွၢ်လီၤ ယဒုၣ်ယဒါတဖၣ် တက့ၢ်. အဂ့ၢ်ဒ်အံၤ, အိၣ်ဝဲ အါဂၤ, ဒီးသးဟ့ယၤ လၢတၢ်သးဟ့ လၢအမၤ အၢတၢ်လီၤ. 20 အံးလီၤကွၢ်လီၤယသး ဒီး မၤပူၤမၤဖျဲးယၤ တက့ၢ်. မ်ယသုတမဲာ်ဆှး တဂ့ၤ. အဂ့ၢ်ဒ်အံၤ, ယသန့ၤယသး လၢနၤလီၤ. 21 မ်တၢ်လၢတၢ်ပှဲၤ ဒီး တၢ်တီတၢ်လိၤပၢၤယၤ တက့ၢ်. အဂ့ၢ်ဒ်အံၤ, ယကွၢ်လၢ် နကျဲလီၤ. 22 ကစၢ်ဧၢ, ပှ့ၤက့ၤ အံၣ်စရ့လး လၢအတၢ်ကိၢ်တၢ်ဂီၤ ခဲလၢာ် အပူၤ တက့ၢ်. 

1 စံၣ်ညီၣ်ယၤ တက့ၢ်, ယွၤဧၢ. အဂ့ၢ်ဒ်အံၤ, ယလဲၤလံ လၢယတၢ်လၢတၢ်ပှဲၤ အပူၤလံ, ဒီးယသန့ၤလံ ယသး လၢယွၤလံ. ယတဟူးတဝးဘၣ်. 2 မၤကွၢ်ယၤ, ယွၤဧၢ, ဒီးပစီယၤ, ပှံၢ်ယကလ့ၢ်, ဒီးယသး တက့ၢ်. 3 အဂ့ၢ်ဒ်အံၤ, နဘျုးနဖှိၣ် အိၣ်ဖျါ လၢယမဲာ်ညါ, ဒီးယလဲၤ လၢနတၢ်မ့ၢ်တၢ်တီ အပူၤလီၤ. 4 ယတဆ့ၣ်နီၤဘၣ် ဒီးပှၤလီတၢ်ဘၣ်, ဒီး ယတလဲၤနုာ်ဘၣ် ဒီးပှၤမၤတၢ် လၢအခူသူၣ်ဘၣ်. 5 ယသးဟ့ ပှၤမၤတၢ်အၢ အတၢ်အိၣ်ဖှိၣ်, ဒီးယတဆ့ၣ်နီၤဘၣ် ဒီးပှၤတတီတလိၤဘၣ်. 6 ယကသ့ကွံာ် ယစု လၢတၢ်ဒဲးဘး တအိၣ်ဘၣ် အပူၤ, ဒီးယကဖိးဃာ် နတၢ်လုၢ်လီၢ်န့ၣ် ယွၤဧၢ, 7 ဒ်သိး ယကဒုးနၢ်ဟူ တၢ်စံးထီၣ်ပတြၢၤ အသီၣ်, ဒီးစံၣ်တဲၤတဲလီၤ ကယဲၢ် နမၤလီၤလးတၢ် ခဲလၢာ်လီၤ. 8 ယွၤဧၢ, ယအဲၣ် နဟံၣ်အလီၢ်, ဒီးတၢ်အလီၢ် ဖဲ နလၤကပီၤ အိၣ်ဝဲ လီၤ. 9 ပာ်ဖှိၣ်ယသး ဒီးပှၤတၢ်ဒဲးဘးဖိ, ဒီးယသးသမူ ဒီးပှၤကညီ ဘၣ်ဃးဒီး တၢ်သွံၣ်န့ၣ် တဂ့ၤ. 10 တၢ်မၤအအၢအသီ အိၣ်လၢအစုပူၤ, ဒီးအစုထွဲန့ၣ် ပှဲၤဝဲ ဒီးခိၣ်ဖးလီၤ. 11 မ့မ့ၢ်ယဲဒၣ်အံၤ ယကလဲၤတၢ် လၢယတၢ်လၢတၢ်ပှဲၤ အပူၤလီၤ. ပှ့ၤက့ၤယၤ, ဒီးသးကညီၤယၤ တက့ၢ်. 12 ယခီၣ်ဆၢထၢၣ် လၢအလီၢ်ပၢၤ, ယကစံးထီၣ်ပတြၢၤ ယွၤ လၢတၢ်အိၣ်ဖှိၣ် အပူၤန့ၣ်လီၤ. 

1 ယွၤမ့ၢ် ယတၢ်ကပီၤ, ဒီးတၢ်အုၣ်က့ၤခီၣ်က့ၤယၤ လီၤ, ယကပျံၤ မတၤတဂၤလဲၣ်. ယွၤမ့ၢ် ယသးသမူ အဂံၢ်အဘါလီၤ, ယကပျံၤ မတၤတဂၤလဲၣ်. 2 တုၤ ပှၤတတီတလိၤ ဟဲသဂၢၢ်ယၤ, ဒ်သိး အကအီၣ်ကွံာ် ယဖံးယညၣ်ဒီး, (ပှၤမၤကိၢ်မၤဂီၤယၤ, ယဒုၣ်ယဒါတဖၣ်), အခီၣ်ဘၣ်တိၢ် ဒီး လီၤဃံၤဝဲ လီၤ. 3 ပှၤသုးမုၢ်တဖု မ့ၢ်သူၣ်ဒဲထီဒါယၤ ဘၣ်ဆၣ်ဒီး, ယသး တပျံၤဘၣ်. တၢ်ဒုးတၢ်ယၤ မ့ၢ်ဂဲၤဆၢထၢၣ် ထီဒါယၤ နာ်သက့ဒီး, လၢတၢ်အံၤအပူၤဒၣ်လဲာ်, ယသး တဟးဂီၤဘၣ်. 4 ယဃ့တ့ၢ် တၢ်တမံၤ လၢယွၤလီၤ. တၢ်န့ၣ်တမံၤ ယကဃု, ဒ်သိး ယကအိၣ်ကဆိး လၢယွၤအဟံၣ်ပူၤ တစိၤဒၣ်ယၤ, လၢယကကွၢ် တၢ်ဃံတၢ်လၤ ဘၣ်ဃးဒီး ယွၤ, ဒီးသံကွၢ်တၢ် လၢအနူၢ်ပူၤလီၤ. 5 အဂ့ၢ်ဒ်အံၤ, လၢမုၢ်နံၤမုၢ်နၤ အအၢအသီန့ၣ် ကမၤဘံၣ် ယၤ လၢအတကူးပူၤ, ပာ်ခူသူၣ်ယၤ လၢအလီၢ်ခူသူၣ် လၢအဒဲပူၤလီၤ. ကပာ်ထီၣ်ထီယၤ လၢလၢၢ်တဖျၢၣ် အဖီခိၣ်လီၤ. 6 ဒီးခဲကနံၣ်အံၤ, ယခိၣ် ကအိၣ်ထီၣ်ထီ လၢယဒုၣ်ယဒါ ဝးတရံးယၤ အဖီခိၣ်, ဒီး ယကလုၢ် တၢ်သူၣ်ဖှံသးညီ အတၢ်လုၢ် လၢအဒဲပူၤ, ယကအုၣ်တၢ်, ဒီးယကသးဝံၣ် ယွၤလီၤ. . 7 တုၤ ယကိးထီၣ် လၢယကလုၢ် ဒီးယကနၣ် တက့ၢ်, ယွၤဧၢ, ဒီးသးကညီၤယၤ, ဒီးစံးဆၢယၤ တက့ၢ်. 8 တုၤ နစံး, ဃုယမဲာ် တက့ၢ်ဒီး, ယသးစံးဘၣ်နၤ, နမဲာ်န့ၣ် ယွၤဧၢ, ယကဃုလီၤ. 9 ပာ်တဒၢ နမဲာ် လၢယၤ တဂ့ၤ, ဟီထီၣ်ကွံာ် နခ့နပှၤ လၢနသးထီၣ် တဂ့ၤ. နမ့ၢ်တ့ၢ် တၢ်မၤစၢၤယၤလီၤ. စူးကွံာ်ညိကွံာ် ဒီးလဲၤသဒၣ်ယၤ တဂ့ၤ, တၢ်အုၣ်က့ၤခီၣ်က့ၤယၤ အကစၢ်ဧၢ. 10 တုၤ ယမိၢ် ဒီးယပၢ် လဲၤသဒၣ်ယၤ ဒီး ယွၤ ကဟံးန့ၢ်ထီၣ်ယၤလီၤ. 11 ယွၤဧၢ, ဒုးနဲၣ်ယၤ လၢနကျဲ, ဒီး ဆှၢယၤ လၢကျဲလိၤတဘိ အပူၤ လၢယဒုၣ်ယဒါ အဃိန့ၣ် တက့ၢ်. 12 ဟ့ၣ်လီၤကွံာ် ယၤ ဖဲယဒုၣ်ယဒါအသး တဂ့ၤ. အဂ့ၢ်ဒ်အံၤ, ပှၤအုၣ်အသး လၢတၢ်ကဘျံးကဘျၣ်, ဒီးသါထီၣ် တၢ်မၤအၢတဖၣ်န့ၣ် ဂဲၤဆၢထၢၣ်ထီဒါလံ ယၤလံ. 13 ယမ့ၢ်တနာ်ဘၣ် လၢယကထံၣ်ဘၣ် ယွၤအတၢ်ဂ့ၤ လၢတၢ်မူအကီၢ်ပူၤဒီး, ယအိၣ် တကဲဘၣ်. 14 မုၢ်လၢ်တၢ် လၢယွၤ တက့ၢ်. ပာ်ဆူၣ် နဂံၢ်နဘါ တက့ၢ်. ဒီးမ်အဒုးဆူၣ်ထီၣ် နသး အဂံၢ်အဘါ တက့ၢ်. ဒီးမုၢ်လၢ်တၢ် လၢယွၤ တက့ၢ်. 


လံာ်စံးထီၣ်ပတြၢၤ Psalms 28

1 ယကိးထီၣ်နၤ, ယွၤ ယလၢၢ် တဖျၢၣ်ဧၢ, အိၣ်ဘှီၣ် ဒီးယၤ တဂ့ၤ. နမ့ၢ်အိၣ်ဘှီၣ်ဒီးယၤဒီး, ယကမၤဘၣ်ဖုးယသး ဒ်ပှၤ လၢအလဲၤလီၤဆူ ပျုၤပူၤ အသိးန့ၣ်လီၤ. 2 တုၤ ယဘါကညးနၤ, တုၤ ယယူာ်ထီၣ်ယစုဆူ နဒၢးစီဆှံ အအိၣ်ဒီး, ကနၣ် ကဃ့ကညးတၢ် အကလုၢ် တက့ၢ်. 3 မ်နသုတထုးကွံာ်ယၤ ဒီးပှၤတတီတလိၤ, ဒီးပှၤမၤတၢ်အၢ လၢအကတိၤ တၢ်ဃူတၢ်ဖိး ဒီးပှၤ လၢအဃၢၤ, ဘၣ်ဆၣ် တၢ်အၢ အိၣ်လၢအသးကံၢ်ပူၤတဖၣ်န့ၣ် တဂ့ၤ. 4 ဟ့ၣ်လီၤတၢ် လၢအီၤ ဒ်အမၤတၢ် အသိး, ဒီးဒ်အမၤ တၢ်အၢ အသိးန့ၣ် တက့ၢ်. ဒ်အမၤတၢ် လၢအစု အသိးန့ၣ် ဟ့ၣ်လီၤအီၤ လၢတၢ်တက့ၢ်. ဒုးန့ၢ်က့ၤအီၤ လၢတၢ်အကြၢး ဒီးအီၤ တက့ၢ်. 5 မ့ၢ် အတပးကဲဘၣ် ယွၤ အမၤတၢ်, ဒီးအတၢ် လၢအကဲထီၣ် လၢအစုဘၣ်ဒီး, ကမၤဟးဂီၤကွံာ်အီၤ, ဒီးတမၤထီၣ်မၤထီဘၣ်အီၤဘၣ်. 6 မ်ယွၤ ဘၣ် တၢ်စံးထီၣ်ပတြၢၤ အီၤ တက့ၢ်. အဂ့ၢ်ဒ်အံၤ, ကနၣ်လံ ယဃ့ကညးတၢ် အကလုၢ်လံ. 7 ယွၤ မ့ၢ်ယဂံၢ်ယဘါ, ဒီးယကတီၤ တဘ့ၣ်လီၤ. ယသး သန့ၤအသး လၢအီၤ, ဒီးယဒိး တၢ်မၤစၢၤယၤ, မၤသးဒ်န့ၣ်ဒီး, ယသူၣ်ဖှံသးညီ ဒိၣ်မး, ဒီးယကစံးထီၣ်ပတြၢၤအီၤ လၢယတၢ်သးဝံၣ်လီၤ. 8 ယွၤမ့ၢ် ယဂံၢ်ယဘါ ဒီးအပှၤဒိးဖှူအသး အတၢ်အုၣ်က့ၤခီၣ်က့ၤ အတိာ်လီၤ. 9 အုၣ်က့ၤခီၣ်က့ၤ နပှၤဂီၢ်မုၢ်, ဒီးဆိၣ်ဂ့ၤ နတၢ်န့ၢ်သါ, ဒီးအံးလီၤကွၢ်လီၤအီၤ, ဒီးစိာ်ထီၣ်အီၤ လီၤစိၤလီၤထီ တက့ၢ်. 

1 ဟ့ၣ်တၢ် လၢယွၤ, ကစၢ်အဖိသ့ၣ်ဧၢ, ဟ့ၣ် တၢ်လၤကပီၤ ဒီးတၢ်စိတၢ်ကမီၤ လၢယွၤန့ၣ် တက့ၢ်. 2 ဟ့ၣ်ယွၤ လၢတၢ်လၤကပီၤကြၢး ဒီးအမံၤ, ဘါထီၣ် ယွၤ လၢတၢ်စီဆှံ အဃံအလၤန့ၣ် တက့ၢ်. 3 ယွၤအကလုၢ်သီၣ် အိၣ်ဝဲ လၢထံ အဖီခိၣ်, တၢ်လၤကပီၤ အကစၢ်အလီ သီၣ်ဝဲ, ယွၤ အိၣ်ဝဲ လၢထံအါ အဖီခိၣ်လီၤ. 4 ယွၤအကလုၢ်သီၣ် အိၣ်ဒီး အစိအကမီၤ, ယွၤအကလုၢ်သီၣ် အိၣ်ဒီး အကဟုအကညီၢ်, 5 ယွၤ အကလုၢ်သီၣ် မၤကၢ်လီၤ သ့ၣ်ဆှိအ့ရ့း, ယွၤအကလုၢ်သီၣ် မၤကၢ် လဘၤနိၣ် အသ့ၣ်ဆှိအ့ရ့းလီၤ. 6 ဒီး ဒုးစံၣ်အီၤ ဒ်ဂီၤဖံးဖိ အသိး, လဘၤနိၣ်ဒီး စံးရယိၣ်, ဒ်တၤဖးရံၣ်ဖိ အသိးန့ၣ်လီၤ. 7 ယွၤအကလုၢ်သီၣ် မၤသ့ၣ်ဖး မ့ၣ်အူလၣ်, 8 ယွၤအကလုၢ်သီၣ် မၤဟူးဝး ပှၢ်မုၢ်ကနၢ, ယွၤ မၤဟူးဝး ပှၢ်မုၢ်ကနၢ ကၤဒ့ၣ်, 9 ယွၤအကလုၢ်သီၣ် ဒုးဆံးစၢ် တၤဟိ အမိၢ်, ဒီးမၤ ကရ့ဒ့ ပှၢ်လၢ်ကျါ အသ့ၣ်န့ၣ်လီၤ. ဒီး လၢအနူၢ်ပူၤန့ၣ် တၢ်ခဲလၢာ် စံး, တၢ်လၤကပီၤန့ၣ်လီၤ. 10 ယွၤ ဆ့ၣ်နီၤ လၢထံလုာ်ဘၢတၢ် အဖီခိၣ်, ဒီးယွၤ ဆ့ၣ်နီၤ စီၤပၤ လီၤထူလီၤယိာ်လီၤ. 11 ယွၤကဟ့ၣ်လီၤ အပှၤဂီၢ်မုၢ် လၢတၢ်အဂံၢ်အဘါ လီၤ. ယွၤကဆိၣ်ဂ့ၤ အပှၤဂီၢ်မုၢ် လၢတၢ်ဃူတၢ်ဖိး လီၤ. 

1 ယကပာ်ထီၣ်ထီနၤ, ယွၤဧၢ, အဂ့ၢ်ဒ်အံၤ, နမၤပူၤ မၤဖျဲးယၤ, ဒီးတဒုးသးခုဘၣ် ယဒုၣ်ယဒါ လၢယဖီခိၣ်ဘၣ်. 2 ယွၤ ယကစၢ်ဧၢ, ယဃ့ကညးတၢ် လၢနၤ, ဒီးနမၤဘျါက့ၤလံယၤလံ. 3 ယွၤဧၢ, နဒုးဟဲထီၣ်ယသး လၢပျုၤပူၤ, နဒုးမူဒံးယၤ လၢယသုတလဲၤလီၤဆူ တၢ်ပူၤ တဂ့ၤ အဂ့ၢ်န့ၣ်လီၤ. 4 သးဝံၣ်ထီၣ် ယွၤ, အပှၤစီဆှံသ့ၣ်ဧၢ, ဒီးစံးထီၣ်ပတြၢၤတၢ် လၢတၢ်သ့ၣ်နီၣ်ထီၣ်က့ၤ အတၢ်စီဆှံန့ၣ် တက့ၢ်. 5 အဂ့ၢ်ဒ်အံၤ, အတၢ်သးထီၣ်အံၤ အိၣ်တစိၢ်ဖိ, မ့မ့ၢ် လၢတၢ်ဘၣ်အသး အပူၤန့ၣ် တၢ်မူ အိၣ်ဝဲ လီၤ. မဲာ်ထံမဲာ်နိ ကအိၣ်ကဆိး တနၤ, မ့မ့ၢ် လၢမုၢ်ဆ့ၣ်ထီၣ်န့ၣ် တၢ်သူၣ်ဖှံသးညီ အိၣ်ထီၣ်ဝဲလီၤ. 6 ဒီးဖဲယဘီၣ်ထီၣ်ညီထီၣ်န့ၣ် ယစံး, စိၤရီၤ ယတဟူးတဝးဘၣ်. 7 ယွၤဧၢ, နဒုးဆူၣ်ထီၣ် ယကစၢၢ် အဂံၢ်အဘါ လၢနဘျုးနဖှိၣ်လီၤ. နပာ်တဒၢ နမဲာ်, ယသူၣ်ကိၢ် ယသးဂီၤလီၤ. 8 ယကိးထီၣ်နၤ, ယွၤဧၢ, ဒီးယဃ့ကညးတၢ် လၢယွၤလီၤ. 9 တုၤ ယလဲၤလီၤဆူ တၢ်ပူၤန့ၣ် ယသွံၣ်ကဂိာ် မနုၤလဲၣ်. ဟီၣ်ခိၣ် အကမူၣ် ကစံးထီၣ်ပတြၢၤနၤ ဧါ. ကဒုးနဲၣ် နတၢ်မ့ၢ်တၢ်တီ စ့ၢ်ကီးဧါ. 10 ဒိကနၣ်လၢ် တက့ၢ်, ယွၤဧၢ, သူၣ်ကညီၤ သးကညီၤယၤ တက့ၢ်. ယွၤဧၢ, ကဲထီၣ် တၢ်မၤစၢၤယၤ တက့ၢ်. 11 ယဟီၣ်တၢ်ယၢၤတၢ်န့ၣ် နဒုးကဲထီၣ် လၢတၢ်ဂဲၤကလံၣ် လၢယဂီၢ်လီၤ. နဃ့ၣ်လီၤထၢၣ် တၢ်ကံးညာ်, ဒီးကံၢ်တူာ် ယယီၢ်ဒ့ လၢတၢ်သးခု, 12 ဒ်သိး ယလၤကပီၤ ကသးဝံၣ်နၤ, ဒီးတအိၣ်ဘှီၣ်ဘၣ်, ယွၤ, ယ ကစၢ်ဧၢ, ယကစံးထီၣ်ပတြၢၤနၤ လီၤထူလီၤယိာ် လီၤ. 

1 ယသန့ၤယသး လၢနၤ, ယွၤဧၢ, မ်ယသုတမဲာ်ဆှး နီတဘျီ တဂ့ၤ. မၤပူၤမၤဖျဲးယၤ လၢနတၢ်တီတၢ်လိၤ အဃိန့ၣ် တက့ၢ်. 2 ပာ်ဒိးနနၢ် လၢယၤ, မၤပူၤမၤဖျဲးယၤ, ချ့ချ့, ကဲထီၣ် လၢၢ်အတိာ် လၢယဂီၢ်ယတိာ် အဟံၣ် လၢယကတုၤ လၢတၢ်အုၣ်က့ၤခီၣ်က့ၤ အဂ့ၢ်န့ၣ် တက့ၢ်. 3 အဂ့ၢ်ဒ်အံၤ, နမ့ၢ်ယလ့, ဒီးယတိာ်ဧိၤတာ်ဧိၤလီၤ. မၤသးဒ်န့ၣ်ဒီး မ်နဆှၢယၤ, ဒီးမိၤယၤ လၢနမံၤ အဃိန့ၣ် တက့ၢ်. 4 ထုးထီၣ်ကွံာ်ယၤ လၢပှာ်ဧိၤစၤဧိၤ အပူၤ လၢပှၤပာ်ခူသူၣ် လၢယဂီၢ်န့ၣ် တက့ၢ်. အဂ့ၢ်ဒ်အံၤ, နမ့ၢ် ယဂံၢ်ယဘါလီၤ. 5 ယပာ်ယသး လၢနစုပူၤ, တၢ်မ့ၢ်တၢ်တီ အကစၢ်, ယွၤဧၢ. နပှ့ၤက့ၤယၤလီၤ. ယသးဟ့ ပှၤ လၢအတိၢ်န့ၢ် တၢ်လီတၢ်ဝ့ၤ အတၢ်ကလီကလီလီၤ, ဒီးယသန့ၤယသး လၢယွၤလီၤ. 6 ယသးဟ့ပှၤ လၢအတိၢ်န့ၢ် တၢ်လီတၢ်ဝ့ၤ အတၢ်ကလီကလီလီၤ, ဒီးယသန့ၤယသး လၢယွၤလီၤ. 7 ယကသူၣ်ဖှံသးညီ, ဒီးသူၣ်ခုသးခု လၢနတၢ်သးကညီၤ အပူၤ, နကွၢ်လီၤ ယတၢ်နးတၢ်ဖှီၣ်, နသ့ၣ်ညါယသး လၢအဘၣ်ကိၢ်ဘၣ်ဂီၤ အပူၤ,  8 ဒီးနတကးတံာ်ဃာ်ဘၣ်ယၤ လၢယဒုၣ်ယဒါ အစုဘၣ်. န ဒုးဆၢထၢၣ် ယခီၣ် လၢအလီၢ်ဖးလဲၢ် အပူၤလီၤ. 9 သူၣ်ကညီၤသးကညီၤယၤ တက့ၢ်, ယွၤဧၢ. အဂ့ၢ်ဒ်အံၤ, ယဘၣ် တၢ်ကိၢ်တၢ်ဂီၤလီၤ. ယမဲာ်, ဒီးယသး, ဒီးယဟၢဖၢ ဟးဂီၤ လၢတၢ်သူၣ်အုးသးအုး အဃိလီၤ. 10 အဂ့ၢ်ဒ်အံၤ, ယသးသမူ လၢာ်ဝဲ လၢတၢ်သူၣ်အုးသးအုး, ဒီးယနံၣ်တဖၣ်န့ၣ် လၢတၢ်ကအုကစွါလီၤ. ယဂံၢ်ယဘါ စၢ်လီၤဝဲ လၢယတၢ်ဒဲးဘး အဃိ, ဒီးယဃံ ဟးဂီၤဝဲလီၤ. 11 ယကဲထီၣ် တၢ်ဒုၣ်ဒွဲၣ်အလီၢ် လၢယဒုၣ်ယဒါ ခဲလၢာ် အကျါ, ဒီး လီၤဆီဒၣ်တၢ် လၢပှၤ လၢယဃၢၤ အကျါ, ဒီးတၢ်ပျံၤအလီၢ် လၢပှၤ လၢအသ့ၣ်ညါယၤတဖၣ် အမဲာ်ညါလီၤ. ပှၤလၢအထံၣ်ဘၣ်ယၤ လၢခိန့ၣ် ဃ့ၢ်ကွံာ် လၢယအိၣ်လီၤ. 12 တၢ်သးပ့ၤနီၣ်ယၤ, ဒ်ပှၤသံ လၢတၢ်တသ့ၣ်နီၣ်ထီၣ်က့ၤလၢၤဘၣ်အီၤ တဂၤ အသိးန့ၣ်လီၤ. ယမၤသး ဒ်လီခီအက့ တဘ့ၣ် အသိးန့ၣ်လီၤ. 13 အဂ့ၢ်ဒ်အံၤ, ယနၢ်ဟူ ပှၤအါဂၤ အတၢ်ဒုၣ်ဒွဲၣ်, တၢ်ပျံၤတၢ်ဖုး အိၣ်ဝးတရံး ဖဲအကူၣ်လိာ်အသး တပူၤဃီ ထီဒါယၤ, ကူၣ်ထီၣ်ဝဲ ဒ်သိး အကမၤသံယၤလီၤ. 14 ဒီးယဲဒၣ်အံၤ ယသန့ၤယသး လၢနၤ, ယွၤဧၢ, ယစံး, နဲဒၣ်အံၤ နမ့ၢ် ယကစၢ်လီၤ. 15 ယဆၢယကတီၢ်တဖၣ် အိၣ်ဝဲ လၢနစုပူၤလီၤ. မၤပူၤမၤဖျဲးယၤ လၢယဒုၣ်ယဒါ အစုပူၤဒီး လၢပှၤ လၢအမၤအၢယၤ တက့ၢ်. 16 ဒုး ကပီၤဘၣ် နမဲာ် လၢနခ့နပှၤ အလိၤ တက့ၢ်. ဒီးအုၣ်က့ၤခီၣ်က့ၤယၤ လၢနဘျုးနဖှိၣ် အဃိ တက့ၢ်. 17 မ်ယသုတဘၣ် တၢ်မဲာ်ဆှး တဂ့ၤ, ယွၤဧၢ, အဂ့ၢ်ဒ်အံၤ, ယကိးထီၣ်နၤလီၤ. မ်ပှၤတတီတလိၤန့ၣ် ဘၣ်တၢ်မဲာ်ဆှး တက့ၢ်. မ်အအိၣ်ဘှီၣ်ကလာ် လၢပျုၤပူၤ တက့ၢ်. 18 ပှၤကဘျံးကဘျၣ်အပျုၤ လၢအကတိၤတၢ်ကီ ထီဒါ ပှၤတီပှၤလိၤ, ဒီးပာ်ထီၣ်ထီအသး ဒီးမၤတရီတပါအီၤတဖၣ်န့ၣ် မ်တၢ်ဒုးအိၣ်ဘှီၣ်ကလာ်အီၤ တက့ၢ်. 19 နတၢ်ဂ့ၤ လၢနပာ်ဖှိၣ် လၢပှၤ လၢအပျံၤနၤ အဂီၢ်, လၢနကတဲာ်ကတီၤ လၢပှၤ လၢအသန့ၤအသး လၢနၤ အဂီၢ်, လၢပှၤကညီဖိ အမဲာ်ညါန့ၣ်မ့ၢ် အဆံးဒိၣ်လဲၣ်. 20 နပာ်အီၤ လၢနမဲာ်ညါ အတၢ်အိၣ်တဒၢ အလီၢ်, အိၣ်တဒၢ ဒီးပှၤကညီ အမၤအၢတၢ်လီၤ. နပၢအီၤ လၢဒဲပူၤ အိၣ်ထူၣ်ဖျဲး ဒီးပှၤထးခိၣ် အတၢ်အ့ၣ်လိာ်ဆိးက့လိာ်န့ၣ်လီၤ. 21 မ်ယွၤ ဘၣ် တၢ်စံးထီၣ်ပတြၢၤ အီၤ တက့ၢ်. အဂ့ၢ်ဒ်အံၤ, ဒုးနဲၣ်ယၤ လၢအဘျုးအဖှိၣ် လီၤလး လၢဝ့ၢ် အိၣ်ဒီး အခိၣ်ဒူ အပူၤလီၤ. 22 လၢတၢ်ပျံၤ အပူၤန့ၣ် ယစံးဖုး, ယဘၣ် တၢ်ဒီၣ်တဲာ်ကွံာ် လၢနမဲာ်ညါလီၤ. ဘၣ်ဆၣ်ဒီး လၢယဃ့ကညးနၤန့ၣ် နကနၣ် ယဃ့ကညးတၢ် အကလုၢ်လီၤ. 23 အဲၣ် ယွၤ, အပှၤစီဆှံ ခဲလၢာ်သ့ၣ်ဧၢ, ယွၤပၢၤ ပှၤအကလုၢ်တီ, ဒီးပှၤ လၢအပာ်ကဖိအသးန့ၣ် ကဟ့ၣ်ကၣ် အတၢ် အါအါကလဲာ်လီၤ. 24 ကယဲၢ် ပှၤလၢအမုၢ်လၢ်တၢ် လၢယွၤ ခဲလၢာ်သ့ၣ်ဧၢ, ပာ်ဆူၣ် သုဂံၢ်သုဘါ တက့ၢ်. ဒီးကဒုးဆူၣ်ထီၣ် သုသး အဂံၢ်အဘါလီၤ. 

1 ပှၤလၢအတၢ်ကမၣ် ဘၣ်တၢ်ပျၢ်လံ, လၢအတၢ်ဒဲးဘး ဘၣ်ကျၢၢ်ဘၢလံန့ၣ် ဘၣ်ဆိၣ်ဂ့ၤဝဲလီၤ. 2 ပှၤလၢယွၤ တပာ်ဘၣ် တၢ်အၢ လၢအလိၤ, ဒီးလီတၢ် တအိၣ်ဘၣ် လၢအသးကံၢ်ပူၤန့ၣ် ဘၣ်ဆိၣ်ဂ့ၤဝဲလီၤ. 3 ဖဲယအိၣ်ဘှီၣ်ကလာ်ဒီး, ယဃံလီၢ်လံၤဝဲ လၢယကိးပသူထီၣ် သ့သ့တနံၤ အဃိလီၤ. 4 အဂ့ၢ်ဒ်အံၤ, လၢမုၢ်ဆါဆဲး လၢမုၢ်နၤန့ၣ် နစု အိၣ်ဃၢ လၢယလိၤ လီၤ. ယတၢ်သံကစဲာ် ကဲထီၣ် တၢ်ကိၢ်ခါ အတၢ်ဃ့လီၤ. စ့လၤ. 5 ယဘိးဘၣ်သ့ၣ်ညါနၤ လၢယတၢ်ဒဲးဘး, ဒီးယ တၢ်အၢန့ၣ် ယတပာ်ခူသူၣ်ဘၣ်. ယစံး ယကတဲလီၤကျဲၤလီၤ ယတၢ်ကမၣ် လၢယွၤန့ၣ်, ဒီးနပျၢ်ကွံာ် ယတၢ်ဒဲးဘးလီၤ. စ့လၤ. 6 မ့ၢ် လၢတၢ်န့ၣ် အဃိဒီး, လၢပှၤထံၣ်န့ၢ်နၤသ့ အဆၢကတီၢ်န့ၣ် ကယဲၢ် ပှၤစီဆှံ ခဲလၢာ် ကဘါထုကဖၣ်နၤ ကိးဂၤဒဲးလီၤ. မ့ၢ်မး လၢထံအါလုၣ်ဘၢတၢ်န့ၣ် တချုးန့ၢ်ဘၣ် အီၤဘၣ်. 7 နဲဒၣ်အံၤ နမ့ၢ် ယအိၣ်ခူသူၣ်အလီၢ်လီၤ. နကမၤပူၤဖျဲးယၤ ဒီးတၢ်ကိၢ်တၢ်ဂီၤ, ဒီးနကဒုးအိၣ်ဝးတရံးယၤ လၢတၢ်သးဝံၣ် ဘၣ်ဃးဒီး တၢ်မၤပူၤဖျဲးတၢ်လီၤ. စ့လၤ. 8 ယကသိၣ်က့ၤသီက့ၤနၤ, ဒီး ဒုးနဲၣ်နၤ လၢကျဲ လၢနဘၣ်လဲၤန့ၣ်လီၤ. ယကဟ့ၣ်ကူၣ်နၤ လၢယမဲာ် လီၤ. 9 ပာ်သုသး ဒ်ကသ့ၣ်, ဒ်ကသ့ၣ်လၤ လၢအတၢ်ကူၣ် တအိၣ်ဘၣ် အသိးန့ၣ် တဂ့ၤ. အကယၢကယဲ မ့ၢ်နိာ်ထး, ဒီးနိာ်ပျံၤ လၢတြီတၢ် အဂီၢ်, လၢအတဟဲဘူးဘၣ် ဒီးနၤ အဃိလီၤ. 10 တၢ်သူၣ်အုးသးအုး အါမံၤ အိၣ် ဒီးပှၤတတီတလိၤလီၤ. မ့မ့ၢ် ပှၤလၢအသန့ၤအသး လၢယွၤန့ၣ် တၢ်ဘျုးတၢ်ဖှိၣ် ကအိၣ်ဝးတရံးအီၤလီၤ. 11 သးခု လၢယွၤ အပူၤ, ဒီးသူၣ်ဖှံသးညီ, ပှၤအတီအလိၤသ့ၣ်ဧၢ, ဒီးကိးပသူထီၣ် လၢတၢ်သးခု အဃိ, ကယဲၢ် ပှၤလၢအသးစၢၢ်ဆၢ ခဲလၢာ်သ့ၣ်ဧၢ. 

1 သူၣ်ဖှံသးညီ လၢယွၤ အပူၤ, ပှၤအတီအလိၤသ့ၣ်ဧၢ. ဂ့ၤ လၢပှၤအတီအလိၤ စံးထီၣ်ပတြၢၤတၢ်လီၤ. 2 စံးထီၣ်ပတြၢၤ ယွၤဒီး တနၢ်သးဝံၣ်ထီၣ်အီၤ ဒီး သီတူၢ် အိၣ်ဒီး ပျံၤ ဆံဆဲၣ်ဘိ, 3 သးဝံၣ်အီၤ ဒီး တၢ်သးဝံၣ်အသီ, ဒ့တၢ်ဧ့ၢ်ဂ့ၤ အိၣ်ဒီး အသီၣ် တက့ၢ်. 4 အဂ့ၢ်ဒ်အံၤ, ယွၤအကလုၢ်န့ၣ်မ့ၢ် အလိၤလီၤ. ဒီး ကယဲၢ် အမၤတၢ်န့ၣ်မ့ၢ် တၢ်မ့ၢ်တၢ်တီလီၤ. 5 အဲၣ်ဝဲ လၢတၢ်တီတၢ်လိၤ, ဒီးတၢ်စံၣ်ညီၣ်တီလီၤ. ဟီၣ်ခိၣ် ပှဲၤဝဲ ဒီးယွၤအဘျုးအဖှိၣ်လီၤ. 6 လၢယွၤအကလုၢ်န့ၣ် မူခိၣ် ဘၣ်တ့အသး, ဒီး လၢအထးခိၣ်အသါန့ၣ် ကယဲၢ် အသုးမုၢ်ဂီၢ်မုၢ် ခဲလၢာ် လီၤ. 7 ဒုးအိၣ်ဖှိၣ် ပီၣ်လဲၣ်အထံ ဒ်တၢ်ပူ အသိးန့ၣ်, ပာ် ထံယိာ်တဖၣ် လၢတၢ်အိၣ်ဖှိၣ် အလီၢ်ပူၤလီၤ. 8 မ်ဟီၣ်ခိၣ်ဖိ ခဲလၢာ်ပျံၤ ယွၤ တက့ၢ်. မ် ကယဲၢ် တၢ်အိၣ်ဝဲဆိးဝဲ လၢဟီၣ်ခိၣ်ချၢန့ၣ် ဘၣ်ယိၣ်တၢ် လၢအီၤ တက့ၢ်. 9 အဂ့ၢ်ဒ်အံၤ, ကတိၤဝဲ, ဒီးတၢ်ကဲထီၣ်, မၤလိာ်ဝဲ, ဒီးတၢ်အိၣ်ဂၢၢ်အိၣ်ကျၢၤဝဲလီၤ. 10 ယွၤ မၤဟးဂီၤ ပှၤကလုာ်တဖၣ် အတၢ်ကူၣ်တၢ်ဖးလီၤ. ပှၤဂီၢ်မုၢ် အကူၣ်ထီၣ်ဖးလီၤတၢ်န့ၣ် ဒုးကဲထီၣ်ဝဲ လၢတၢ်ကလီကလီလီၤ. 11 ယွၤ အကူၣ်ထီၣ်ဖးလီၤတၢ်န့ၣ် အိၣ်ဂၢၢ်ဆိးကျၢၤ လီၤထူလီၤယိာ်, ဒီးအတၢ်ဆိကမိၣ် လၢအသးန့ၣ် အစိၤစိၤအဃၣ်ဃၣ်လီၤ. 12 ပှၤတကလုာ် လၢယွၤမ့ၢ် အကစၢ်, ပှၤဂီၢ်မုၢ် လၢယွၤ ဃုထၢအီၤ လၢအတၢ်န့ၢ်သါ အဂီၢ်န့ၣ် ဘၣ်ဆိၣ်ဂ့ၤဝဲလီၤ. 13 လၢမူခိၣ်န့ၣ် ယွၤ ကွၢ်လီၤဝဲ, ထံၣ်ဘၣ် ကယဲၢ် ပှၤကညီဖိ, 14 လၢအအိၣ်ဝဲဆိးဝဲ အလီၢ်န့ၣ် ကွၢ်ထံ ပှၤအိၣ်လၢဟီၣ်ခိၣ်ချၢ ခဲလၢာ်, 15 တ့လီၤ အသး ခဲလၢာ် ယ ကွၢ်နီၣ် အမၤတၢ် ခဲလၢာ်လီၤ. 16 စီၤပၤ လၢအတုၤ လၢတၢ်အုၣ်က့ၤခီၣ်က့ၤအီၤ လၢအသုးမုၢ်အါ အဃိန့ၣ် တအိၣ်ဘၣ် နီတဂၤဘၣ်. ပှၤအဆူၣ်န့ၣ် တပူၤဖျဲးဘၣ် လၢအဂံၢ်ဆူၣ်အဘါဆူၣ် အဃိဘၣ်. 17 ကသ့ၣ်န့ၣ်မ့ၢ် တၢ်ကလီကလီ လၢတၢ်အုၣ်က့ၤခီၣ်က့ၤ အဂီၢ်, ဒီးတမၤပူၤမၤဖျဲးဘၣ် တၢ် လၢအဂံၢ်ဆူၣ်အဘါဆူၣ် အဃိဘၣ်. 18 ကွၢ်ကွၢ်, ယွၤအမဲာ် အိၣ်လၢပှၤ လၢအပျံၤအီၤ အလိၤ, လၢပှၤ လၢအကွၢ်လၢ် အဘျုးအဖှိၣ် အကျဲတဖၣ်န့ၣ် အလိၤ, 19 ဒ်သိး အကမၤပူၤမၤဖျဲးအသး လၢတၢ်သံ, ဒီးဒ်သိး အကဒုးမူဒံးအီၤ လၢတၢ်သၣ်ဝံၤလီၤဒိ အပူၤလီၤ. 20 ပသး ကွၢ်လၢ် ယွၤအကျဲလီၤ. အဝဲဒၣ်မ့ၢ် တၢ်မၤစၢၤပှၤ, ဒီးပကတီၤ တဘ့ၣ်လီၤ. 21 အဂ့ၢ်ဒ်အံၤ, ပသးခု လၢအပူၤလီၤ. အဂ့ၢ်ဒ်အံၤ, ပ သန့ၤပသး လၢအမံၤစီဆှံ အပူၤလီၤ. 22 ယွၤဧၢ, ဒ်ပမုၢ်လၢ်တၢ် လၢနၤ အသိးန့ၣ် မ်နဘျုးနဖှိၣ် ဘၣ်ပှၤ တက့ၢ်. 

1 ယကစံးထီၣ်ပတြၢၤ ယွၤ ကိးအဆၢအကတီၢ်ဒဲး လီၤ. အတၢ်စံးထီၣ်ပတြၢၤ ကအိၣ်လၢယထးခိၣ် တထံၣ်ဃီလီၤ. 2 ယသး ကပာ်ကဖိအသး လၢယွၤအပူၤ, ပှၤဘၣ်နးဘၣ်ဖှီၣ် ကနၢ်ဟူဝဲ, ဒီးကသးခုလီၤ. 3 ပာ်ဒိၣ်သကိး ယွၤ ဒီးယၤ တက့ၢ်, ဒီးမ်ပကပာ်ထီၣ်ထီသကိး အမံၤ တက့ၢ်. 4 ယဃု ယွၤ, ဒီးအဝဲဒၣ် စံးဆၢယၤ, ဒီးမၤပူၤမၤဖျဲးယၤ လၢကယဲၢ် ယတၢ်ဘၣ်ယိၣ် ခဲလၢာ် အပူၤလီၤ. 5 ပှၤကွၢ်ထီၣ်တၢ် လၢအီၤ, ဒီးဒိး တၢ်ကပီၤ, ဒီးအမဲာ် တဆှးဘၣ်. 6 ပှၤဘၣ်ဖှီၣ်ဘၣ်ယာ် တဂၤအံၤ ကိးထီၣ်ဝဲ, ဒီးယွၤ ကနၣ်ဝဲ, ဒီးအုၣ်က့ၤခီၣ်က့ၤအီၤ လၢအတၢ်ကိၢ်တၢ်ဂီၤ အပူၤ ခဲလၢာ်လီၤ. 7 ယွၤအကလူး သူၣ်ဒဲ ဝးတရံး ပှၤ လၢအပျံၤအီၤ, ဒီး မၤပူၤမၤဖျဲးအီၤလီၤ. 8 လ့ၣ်ကွၢ်, ဒီးထံၣ် လၢယွၤမ့ၢ် တၢ်ဂ့ၤန့ၣ် တက့ၢ်. ပှၤလၢအသန့ၤအသး လၢအီၤန့ၣ် ဘၣ်ဆိၣ်ဂ့ၤဝဲလီၤ. 9 ပျံၤ ယွၤ, အပှၤစီဆှံသ့ၣ်ဧၢ, အဂ့ၢ်ဒ်အံၤ, တၢ်လီၤစှၤ တအိၣ်ဘၣ် ဒီးပှၤ လၢအပျံၤအီၤဘၣ်. 10 ခ့ယုၢ်ဖိတဖၣ် ဘၣ်ဖှီၣ်, ဒီးတၢ်သၣ်ဝံၤအသးလီၤ. မ့မ့ၢ် ပှၤလၢအဃုယွၤတဖၣ် အတၢ်ဂ့ၤ လၢအတန့ၢ်ဘၣ်န့ၣ် တအိၣ် နီတမံၤဘၣ်. 11 ဟဲ ယဖိသ့ၣ်လံၤသ့ၣ်ဧၢ, ကနၣ် ယကလုၢ် တက့ၢ်. ယကသိၣ်လိ သု လၢတၢ်ပျံၤယွၤန့ၣ်လီၤ. 12 မ့ၢ်မတၤ ဘၣ်အသး လၢတၢ်မူ, ဒီးအဲၣ်ဒိး မုၢ်ဧိၤနံၤဧိၤ ဒ်သိး အကထံၣ်ဘၣ် တၢ်ဂ့ၤန့ၣ် တဂၤလဲၣ်. 13 တြီ တၢ်အၢ လၢနပျ့ၤလိၤဒီး တၢ်ကတိၤလီတၢ် လၢနပျုၤလိၤ တက့ၢ်. 14 ဟးဆှဲး တၢ်အၢ, ဒီးမၤ တၢ်ဂ့ၤ, ဃု တၢ်ဃူတၢ်ဖိး, ဒီးလူၤအီၤ တက့ၢ်. 15 ယွၤအမဲာ် အိၣ်လၢပှၤတီပှၤလိၤ အလိၤ, ဒီးအနၢ် အိၣ်လၢအဃ့ကညးတၢ် အဂီၢ်လီၤ. 16 ယွၤအမဲာ် အိၣ်ထီဒါ ပှၤမၤတၢ်အၢ, ဒ်သိး အကထဲးထီၣ်ကွံာ် တၢ်သ့ၣ်နီၣ်ထီၣ်အီၤ လၢဟီၣ်ခိၣ်ချၢလီၤ. 17 ပှၤအတီအလိၤ ဃ့ဝဲ, ဒီးယွၤ နၢ်ဟူ, ဒီးမၤပူၤမၤဖျဲးအီၤ လၢအတၢ်ကိၢ်တၢ်ဂီၤ အပူၤ ခဲလၢာ်လီၤ. 18 ယွၤ အိၣ်ဘူး ဒီးပှၤ လၢအသူၣ်ကၢ်အသးလီၤ, ဒီးပှၤ လၢအပီၢ်ယၢ်လီၤက့ၤအသးန့ၣ် အုၣ်က့ၤခီၣ်က့ၤဝဲ လီၤ. 19 တၢ်အၢ အါမံၤ ဘၣ်ပှၤအတီအလိၤ, ဘၣ်ဆၣ်ဒီး ယွၤ မၤပူၤမၤဖျဲး အီၤ လၢတၢ်ခဲလၢာ်န့ၣ် အပူၤလီၤ. 20 ပၢၤ အဃံ ခဲလၢာ်, တကၢ်ဘၣ် နီတဘိဘၣ်. 21 တၢ်အၢ မၤသံ ပှၤတတီတလိၤဘၣ်, ဒီးပှၤ လၢအသးဟ့ ပှၤတီပှၤလိၤတဖၣ်န့ၣ် ကတူၢ် တၢ်ဒဲးဘးလီၤ. 22 ယွၤ ပှ့ၤက့ၤ အခ့အပှၤအသး, ဒီးပှၤ လၢအသန့ၤအသး လၢအီၤန့ၣ် တဘၣ်ဘၣ် တၢ်ဒဲးဘး နီတဂၤဘၣ်. 

1 ယွၤဧၢ, လိာ်ကွီၢ်ဒီးပှၤ လၢအလိာ်ကွီၢ်ဒီးယၤ, ဒုးတၢ် ဒီးပှၤ လၢအဒုးတၢ် ဒီးယၤ တက့ၢ်. 2 ဟံးဃာ် ကတီၤဖိ, ဒီးကတီၤဖးဒိၣ်, ဒီးဂဲၤဆၢထၢၣ် လၢတၢ်မၤစၢၤယၤ အဂီၢ်န့ၣ် တက့ၢ်. 3 ဒီးဘီၣ်ထီၣ်ဘီ, ဒီးနးဖိ, ဒ်သိးန ကသဂၢၢ် ပှၤ လၢအလူၤယၤန့ၣ် တက့ၢ်. စံးဘၣ်ယသး, ယမ့ၢ် နတၢ်အုၣ်က့ၤခီၣ်က့ၤန့ၣ် တက့ၢ်. 4 ပှၤလၢအဃုယသးတဖၣ် မ်အမဲာ်ဆှး, ဒီးဘၣ် တၢ်ပာ်မဲာ်ဆှးအီၤ တက့ၢ်. ဒီးပှၤ လၢအဃုမၤအၢယၤန့ၣ်, မ်တၢ်ဒုးဃၣ်အီၤ ဆူအလီၢ်ခံန့ၣ်, ဒီးမ်အဘၣ် တၢ်မဲာ်ဆှး တက့ၢ်. 5 မ်အမၤအသး ဒ်ဖ့ လၢကလံၤ အမဲာ်ညါအသိး, ဒီးမ်ယွၤအကလူး လူၤအီၤ တက့ၢ်. 6 မ်အကျဲခံး, ဒီး ဒုးလီၤတလံာ်တၢ်, ဒီးမ်ယွၤအကလူး လူၤအီၤ တက့ၢ်. 7 အဂ့ၢ်ဒ်အံၤ, အလီၢ် တအိၣ်ဘၣ်ဒီး, ပာ်ခူသူၣ် အပှာ်အစၤ လၢတၢ်ပူၤ လၢယဂီၢ်, အလီၢ်တအိၣ်ဘၣ်ဒီး ခူၣ်လီၤ တၢ်ပူၤ လၢယသး အဂီၢ်လီၤ. 8 ဖဲအတသ့ၣ်ညါဘၣ်န့ၣ် မ်တၢ်မၤဟးဂီၤအီၤ, ဒီးပှာ် လၢအပာ်ခူသူၣ်ဝဲန့ၣ် မ် အဘၣ် အကစၢ်ဒၣ်ဝဲ တက့ၢ်. မ်အလီၤတဲာ် လၢတၢ်ဟးဂီၤ အဝဲန့ၣ် အပူၤ တက့ၢ်. 9 ဒီးယသးကသူၣ်ခုသးခု လၢယွၤ အပူၤ, ကသူၣ်ဖှံသးညီ လၢအတၢ်အုၣ်က့ၤခီၣ်က့ၤ အပူၤလီၤ. 10 ယဃံ ခဲလၢာ် ကစံး, ယွၤဧၢ, မ့ၢ်မတၤ လီၤဂာ် ဒီးနၤ လၢအမၤပူၤမၤဖျဲး ပှၤဘၣ်နးဘၣ်ဖှီၣ် လၢပှၤ လၢအဆူၣ်န့ၢ်အီၤ တဂၤ အစုပူၤ, ဒီးပှၤဘၣ်နးဘၣ်ဖှီၣ်, ဒီးပှၤဖှီၣ်ဖိယာ်ဖိ လၢပှၤ လၢအဂုာ်န့ၢ် အတၢ် အစုပူၤန့ၣ် တဂၤလဲၣ်. 11 ပှၤအုၣ်အသး ကဘျံးကဘျၣ် ဂဲၤဆၢထၢၣ်, သံကွၢ် ယတၢ် လၢယတသ့ၣ်ညါဘၣ်လီၤ. 12 ဟ့ၣ်ကၣ်ယၤ လၢတၢ်အၢ လၢတၢ်ဂ့ၤ အဂီၢ်လီၤ. ယသးအိၣ် ကမဲဃဲကတူာ်လီၤ. 13 ဒီးယဲဒၣ်အံၤ ဖဲအဝဲသ့ၣ် ဘၣ်ဆါန့ၣ်, ယဆ့ မ့ၢ်ထၢၣ်တၢ်ကံးညာ်လီၤ. ယမၤဖှီၣ်ယသး လၢဒုၣ်တၢ်အီၣ်တၢ်အီ, ဒီးယဘါထုကဖၣ်တၢ် ဟဲက့ၤဆူ ယသးနါပှၢ်လီၤ. 14 ယမၤယသး ဒ်အမ့ၢ် ပှၤ ဒီတံၤဒီသကိး, ဒီပုၢ်ဒီဝဲၢ် ဒီးယၤ အသိးန့ၣ်လီၤ. ဒ်ပှၤ လၢအဟီၣ် လၢအမိၢ်အဃိ အသိးန့ၣ် ယသးအုး ဒီးယဆုးလီၤ ယခိၣ်လီၤ. 15 မ့မ့ၢ်တုၤ ယဘၣ်ယဲ တၢ်ကိၢ်တၢ်ဂီၤန့ၣ် ဒီး, အဝဲသ့ၣ်တဖၣ် သးခုဝဲ, ဒီးအိၣ်ဖှိၣ်ရိဖှိၣ်ဝဲ, ပှၤအၢတဖၣ် အိၣ်ဖှိၣ်ရိဖှိၣ်ဝဲ ထီဒါယၤ, ပှၤလၢယတသ့ၣ်ညါဘၣ်န့ၣ်, ဖှီယၤ, ဒီးတဆိတ့ၢ်ဘၣ်. 16 ဒီးဒ်ပှၤ လၢအတယူးယီၣ်ဘၣ်တၢ်, လၢအကတိၤဒိးတၢ် လၢကိၣ်ဘ့ၣ်ဘၣ် တဘ့ၣ် အဂီၢ် အသိးန့ၣ် အ့ၣ်သဃံး အမဲ လၢယလိၤလီၤ. 17 ကစၢ်ဧၢ, နကကွၢ်ကီ ဆံးယံာ်လဲၣ်. ထုးကွံာ် ယသး လၢအတၢ်ဟးဂီၤ အပူၤ, ယပှၤတဂၤဧိၤ လၢခ့ယုၢ်န့ၣ် တက့ၢ်. 18 အန့ၣ် ဒီး ယကစံးထီၣ်ပတြၢၤနၤ လၢတၢ်အိၣ်ဖှိၣ်ဖးဒိၣ် အပူၤ, လၢပှၤဂီၢ်မုၢ် အါဂၤ အကျါန့ၣ် ယကသးဝံၣ်ထီၣ်နၤလီၤ. 19 ပှၤလၢအမ့ၢ် ယဒုၣ်ယဒါ ကလီကလီတဖၣ်န့ၣ် မ် အသုတသးခု လၢယဖီခိၣ် တဂ့ၤ. ပှၤလၢအသးဟ့ယၤ ကလီကလီန့ၣ် မ်အသု တဖျးအမဲာ် တဂ့ၤ. 20 အဂ့ၢ်ဒ်အံၤ, တကတိၤဘၣ် တၢ်ဃူတၢ်ဖိးဘၣ်. ဒီးကူၣ်ထီၣ် တၢ်ကတိၤလီတၢ် ထီဒါပှၤ လၢအအိၣ်ဘှီၣ်ကလာ် လၢကီၢ်ပူၤန့ၣ်လီၤ. 21 ဒီးအဲးထီၣ် အထးခိၣ်ဖးလဲၢ် လၢယလိၤ, ဒီးစံးဝဲ, အၣ်ဟါ, အၣ်ဟါ, ပမဲာ်ထံၣ်ဘၣ်လီၤ. 22 နထံၣ်ဘၣ်လံ, ယွၤဧၢ, အိၣ်ဘှီၣ်ကလာ် တဂ့ၤ. ကစၢ်ဧၢ, အိၣ်ယံၤ ဒီးယၤ တဂ့ၤ. 23 ထိၣ်ဂဲၤ နသး, ဖုသံနီၣ် လၢတၢ်စံၣ်ညီၣ်ယၤ အဂီၢ်, လၢယကွီၢ် အဂီၢ်န့ၣ် တက့ၢ်, ယွၤ ဒီးယကစၢ်ဧၢ. 24 စံၣ်ညီၣ်ယၤ ဒ်နတၢ်တီတၢ်လိၤ အသိးန့ၣ် တက့ၢ်, ယွၤ ယကစၢ်ဧၢ, ဒီးဒုးသးခုအီၤ လၢယဖီခိၣ် တဂ့ၤ. 25 မ်အသုတစံး လၢအသးကံၢ်ပူၤန့ၣ် အၣ်ဟါ, ဖဲပသးလံန့ၣ် တဂ့ၤ, မ်အသုတစံး, ပယူၢ်လီၤကွံာ်လံ အီၤလံန့ၣ် တဂ့ၤ. 26 ပှၤလၢအသးခု လၢယ ဘၣ်တၢ်အၢ အဃိန့ၣ် မ်အမဲာ်ဆှး, ဒီးဘၣ် တၢ်ပာ်မဲာ်ဆှးအီၤ တပူၤဃီ တက့ၢ်. ပှၤလၢအပာ်ဒိၣ်အသး လၢယဖီခိၣ်တဖၣ်န့ၣ် မ်အဘၣ် တၢ်ဒုးကူဒုးသိးအီၤ ဒီးတၢ်မဲာ်ဆှး, ဒီးတၢ်ပာ်မဲာ်ဆှးအီၤန့ၣ် တက့ၢ်. 27 ပှၤလၢအဘၣ်အသး လၢယတၢ်တီတၢ်လိၤန့ၣ် မ် အသူၣ်ဖှံသးညီ, ဒီးသူၣ်ခုသးခု, ဒီးစံး တထံၣ်ဃီ, မ် ယွၤ လၢအဘၣ်အသး လၢအခ့အပှၤ အတၢ်ဃူတၢ်ဖိးန့ၣ် ဘၣ် တၢ်ပာ်ထီၣ်ထီအီၤန့ၣ် တက့ၢ်. 28 ဒီးယပျ့ၤ ကဒုးနဲၣ် နတၢ်တီတၢ်လိၤ, ကစံးထီၣ်ပတြၢၤနၤ သ့သ့တနံၤလီၤ. 

1 ပှၤတတီတလိၤ အတၢ်ကမၣ် စံး လၢယသးကံၢ်ပူၤ, တၢ်ပျံၤယွၤ တအိၣ်ဘၣ် လၢအမဲာ်ညါဘၣ်. 2 အဂ့ၢ်ဒ်အံၤ, လွဲကဒံလွဲကဒါလီၤအသး လၢအမဲာ်ဒၣ်ဝဲ, လၢတၢ်တထံၣ်န့ၢ်ဒီး သးဟ့ အတၢ်အၢ အဂ့ၢ်န့ၣ်လီၤ. 3 အထးခိၣ် ကတိၤတၢ်န့ၣ်မ့ၢ် တၢ်အၢ, ဒီးလီတၢ်လီၤ. အိၣ်ဒီး တၢ်ကူၣ်သ့ဒီး မၤတၢ်ဂ့ၤန့ၣ် တုာ်ဝဲလီၤ. 4 ဆိကမိၣ် တၢ်အၢ လၢအလီၢ်မံပူၤ, ပာ်ဆၢထၢၣ်အသး လၢကျဲတဂ့ၤဘၣ် အပူၤ, တသးဟ့ဘၣ် တၢ်အၢဘၣ်. 5 ယွၤဧၢ, နဘျုးနဖှိၣ် အိၣ်လၢမူခိၣ်, ဒီးနကလုၢ်တီန့ၣ် တုၤလၢမူကပိာ်လိၤန့ၣ်လီၤ. 6 နတၢ်တီတၢ်လိၤ မၤသး ဒ်ကစၢ်အကစၢၢ်ကလိ အသိးန့ၣ်, နစံၣ်ညီၣ်တၢ်တဖၣ်န့ၣ်မ့ၢ် တၢ်ယိာ်ပူၤဖးဒိၣ်လီၤ. ပှၤကညီ ဒီးဆၣ်ဖိကီၢ်ဖိန့ၣ် နအံးက့ၤကွၢ်က့ၤအီၤလီၤ, ယွၤဧၢ. 7 နဘျုးနဖှိၣ် မ့ၢ်တၢ်လုၢ်ဒိၣ်ပှ့ၤဒိၣ် ဆံးဒိၣ်လဲၣ်, ကစၢ်ဧၢ. ဒီးပှၤကညီဖိ သန့ၤအသး လၢနဒံးဆ့ အကဒုပူၤလီၤ. 8 ကဘျဲး အီၣ် လၢနဟံၣ်အသိအချါ, ဒီးနကဒုးအီအီၤ လၢနတၢ်မုာ်လၤ အထံကျိလီၤ. 9 အဂ့ၢ်ဒ်အံၤ, တၢ်မူအထံထီၣ်ပၢၢ်န့ၣ် အိၣ်ဒီးနၤလီၤ. လၢနတၢ်ကပီၤ အကျါန့ၣ် ပကထံၣ်ဘၣ် တၢ်ကပီၤလီၤ. 10 မၤယံာ်ထီၣ် နဘျုးနဖှိၣ် လၢပှၤ လၢအသ့ၣ်ညါနၤ အဂီၢ်, ဒီးနတၢ်တီတၢ်လိၤ လၢပှၤအသးလိၤ အဂီၢ်န့ၣ် တက့ၢ်. 11 တၢ်သးထီၣ်ထီအခီၣ်န့ၣ် မ်အသုတထီဒါယၤ တဂ့ၤ, ဒီးပှၤတတီတလိၤအစုန့ၣ် မ်အသုတဟီထီၣ်ကွံာ်ယၤ တဂ့ၤ. 12 ဖဲန့ၣ် ပှၤမၤတၢ်အၢလီၤဃံၤလံ. ဘၣ် တၢ်တ့ၢ်လီၤကွံာ်အီၤ, ဒီးဂဲၤဆၢထၢၣ် တသ့ဘၣ်လီၤ. 

1 မၤကိၢ်ထီၣ် နသး လၢပှၤတၢ်အၢဖိအဃိ တဂ့ၤ, သးက့ၣ် ပှၤမၤအၢမၤသီတၢ် တဂ့ၤ. 2 အဂ့ၢ်ဒ်အံၤ, ကဘၣ် တၢ်ကူးကွံာ် ချ့သဒံး, ဒ်တီၢ်မုၢ် အသိး, ဒီးဒ်နီၣ်ဧိၤမံၤဧိၤ အသံကစဲာ် အသိးန့ၣ် ကလီၤညွံးကွံာ်ဝဲလီၤ. 3 သတံၢ်သန့ၤနသး လၢယွၤ, ဒီးမၤဂ့ၤတၢ် တက့ၢ်. အိၣ်နဲဆိးနဲ လၢထံဧိၤကီၢ်ဧိၤ အပူၤ, ဒီးအံးက့ၤကွၢ်က့ၤ တၢ်မ့ၢ်တၢ်တီ တက့ၢ်. 4 မုာ်လၤ စ့ၢ်ကီးတၢ် လၢယွၤ အပူၤ တက့ၢ်. ဒီးကဟ့ၣ်လီၤနၤ လၢနသး အတၢ်ဃ့တဖၣ် လၢနသးလီၤ. 5 တလ့ၣ် နကျဲနကပူၤ လၢယွၤအလိၤ တက့ၢ်. သန့ၤ စ့ၢ်ကီးနသး လၢအီၤ တက့ၢ်. ဒီးကမၤကဲထီၣ်အီၤလီၤ. 6 ဒီးကဒုးဖျါထီၣ် နတၢ်တီတၢ်လိၤ ဒ်တၢ်ကပီၤအသိး, ဒီးနတၢ်စံၣ်ညီၣ် ဒ်မုၢ်ထူၣ် အသိးန့ၣ်လီၤ. 7 အိၣ်ဘှီၣ်ကလာ် လၢယွၤ အပူၤ, ဒီးကွၢ်လၢ် အကျဲ တက့ၢ်. မၤကိၢ်ထီၣ် နသး လၢပှၤ လၢအဘီၣ်ထီၣ်ညီထီၣ် လၢအကျဲ အဃိ, လၢပှၤ လၢအမၤပှဲၤထီၣ် တၢ်ကူၣ်ထီၣ်အအၢ အဃိန့ၣ် တဂ့ၤ. 8 ဆိတ့ၢ် လၢတၢ်သးထီၣ်န့ၣ်, ဒီးလဲၤသဒၣ် တၢ်သးကဲၤထီၣ်န့ၣ် တက့ၢ်. မၤကိၢ်ထီၣ် နသး တုၤနမၤ တၢ်အၢန့ၣ် တဂ့ၤ. 9 အဂ့ၢ်ဒ်အံၤ, ပှၤမၤအၢတၢ်တဖၣ် ကဘၣ် တၢ်ဒီၣ်တဲာ်ကွံာ်အီၤလီၤ. မ့မ့ၢ် ပှၤလၢအမုၢ်လၢ်တၢ် လၢယွၤန့ၣ် ကန့ၢ်ဘၣ်သါ ထံဧိၤကီၢ်ဧိၤလီၤ. 10 အိၣ်ဒံး တစိၢ်ဖိ, ဒီးပှၤတတီတလိၤ တအိၣ်လၢၤဘၣ်. မ့ၢ်လံ, နကကွၢ်ဆိကမိၣ် အလီၢ် ထံထံဆးဆး, ဒီး တအိၣ်လၢၤဘၣ်လီၤ. 11 မ့မ့ၢ် ပှၤလၢအသးစူၤ ကန့ၢ်ဘၣ်သါ ထံဧိၤကီၢ်ဧိၤ, ဒီး ကမုာ်လၤတၢ် လၢတၢ်ဃူတၢ်ဖိး အါအါကလဲာ် အပူၤ လီၤ. 12 ပှၤတတီတလိၤ ကူၣ်ထီၣ်ထီဒါ ပှၤတီပှၤလိၤ, ဒီးအ့ၣ်သဃံး အမဲ လၢအလိၤလီၤ. 13 ယွၤ နံၤဘၣ်အီၤလီၤ. အဂ့ၢ်ဒ်အံၤ, ထံၣ်ဝဲ လၢအမုၢ်တနံၤ ကဟဲလီၤ. 14 ပှၤတတီတလိၤ ဘီၣ်ထီၣ် အနး, ဒီးသူထီၣ် အချံၣ်, ဒ်သိး အကမၤလီၤဃံၤ ပှၤဘၣ်နးဘၣ်ဖှီၣ်, ဒီးပှၤဖှီၣ်ဖိယာ်ဖိ, ဒ်သိး အကမၤသံ ပှၤ လၢအသးစၢၢ်ဆၢ လၢကျဲန့ၣ်လီၤ. 15 အနးအဘီန့ၣ် ကလဲၤနုာ် လၢအသးဒၣ်ဝဲ အပူၤ, ဒီး အချံၣ်န့ၣ် ကကၢ်ကွံာ်လီၤ. 16 တၢ်တစဲးဖိ အိၣ်ဝဲ ဒီးပှၤတီပှၤလိၤန့ၣ် ဂ့ၤန့ၢ် ပှၤတတီတလိၤ အစုလီၢ်ဒိၣ်အခီၣ်ခိၣ်အါန့ၣ် တက့ၢ်လီၤ. 17 အဂ့ၢ်ဒ်အံၤ, ပှၤတတီတလိၤအစု ကကၢ်ကွံာ်, မ့မ့ၢ် ပှၤတီပှၤလိၤန့ၣ် ယွၤ မၤစၢၤအီၤလီၤ. 18 ယွၤ သ့ၣ်ညါ ပှၤအလၢအပှဲၤ အမုၢ်နံၤတဖၣ်, ဒီးအတၢ်န့ၢ်သါန့ၣ် ကအိၣ် လီၤထူလီၤယိာ်လီၤ. 19 လၢအဆၢအၢ အကတီၢ်သီန့ၣ် အမဲာ် တဆှးဘၣ်, လၢတၢ်သၣ်ဝံၤလီၤဒိ အမုၢ်နံၤန့ၣ် ကဘျဲးအီၣ်လီၤ. 20 အဂ့ၢ်ဒ်အံၤ, ပှၤတတီတလိၤ ကဟးဂီၤလီၤ. ဒီးယွၤ အဒုၣ်အဒါန့ၣ် ကမၤအသး ဒ်သိဖိ အသိးန့ၣ်, ကဒံကွံာ်ဝဲ ဒ်မ့ၣ်အူခုၣ် အသိးန့ၣ်လီၤ. 21 ပှၤတတီတလိၤန့ၣ် လိၢ်တၢ်, ဒီးတလိးက့ၤဘၣ်, မ့မ့ၢ် ပှၤတီပှၤလိၤန့ၣ် သးကညီၤတၢ်, ဒီးဒုးလိၢ်တၢ်လီၤ. 22 အဂ့ၢ်ဒ်အံၤ, ပှၤလၢအဘၣ် တၢ်ဆိၣ်ဂ့ၤ လၢအီၤန့ၣ် ကန့ၢ်ဘၣ်သါ ထံဧိၤကိၢ်ဧိၤန့ၣ်လီၤ. ဒီးပှၤ လၢအဘၣ် တၢ်ဆိၣ်အၢ လၢအီၤန့ၣ် ကဘၣ် တၢ်ဒီၣ်တဲာ်ကွံာ်အီၤလီၤ. 23 ယွၤ ဒုးထွဲ ပှၤကညီအခီၣ်လီၤ. ဒီးမုာ်လၤဝဲ လၢအကျဲ လီၤ. 24 မ့ၢ်လီၤဃံၤဝဲ ဘၣ်ဆၣ်ဒီး တဟးဂီၤ တုၤအလၢာ်ဘၣ်. အဂ့ၢ်ဒ်အံၤ, ယွၤ မၤစၢၤအီၤ လၢအစုလီၤ. 25 ယမ့ၢ်တ့ၢ် ပှၤအသးစၢ်, ဒီးယကဲထီၣ်လံ ပှၤသးပှၢ်လံ, ဒီးပှၤတီပှၤလိၤဘၣ် တၢ်လဲၤသဒၣ်အီၤ မ့ၢ်ဂ့ၤ, အချံအသၣ် ဃ့အီၣ်တၢ် မ့ၢ်ဂ့ၤန့ၣ် ယတထံၣ်ဘၣ်. 26 သးကညီၤဝဲ သ့တနံၤကျၢၤ, ဒီးဒုးလိၢ်တၢ်, ဒီးအချံအသၣ်န့ၣ် ကဘၣ် တၢ်ဆိၣ်ဂ့ၤအီၤလီၤ. 27 ဟးသဒၣ်ကွံာ် တၢ်အၢ, ဒီးမၤ တၢ်ဂ့ၤ, ဒီးအိၣ် လီၤစိၤလီၤထီ တက့ၢ်. 28 အဂ့ၢ်ဒ်အံၤ, ယွၤအဲၣ် တၢ်စံၣ်ညီၣ်တီ, ဒီးတလဲၤသဒၣ်ဘၣ် အပှၤစီဆှံဘၣ်, အဝဲသ့ၣ်တဖၣ်န့ၣ် ဘၣ်တၢ်အံးက့ၤကွၢ်က့ၤအီၤ လီၤထူလီၤယိာ်လီၤ. မ့မ့ၢ် ပှၤတတီတလိၤ အချံအသၣ်န့ၣ် ကဘၣ် တၢ်ဒီၣ်တဲာ်ကွံာ်အီၤ လီၤ. 29 ပှၤတီပှၤလိၤ န့ၢ်ဘၣ်သါ ထံဧိၤကီၢ်ဧိၤ, ဒီးအိၣ်ဝဲဆိးဝဲ လီၤစိၤလီၤထီလီၤ. 30 ပှၤတီပှၤလိၤ အထးခိၣ်န့ၣ် ကတိၤ တၢ်ကူၣ်သ့, ဒီး အပျ့ၤ ကတိၤ တၢ်စံၣ်ညီၣ်တီလီၤ. 31 ယွၤအတၢ်သိၣ်တၢ်သီ အိၣ်ဝဲ လၢအသးကံၢ်ပူၤ, ဒီး အခီၣ်န့ၣ် တလီၤတလံာ်ဘၣ် နီတစုဘၣ်. 32 ပှၤတတီတလိၤ အိၣ်ခိးတဒၢ ပှၤတီပှၤလိၤ, ဒီးဃုမၤသံအီၤလီၤ. 33 ယွၤ တလဲၤသဒၣ်ဘၣ်အီၤ လၢအစုပူၤဘၣ်, ဒီးတုၤအဘၣ် တၢ်စံၣ်ညီၣ်အီၤ ဒီး, တစံၣ်ညီၣ်ဃၣ်ဘၣ်အီၤဘၣ်. 34 မုၢ်လၢ်တၢ် လၢယွၤ, ဒီး တိၢ်န့ၢ် အကျဲ တက့ၢ်. ဒီးကပာ်ထီၣ်ထီနၤ, ဒ်သိးနကန့ၢ်ဘၣ်သါ ထံဧိၤကီၢ်ဧိၤန့ၣ်လီၤ. တုၤ ပှၤတတီတလိၤ ဘၣ် တၢ်ဒီၣ်တဲာ်ကွံာ်အီၤန့ၣ် နကထံၣ်ဘၣ်လီၤ. 35 ယထံၣ်ဘၣ် ပှၤတတီတလိၤ အိၣ်ဒီး အကညီၢ်ဒိၣ်, ဒီးမၤလဲၢ်ထီၣ်အသး ဒ်သ့ၣ်သံကစဲာ် လၢအအိၣ် လၢအလီၢ်ဒၣ်ဝဲ အပူၤ အသိးန့ၣ်လီၤ. 36 ဘၣ်ဆၣ်ဒီး ဒံကွံာ်ဝဲ, ဒီးကွၢ်ကွၢ်, တအိၣ်လၢၤဘၣ်, ဒီးယဃုအီၤ, ဒီးယထံၣ်န့ၢ်အီၤ တသ့ဘၣ်. 37 တိၢ်နီၣ် ပှၤအလၢအပှဲၤ, ဒီးကွၢ်ထံ ပှၤအတီအလိၤန့ၣ် တက့ၢ်. အဂ့ၢ်ဒ်အံၤ, ပှၤတဂၤန့ၣ် အကတၢၢ် မ့ၢ်တၢ်ဃူတၢ်ဖိးလီၤ. 38 မ့မ့ၢ် ပှၤမၤကမၣ်တၢ်တဖၣ်န့ၣ် ကတုၤ လၢတၢ်ဟးဂီၤ တပူၤဃီလီၤ. ပှၤတတီတလိၤ အကတၢၢ်န့ၣ် ကဘၣ် တၢ်ဒီၣ်တဲာ်ကွံာ်လီၤ. 39 ဘၣ်ဆၣ်ဒီး ပှၤတီပှၤလိၤ အတၢ်အုၣ်က့ၤခီၣ်က့ၤန့ၣ် ဟဲ လၢယွၤအအိၣ်လီၤ. မ့ၢ်ဝဲ လၢအတိာ်တဖျၢၣ် လၢတၢ်မၤကိၢ်မၤဂီၤ အဆၢအကတီၢ်န့ၣ်လီၤ. 40 ဒီးယွၤ မၤစၢၤအီၤ, ဒီးမၤပူၤမၤဖျဲးအီၤလီၤ. မၤပူၤမၤဖျဲးအီၤ ဒီးပှၤတတီတလိၤ, ဒီးအုၣ်က့ၤခီၣ်က့ၤအီၤလီၤ. အဂ့ၢ်ဒ်အံၤ, သန့ၤအသး လၢအီၤလီၤ. 

1 ယွၤဧၢ, သိၣ်ဃီၣ်ယၤ လၢနသးထီၣ် တဂ့ၤ, ဒီးသိၣ်က့ၤသီက့ၤယၤ လၢနသးကဲၤထီၣ် တဂ့ၤ. 2 အဂ့ၢ်ဒ်အံၤ, နပျၢ်တဖၣ် ဆဲးဘၣ်ယၤ, ဒီးနစု ဟဲလီၤဘၣ် ယလိၤလီၤ. 3 တၢ်အဆး တအိၣ်ဘၣ် လၢယညၣ် အကျါ လၢနသးထီၣ် အဃိ, တၢ်အမုာ် တအိၣ်ဘၣ် လၢယဃံအပူၤ လၢယတၢ်ဒဲးဘး အဃိလီၤ. 4 အဂ့ၢ်ဒ်အံၤ, ယတၢ်ကမၣ် လုၣ်ဘၢ ယခိၣ်, ဒ်တၢ်ဝံအဃၢ အသိးန့ၣ် ဃၢန့ၢ် ယတူၢ်ကဲတက့ၢ်လီၤ. 5 ယပူၤလီၢ်တဖၣ် နၢဝဲ, ဒီးအုၣ်သံ လၢယတၢ်ကမၣ် အဃိလီၤ. 6 ယအိၣ် တကဲဘၣ်, ယအိၣ်သကူး နးမးလီၤ. ယလဲၤ သူၣ်အုးသးအုး သ့သ့တနံၤလီၤ. 7 အဂ့ၢ်ဒ်အံၤ, ယယီၢ်ဒ့ ပှဲၤဒီး တၢ်ဆါကိၢ်အူ, ဒီးတၢ်အဆး တအိၣ်ဘၣ် လၢယညၣ် အကျါဘၣ်. 8 ယဂံၢ်စၢ် ယဘါစၢ်, ဒီးယဘၣ်တၢ်လီၤကလဲ နးမးလီၤ. ယ ကိးပသူထီၣ် လၢယသူၣ်ကိၢ်ယသးဂီၤ အဃိန့ၣ်လီၤ. 9 ကစၢ်ဧၢ, ကယဲၢ် အဆၢတၢ် ခဲလၢာ် အိၣ်ဝဲ လၢနမဲာ်ညါ, ဒီးယကအုကစွါ တအိၣ်တဒၢ ဘၣ်ဒီးနၤဘၣ်. ဘၣ်. 10 ယသူၣ်ဝးယသးဝး, ယဂံၢ်ယဘါ လဲၤသဒၣ်ယၤလီၤ. ယမဲာ် အတၢ်ကပီၤ တအိၣ်လၢၤ စ့ၢ်ကီး ဒီး ယၤဘၣ်. 11 ပှၤလၢအအဲၣ်ယၤ, ဒီးယတံၤယသကိးတဖၣ်န့ၣ် ဆၢထၢၣ် စီၤစုၤ ဒီးယပူၤလီၢ်, ဒီးယဘူးယတံၢ်တဖၣ်န့ၣ် ဆၢထၢၣ် လၢအယံၤလီၤ. 12 ဒီးပှၤ လၢအဃုယသးန့ၣ် ဆဲဝၣ်ခီ, ဒီးပှၤ လၢအဃု ယဘၣ်တၢ်အၢန့ၣ် ကတိၤ တၢ်အၢ, ဒီးကူၣ်လီတၢ် သ့သ့တနံၤလီၤ. 13 ဒီးယဲဒၣ်အံၤ, ဒ်ပှၤ လၢအနၢ်တအၢ အသိးန့ၣ် ယတနၢ်ဟူဘၣ်, ဒီးဒ်ပှၤတအုၣ် အသိးန့ၣ် ယတအဲးထီၣ်ဘၣ် ယထးခိၣ်ဘၣ်. 14 ဒီးယမၤသး ဒ်ပှၤ လၢအတနၢ်ဟူဘၣ်, ဒီးတၢ်ကတိၤဆၢ တအိၣ်ဘၣ် လၢအထးခိၣ်ဘၣ်. 15 အဂ့ၢ်ဒ်အံၤ, ယွၤဧၢ, ယမုၢ်လၢ်တၢ် လၢနၤလီၤ. နကစံးဆၢတၢ်, ကစၢ်, ယကစၢ်ဧၢ. 16 အဂ့ၢ်ဒ်အံၤ, ယစံး, ကသးခု ဘၣ်ဖုးဝဲ လၢယဖီခိၣ် လီၤ. တုၤ ယခီၣ်လီၤတလံာ်ဒီး, ပာ်ဒိၣ်အသး လၢယဖီခိၣ်လီၤ. 17 အဂ့ၢ်ဒ်အံၤ, ဘူးဒီး ယကလီၤဃံၤ, ဒီးယတၢ်သးအုးန့ၣ် အိၣ်ဝဲ လၢယမဲာ်ညါ တထံၣ်ဃီလီၤ. 18 အဂ့ၢ်ဒ်အံၤ ယကတဲလီၤကျဲၤလီၤ ယတၢ်အၢ, ယကသးအုး လၢယတၢ်ဒဲးဘး အဃိလီၤ. 19 ဘၣ်ဆၣ်ဒီး ယဒုၣ်ယဒါန့ၣ် ဂဲၤလိာ်ဝဲ, အဂံၢ်ဆူၣ်အဘါဆူၣ်, ဒီးပှၤ လၢအလီၢ် တအိၣ်ဘၣ်ဒီး, သးဟ့ယၤန့ၣ် အိၣ်အါဂၤလီၤ. 20 ဒီးပှၤ လၢအဟ့ၣ်ကၣ် တၢ်အၢ လၢတၢ်ဂ့ၤ အဂီၢ်န့ၣ် ထီဒါယၤ လၢယလူၤ တၢ်ဂ့ၤ အဃိလီၤ. 21 လဲၤသဒၣ်ယၤ တဂ့ၤ, ယွၤ, ယကစၢ်ဧၢ. အိၣ်ယံၤဒီး ယၤတဂ့ၤ, 22 မၤချ့ချ့ ဒ်သိး နကမၤစၢၤယၤ တက့ၢ်, တၢ် အုၣ်က့ၤခီၣ်က့ၤယၤ, ကစၢ်ဧၢ. 

1 ယစံး, ယကတိၢ်န့ၢ် ယကျဲ, ဒ်သိး ယသုတမၤ တၢ်ဒဲးဘး လၢယပျ့ၤ တဂ့ၤ, ပှၤတတီတလိၤ အိၣ်လၢယမဲာ်ညါ အဖၢမုၢ်ဒီး, ယကကွၢ်က့ၤ ယထးခိၣ် လၢနိာ်ပျံၤလီၤ. 2 ယအိၣ်ဘှီၣ်ကလာ်, ယအိၣ်တအုၣ်လီၤ. ယအိၣ်ဃိကလာ် လၢတၢ်အဂ့ၤဒၣ်လဲာ်လီၤ. ဒီးယတၢ်သးအုးန့ၣ် ဘၣ်တၢ်ထိၣ်ဂဲၤအီၤလီၤ. 3 ယသးကိၢ်ထီၣ် လၢယပူၤ လီၤ. လၢယဆိကမိၣ်တၢ် အဖၢမုၢ်န့ၣ် မ့ၣ်အူ ကဲၤထီၣ် လီၤ. ယကတိၤတၢ် လၢယပျုၤ, 4 ယွၤဧၢ, ဘိးဘၣ်သ့ၣ်ညါယၤ လၢယကတၢၢ်, ဒီးယမုၢ်နံၤတဖၣ် အတၢ်ပှဲၤအံၤပှဲၤနုၤ မ့ၢ်အဆံးအါလဲၣ်န့ၣ် တက့ၢ်. ယသးကလၢာ် အကတီၢ် ဖဲလဲၣ်ဖဲလဲၣ်, တၢ်မိၣ်သ့ၣ်ညါယသးလီၤ. 5 ကွၢ်ကွၢ်, နပာ် ယမုၢ်နံၤတဖၣ် လၢဖံးတဖၣ်လီၤ. ဒီးတစိၤဒၣ်ယၤန့ၣ် မၤအသး ဒ်တၢ်နီတမံၤဘၣ် အသိး လၢနမဲာ်ညါလီၤ. ပှၤကညီ တဂၤလၢ်လၢ် ဖဲအအိၣ်ဂၢၢ်ဆိးကျၢၤ အခါန့ၣ်မ့ၢ် ထဲတၢ်ကလီကလီဧိၤလီၤ. 6 ပှၤကညီ လဲၤတၢ် ဒ်တၢ်ကဒုအသိး, မၤကိၢ်အသး လၢတၢ်ကလီကလီ အဃိလီၤ. ပာ်ဖှိၣ်တၢ်, ဒီးမ့ၢ်မတၤမတၤ ကထၢဖှိၣ်ဝဲန့ၣ် တသ့ၣ်ညါဘၣ်ဝဲဘၣ်. စ့လၤ. 7 ဒီးခဲကနံၣ်အံၤ ယအိၣ်ခိး တၢ်မနုၤတမံၤလဲၣ်, ကစၢ်ဧၢ, ယမုၢ်လၢ်တၢ် လၢနၤလီၤ. 8 မၤပူၤမၤဖျဲးယၤ လၢယတၢ်ကမၣ် ခဲလၢာ် တက့ၢ်. ပာ်ယၤ လၢတၢ်ဒုၣ်ဒွဲၣ်အလီၢ် လၢပှၤဟးဂီၤဖိ အဂီၢ်န့ၣ် တဂ့ၤ. 9 ယအိၣ်ဘှီၣ်ကလာ်, ယတအဲးထီၣ်ဘၣ် ယထးခိၣ်ဘၣ်. အဂ့ၢ်ဒ်အံၤ, နမၤနဲ လီၤ. 10 ဒုးဟးထီၣ်ကွံာ် နတၢ်တီၢ် လၢယၤတက့ၢ်. ယ လၢာ် လၢနစု အတၢ်တီၢ် အဃိလီၤ. 11 တုၤ နသိၣ်ဃီၣ် ပှၤကညီ လၢတၢ်သိၣ်ဃီၣ်တဖၣ် လၢအတၢ်အၢအတၢ်သီ အဃိဒီး, အတၢ်မုာ်လၤတဖၣ်န့ၣ် နမၤလၢာ်ကွံာ် ဒ်တၢ်အဃၢ် အသိးန့ၣ်လီၤ. ပှၤကညီ တဂၤလၢ်လၢ်န့ၣ်မ့ၢ် ထဲတၢ်ကလီကလီဧိၤလီၤ. စ့လၤ. 12 ကနၣ် ယဘါထုကဖၣ်တၢ် တက့ၢ်, ယွၤဧၢ, ဒိကနၣ် ယဃ့ကညးတၢ် တက့ၢ်. အိၣ်ဘှီၣ် လၢယမဲာ်ထံ တဂ့ၤ. အဂ့ၢ်ဒ်အံၤ, ယမ့ၢ် ပှၤတခီဘီမုၢ်ဖိ ဒီးနၤ, ပှၤအိၣ်တမှံၤ ဒ်ယပၢ် ခဲလၢာ် အသိးန့ၣ်လီၤ. 13 ယတချုးက့ၤဒံးဘၣ်ဒီး တအိၣ်လၢၤဘၣ်, ပျဲယၤ, ဒ်သိး ယကဆူၣ်ထီၣ်က့ၤ တက့ၢ်. 

1 ယအိၣ်ခိးကွၢ်လၢ် ယွၤအကျဲလီၤ. ဒီးပာ်အသးဆူ ယအိၣ်, ဒီးဒိကနၣ် ယဃ့ကညးတၢ်လီၤ. 2 ဒီးထုးထီၣ်ကွံာ်ယၤ လၢတၢ်သီၣ်ဧူၢ်ဧူၢ် အတၢ်ပူၤ, ဒီး လၢကပံာ်ပှဲာ် အကျါ, ဒီးပာ်ယခီၣ် လၢလၢၢ်ဧိၤလ့ဧိၤ အဖီခိၣ်, ဒီးဒုး ထွဲ ယခီၣ် ဂၢၢ်ဂၢၢ်ကျၢၤကျၢၤလီၤ. 3 ဒီးပာ် တၢ်သးဝံၣ် အသီ လၢယထးခိၣ်, တၢ်စံးထီၣ်ပတြၢၤ ပကစၢ်လီၤ. ပှၤအါဂၤ ကထံၣ်ဘၣ်ဝဲ, ဒီးကပျံၤတၢ်, ဒီးကသန့ၤအသး လၢယွၤလီၤ. 4 ပှၤလၢအပာ်ယွၤ လၢအတၢ်သန့ၤအသးန့ၣ်, ဒီးတကွၢ်မဲာ် ပှၤပာ်အသးထီၣ်ထီ, ဒီးပှၤ လၢအတဃၣ်အသးဆူ တၢ်ကဘျံးကဘျၣ်ဘၣ်န့ၣ် ဘၣ်ဆိၣ်ဂ့ၤဝဲလီၤ. 5 ယွၤကစၢ်ဧၢ, နမၤလီၤလးတၢ်, ဒီးနဆိကမိၣ်တၢ် လၢပဂီၢ်အါမံၤလီၤ. ဘၣ်တၢ်ကျဲၤလီၤအီၤ လၢနမဲာ်ညါ တသ့ဘၣ်, ယမ့ၢ်ကိးထီၣ်ဒီး ဒုးနဲၣ်အဂ့ၢ်ဒီး, အါန့ၢ် ပဂံၢ် သ့တက့ၢ်လီၤ. 6 တၢ်လုၢ်, ဒီးတၢ်မၤဘူၣ်န့ၣ် တဘၣ်ဘၣ် နသးဘၣ်. နအူလီၤပျံာ် ယနၢ်ပူၤလီၤ, တၢ်လုၢ်မ့ၣ်အူ, ဒီးတၢ်လုၢ် တၢ်ဒဲးဘးန့ၣ် နတဃ့ဘၣ်. 7 တုၤနုၤတစု ယစံး, ကွၢ်ကွၢ်, ယဟဲလီၤ, လၢလံာ်တထူ အပူၤန့ၣ် တၢ်ကွဲးအသး လၢယဂ့ၢ်ယကျိၤလီၤ. 8 ဘၣ်ယသး လၢယကမၤ ဖဲဒၣ်နသးလီၤ, ယကစၢ်ဧၢ, ဒီးနတၢ်သိၣ်တၢ်သီန့ၣ် အိၣ်ဝဲ လၢယသးကံၢ်ပူၤလီၤ. 9 ယစံၣ်တဲၤတဲလီၤ တၢ်တီတၢ်လိၤ လၢတၢ်အိၣ်ဖှိၣ်ဖးဒိၣ် အပူၤလီၤ. ကွၢ်ကွၢ်, ယတကျၢၢ်တံာ်ဘၣ် ယပျုၤဘၣ်, ယွၤဧၢ, နသ့ၣ်ညါနဲလီၤ. 10 ယတပာ်ခူသူၣ်ဘၣ် နတၢ်တီတၢ်လိၤ လၢယသးကံၢ်ပူၤဘၣ်. နမၤတီ နကလုၢ်, ဒီး အုၣ်က့ၤခီၣ်က့ၤတၢ်န့ၣ် ယစံၣ်တဲၤတဲလီၤလီၤ. ယတပာ်ခူသူၣ်ကွံာ် နဘျုးနဖှိၣ်ဒီး နတၢ်မ့ၢ်တၢ်တီ လၢတၢ်အိၣ်ဖှိၣ်ဖးဒိၣ်န့ၣ်ဘၣ်. 11 ယွၤဧၢ, မ်နသးအိၣ်ယၤ တက့ၢ်. မ်နဘျုးနဖှိၣ်, ဒီး နတၢ်မ့ၢ်တၢ်တီန့ၣ် ပၢၤယၤ တထံၣ်ဃီ တက့ၢ်. 12 အဂ့ၢ်ဒ်အံၤ တၢ်အၢတၢ်သီတဖၣ် အိၣ်ဝးတရံးယၤ တုၤတၢ်ဂံၢ်အီၤ တသ့ဘၣ်. ယတၢ်ဒဲးဘး လူၤချုးန့ၢ်ယၤ, ယထံၣ်တၢ် တသ့ဘၣ်. အါန့ၢ် ယခိၣ်သူအဘိ တက့ၢ်လီၤ. ဒီးယသးလဲၤသဒၣ်ယၤလီၤ. 13 ယွၤဧၢ, မ်တၢ်ဘၣ်နသး လၢနကမၤပူၤမၤဖျဲးယၤ တက့ၢ်. ယွၤဧၢ, မၤချ့ချ့ လၢနကမၤစၢၤယၤ တက့ၢ်. 14 ပှၤလၢအဃုယသး ဒ်သိး အကမၤဟးဂီၤအီၤန့ၣ် မ်အမဲာ်ဆှး, ဒီးဘၣ်တၢ်ပာ်မဲာ်ဆှး အီၤ တပူၤဃီ တက့ၢ်. ပှၤလၢအဘၣ်အသး လၢယဘၣ် တၢ်အၢန့ၣ် မ်အဂုၤက့ၤ အခံ, ဒီးဘၣ်တၢ်ပာ်မဲာ်ဆှးအီၤန့ၣ် တက့ၢ်. 15 ပှၤလၢအစံးဘၣ်ယၤ, အၣ်, အၣ်န့ၣ် မ် အအိၣ်သယုၢ် လၢအတၢ်မဲာ်ဆှး အဘူးအလဲ အဂီၢ်န့ၣ် တက့ၢ်. 16 ပှၤလၢအဃုနၤ ခဲလၢာ်န့ၣ် မ်အသူၣ်ဖှံသးညီ သူၣ်ခုသးခု လၢနပူၤ တက့ၢ်, ပှၤလၢအအဲၣ်ဒိး နတၢ်အုၣ်က့ၤခီၣ်က့ၤန့ၣ် မ်အစံး တထံၣ်ဃီ, မ်ယွၤ ဘၣ် တၢ်ပာ်ဒိၣ်အီၤန့ၣ် တက့ၢ်. 17 ဒီးယဲဒၣ်အံၤ ယမ့ၢ် ပှၤဘၣ်နးဘၣ်ဖှီၣ်, ဒီးပှၤဖှီၣ်ဖိယာ်ဖိလီၤ. ယွၤ ဆိကမိၣ်တၢ် လၢယဂ့ၢ်လီၤ. နမ့ၢ် ယတၢ်မၤစၢၤ, ဒီးယတၢ်မၤပူၤမၤဖျဲးတၢ်လီၤ, ကစၢ်ဧၢ, သုးနံၤသုးသီ တဂ့ၤ. 

1 ပှၤလၢအမၤ ပှၤဖှီၣ်ဖိယာ်ဖိ ဒီးတၢ်ကူၣ်သ့န့ၣ် ဘၣ်ဆိၣ်ဂ့ၤဝဲလီၤ. လၢတၢ်အၢတၢ်သီ အမုၢ်နံၤန့ၣ် ယွၤကမၤပူၤမၤဖျဲးအီၤလီၤ. 2 ယွၤ ကအံးထီၣ်ကွၢ်လီၤအီၤ, ဒီးဒုးမူ ဒံးအီၤလီၤ. ကဘၣ် တၢ်ဆိၣ်ဂ့ၤအီၤ လၢထံဧိၤကီၢ်ဧိၤ အပူၤ, ဒီးမ်နသုတဟ့ၣ်လီၤကွံာ်အီၤ ဖဲအဒုၣ်အဒါအသးန့ၣ် တဂ့ၤ. 3 ယွၤကမၤစၢၤအီၤ လၢတၢ်ဆူးတၢ်ဆါ အလီၢ်မံပူၤလီၤ. နကတဲာ်ကတီၤ အလီၢ်မံ လၢအဘၣ် တၢ်ဆါ အဖၢမုၢ်လီၤ. 4 ယစံး, ယွၤဧၢ, သူၣ်ကညီၤသးကညီၤယၤ, ဒီးမၤဘျါက့ၤ ယသး တက့ၢ်. အဂ့ၢ်ဒ်အံၤ, ယမၤကမၣ်ဘၣ်လံ နၤလံ. 5 ယဒုၣ်ယဒါန့ၣ် ကတိၤ တၢ်အၢ လၢယဂ့ၢ်ယကျိၤ, ကသံ, ဒီးအမံၤ ကဟါမၢ်ကွံာ် အကတီၢ် ဖဲလဲၣ်န့ၣ်လီၤ. 6 ဒီးမ့ၢ်ဟဲအိၣ်သကိးတၢ်ဒီး, ကတိၤလီတၢ် လၢအသးကံၢ်ပူၤလီၤ. ပာ်ဖှိၣ် တၢ်အၢ လၢအဂီၢ်ဒၣ်ဝဲ, ဟးထီၣ်ဝဲဆူခိ, ဒီး ကတိၤတၢ်လီၤ. 7 ကယဲၢ် ပှၤလၢအသးဟ့ယၤ ခဲလၢာ်န့ၣ် ကတိၤလိာ် အသးကသွံဒံထီဒါယၤလီၤ. ကူၣ်ထီၣ် တၢ်အၢ လၢယဂီၢ်လီၤ. 8 စံးဝဲ, တၢ်အအၢ စဲဘူးဒီးအီၤ, ဒီး လၢအမံလီၤန့ၣ် တဂဲၤဆၢထၢၣ်လၢၤဘၣ်. 9 ယသိၣ်, လၢယသန့ၤ ယသး လၢအီၤ, လၢအအီၣ် ယကိၣ် စ့ၢ်ကီး တဂၤန့ၣ် ထူ ယၤ လၢအခီၣ်နၢၣ်ခံလီၤ. 10 ဘၣ်ဆၣ်ဒီး နဲဒၣ်ယွၤဧၢ, သူၣ်ကညီၤသးကညီၤယၤ, ဝံၣ်ဆၢထၢၣ်ယၤ လၢယကဟ့ၣ်ကၣ်အီၤ အဂ့ၢ်န့ၣ် တက့ၢ်. 11 လၢတၢ်အံၤ ယသ့ၣ်ညါ လၢနသးအိၣ်ယၤလီၤ. အဂ့ၢ်ဒ်အံၤ, ယဒုၣ်ယဒါ တသူၣ်ဖှံသးညီဘၣ် လၢယဖီခိၣ်ဘၣ်. 12 ဒီးတၢ် လၢယၤအံၤ နဒုးအိၣ်ဂၢၢ်ဆိးကျၢၤယၤ လၢယတၢ်လၢတၢ်ပှဲၤ အပူၤ, ဒီးနပာ်လီၤယၤ လၢနမဲာ်ညါ လီၤထူလီၤယိာ်လီၤ. 13 မ်ယွၤ အံၣ်စရ့လး အကစၢ်, ဘၣ်တၢ်စံးထီၣ်ပတြၢၤ အီၤ အစိၤစိၤအဃၣ်ဃၣ် တက့ၢ်. အၤမ့ၣ်, ဒီးအၤမ့ၣ်. 

1 ဒ်တၤဟိ ဆၢန့ၢ် ထံကျိ အသိးန့ၣ် ယသး ဆၢန့ၢ်နၤ ဒ်န့ၣ်အသိး, ကစၢ်ဧၢ. 2 တၢ်သူယသး လၢယွၤ ယကစၢ် လၢအမူဝဲ တဂၤလီၤ. ယကလဲၤ အိၣ်လၢယွၤအမဲာ်ညါ အကတီၢ်ဖဲလဲၣ်. 3 ယမဲာ်ထံမ့ၢ် ယတၢ်အီၣ် လၢမုၢ်ဆါဆဲး လၢမုၢ်နၤ ဖဲပှၤစံးဘၣ်ယၤ တထံၣ်ဃီ, နကစၢ် အိၣ်ဖဲလဲၣ်န့ၣ်လီၤ. 4 ယသ့ၣ်နီၣ်ထီၣ်က့ၤ တၢ်တဖၣ်အံၤ, ဒီးလူလီၤယသး လၢယပူၤလီၤ. အဂ့ၢ်ဒ်အံၤ, ယလဲၤတ့ၢ် ဒီးပှၤဂီၢ်မုၢ်, ယလဲၤတ့ၢ် ဒီးအီၤဆူ ယွၤအဟံၣ်ဒီး တၢ်သူၣ်ဖှံသးညီအသီၣ်, ဒီးတၢ်စံးထီၣ်ပတြၢၤ အိၣ်ဒီး ပှၤဂီၢ်မုၢ် လၢအမၤဘူၣ်တၢ်လီၤ. 5 ဘၣ်မနုၤ လၢနသူၣ်ကၢ်နသးလီၤလဲၣ်, ယသးဧၢ. ဒီး နသူၣ်ကိၢ်သးဂီၤ လၢယပူၤ ဘၣ်မနုၤလဲၣ်. ကွၢ်လၢ် ယွၤ အကျဲ တက့ၢ်. အဂ့ၢ်ဒ်အံၤ, ယကစံးထီၣ်ပတြၢၤဒံးအီၤ လၢအမဲာ် အတၢ်မၤစၢၤ အဃိန့ၣ်လီၤ. 6 ကစၢ်ဧၢ, ယသူၣ်ကၢ်ယသးလီၤ လၢယပူၤလီၤ. မၤသးဒ်န့ၣ်ဒီး ယကသ့ၣ်နီၣ်ထီၣ်က့ၤ နၤ လၢယၢ်ဒ့ၣ် အကီၢ်ပူၤ, ဒီးကစၢၢ် ဃ့ရမိၣ် အလိၤ, လၢကစၢၢ် မံစၢ် အလိၤလီၤ. 7 ထံယိာ်ပူၤ ကိးဝဲဆူ ထံယိာ်ပူၤ လၢနထံကျိတဖၣ် အသီၣ်လီၤ. ကယဲၢ် နလပီဝါခိၣ်, ဒီးနလပီမုၢ် ဟဲကျၢၢ်ဘၢ ယၤလီၤ. 8 လၢမုၢ်ဆါခီန့ၣ် ယွၤ မၤလိာ် အဘျုးအဖှိၣ်, ဒီး လၢမုၢ်နၤန့ၣ် အတၢ်သးဝံၣ် အိၣ်ဒီးယၤ, ယတၢ်ဘါထုကဖၣ် ဆူယသးသမူ အကစၢ်လီၤ. 9 ယကစံးကစၢ်, ယ လၢၢ်ယလ့ဧၢ, နသးပ့ၤနီၣ်ယၤ ဘၣ်မနုၤလဲၣ်. ယလဲၤတၢ် ဒီး ယသူၣ်အုးသးအုး လၢတၢ်အဒုၣ်အဒါ အမၤအၢတၢ် အဃိ ဘၣ်မနုၤလဲၣ်. 10 တုၤ ယဒုၣ်ယဒါ စံးဘၣ်ယၤ ကိးမုၢ်နံၤမုၢ်နၤဒဲး, နကစၢ် အိၣ်ဖဲလဲၣ်န့ၣ် ဒီးဒုၣ်ဒွဲၣ်ယၤ ဒီးယမၤသး ဒ်တၢ်မၤသံတၢ် လၢယဃံကျါ အသိးန့ၣ်လီၤ. 11 ဘၣ်မနုၤ လၢနသူၣ်ကၢ်သးလီၤလဲၣ်, ယသးဧၢ. ဒီးန သူၣ်ကိၢ်သးဂီၤ လၢယပူၤ ဘၣ်မနုၤလဲၣ်. ကွၢ်လၢ် ယွၤ အကျဲ တက့ၢ်. အဂ့ၢ်ဒ်အံၤ, ယကစံးထီၣ်ပတြၢၤဒံး အီၤ, ယမဲာ် အတၢ်မၤစၢၤ ဒီးယကစၢ်လီၤ. 

1 စံၣ်ညီၣ်ယၤ, ကစၢ်ဧၢ, ဒီးလိာ်ယကွီၢ် ဒီးပှၤတယူးတယီၣ်ဘၣ် ယွၤတကလုာ်န့ၣ် တက့ၢ်. မၤပူၤမၤဖျဲးယၤ ဒီးပှၤလီတၢ် ဒီးပှၤအၢန့ၣ် တက့ၢ်. 2 အဂ့ၢ်ဒ်အံၤ, နမ့ၢ် ယဂံၢ်ယဘါ အကစၢ်လီၤ. ဘၣ်မနုၤ လၢနညိကွံာ်ယၤလဲၣ်. ယလဲၤတၢ်ဒီး သူၣ်အုးသးအုး လၢတၢ်အဒုၣ်အဒါ အမၤအၢတၢ် အဃိ မ့ၢ် အဘၣ်မနုၤလဲၣ်. 3 မၢလီၤ နတၢ်ကပီၤ, ဒီးနတၢ်မ့ၢ်တၢ်တီန့ၣ် တက့ၢ်, မ်အဆှၢယၤ တက့ၢ်. မ် အဒုးလဲၤယၤဆူ နကစၢၢ်စီဆှံ, ဒီးဆူနအိၣ်အလီၢ်န့ၣ် တက့ၢ်. 4 ဒီးယကလဲၤဆူ ယွၤအတၢ်လုၢ်လီၢ်, ဆူ ယွၤ လၢအမ့ၢ် ယတၢ်သးခုဒီး ယတၢ်သူၣ်ဖှံသးညီတဂၤ အအိၣ်, ဒီးစံးထီၣ်ပတြၢၤနၤ လၢတနၢ်, ယွၤ, ယကစၢ်ဧၢ. 5 ဘၣ်မနုၤ လၢနသူၣ်ကၢ်နသးလီၤလဲၣ်. ယသးဧၢ, ဒီးနသူၣ်ကိၢ်သးဂီၤ လၢယပူၤ ဘၣ်မနုၤလဲၣ်. ကွၢ်လၢ် ယွၤ အကျဲ တက့ၢ်. အဂ့ၢ်ဒ်အံၤ, ယကစံးထီၣ်ပတြၢၤဒံး အီၤ, တၢ်အုၣ်က့ၤခီၣ်က့ၤ ယမဲာ်, ဒီးယကစၢ်လီၤ. 

1 ယွၤဧၢ, ပ နၢ်ဟူလံ လၢပနၢ်, ပပၢ်တဖၣ် စံၣ်တဲၤတဲလီၤ ပှၤ လၢတၢ်မၤ လၢနမၤ လၢအဝဲသ့ၣ် အမုၢ်နံၤတဖၣ်န့ၣ် လၢပျၢၤလီၤ.  2 နဟီထီၣ်ကွံာ် ပှၤကလုာ်တဖၣ် လၢနစု, ဒီးနသူၣ်လီၤဖျးလီၤအီၤ နမၤဟးဂီၤ ပှၤဂီၢ်မုၢ် ဒီးမၤပြံပြါ အီၤလီၤ. 3 အဂ့ၢ်ဒ်အံၤ, တမ့ၢ်ဘၣ် အမၤန့ၢ် ကီၢ်န့ၣ် လၢအနးဒၣ်ဝဲဘၣ်, ဒီးတမ့ၢ်ဘၣ် အစုဒၣ်ဝဲ အုၣ်က့ၤခီၣ်က့ၤအီၤဘၣ်. မ့ၢ်နစုထွဲ ဒီးနစုဒုၣ်ဒၣ်နဲ, ဒီးနမဲာ် အတၢ်ကပီၤလီၤ. အဂ့ၢ်ဒ်အံၤ, ဘၣ်နသး လၢအီၤလီၤ. 4 နဲဒၣ်အံၤ, နမ့ၢ် ယစီၤပၤ, ယွၤဧၢ, မၤလိာ် တၢ်အုၣ်က့ၤခီၣ်က့ၤ လၢစီၤယၤကိာ် အဂီၢ် တက့ၢ်. 5 ပကဆီၣ်လီၤ ပဒုၣ်ပဒါ လၢနၤ, ပကယီၢ်တံၢ် ပှၤလၢအဂဲၤဆၢထၢၣ် ထီဒါပှၤ လၢနမံၤလီၤ. 6 အဂ့ၢ်ဒ်အံၤ, ယတသန့ၤဘၣ်ယသး လၢယချံၣ်ဘၣ်, ဒီးယနး တအုၣ်က့ၤခီၣ်က့ၤယၤဘၣ်. 7 မ့မ့ၢ်နအုၣ်က့ၤခီၣ်က့ၤ ပှၤ လၢပဒုၣ်ပဒါ အပူၤ, ဒီးပှၤ လၢအသးဟ့နၤန့ၣ် နဒုးမဲာ်ဆှးအီၤလီၤ. 8 ပပာ် ကဖၢလၢ ပသး သ့သ့တနံၤ လၢယွၤ အပူၤ, ဒီးကစံးထီၣ်ပတြၢၤ နမံၤ လီၤထူလီၤယိာ်လီၤ. စ့လၤ. 9 မ့မ့ၢ်ခဲအံၤ နညိကွံာ် ပှၤ, ဒီးဒုးမဲာ်ဆှးပှၤ, ဒီးနတလဲၤထီၣ်ဘၣ် ဒီးပသုးမုၢ်ဘၣ်. 10 နဒုးဃၣ်ကဒါက့ၤ ပှၤ လၢပဒုၣ်ပဒါ အမဲာ်ညါ, ဒီးပှၤ လၢအသးဟ့ပှၤတဖၣ်န့ၣ် ဂုာ်န့ၢ် တၢ် လၢအဂီၢ်ဒၣ်ဝဲလီၤ. 11 နပာ်ပှၤ ဒ်သိတဖၣ် လၢတၢ်အီၣ် အဂီၢ် အသိးန့ၣ် ဒီး နမၤလီၤပြံလီၤပြါ ပှၤ လၢပှၤကလုာ်တဖၣ် အကျါလီၤ. 12 နဆါကွံာ် နပှၤဂီၢ်မုၢ် လၢတၢ် လၢအတမ့ၢ်ဘၣ် တၢ်ဘၣ် အဂီၢ်, ဒီးနတၢ်တအါထီၣ်ဘၣ် လၢအပှ့ၤဘၣ်. 13 နပာ် ပှၤ လၢတၢ်ဒုၣ်ဒွဲၣ်အလီၢ် လၢပှၤ အိၣ်လၢပဃၢၤ အဂီၢ်, တၢ်ကတိၤဒိအလီၢ်, ဒီးတၢ်နံၤဘၣ်ဖၣ်လဲအလီၢ် လၢပှၤ လၢအအိၣ်ဝးတရံးပှၤ အဂီၢ် လီၤ. 14 နပာ် ပှၤ လၢတၢ်ကတိၤဒိ လၢပှၤကလုာ်တဖၣ် အကျါ, တၢ်ကျၢၢ်ကျာ်အခိၣ်အလီၢ် လၢပှၤဂီၢ်မုၢ်အကျါ လီၤ. 15 ယတၢ်မဲာ်ဆှး အိၣ်ဝဲ လၢယမဲာ်ညါ ကိးမုၢ်နံၤမုၢ်နၤဒဲး, ဒီးယမဲာ်ဆှး လုၣ်ဘၢယၤ, 16 လၢပှၤ လၢအဒုၣ်ဒွဲၣ်တၢ် ဒီးပယွဲပရးတၢ် အကလုၢ် အဃိ, လၢတၢ်အဒုၣ်အဒါ@ယ ဒီးပှၤမၤဆၢ တၢ်အၢ အဃိန့ၣ်လီၤ. 17 ကယဲၢ် တၢ်ခဲလၢာ်န့ၣ် ဘၣ်ပှၤ, ဒီးပတသးပ့ၤနီၣ်ဘၣ် နၤဘၣ်, ဒီးပတမၤ နတၢ်အၢၣ်လီၤအီလီၤ ဒီးတၢ်လီတၢ်ဝ့ၤဘၣ်. 18 ပသးတဂုၤက့ၤအခံဘၣ်, ဒီးပထွဲတၢ်တလဲၤ ကပၤ လၢနကျဲဘၣ်. 19 မ့ၢ်နာ်သက့ ဒ်န့ၣ်ဒီး နမၤလီၤကလဲ ပှၤ လၢထွံၣ်ဟီၣ်ခိၣ် အလီၢ်ပူၤ, ဒီးလုၣ်ဘၢ ပှၤ ဒီးတၢ်သံအကဒုလီၤ. 20 ပမ့ၢ် သးပ့ၤနီၣ် ပကစၢ်အမံၤ, ဒီးယူာ်ထီၣ် ပစုဆူ တခီဘီမုၢ်ဖိ အကစၢ်ဒီး, 21 ကစၢ် ကဃုန့ၢ် အဝဲန့ၣ် တမ့ၢ်ဘၣ်ဧါ. အဂ့ၢ်ဒ်အံၤ, သ့ၣ်ညါဝဲ လၢပသး အတၢ်ခူသူၣ်တဖၣ်န့ၣ်လီၤ. 22 အဂ့ၢ်ဒ်အံၤ, ပဘၣ် တၢ်မၤသံပှၤ သ့သ့တနံၤ လၢနဃိ, တၢ်ပာ်ပှၤ ဒ်သိ လၢတၢ်ကမၤသံအီၤ အသိးန့ၣ်လီၤ. 23 ဖုသံနီၣ် တက့ၢ်, ဘၣ်မနုၤ လၢနမံလဲၣ်, ယွၤဧၢ, ဂဲၤဆၢထၢၣ် တက့ၢ်, ညိကွံာ် ပှၤ လီၤထူလီၤယိာ် တဂ့ၤ. 24 ဘၣ်မနုၤ လၢနပာ်တဒၢ နမဲာ်, ဒီးသးပ့ၤနီၣ် ပတၢ်နးတၢ်ဖှီၣ်, ဒီးတၢ်မၤအၢပှၤန့ၣ်လဲၣ်. 25 အဂ့ၢ်ဒ်အံၤ, ပသးသကူးဝဲ တုၤလီၤ လၢဟီၣ်ခိၣ် အကမူၣ်လီၤ. ပဟၢဖၢ စဲဘူး ဒီးဟီၣ်ခိၣ်လီၤ. 26 ဂဲၤဆၢထၢၣ် မၤစၢၤပှၤ, ဒီးပှ့ၤက့ၤ ပှၤလၢနဘျုးနဖှိၣ် အဃိ တက့ၢ်. 

1 ယသးပၢၢ်ထီၣ် လၢတၢ်ဂ့ၤတမံၤ, ယကစံၣ်တဲၤတဲလီၤ ယမၤတၢ် လၢစီၤပၤလီၤ. ယပျ့ၤမ့ၢ် ပှၤလၢအကွဲးလံာ်ချ့တဂၤ အထိၣ်ဒံးလီၤ. 2 နဃံန့ၢ် နလၤန့ၢ် ပှၤကညီဖိ တက့ၢ်လီၤ. တၢ်ဃံတၢ်လၤ လူလီၤအသး လၢနပျုၤ အလိၤလီၤ. မၤသးဒ်န့ၣ်ဒီး ယွၤ ဆိၣ်ဂ့ၤနၤ လီၤထူလီၤယိာ်လီၤ. 3 ကံၢ်တူာ်နနး လၢနကံၣ်ဒုၣ် အလိၤ, တၢ်ဒိၣ်တၢ်ဆူၣ်ဧၢ, အိၣ်ဒီး နလၤကပီၤ ဒီးနကဟုကညီၢ် တက့ၢ်. 4 ဒီး ဘီၣ်ထီၣ်ညီထီၣ်, ဒီးဒိးတၢ် ဒီးနကဟုကညီၢ် လၢတၢ်မ့ၢ်တၢ်တီ, ဒီးတၢ်သူၣ်စူၤသးစူၤ, ဒီးတၢ်တီတၢ်လိၤ အဃိ တက့ၢ်. ဒီးနစုထွဲ ကသိၣ်လိနၤ လၢတၢ်မၤပျံၤတၢ်တဖၣ်န့ၣ်လီၤ. 5 နပျၢ် အကနၣ် အ့ၣ်တၢ် လၢစီၤပၤ အဒုၣ်အဒါ အသးကံၢ်ပူၤ, ပှၤဂီၢ်မုၢ် လီၤဃံၤ လၢနဖီလာ်လီၤ. 6 နလီၢ်ပစိာ်, ယွၤဧၢ, အိၣ်ဝဲ အစိၤစိၤအဃၣ်ဃၣ်လီၤ. နဘီမုၢ် အနီၣ်ထိးစီၤပၤန့ၣ်မ့ၢ် တၢ်တီတၢ်လိၤ အနီၣ်ထိး လီၤ. 7 နအဲၣ် တၢ်တီ, ဒီးနသးဟ့ တၢ်အၢလီၤ. မၤသးဒ်န့ၣ်ဒီး, ယွၤဧၢ, နကစၢ် ဖှူနၤ ဒီးတၢ်သးခု အသိ လၢနတံၤ နသကိး အဖီခိၣ်လီၤ. 8 မူရၣ်, ဒီးအကၠီၣ်, ဒီးကဒါနါ အဖံးန့ၣ်မ့ၢ် နကူနသိး ခဲလၢာ် လၢနူၢ်ကဆီမဲ အပူၤ ဖဲပှၤ ဒုးသူၣ်ခုသးခုနၤလီၤ. 9 စီၤပၤ အဖိမုၣ်တဖၣ် အိၣ်ဝဲ လၢနပှၤလၤကပီၤဖိ အကျါလီၤ. နီၢ်ပၤမုၣ်န့ၣ် ဆၢထၢၣ် လၢနစုထွဲ လၢအိဖ့ၢ် အထူပူၤန့ၣ်လီၤ. 10 ဒိကနၣ်, ဖိမုၣ်ဧၢ, ဒီးကွၢ်, ဒီးဒိကနၣ်, ဒီးသးပ့ၤနီၣ် နပှၤဂီၢ်မုၢ်, ဒီးနပၢ်အဟံၣ် တက့ၢ်. 11 ဒီးစီၤပၤ ကဘၣ်အသး လၢနဃံနလၤလီၤ. အဂ့ၢ်ဒ်အံၤ, အဝဲဒၣ်န့ၣ်မ့ၢ် နကစၢ် လီၤ. ဒီးဘူၣ်ထီၣ်ဘါထီၣ်အီၤ တက့ၢ်. 12 ဒီးစိၢ် အဖိမုၣ် အိၣ်ဒီး အခိၣ်ဖး, ပှၤအထူးအတီၤ လၢပှၤဂီၢ်မုၢ် အကျါန့ၣ် ကဃ့ဘၣ်ဘျုး လၢနမဲာ်ညါလီၤ. 13 စီၤပၤ အဖိမုၣ်န့ၣ် အိၣ်ဒီး တၢ်လၤကပီၤ ခဲလၢာ် လၢအပူၤလီၤ. အကူအသိး မၤအသး ကျီၣ်ကျဲ ဒီးလုၣ်ထူလီၤ. 14 တၢ်ဆှၢအီၤဆူ စီၤပၤအအိၣ် ဒီးအကူအသိးကံၣ်ဃ့လီၤ. ပှၤမုၣ်လိၣ်ဘိတဖၣ်, အတံၤအသကိး လၢအပိာ်အခံန့ၣ် တၢ်ကဒုးဟဲအီၤဆူ နအိၣ်လီၤ. 15 တၢ်ကဆှၢအီၤ လၢတၢ်သူၣ်ခုသးခု, ဒီး လၢတၢ်သူၣ်ဖှံသးညီ ကဟဲနုာ်ဆူ စီၤပၤ အနူၢ်ပူၤလီၤ. 16 လၢနပၢ်တဖၣ် အလီၢ် နဖိတဖၣ် ကအိၣ်ဝဲ လၢနကပာ် လၢပဒိၣ်ဖးဒိၣ်တဖၣ် လၢဟီၣ်ခိၣ် ဒီဘ့ၣ်ညါ အပူၤလီၤ. 17 ယကဒုးသ့ၣ်နီၣ်ထီၣ်က့ၤ နမံၤ လၢပှၤအစိၤအဃၣ် ခဲလၢာ်လီၤ. မၤသးဒ်န့ၣ်ဒီး ပှၤဂီၢ်မုၢ် ကစံးထီၣ်ပတြၢၤ နၤ အစိၤစိၤအဃၣ်ဃၣ်လီၤ. 

1 ယွၤမ့ၢ် ပတၢ်ပူၤဖျဲးအလီၢ်, ဒီးပဂံၢ်ပဘါလီၤ. လၢတၢ်မၤကိၢ်မၤဂီၤန့ၣ် ပှၤထံၣ်န့ၢ်အီၤ လၢတၢ်မၤစၢၤ လီၤဆီဒၣ်တၢ်လီၤ. 2 မၤသးဒ်န့ၣ်ဒီး ဟီၣ်ခိၣ်မ့ၢ် လဲလိာ်အလီၢ် ဘၣ်ဆၣ်, ကစၢၢ်ကလိမ့ၢ် ဘၣ် တၢ်စိာ်အီၤ ဆူပီၣ်လဲၣ် အသးကံၢ်ပူၤ ဘၣ်ဆၣ်, 3 အထံတဖၣ်မ့ၢ် သီၣ်ထီၣ်ရုၢ်ရုၢ် ဒီးသဘှဲထီၣ် ဘၣ်ဆၣ်, ကစၢၢ်ကလိ ဆှဲးဆှိး လၢအလပီဒိၣ် အဃိ ဘၣ်ဆၣ်ဒီး, ပတပျံၤဘၣ်တၢ်ဘၣ်. စ့လၤ. 4 ထံမိၢ်ပှၢ် အထံဖးဒ့တဖၣ်န့ၣ် ဒုးသးခု ယွၤ အဝ့ၢ်, တၢ်ထီၣ်ထီတဂၤ အအိၣ်အဆိး အလီၢ်စီဆှံလီၤ. 5 ယွၤ အိၣ်ဝဲ လၢအသးကံၢ်ပူၤလီၤ. တဟူးတဝးဘၣ်. လၢမုၢ်ဆ့ၣ်ဝါထီၣ်န့ၣ် ယွၤကမၤစၢၤအီၤလီၤ. 6 ပှၤကလုာ်တဖၣ် အသီၣ်ထီၣ်ရုၢ်ရုၢ်, ဘီမုၢ်တဖၣ် ဟူးဝးဝဲလီၤ. အဝဲဒၣ် ဒုးသီၣ်လီၤ အကလုၢ်, ဒီးဟီၣ်ခိၣ် ပှံၢ်ဝဲလီၤ. 7 တၢ်သုးမုၢ်ဂီၢ်မုၢ်အယွၤ အိၣ်ဒီးပှၤ, စီၤယၤကိာ် အကစၢ်မ့ၢ် ပတၢ်ပူၤဖျဲး အလီၢ်လီၤ. စ့လၤ. 8 ဟဲကွၢ် ယွၤအမၤတၢ်တဖၣ်, လၢအပာ်လီၤ တၢ်အိၣ်သယုၢ်တဖၣ် လၢဟီၣ်ခိၣ်ချၢန့ၣ် တက့ၢ်. 9 ဒုးအိၣ်ကတီၢ် တၢ်ဒုးတၢ်ယၤတဖၣ် တုၤလၢဟီၣ်ခိၣ် အကတၢၢ် လီၤ. မၤကၢ် ချံၣ်ဧိၤပျၢ်ဧိၤ, ဒီးဒီၣ်တဲာ်ကွံာ် ဘီဧိၤနးဧိၤ, ဒီးဆူးကွံာ် လ့ၣ်ကဟၣ် လၢမ့ၣ်အူလီၤ. 10 အိၣ်ဃိကလာ်, ဒီးသ့ၣ်ညါ လၢယမ့ၢ်ယွၤ တက့ၢ်. ယကအိၣ်ထီၣ်ထီ လၢပှၤကလုာ်တဖၣ် အကျါ, ယကအိၣ်ထီၣ်ထီ လၢဟီၣ်ခိၣ်ချၢလီၤ. 11 တၢ်သုးမုၢ်ဂီၢ်မုၢ်အယွၤ အိၣ်ဒီးပှၤ, စီၤယၤကိာ် အကစၢ်မ့ၢ် ပတၢ်ပူၤဖျဲး အလီၢ်လီၤ. စ့လၤ. 

1 ကယဲၢ် ပှၤဂီၢ်မုၢ်သ့ၣ်ဧၢ, ဒဲသုစု, ကိးပသူထီၣ်ဆူ ယွၤ လၢတၢ်သူၣ်ဖှံသးညီအသီၣ်န့ၣ် တက့ၢ်. 2 အဂ့ၢ်ဒ်အံၤ, ယွၤတၢ်ထီၣ်ထီန့ၣ်မ့ၢ် တၢ်ပျံၤအလီၢ်လီၤ. မ့ၢ် စီၤပၤဖးဒိၣ် လၢဟီၣ်ခိၣ် ဒီဘ့ၣ်ညါ အဖီခိၣ်လီၤ. 3 အဝဲဒၣ် ကပာ် ပှၤဂီၢ်မုၢ် လၢပဖီလာ်, ပှၤကလုာ်တဖၣ် လၢပခီၣ်ဖီလာ် လီၤ. 4 ဃုထၢဝဲ လၢတၢ်န့ၢ်သါ လၢပဂီၢ်, ယၤကိာ် လၢအအဲၣ်အီၤ အလၤအကပီၤလီၤ. စ့လၤ. 5 ယွၤ လဲၤထီၣ် ဒီးတၢ်ကိးပသူထီၣ်, ယွၤန့ၣ် ဒီးကွဲၤအသီၣ်လီၤ. 6 သးဝံၣ်ထီၣ် ယွၤ, သးဝံၣ်ထီၣ်, သးဝံၣ်ထီၣ် ပစီၤပၤ, သးဝံၣ်ထီၣ် တက့ၢ်. 7 အဂ့ၢ်ဒ်အံၤ, ဟီၣ်ခိၣ် ဒီဘ့ၣ်ညါ အစီၤပၤမ့ၢ် ယွၤလီၤ. သးဝံၣ်ထီၣ် လၢတၢ်နူၤပၢၢ် နၢ်ပၢၤန့ၣ် တက့ၢ်. 8 ယွၤ ကဲစီၤပၤ လၢပှၤကလုာ်တဖၣ် အဖီခိၣ်, ယွၤ ဆ့ၣ်နီၤ လၢအလီၢ်ပစိာ်စီဆှံ အဖီခိၣ်လီၤ. 9 ပှၤဂီၢ်မုၢ်အပဒိၣ်ဖးဒိၣ် အိၣ်ဖှိၣ်ရိဖှိၣ်, စီၤအၤဘြၤဟၣ် အကစၢ် အပှၤဂီၢ်မုၢ်န့ၣ်လီၤ. အဂ့ၢ်ဒ်အံၤ, ဟီၣ်ခိၣ် အကတီၤတဖၣ် အိၣ်ဒီးယွၤလီၤ. အိၣ်ထီၣ်ထီဝဲ ဒိၣ်မးလီၤ. 

1 ယွၤန့ၣ် ဒိၣ်ဝဲ, ဒီးဂ့ၤဒိး တၢ်စံးထီၣ်ပတြၢၤ အီၤ အါအါကလဲာ် လၢပကစၢ် အဝ့ၢ်ပူၤ, လၢကစၢၢ်စီဆှံတဖျၢၣ် အလိၤလီၤ. 2 အလီၢ်ထီၣ်ထီမုာ်မး, ဟီၣ်ခိၣ်ဒီဘ့ၣ် အတၢ်သူၣ်ဖှံသးညီမ့ၢ် ကစၢၢ် စံယိၣ် လၢကလံၤစိးတခီ, စီၤပၤဖးဒိၣ် အဝ့ၢ်လီၤ. 3 ပှၤသ့ၣ်ညါယွၤ လၢအနူၢ်တဖၣ် အပူၤ လၢအမ့ၢ် လ့တဖျၢၣ်လီၤ. 4 အဂ့ၢ်ဒ်အံၤ, ကွၢ်ကွၢ်, စီၤပၤတဖၣ် အိၣ်ဖှိၣ်ရိဖှိၣ်, လဲၤပူၤကွံာ်ဝဲ တပူၤဃီလီၤ. 5 ထံၣ်ဘၣ်ဝဲ ဒီး, ကမၢကမၣ်ဝဲ, ပျံၤတၢ်ဖုးတၢ် ဒီးဃ့ၢ်ဝဲလီၤ. 6 တၢ်ကနိးကစုာ် ဖီၣ်ဃာ် အီၤဖဲန့ၣ်, တၢ်ဆိးကဲး ဒ်ပိာ်မုၣ် အဟုးဆါ အသိးန့ၣ်လီၤ. 7 နမၤဟးဂီၤ တၢ်ၡံၣ် အကဘီတဖၣ် လၢကလံၤမုၢ်ထီၣ်လီၤ. 8 ဒ်ပနၢ်ဟူတၢ် အသိးန့ၣ် ပထံၣ်ဘၣ်တၢ် လၢတၢ်သုးမုၢ်ဂီၢ်မုၢ်အယွၤ အဝ့ၢ်ပူၤ, လၢပကစၢ် အဝ့ၢ်ပူၤ လီၤ. ယွၤ ဒုးအိၣ်ဂၢၢ်ဆိးကျၢၤအီၤ လီၤစိၤလီၤထီလီၤ. စ့လၤ. 9 ယွၤဧၢ, ပသ့ၣ်နီၣ်ထီၣ်က့ၤ နဘျုးနဖှိၣ် လၢနနူၢ်စီဆှံ အပူၤလီၤ. 10 ယွၤဧၢ, ဒ်နမံၤ အသိးန့ၣ်, နတၢ်စံးထီၣ်ပတြၢၤမ့ၢ် ဒ်န့ၣ်သိး ပၢၢ်လၢဟီၣ်ခိၣ် အကတၢၢ်တဖၣ်လီၤ. နစုထွဲပှဲၤဝဲ ဒီးတၢ်တီတၢ်လိၤလီၤ. 11 မ်ကစၢၢ် စံယိၣ် သူၣ်ခုသးခု, ယူဒၤ အဖိမုၣ်တဖၣ် သူၣ်ဖှံသးညီ လၢနစံၣ်ညီၣ်တၢ်တဖၣ် အဃိန့ၣ် တက့ၢ်. 12 ဟးတရံး စံယိၣ်, ဒီးလဲၤတရံးအီၤ, ဂံၢ်ထီၣ် အတၢးထီတဖၣ်, 13 တိၢ်နီၣ် အခိၣ်ဒူတဖၣ်, ဆိကမိၣ် အနူၢ်တဖၣ်, ဒ်သိး သုကစံးဘၣ် ပှၤတစိၤ လၢသုလီၢ်ခံန့ၣ် တက့ၢ်. 14 အဂ့ၢ်ဒ်အံၤ, ကစၢ်တဂၤအံၤမ့ၢ် ပကစၢ် အစိၤစိၤအဃၣ်ဃၣ်လီၤ. အဝဲဒၣ်န့ၣ် ကဆှၢပှၤ တုၤပသံလီၤ.

1 ကနၣ် တၢ်အံၤ, ပှၤဂီၢ်မုၢ် ခဲလၢာ်သ့ၣ်ဧၢ, ဒိကနၣ်, ကယဲၢ် ပှၤအိၣ်ဝဲ လၢဟီၣ်ခိၣ်ချၢ ခဲလၢာ်သ့ၣ်သုဧၢ. 2 ပှၤအဆံးဂ့ၤ, ပှၤအဒိၣ်ဂ့ၤ, ပှၤအထူးအတီၤ, ဒီးပှၤအဖှီၣ်အယာ် တပူၤဃီန့ၣ် တက့ၢ်. 3 ယထးခိၣ် ကကတိၤ တၢ်ကူၣ်သ့, ဒီးတၢ်ဆိကမိၣ် လၢယသး ဘၣ်ဃးဒီး တၢ်သူၣ်ဆးသးဆးလီၤ. 4 ယကဒိးယနၢ် လၢတၢ်ကတိၤဒိ, ယကအိးထီၣ် ယတၢ်ကတိၤ အဒိၣ်အယိာ် လၢတနၢ်န့ၣ်လီၤ. 5 လၢတၢ်အၢ အမုၢ်နံၤတဖၣ်, လၢပှၤခိးခူသူၣ်ယၤတဖၣ် အတၢ်အၢ အဃိန့ၣ်, ယပျံၤတၢ် ဘၣ်မနုၤလဲၣ်. 6 ပှၤတဖၣ်န့ၣ် သန့ၤအသး လၢအစုလီၢ်အခီၣ်ခိၣ်, ဒီးပာ်ကဖိအသး လၢအတၢ်ထူးအါ အတၢ်တီၤဒိၣ် အဃိန့ၣ်လီၤ. 7 ပှၤကညီ ပှ့ၤက့ၤ အဒီပုၢ်ဝဲၢ် တသ့ဘၣ် လ့ၤတက့ၤဘၣ်. ဟ့ၣ် တၢ်မၤပူၤဖျဲးအီၤ လၢယွၤ တသ့ဘၣ်. 8 (အဂ့ၢ်ဒ်အံၤ, အသးအပှ့ၤ မ့ၢ် တၢ်လုၢ်ဒိၣ်ပှ့ၤဒိၣ်, ဒီးဆိတ့ၢ်ဝဲ လီၤထူလီၤယိာ်) 9 ဒ်သိး အကမူဝဲ လီၤစိၤလီၤထီ ဒီးသုတထံၣ်ဘၣ် တၢ်အုၣ်သံ တဂ့ၤန့ၣ်လီၤ. 10 အဂ့ၢ်ဒ်အံၤ, ထံၣ်ဘၣ်ဝဲ လၢပှၤကူၣ်သ့န့ၣ် သံဝဲ, ပှၤဟးဂီၤဖိ ဒီးပှၤအသးခံးန့ၣ် ဟးဂီၤဝဲ တပူၤဃီ, ဒီးလဲၤသဒၣ် အစုလီၢ်အခီၣ်ခိၣ် လၢပှၤဂၤ အဂီၢ်လီၤ. 11 ဆိကမိၣ်ဝဲ လၢအဟံၣ်တဖၣ် ကအိၣ် လီၤထူလီၤယိာ်, အအိၣ်အလီၢ်တဖၣ်န့ၣ် အစိၤစိၤအဃၣ်ဃၣ်လီၤ. ကိးဝဲ အဟီၣ်ခိၣ် ဒ်သိးဒီး အမံၤဒၣ်ဝဲန့ၣ်လီၤ. 12 ဘၣ်ဆၣ်ဒီး ပှၤကညီန့ၣ် တအိၣ်တဆိးဘၣ် လၢတၢ်လၤကပီၤ အပူၤဘၣ်. မၤသး ဒ်ဆၣ်ဖိကီၢ်ဖိ လၢအဟးဂီၤ အသိးန့ၣ်လီၤ. 13 အဝဲအံၤမ့ၢ် ပှၤဟးဂီၤဖိ အကျဲ, ဘၣ်ဆၣ်ဒီး လၢအလီၢ်ခံန့ၣ် ပှၤဘၣ်အသး လၢအတၢ်ကတိၤန့ၣ်လီၤ. စ့လၤ. 14 တၢ်ပာ်အီၤ လၢပျုၤပူၤ ဒ်သိ အသိးန့ၣ်, တၢ်သံကကွၢ် အီၤ, ဒီး လၢမုၢ်ဆ့ၣ်ထီၣ်န့ၣ် ပှၤတီပှၤလိၤ ကပၢအီၤလီၤ. အဃံအလၤ ကမ့ၢ် လၢပျုၤပူၤ ကမၤလၢာ်ကွံာ်အီၤ တုၤအအိၣ်အလီၢ် တအိၣ်ဘၣ် အဂီၢ်လီၤ. 15 မ့မ့ၢ်ယွၤ ကပှ့ၤက့ၤ ယသး လၢပျုၤပူၤ အစုပူၤလီၤ. အဂ့ၢ်ဒ်အံၤ, ကတူၢ်လိာ် ယၤလီၤ. စ့လၤ. 16 တုၤ ပှၤတဂၤ ထူးထီၣ်တီၤထီၣ်, ဒီးအဟံၣ် အလၤကပီၤ အါထီၣ်ဒီး, ပျံၤတၢ် တဂ့ၤ. 17 အဂ့ၢ်ဒ်အံၤ, တုၤအသံ ဒီး, တဟံးန့ၢ်ဘၣ် တၢ်နီတမံၤဘၣ်. အလၤကပီၤ တလဲၤလီၤပိာ်အခံဘၣ်. 18 အဂ့ၢ်ဒ်အံၤ, လၢအသးမူဒံး အဖၢမုၢ်န့ၣ် ဆိၣ်ဂ့ၤလီၤအသးလီၤ. ဒီးနမ့ၢ်မၤ တၢ်ဂ့ၤ လၢနဂီၢ်ဒၣ်နဲဒီး, ပှၤကစံးထီၣ်ပတြၢၤနၤလီၤ. 19 ကလဲၤလီၤဝဲဆူ အပၢ်တဖၣ် အပှၤတစိၤလီၤ, စိၤရီၤ တထံၣ်လၢၤဘၣ် တၢ်ကပီၤဘၣ်. 20 ပှၤကညီ အိၣ်ဒီး အလၤကပီၤ လၢအသူၣ်ဆးအသးဆး တအိၣ်ဘၣ်န့ၣ် မၤသး ဒ်ဆၣ်ဖိကီၢ်ဖိ လၢအဟးဂီၤ အသိးန့ၣ်လီၤ. 

1 ကစၢ်တဖၣ် အကစၢ်, ယွၤ ကတိၤတၢ်, ဒီးကိး ပှၤဟီၣ်ခိၣ်ဖိ လၢမုၢ်ထီၣ် ပၢၢ်လၢမုၢ်နုာ်လီၤ. 2 လၢစံယိၣ် တၢ်ဃံတုာ်လၤတုာ် အပူၤန့ၣ် ယွၤ ကပီၤထီၣ်ဝဲလီၤ. 3 ပကစၢ် ကဟဲ, ဒီးတအိၣ်ဘှီၣ်ဘၣ်. မ့ၣ်အူ အီၣ်တၢ် လၢအမဲာ်ညါ, ဒီးကလံၤမုၢ်တွၤ ဟဲဝးတရံးအီၤ ဆူၣ်ဆူၣ်ကလဲာ်လီၤ. 4 ကကိးဝဲဆူ မူခိၣ် လၢထးခီ, ဒီး လၢဟီၣ်ခိၣ်န့ၣ် လၢအကစံၣ်ညီၣ်န့ၢ် အပှၤဂီၢ်မုၢ် အကွီၢ်လီၤ. 5 ဒုးအိၣ်ဖှိၣ်ရိဖှိၣ် ယပှၤစီဆှံ လၢအအၢၣ်လီၤအီလီၤတၢ် ဒီးယၤ လၢတၢ်လုၢ်တဖၣ်န့ၣ် ဆူယအိၣ် တက့ၢ်. 6 ဒီးမူခိၣ် ကဒုးနဲၣ် အတၢ်တီတၢ်လိၤလီၤ. အဂ့ၢ်ဒ်အံၤ, ယွၤ အကစၢ်ဒၣ်ဝဲန့ၣ်မ့ၢ် ပှၤစံၣ်ညီၣ်ကွီၢ် တဂၤလီၤ. စ့လၤ. 7 ဒိကနၣ်, ယပှၤဂီၢ်မုၢ်သ့ၣ်ဧၢ, ဒီးယကကတိၤတၢ်, အံၣ်စရ့လးဧၢ, ဒီးယကအုၣ်ယသး လၢနဂ့ၢ်နကျိၤလီၤ. ယဲဒၣ်အံၤ ယမ့ၢ်ကစၢ်, နကစၢ်လီၤ. 8 ယတသိၣ်ဃီၣ်ဘၣ်နၤ လၢနတၢ်လုၢ် အဂ့ၢ်အကျိၤဘၣ်. ဒီးနတၢ်လုၢ်မ့ၣ်အူ အိၣ်ဝဲ လၢယမဲာ်ညါ တထံၣ်ဃီလီၤ. 9 ယတဟံးန့ၢ်ဘၣ် ဂီၤဖံးဖါ လၢနဟံၣ်ပူၤ, မဲာ်တဲးလဲးဖါ လၢနကရၢပူၤဘၣ်. 10 အဂ့ၢ်ဒ်အံၤ, ဆၣ်ဖိကီၢ်ဖိ အမံၤ လၢပှၢ်လၢ်ကျါန့ၣ်မ့ၢ် ယတၢ်ကိးအဒုဒဲး, ဒီးဆၣ်ဖိကီၢ်ဖိအဒၢ လၢကစၢၢ်တဖၣ် အလိၤ ဖဲအအိၣ် အကထိ ကထိန့ၣ်လီၤ. 11 ယသ့ၣ်ညါ ထိၣ်ဧိၤလံၣ်ဧိၤ လၢကစၢၢ်ကလိ ခဲလၢာ်, ဒီးတၢ်ဒူတၢ်ဃိၤ လၢပျီပူၤန့ၣ်မ့ၢ် ယတၢ် လီၤ. 12 တၢ်မ့ၢ်သၣ်ဝံၤယသးဒီး, ယတစံးဘၣ်နၤဘၣ်. အဂ့ၢ်ဒ်အံၤ, ဟီၣ်ခိၣ်, ဒီးအတၢ်ပှဲၤန့ၣ်မ့ၢ် ယတၢ်လီၤ. 13 ယကအီၣ် ဂီၤဖံးအညၣ်, ဒီးယကအီ မဲာ်တဲးလဲး အသွံၣ် စ့ၢ်ကီးဧါ. 14 မၤဘူၣ် ယွၤ လၢတၢ်စံးထီၣ်ပတြၢၤ, ဒီးမၤဘူၣ် တၢ်ထီ ကတၢၢ် တဂၤ လၢတၢ်ဘၣ်ဃးဒီး နဆိၣ်တၢ် ဒ်န့ၣ် တက့ၢ်. 15 ဒီး လၢတၢ်ကိၢ်တၢ်ဂီၤ အမုၢ်တနံၤန့ၣ် ကိးထီၣ်ယၤ တက့ၢ်, ဒီးယကမၤပူၤမၤဖျဲးနၤ, ဒီးနကမၤလၤမၤကပီၤယၤလီၤ. 16 မ့မ့ၢ် ပှၤတတီတလိၤန့ၣ် ယွၤ စံးဘၣ်အီၤ, နစံၣ်တဲၤတဲလီၤ ယတၢ်မၤလိာ် ဒီးစိာ်ထီၣ် ယတၢ်အၢၣ်လီၤအီလီၤ လၢနထးခိၣ်န့ၣ် ဘၣ်ဃးဒီး နလိၤဒ်လဲၣ်. 17 မ့ၢ်နသးဟ့ တၢ်သိၣ်တၢ်သီ ဒီးနကွံာ်တ့ၢ်ကွံာ် ယကလုၢ်ကထါ လၢနလီၢ်ခံန့ၣ်လီၤ. 18 နမ့ၢ်ထံၣ်ဘၣ် ပှၤဟုၣ်တၢ်ဒီး, ဘၣ်နသး လၢအီၤလီၤ. ဒီးနဂီၢ် အိၣ်ဒီး ပှၤအဲၣ်ဘၢတၢ်တဖၣ် လီၤ. 19 နဟ့ၣ် နထးခိၣ်ဆူ တၢ်အၢ, ဒီးနပျ့ၤ တ့လီၤတၢ် လီၤ. 20 နဆ့ၣ်နီၤ ကတိၤတၢ်ထီဒါ နဒီပုၢ်ဝဲၢ်, နဒုၣ်ဒွဲၣ် နမိၢ် အဖိခွါလီၤ. 21 တၢ်န့ၣ်တဖၣ် နမၤတၢ်, ဒီးယအိၣ်ဃိကလာ်လီၤ. နဆိကမိၣ် လၢယဒ်သိးဒီး နကစၢ်ဒၣ်နဲလီၤ. ယကသိၣ်ဃီၣ်နၤ, ယကပာ်ဖျါထီၣ်တၢ် လၢနမဲာ်ညါလီၤ. 22 ကွၢ်ဆိကမိၣ် တၢ်အံၤ, ပှၤလၢအသးပ့ၤနီၣ်ယွၤသ့ၣ်ဧၢ, ယကအ့ၣ်ဖှီ ဘၣ်ဖုးသု, ဒီးပှၤမၤပူၤမၤဖျဲးတၢ် တအိၣ်ဘၣ်. 23 ပှၤလၢအမၤဘူၣ် တၢ်စံးထီၣ်ပတြၢၤန့ၣ် မၤလၤကပီၤယၤလီၤ, ဒီးပှၤ လၢအကတဲာ်ကတီၤ အကျဲန့ၣ် ယကဒုးနဲၣ်အီၤ လၢယွၤ အတၢ်အုၣ်က့ၤခီၣ်က့ၤလီၤ. 

1 ယွၤဧၢ, သူၣ်ကညီၤသးကညီၤယၤ ဒ်နဘျုးနဖှိၣ် အသိးန့ၣ် တက့ၢ်. ဒ်နသးအိၣ်တၢ် အါအါကလဲာ် အသိးန့ၣ် မၤပူၤမၤဖျဲး ယတၢ်ကမၣ် တက့ၢ်. 2 သ့စီယၤ လၢယတၢ်အၢန့ၣ် စီစီ တက့ၢ်, ဒီးမၤကဆှီထီၣ်ယၤ လၢယတၢ်ဒဲးဘးန့ၣ် တက့ၢ်. 3 အဂ့ၢ်ဒ်အံၤ, ယသ့ၣ်ညါ ယတၢ်ကမၣ်, ဒီးယတၢ်ဒဲးဘး အိၣ်လၢယမဲာ်ညါ တထံၣ်ဃီလီၤ. 4 ယမၤကမၣ်ဘၣ်လံ နၤထဲနၤလံ, ဒီးမၤ တၢ်အၢ လၢနမဲာ်ညါလံ. မၤသးဒ်န့ၣ်ဒီး နမ့ၢ် တၢ်တီတၢ်လိၤ လၢနကတိၤတၢ်န့ၣ်, နမ့ၢ် တၢ်ကဆှီ လၢနတၢ်စံၣ်ညီၣ်န့ၣ်လီၤ. 5 ကွၢ်ကွၢ်, ယအိၣ်ဖျဲၣ် လၢတၢ်အၢတၢ်သီ အပူၤ, ဒီးယမိၢ် ဒၢထီၣ်ယၤ လၢတၢ်ဒဲးဘး အပူၤလီၤ. 6 ကွၢ်ကွၢ်, ဘၣ်နသး လၢတၢ်မ့ၢ်တၢ်တီ လၢညါတခီ, ဒီး လၢတၢ်အိၣ်တဒၢ အပူၤန့ၣ် နကဘိးဘၣ်သ့ၣ်ညါယၤ လၢတၢ်ကူၣ်သ့ လီၤ. 7 မၤကဆှီယၤ လၢကဖျီၣ်အ့စိး တက့ၢ်, ဒီးယကကဆှီထီၣ်လီၤ. သ့စီယၤ တက့ၢ်, ဒီးယကဝါန့ၢ် မူခိၣ်ဖီ တက့ၢ်လီၤ. 8 ဒုးနၢ်ဟူ ယၤ လၢတၢ်သူၣ်ဖှံသးညီ, ဒီးတၢ်သူၣ်ခုသးခု, ဒုးသူၣ်ဖှံသးညီ တၢ်ဃံတၢ်ကွဲ လၢနမၤကၢ် အီၤန့ၣ် တက့ၢ်. 9 ပာ်တဒၢ နမဲာ် လၢယတၢ်ဒဲးဘး, ဒီး တြူာ်ကွံာ် ယတၢ်အၢတၢ်သီ ခဲလၢာ်န့ၣ် တက့ၢ်. 10 ယွၤဧၢ, မၤက့ၤ ယသူၣ်ကဆှဲ ယသးကဆှီ တက့ၢ်. ဒီးမၤက့ၤ ယသူၣ်ဂၢၢ် ယသးကျၢၤ လၢယပူၤ တက့ၢ်. 11 သုတညိကွံာ်ယၤ လၢနအိၣ် တဂ့ၤ. သုတဟံးထီၣ်ကွံာ် နသးစီဆှံ လၢယၤ တဂ့ၤ. 12 ဒုးအိၣ်ထီၣ်က့ၤန့ၢ်ယၤ လၢတၢ်သးခု ဘၣ်ဃးဒီး နတၢ်အုၣ်က့ၤခီၣ်က့ၤ, ဒီးမၤစၢၤယၤ လၢသး လၢအမၤဒၣ်တၢ် တက့ၢ်. 13 ယကဒုးနဲၣ် ပှၤမၤကမၣ်တၢ်ဖိ လၢနကျဲဧိၤကပူၤဧိၤ ဒီးပှၤတၢ်ဒဲးဘးဖိ ကဃၣ်လိၤအသးဆူ နအိၣ်လီၤ. 14 မၤပူၤမၤဖျဲးယၤ ဒီးတၢ်သွံၣ်န့ၣ် တက့ၢ်, ယွၤ, တၢ်အုၣ်က့ၤခီၣ်က့ၤယၤ အကစၢ်ဧၢ. ယပျ့ၤ ကအုၣ်တၢ် လၢနတၢ်တီတၢ်လိၤ အဂ့ၢ်, ဒီးသူၣ်ခုသးခုလီၤ. 15 ယွၤဧၢ, ဒုးအဲးထီၣ် ယပျုၤန့ၣ် တက့ၢ်. ဒီးယထးခိၣ် ကစံးထီၣ်ပတြၢၤနၤလီၤ. 16 အဂ့ၢ်ဒ်အံၤ, တဘၣ်ဘၣ် နသး လၢတၢ်လုၢ်ဘၣ်. မ့တမ့ၢ်ဘၣ် ဒ်န့ၣ်ဒီး ယကဟ့ၣ် နၤလီၤ. တၢ်လုၢ်မ့ၣ်အူန့ၣ် တဘၣ်ဘၣ် နသးဘၣ်. 17 ယွၤ အတၢ်လုၢ်န့ၣ်မ့ၢ် တၢ်သူၣ်ကၢ်သးလီၤလီၤ. တၢ်သူၣ်ကၢ်သးလီၤ ဒီးတၢ်ပီၢ်ယၢ်လီၤက့ၤပသးန့ၣ်, ယွၤဧၢ, နတမၤဘၣ်အီၤ တရီတပါဘၣ်. 18 မၤဂ့ၤ စံယိၣ် ဖဲအဘၣ်နသး, မၤက့ၤ ယရူၤၡလ့ၣ် အဝ့ၢ်ခိၣ်ဒူ တက့ၢ် 19 တုၤနုၤတဘျီ ကဘၣ်နသး လၢတၢ်တီတၢ်လိၤ အတၢ်လုၢ်တဖၣ်, လၢတၢ်လုၢ်မ့ၣ်အူ, ဒီးတၢ်လုၢ်မ့ၣ်အူဒီဒုလီၤ. တုၤနုၤတစု ပှၤ ကလုၢ်ထီၣ် ဂီၤဖံးတဖၣ် လၢနတၢ်လုၢ်လီၢ် အဖီခိၣ်လီၤ. 

1 ဘၣ်မနုၤ လၢနပာ်ကဖိနသး လၢတၢ်အၢ အဃိန့ၣ်လဲၣ်. ပှၤအဆူၣ် တဂၤဧၢ. ယွၤအဘျုးအဖှိၣ် အိၣ်ဝဲ တထံၣ်ဃီလီၤ. 2 နပျ့ၤ ကူၣ်ထီၣ် တၢ်မၤအၢ, ဒ်ဒီလူၤတၢ် လၢအကနၣ်အ့ၣ်ဝဲ အသိးန့ၣ် နမၤလီတၢ်လီၤ. 3 နအဲၣ် တၢ်အၢ ဒိၣ်န့ၢ် တၢ်ဂ့ၤ တက့ၢ်, ဒီးတၢ်ကတိၤ ကဘျံးကဘျၣ် အါန့ၢ် တၢ်ကတိၤအတီ တက့ၢ်လီၤ. 4 နအဲၣ် တၢ်ကတိၤအီၣ်ဂီၤတၢ်, ပျ့ၤလီတၢ်ဧၢ, 5 ယွၤ ကမၤဟးဂီၤ စ့ၢ်ကီး နၤ လီၤထူလီၤယိာ်လီၤ. ကဖီၣ်န့ၢ် နၤ, ဒီးထုးထီၣ်ကွံာ်နၤ လၢဒဲပူၤ, ဒီးထဲးထီၣ်ကွံာ် နၤ လၢတၢ်မူအကီၢ်န့ၣ်လီၤ. စ့လၤ. 6 ဒီးပှၤအတီအလိၤ ကထံၣ်ဘၣ်ဝဲ, ဒီးပျံၤတၢ်, ဒီးနံၤဘၣ်အီၤလီၤ. 7 ကွၢ်ကွၢ်, ပှၤတဂၤ လၢအတပာ်ဘၣ် ယွၤ လၢအဂံၢ်အဘါဘၣ်, ဒီးသန့ၤအသး လၢအထူးအတီၤအါ, ဒီးမၤဆူၣ်အသး လၢအတၢ်အၢန့ၣ် တက့ၢ်. 8 ဒီးယဲဒၣ်အံၤ, ယမၤသး ဒ်သ့ၣ်စၤယံးသံကစဲာ် တထံး လၢယွၤအဟံၣ်ပူၤ အသိးန့ၣ်လီၤ. ယသန့ၤယသး လၢယွၤအဘျုးအဖှိၣ် လီၤထူလီၤယိာ်လီၤ. ယကစံးထီၣ်ပတြၢၤနၤ လီၤစိၤလီၤထီလီၤ. 9 အဂ့ၢ်ဒ်အံၤ, နမၤနဲဒၣ်လီၤ. ဒီးယကမုၢ်လၢ်တၢ် လၢနမံၤလီၤ. အဂ့ၢ်ဒ်အံၤ, ဂ့ၤဝဲ လၢနပှၤစီဆှံ အမဲာ်ညါလီၤ. 

1 ပှၤဟးဂီၤဖိ စံး လၢအသးကံၢ်ပူၤ, ယွၤ တအိၣ်ဘၣ်န့ၣ်လီၤ. အၢဝဲသီဝဲ တကူၢ်သ့ၣ်, မၤလံ တၢ်သးဘၣ်အၢလံ. ပှၤမၤတၢ်ဂ့ၤ တအိၣ်ဘၣ်. 2 ယွၤ ကွၢ်လီၤ လၢမူခိၣ် လၢပှၤကညီဖိ အဖီခိၣ်, ပှၤအသးဖး, ပှၤဃု ယွၤအိၣ် တအိၣ်လဲၣ်န့ၣ် ဒ်သိး အကထံၣ်ဘၣ်လီၤ. 3 လဲၤကမၣ်လံ ခဲလၢာ်လံ. ဘၣ်အၢလံ တပူၤဃီလံ. ပှၤမၤတၢ်ဂ့ၤ တအိၣ်ဘၣ်, ထဲတဂၤဧိၤ တအိၣ်ဘၣ်. 4 ပှၤလၢအမၤ တၢ်အၢတဖၣ်န့ၣ် တသ့ၣ်ညါဘၣ်တၢ်ဘၣ်ဧါ. အီၣ်ကွံာ် ယပှၤဂီၢ်မုၢ် ဒ်အအီၣ်ကိၣ် အသိး, ဒီး တကိးထီၣ်ဘၣ် ယွၤဘၣ်. 5 ဖဲန့ၣ် ပျံၤတၢ် နးနးကလဲာ် ဖဲပျံၤတၢ်အလီၢ် တအိၣ်ဘၣ်. အဂ့ၢ်ဒ်အံၤ, ယွၤ မၤလီၤပြံလီၤပြါ ပှၤသူၣ်ဒဲ ထီဒါနၤတဖၣ် အဃံအကွဲလီၤ. နဒုးမဲာ်ဆှးအီၤလီၤ. အဂ့ၢ်ဒ်အံၤ, ယွၤ တပးကဲဘၣ် အီၤဘၣ်. 6 မ်တၢ်ဟ့ၣ် အံၣ်စရ့လး အတၢ်အုၣ်က့ၤခီၣ်က့ၤ လၢစံယိၣ် အပူၤန့ၣ် တက့ၢ်. တုၤ ယွၤ ဒုးဟဲက့ၤ အပှၤဂီၢ်မုၢ် အတၢ်ကဲကုၢ် ဒီး ယၤကိာ် ကသူၣ်ဖှံသးညီ, အံၣ်စရ့လး ကသူၣ်ခုသးခုလီၤ. 

1 ယွၤဧၢ, အုၣ်က့ၤခီၣ်က့ၤယၤ လၢနမံၤ, ဒီးစံၣ်ညီၣ်န့ၢ် ယကွီၢ် လၢနစိနကမီၤ တက့ၢ်. 2 ယွၤဧၢ, ကနၣ် ယဘါထုကဖၣ်တၢ်, ဒီးဒိကနၣ် ယထးခိၣ် အတၢ်ကတိၤ တက့ၢ်. 3 အဂ့ၢ်ဒ်အံၤ, ပှၤတခီဘီမုၢ်ဖိ ဂဲၤဆၢထၢၣ် ထီဒါယၤ, ဒီးပှၤမၤအၢတၢ် ဃု ယသးလီၤ. အဝဲသ့ၣ် တပာ်ဘၣ်ယွၤ လၢအမဲာ်ညါဘၣ်. စ့လၤ. 4 ကွၢ်ကွၢ်, ယွၤ မၤစၢၤယၤ, ယွၤ အိၣ်ဝဲ လၢပှၤ လၢအမၤစၢၤ ယသးတဖၣ် အကျါလီၤ. 5 ကဟ့ၣ်ကၣ် တၢ်အၢ လၢယဒုၣ်ယဒါတဖၣ်, မၤဟးဂီၤကွံာ်အီၤ လၢနတၢ်မ့ၢ်တၢ်တီ တက့ၢ်. 6 ယကလုၢ်နၤ လၢတၢ် လၢယမၤဘူၣ်ဒၣ်တၢ်, ယကစံးထီၣ်ပတြၢၤ နမံၤ, ယွၤဧၢ, အဂ့ၢ်ဒ်အံၤ, မ့ၢ်အဂ့ၤလီၤ. 7 အဂ့ၢ်ဒ်အံၤ, မၤပူၤမၤဖျဲးလံယၤ လၢတၢ်ကိၢ်တၢ်ဂီၤ ခဲလၢာ် အပူၤ, ဒီးယမဲာ်ထံၣ်လံတၢ် ဘၣ်ယသး လၢယဒုၣ်ယဒါတဖၣ် အလိၤလီၤ. 

1 ယွၤဧၢ, ဒိကနၣ် ယတၢ်ထုကဖၣ် တက့ၢ်, ဒီးပာ်တဒၢနသး လၢယဃ့ကညးတၢ် တဂ့ၤ. 2 ကနၣ် ယကလုၢ်, ဒီးစံးဆၢယၤ တက့ၢ်. ယဃ့ကညးတၢ် လၢယသးအုး ဒီးယကိးပသူထီၣ်, 3 လၢတၢ်အဒုၣ်အဒါ အကလုၢ် အဃိ, လၢပှၤတတီတလိၤ အမၤအၢတၢ် အဃိလီၤ. အဂ့ၢ်ဒ်အံၤ, ဒုးဘၣ်ယၤ လၢတၢ်အၢ, ဒီးသးဟ့ယၤ လၢအသးထီၣ်လီၤ. 4 ယသူၣ်ကနိးယသးကနိး လၢယပူၤ, ဒီးတၢ်သံ အတၢ်မၤပျံၤမၤဖုးန့ၣ် လီၤဘၣ်ယၤ လီၤ. 5 တၢ်ပျံၤ, ဒီးတၢ်ကနိး လီၤဘၣ်ယၤ, ဒီးယတၢ်ကနိးကစုာ် လုၣ်ဘၢယၤလီၤ. 6 ဒီးယစံး, မ်ယအိၣ်ဒီးဒံးဆ့ ဒ်ထိၣ်လွံၢ် အသိးန့ၣ် တက့ၢ်. မ့မ့ၢ်ဒ်န့ၣ်ဒီး, ယကယူၤထီၣ်ကွံာ်, ဒီးအိၣ်ဘှံး အိၣ်သါလီၤ. 7 ကွၢ်ကွၢ်, ယကဟး လၢအယံၤ, ယ ကအိၣ်လၢပှၢ်မုၢ်ကနၢလီၤ. စ့လၤ. 8 ယကမၤပူၤဖျဲးယသး ချ့ချ့ လၢကလံၤမုၢ်, လၢကလံၤမုၢ်တွၤလီၤ. 9 ယူၢ်လီၤကွံာ်တၢ်, ကစၢ်ဧၢ, မၤဖးဒ့ အပျ့ၤ တက့ၢ်. အဂ့ၢ်ဒ်အံၤ, ယထံၣ်ဘၣ် တၢ်မၤအၢ, ဒီးတၢ်အ့ၣ်လိာ်ဆိးက့လိာ် လၢဝ့ၢ်ပူၤလီၤ. 10 လၢမုၢ်ဆါ ဒီး လၢမုၢ်နၤန့ၣ် လဲၤဝးတရံးဝဲ လၢဝ့ၢ်ခိၣ်ဒူ အဖီခိၣ်, ဒီးတၢ်မၤဟးဂီၤ, ဒီးတၢ်နးတၢ်ဖှီၣ် အိၣ်ဝဲ လၢအပူၤလီၤ. 11 တၢ်အၢတၢ်သီ အိၣ်ဝဲ လၢအသးကံၢ်ပူၤ, မၤအၢတၢ် ဒီးလီတၢ်န့ၣ် တဟးထီၣ်ကွံာ်ဘၣ် လၢအဖၠါပူၤဘၣ်. 12 အဂ့ၢ်ဒ်အံၤ, တမ့ၢ်ဘၣ် တၢ်အဒုၣ်အဒါ ဒုၣ်ဒွဲၣ်ယၤ ဘၣ်. မ့မ့ၢ်ဒ်န့ၣ်ဒီး ယတူၢ်ကကဲလီၤ. တမ့ၢ်ဘၣ် ပှၤ လၢအသးဟ့ယၤ ပာ်ဒိၣ်အသး လၢယဖီခိၣ်ဘၣ်. မ့မ့ၢ် ဒ်န့ၣ်ဒီး ယကပာ်တဒၢ ယသး လၢအီၤလီၤ. 13 မ့ၢ်နၤ, ပှၤထဲသိးဒီးယၤ, ယတံၤယသကိး, ဒီးပှၤ လၢအသ့ၣ်ညါယၤလီၤ. 14 ကူၣ်လိာ်ပသး တပူၤဃီမုာ်မုာ်, ပလဲၤထီၣ်ဆူ ယွၤအဟံၣ် ဒီးပှၤဂီၢ်မုၢ်လီၤ. 15 မ်တၢ်အိၣ်သယုၢ် လီၤဘၣ်အီၤ တက့ၢ်, မူဝဲ ဒီး, မ်အလဲၤလီၤဆူ ပျုၤပူၤ တက့ၢ်. အဂ့ၢ်ဒ်အံၤ, တၢ်အၢတၢ်သီ အိၣ်ဝဲ လၢအအိၣ်အဆိး အလီၢ်ပူၤ, လၢအသးကံၢ်ပူၤလီၤ. 16 ယဲဒၣ်အံၤ ယ ကကိးထီၣ် ယွၤလီၤ, ဒီးယွၤ ကအုၣ်က့ၤခီၣ်က့ၤယၤလီၤ. 17 မုၢ်ဟါ, ဒီးမုၢ်ဂီၤ, ဒီးမုၢ်ထူၣ်န့ၣ် ယကဆိကမိၣ်တၢ်, ဒီးဘါထုကဖၣ်တၢ်, ဒီးကနၢ်ဟူ ယကလုၢ်လီၤ. 18 ပှ့ၤက့ၤယသး လၢတၢ်ဃူတၢ်ဖိး လၢတၢ်ဒုးသုးထီဒါယၤ အပူၤလီၤ. အဂ့ၢ်ဒ်အံၤ, ပှၤအါဂၤ အိၣ်ဒီးယၤလီၤ. 19 ယွၤ, ပှၤလၢအဆ့ၣ်နီၤ လၢပျၢၤ တဂၤ ကဒိကနၣ်တၢ်, ဒီးစံးဆၢအီၤလီၤ. စ့လၤ. မ့ၢ်တၢ်လဲလိာ် တအိၣ်ဘၣ် ဒီးအီၤဘၣ်ဒီး, တပျံၤဘၣ် ယွၤဘၣ်. 20 ယူာ်ထီၣ် အစု ထီဒါ ပှၤ လၢအဃူလိာ်ဖိးလိာ် ဒီးအီၤ, မၤဟးဂီၤ အတၢ်အၢၣ်လီၤအီလီၤလီၤ. 21 အထးခိၣ် ဘျ့န့ၢ် တၢ်နုၢ်ထံအသိ တက့ၢ်လီၤ. မ့မ့ၢ်တၢ်ဒုးသုး အိၣ်ဝဲ လၢအသးကံၢ်ပူၤလီၤ. အတၢ်ကတိၤ စၢ်န့ၢ် သိ တက့ၢ်လီၤ, ဘၣ်ဆၣ်ဒီးမ့ၢ် နး ဘီၣ်ထီၣ်အသးတဖၣ်လီၤ. 22 ပာ်တၢ် လၢအဟ့ၣ်လီၤနၤန့ၣ် လၢယွၤ အလိၤ တက့ၢ်. ဒီးကမၤစၢၤနၤလီၤ. တဟ့ၣ်ဟူးဝး ပှၤတီပှၤလိၤန့ၣ် နီတစုဘၣ်. 23 ဒီးနဲဒၣ်ယွၤဧၢ, နကဒုးလဲၤလီၤအီၤဆူ တၢ်ဟးဂီၤ အပူၤလီၤ. တၢ်သွံၣ်, ဒီးလီတၢ် အပှၤကညီတဖၣ်န့ၣ် တအိၣ်ဖးဖီ အမုၢ်နံၤတဖၣ်ဘၣ်. မ့မ့ၢ်ယဲဒၣ်အံၤ ယသန့ၤယသး လၢနၤလီၤ. 

1 သူၣ်ကညီၤသးကညီၤယၤ တက့ၢ်, ယွၤဧၢ, အဂ့ၢ်ဒ်အံၤ, ပှၤကညီသါ ကယူၢ်လီၤကွံာ်ယၤ, ဒုးတၢ် ဒီးမၤအၢယၤ သ့သ့တနံၤလီၤ. 2 ယဒုၣ်ယဒါတဖၣ် လူၤယၤ ကိးမုၢ်နံၤမုၢ်နၤဒဲးလီၤ. အဂ့ၢ်ဒ်အံၤ, ပှၤအါဂၤ ဒုးတၢ် ဒီးယၤ အိၣ်ဒီး အသးထီၣ်ထီလီၤ. 3 မုၢ်နံၤမုၢ်နၤ လၢယဘၣ်ယိၣ်ဘၣ်ဘီန့ၣ် ယသန့ၤ ယသး လၢနၤလီၤ. 4 လၢယွၤ အပူၤ ယကစံးပတြၢၤ အကလုၢ်အကထါ, ယသန့ၤယသး လၢယွၤလီၤ. တၢ် လၢတၢ်ဖံးတၢ်ညၣ် ကမၤယၤန့ၣ် ယတဘၣ်ယိာ်ဘၣ်. 5 ဘိးက့ၣ် ယတၢ်ကတိၤ ကိးမုၢ်နံၤဒဲးလီၤ. အတၢ်ဆိကမိၣ် ခဲလၢာ်ထီဒါယၤ လၢတၢ်အၢ အဂီၢ်လီၤ. 6 အိၣ်ဖှိၣ်ရိဖှိၣ်, ဒီးခိးခူသူၣ်, ဒီးကွၢ် ယခီၣ်လီၢ်, ဒီးကွၢ်လၢ် ယသးအကျဲလီၤ. 7 မ့ၢ်အကပူၤဖျဲး လၢအတၢ်အၢတၢ်သီ အဃိန့ၣ် ဧါ. လၢနသးထီၣ်န့ၣ် တ့ၢ်လီၤကွံာ် ပှၤဂီၢ်မုၢ်, ကစၢ်ဧၢ. 8 နဂံၢ် ယဟးတၢ်တဖၣ်လီၤ. ပာ်ယမဲာ်ထံ လၢနထၢၣ်တၢ်ဖံး အပူၤန့ၣ် တက့ၢ်. အိၣ်ဝဲ လၢနလံာ်ပူၤ, တမ့ၢ်ဘၣ်ဧါ. 9 မုၢ်နံၤ လၢယကိးထီၣ်န့ၣ် ယဒုၣ်ယဒါ ကဃၣ်ကဒါက့ၤဆူ အလီၢ်ခံန့ၣ်လီၤ. တၢ်အံၤ ယသ့ၣ်ညါ, လၢယွၤ အိၣ်ဒီးယၤလီၤ. 10 ယကပာ်ကဖိ ယသး လၢကစၢ် အကလုၢ်, ယကပာ်ကဖိ ယသး လၢယွၤအကလုၢ်လီၤ. 11 ယသန့ၤယသး လၢယွၤ, ပှၤကညီ ကမၤယၤ ဒ်လဲၣ်ဒ်လဲၣ်န့ၣ် ယတဘၣ်ယိာ်ဘၣ်. 12 တၢ် လၢယဆိၣ်တၢ် လၢနဂီၢ်န့ၣ် အိၣ်ဝဲ လၢယလိၤ, ယွၤဧၢ, ယကမၤဘူၣ်နၤ လၢတၢ်စံးထီၣ်ပတြၢၤတဖၣ်လီၤ. 13 အဂ့ၢ်ဒ်အံၤ, နမၤပူၤမၤဖျဲး ယသး လၢတၢ်သံ, ယခီၣ် လၢတၢ်လီၤတလံာ်န့ၣ် ဒ်သိး ယကလဲၤတၢ် လၢယွၤအမဲာ်ညါ လၢပှၤမူ အတၢ်ကပီၤ အကျါန့ၣ်လီၤ. 

1 သူၣ်ကညီၤသးကညီၤယၤ, ယွၤဧၢ, သူၣ်ကညီၤသးကညီၤယၤ တက့ၢ်. အဂ့ၢ်ဒ်အံၤ, ယသးသန့ၤအသး လၢနၤလီၤ. ဒီးယဃ့ၢ်ဆူ နဒံးဆ့ အကဒုပူၤ တုၤတၢ်နးတၢ်ဖှီၣ်အံၤ လဲၤပူၤကွံာ်လီၤ. 2 ယကိးထီၣ်ဆူ တၢ်ထီၣ်ထီကစၢ် တဂၤ, ဆူကစၢ် လၢအမၤတၢ် လၢလၢပှဲၤပှဲၤ လၢယဂီၢ်လီၤ. 3 ကမၢလီၤဝဲ လၢမူခိၣ်, ဒီးအုၣ်က့ၤခီၣ်က့ၤယၤ လၢပှၤ လၢအသါကယူၢ်လီၤကွံာ်ယၤ အတၢ်ဒုၣ်ဒွဲၣ်န့ၣ်လီၤ. စ့လၤ. ယွၤ ကမၢလီၤ အဘျုးအဖှိၣ် ဒီးအတၢ်မ့ၢ်တၢ်တီလီၤ. 4 ယသး အိၣ်လၢခ့ယုၢ် အကျါ, ယမံလီၤ လၢပှၤကညီ အကျါ လၢအမၤသး ဒ်မ့ၣ်အူလၣ် အသိး, အမဲမ့ၢ်ဘီ ဒီးပျၢ်, ဒီးအပျ့ၤမ့ၢ်နး လၢအကနၣ်အ့ၣ်ဝဲလီၤ. 5 မ်နဘၣ် တၢ်ပာ်ထီၣ်ထီနၤ လၢမူခိၣ်, မ်ပှၤမၤလၤကပီၤနၤ လၢဟီၣ်ခိၣ် ဒီဘ့ၣ်ညါ တက့ၢ်. 6 အဝဲသ့ၣ်တဖၣ်န့ၣ် ကတဲာ်ကတီၤ ပှာ်ဧိၤစၤဧိၤ လၢယခီၣ် အဂီၢ်လီၤ, ယသး သကူးလီၤအသးလီၤ. အဝဲသ့ၣ် ခူၣ်လီၤတၢ်ပူၤ လၢယမဲာ်ညါလီၤ. အကစၢ်ဒၣ်ဝဲန့ၣ် လီၤတဲာ်ဝဲ လၢတၢ်ပူၤန့ၣ်လီၤ. စ့လၤ. 7 ယသး အိၣ်ဂၢၢ်ဆိးကျၢၤ, ကစၢ်ဧၢ, ယသး အိၣ်ဂၢၢ်ဆိးကျၢၤလီၤ. ယကအုၣ်တၢ်, ဒီးသးဝံၣ်ထီၣ်တၢ် လီၤ. 8 ဖုသံနီၣ်ထီၣ်, ယလၤကပီၤဧၢ. ဖုသံနီၣ်ထီၣ် တက့ၢ်, သီတူၢ် ဒီးတနၢ်သ့ၣ်ဧၢ, ယကထိၣ်ဂဲၤ မုၢ်ဆ့ၣ်ဝါန့ၣ်လီၤ. 9 ယကစံးထီၣ်ပတြၢၤနၤ, ယွၤဧၢ, လၢပှၤဂီၢ်မုၢ် အကျါ, ယကသးဝံၣ်ထီၣ်နၤ လၢပှၤကလုာ်တဖၣ် အကျါလီၤ 10 အဂ့ၢ်ဒ်အံၤ, နဘျုးနဖှိၣ် ဒိၣ်ဝဲ ပၢၢ်လၢမူခိၣ်, ဒီးနမ့ၢ်နတီ ပၢၢ်လၢတၢ်အၢၣ်တဖၣ်လီၤ. 11 မ်နဘၣ် တၢ်ပာ်ထီၣ်ထီနၤ လၢမူခိၣ်, မ်ပှၤမၤလၤကပီၤနၤ လၢဟီၣ်ခိၣ် ဒီဘ့ၣ်ညါန့ၣ် တက့ၢ်. 

1 မ့ၢ်သုကတိၤ တၢ်မ့ၢ်တၢ်တီ, ဒီးစံၣ်ညီၣ် တၢ်တီတၢ်လိၤ ဖဲသုအိၣ်တအုၣ်, သပှၢ်တၢၢ်ဧါ, ပှၤကညီဖိသ့ၣ်ဧၢ. 2 မ့ၢ်လံ, သုမၤ တၢ်အၢ လၢသုသးကံၢ်ပူၤဒၣ်လဲာ်, သုစီၤဟ့ၣ် သုစု အတၢ်မၤဆူၣ် လၢဟီၣ်ခိၣ်ချၢလီၤ. 3 ပှၤတတီတလိၤ လဲၤကမၣ်တၢ် လၢတၢ်အဒၢလီၢ်, ဟးဖျိး ဒီးကတိၤ တၢ်ကဘျံးကဘျၣ် လၢအအိၣ်ဖျဲၣ်လံၤလံၤ လီၤ. 4 အိၣ်ဒီး အစုၣ် ဒ်ဂုၢ်အစုၣ် အသိးန့ၣ်လီၤ. မၤသး ဒ်ဂုၢ်သီ လၢအဆွံတံာ် အနၢ်ပူၤ, 5 လၢအတနၢ်ဟူဘၣ် ပှၤသ့တၢ်အူတၢ်သမူ လၢအအူတၢ်ဒီး တၢ်ကူၣ်သ့ အဒိၣ်ကတၢၢ်ဒၣ်လဲာ် အသိးန့ၣ်လီၤ. 6 မၤပိာ် အမဲ လၢအကိာ်ပူၤန့ၣ် တက့ၢ်, ယွၤဧၢ. မၤကၢ် ခ့ယုၢ်ဖိ အမဲထွံၣ် တက့ၢ်, ယွၤဧၢ. 7 မ်အပှံၢ်ကွံာ် ဒ်ထံ လၢအယွၤကွံာ် အသိး, ဖဲအပညိၣ် အပျၢ်န့ၣ် မ်အမၤအသး ဒ်အဒီၣ်တဲာ်ကွံာ် အသးခံကူာ် အသိးန့ၣ် တက့ၢ်. 8 ဒ်ချိၣ် လၢအပှံၢ်လီၤဝဲအသိး မ်အဟါမၢ်ကွံာ် ကိးဂၤဒဲး, ဒ်ဖိသၣ် လီၤလူးတဂၤ အသိး, မ် အသုတထံၣ်ဘၣ် မုၢ်ဧိၤလါဧိၤ တဂ့ၤ. 9 သုသပၢၤ တချုး သ့ၣ်ညါဒံးဘၣ် တၤဆှုၣ်အသံကစဲာ် မ့ၢ်ဂ့ၤ, အဃ့ မ့ၢ်ဂ့ၤ, ကမၤဟးဂီၤကွံာ်အီၤ လၢကလံၤသဝံးန့ၣ်လီၤ. 10 တုၤ ပှၤတီပှၤလိၤ ထံၣ်ဘၣ် တၢ်မၤဆၢ တၢ်အၢဒီး, ကသူၣ်ခုသးခုလီၤ. ကသ့ကွံာ် အခီၣ် လၢပှၤတတီတလိၤ အသွံၣ်လီၤ. 11 ဒီးပှၤကစံးဝဲ, မ့ၢ်မး တၤသၣ် အိၣ်ဝဲ လၢပှၤတီပှၤလိၤ အဂီၢ်လီၤ မ့ၢ်မး ယွၤ စံၣ်ညီၣ်တၢ် လၢဟီၣ်ခိၣ်ချၢအံၤလီၤ. 

1 မၤပူၤမၤဖျဲးယၤ လၢယဒုၣ်ယဒါ တက့ၢ်. ယကစၢ်ဧၢ. ပာ်ထီၣ်ထီယၤ လၢပှၤ လၢအဂဲၤဆၢထၢၣ်ထီဒါ ယၤ အဖီခိၣ်န့ၣ် တက့ၢ်. 2 မၤပူၤမၤဖျဲးယၤ လၢပှၤမၤ တၢ်အၢ, ဒီးအုၣ်က့ၤခီၣ်က့ၤယၤ လၢတၢ်သွံၣ် အပှၤကညီ တက့ၢ်. 3 အဂ့ၢ်ဒ်အံၤ, ကွၢ်ကွၢ်, ခိးခူသူၣ်ဝဲ လၢယသး အဂီၢ်လီၤ. ပှၤအဂံၢ်ဆူၣ်အဘါဆူၣ်တဖၣ် အိၣ်ဖှိၣ်ထီဒါယၤလီၤ. တမ့ၢ်ဘၣ် လၢယတၢ်ကမၣ် အဃိဘၣ်, တမ့ၢ်ဘၣ် လၢယတၢ်ဒဲးဘး အဃိဘၣ်, 4 ယတၢ်အၢ တအိၣ်ဘၣ်ဒီး, ဃ့ၢ်ဝဲ ဒီးကတဲာ်ကတီၤအသးလီၤ. ဖုသံနီၣ်ထီၣ်, ဒီးဟဲသဂၢၢ်ယၤ, ဒီးကွၢ်တၢ် တက့ၢ်. 5 ဒီးနဲဒၣ်ယွၤ, တၢ်သုးမုၢ်ဂီၢ်မုၢ် အကစၢ်, အံၣ်စရ့လး အကစၢ်ဧၢ, ဖုသံနီၣ် ဒီးအိၣ်သကိး ပှၤကလုာ် ခဲလၢာ် တက့ၢ်. ဟ့ၣ်ဘျုးဟ့ၣ်ဖှိၣ် လၢတၢ်အၢ အပှၤလီတၢ်ဖိ နီတဂၤ တဂ့ၤ. စ့လၤ. 6 ဟဲက့ၤကဒါက့ၤဝဲ လၢမုၢ်ဟါ, ဒီးမီၤတၢ် ဒ်ထွံၣ်အသိး, ဒီးလဲၤတရံး ဝ့ၢ်န့ၣ်လီၤ. 7 ကွၢ်ကွၢ်, ကလံၤထီၣ် လၢအထးခိၣ်, နးဧိၤဘီဧိၤ အိၣ်လၢအပျုၤပူၤလီၤ. အဂ့ၢ်ဒ်အံၤ, မ့ၢ်မတၤ နၢ်ဟူ တဂၤလဲၣ်. 8 ဒီးနဲဒၣ်ယွၤဧၢ, နကနံၤဘၣ်အီၤလီၤ. ဒီးနကမၤတရီတပါ ပှၤကလုာ် ခဲလၢာ်လီၤ. 9 ယဂံၢ်ယဘါဧၢ, ယ ကအိၣ်ခိးနၤလီၤ. အဂ့ၢ်ဒ်အံၤ, ယွၤမ့ၢ် ယတၢးထီၣ်ထီ လီၤ. 10 တၢ်ဘျုးတၢ်ဖှိၣ် အကစၢ် ကလဲၤဘျီယၤလီၤ. ယွၤ ကဒုးထံၣ်ယၤ လၢယတၢ်အဲၣ်ဒိး လၢယဒုၣ်ယဒါတဖၣ် အလိၤန့ၣ်လီၤ. 11 မၤသံအီၤ တဂ့ၤ, ယပှၤဂီၢ်မုၢ် ကသးပ့ၤနီၣ် ဘၣ်ဖုး လီၤ. ဒုးဟးဝ့ၤဝီၤအီၤ လၢနစိနကမီၤ, ဒီးဆီၣ်လီၤအီၤ တက့ၢ်, ပကတီၤတဘ့ၣ် ကစၢ်ဧၢ. 12 အထးခိၣ် အတၢ်ဒဲးဘးန့ၣ်မ့ၢ် အပျုၤ အတၢ်ကတိၤလီၤ. မ်အဘၣ် တၢ်ဖီၣ်န့ၢ်အီၤ လၢအပာ် အသးထီၣ်ထီ အဃိ, ဒီး လၢအဆိၣ်တၢ် အဃိ, ဒီး လၢအကတိၤ တၢ်ကဘျံးကဘျၣ် အဃိန့ၣ် တက့ၢ်. 13 မၤလၢာ်အီၤ လၢတၢ်သးထီၣ်, မၤလၢာ်အီၤ ဒ်သိးအသု တအိၣ်လၢၤ တဂ့ၤ, ဒီးဒ်သိး ပှၤကသ့ၣ်ညါ လၢယွၤ ပၢတၢ် လၢယၤကိာ် အပူၤ ပၢၢ်လၢဟီၣ်ခိၣ် အကတၢၢ်တဖၣ်န့ၣ်လီၤ. စ့လၤ. 14 ဒီး လၢမုၢ်ဟါန့ၣ် ဟဲက့ၤကဒါက့ၤ, မီၤဝဲ ဒ်ထွံၣ်အသိး ဒီးလဲၤတရံး ဝ့ၢ်န့ၣ်လီၤ. 15 ကလဲၤဝ့ၤဝီၤ ဃုအီၣ်တၢ်. ဒီးမ့ၢ်တဘျဲးအီၣ်ဘၣ်ဒီး, ကအိၣ် သီတနၤကျၢၤလီၤ. 16 မ့မ့ၢ်ယဲဒၣ်အံၤ ယကသးဝံၣ်ထီၣ် နစိနကမီၤ, ဒီးယကစံးထီၣ်ပတြၢၤ နဘျုးနဖှိၣ် လၢမုၢ်ဆ့ၣ်ထီၣ်န့ၣ်လီၤ. အဂ့ၢ်ဒ်အံၤ, လၢမုၢ်တနံၤ လၢယဘၣ်ကိၢ်ဘၣ်ဂီၤန့ၣ် နမ့ၢ် ယလ့တဖျၢၣ်န့ၣ်, ဒီးယတၢ်ပူၤဖျဲးအလီၢ်လီၤ. 17 ယဂံၢ်ယဘါဧၢ. ယကသးဝံၣ်ထီၣ်နၤလီၤ. အဂ့ၢ်ဒ်အံၤ, ယွၤမ့ၢ် ယလ့တဖျၢၣ်, ယဘျုးယဖှိၣ် အကစၢ်လီၤ. 

1 ယွၤဧၢ, နညိကွံာ်လံ ပှၤလံ, နမၤလီၤမုၢ်လီၤဖးလံ ပှၤလံ, နသးထီၣ်လံ. ဃၣ်က့ၤနသးဆူ ပအိၣ် တက့ၢ်. 2 နမၤ ဟီၣ်ခိၣ်ဆှဲးဆှိးလံ. နမၤသ့ၣ်ဖးလံ အီၤလံ. မၤဘျါက့ၤ အသ့ၣ်ဖးအလီၢ်န့ၣ် တက့ၢ်. အဂ့ၢ်ဒ်အံၤ, ဟူးဝးဝဲလီၤ. 3 နဒုးနဲၣ်လံ နပှၤဂီၢ်မုၢ် လၢတၢ်ကီတၢ်ခဲ, နဒုးအီလံ ပှၤ လၢစပံးထံမူၤလံ. 4 နဟ့ၣ်လီၤ သုးဖိအလၣ် လၢပှၤ လၢအပျံၤနၤ, ဒ်သိး တၢ်ကမၤဖျါအီၤ လၢတၢ်မ့ၢ်တၢ်တီ အဃိလီၤ. စ့လၤ. 5 ဒ်သိး ပှၤလၢနအဲၣ်အီၤတဂၤ ကပူၤဖျဲးဒီး, အုၣ်က့ၤခီၣ်က့ၤတၢ် လၢနစုထွဲ, ဒီးဒိကနၣ် ယကလုၢ် တက့ၢ်. 6 ယွၤ ကတိၤလံ တၢ် လၢအတၢ်စီဆှံ အပူၤလံ, ယကသူၣ်ဖှံသးညီ, ယကနီၤဖး ၡက့ၣ် အဆၢ, ဒီးတၢ်ပျီပူၤစူးကိၤ သးန့ၣ် ယကထိၣ်အီၤလီၤ. 7 ကံးလဧး မ့ၢ်ယတၢ်, ဒီးမနၤၡ့ၤ မ့ၢ်ယတၢ်, ဒီးအ့ဖရဲၣ် မ့ၢ်ယခိၣ် အဂံၢ်အဘါ, ယူဒၤ မ့ၢ်ယပှၤဟ့ၣ် တၢ်သိၣ်တၢ်သီ, 8 မိၤအးမ့ၢ် ယသ့စီတၢ် အသရာ် တဖျၢၣ်, ယကွံာ်တ့ၢ် ယခီၣ်ဖံး လၢအဒိၣ် အဖီခိၣ်, ဖလ့ၡသးဧၢ, သူၣ်ကနိးသးကနိး လၢယဃိ တက့ၢ်. 9 မ့ၢ်မတၤ ကဒုးလဲၤနုာ်ယၤဆူ ဝ့ၢ် အိၣ်ဒီး အခိၣ်ဒူ တဂၤလဲၣ်, မ့ၢ်မတၤ ကဆှၢယၤဆူ အဒိၣ် တဂၤလဲၣ်. 10 နဲဒၣ် နညိကွံာ် ပှၤ, ကစၢ်ဧၢ, တမ့ၢ်ဘၣ်ဧါ. ဒီးနတလဲၤထီၣ် ဒီးပပှၤသုးမုၢ်ဂီၢ်မုၢ်ဘၣ်, ယွၤဧၢ. 11 လၢတၢ်မၤကိၢ်မၤဂီၤ အပူၤန့ၣ် မၤစၢၤပှၤ တက့ၢ်. အဂ့ၢ်ဒ်အံၤ, ပှၤကညီ အတၢ်အုၣ်က့ၤခီၣ်က့ၤန့ၣ်မ့ၢ် တၢ်ကလီကလီလီၤ. 12 ပကမၤတၢ်ဒီး တၢ်ဂံၢ်ဆူၣ်ဘါဆူၣ် လၢယွၤလီၤ. ဒီး အဝဲဒၣ်န့ၣ် ကယီၢ်တံၢ် ပဒုၣ်ပဒါလီၤ. 

1 ကနၣ် ယကိးပသူတၢ်, ယွၤဧၢ, ဒိကနၣ် ယတၢ်ထုကဖၣ် တက့ၢ်. 2 တုၤ ယသး ဘၣ် တၢ်လုၣ်ဘၢအီၤ ဒီး, ယကိးထီၣ်နၤ လၢဟီၣ်ခိၣ် အကတၢၢ်ပူၤန့ၣ်လီၤ. ဆှၢ ယၤဆူ လၢၢ် လၢအထီန့ၢ်ယၤ အအိၣ်န့ၣ် တက့ၢ်. 3 အဂ့ၢ်ဒ်အံၤ, နမ့ၢ် တၢ်ပူၤဖျဲးအလီၢ်, တၢးထီ ခၢၣ်သနၢၢ် လၢယဒုၣ်ယဒါ အမဲာ်ညါလီၤ. 4 ယကအိၣ်လၢနဒဲပူၤ လီၤထူလီၤယိာ်, ယကဃ့ၢ်အိၣ်ခူသူၣ် လၢနဒံးဆ့လာ်န့ၣ်လီၤ. စ့လၤ. 5 အဂ့ၢ်ဒ်အံၤ, နဲဒၣ်ယွၤဧၢ, နနၢ်ဟူလံ ယဆိၣ်တၢ်လံ. နဟ့ၣ်လီၤလံ တၢ်န့ၢ်သါ လၢပှၤ လၢအပျံၤ နမံၤလံ. 6 နကပာ်ဖှိၣ်နံၤတဖၣ်ဒီး စီၤပၤ အမုၢ်နံၤတဖၣ်, အနံၣ်အလါ အိၣ်ဝဲ အါစိၤအါဃၣ်လီၤ. 7 ကအိၣ်ကဆိးဝဲ လၢယွၤအမဲာ်ညါ လီၤထူလီၤယိာ်လီၤ. ပာ်လီၤ တၢ်အဘျုးအဖှိၣ် ဒီးတၢ်မ့ၢ်တၢ်တီ လၢအကပၢၤအီၤန့ၣ် တက့ၢ်. 8 မ့မ့ၢ်ဒ်န့ၣ်ဒီး ယကသးဝံၣ်ထီၣ် နမံၤ လီၤစိၤလီၤထီ, ဒ်သိး ယကမၤဘူၣ် တၢ်ဘၣ်ဃးဒီး ယဆိၣ်တၢ်န့ၣ် တနံၤဘၣ်တနံၤလီၤ. 

1 ယသး အိၣ်ခိး ထဲယွၤတဂၤဧိၤလီၤ. တၢ်အုၣ်က့ၤခီၣ်က့ၤယၤန့ၣ် ဟဲ လၢအအိၣ်လီၤ. 2 ယလၢၢ် ဒီးတၢ်အုၣ်က့ၤခီၣ်က့ၤယၤ, ယတၢးထီၣ်ထီ မ့ၢ်ထဲအဝဲဒၣ်ဧိၤလီၤ. ယတဟူးတဝးဘၣ် လၢအအါဘၣ်. 3 သုသး ကကဲၤထီၣ်ဘၣ် ပှၤတဂၤ ဆံးယံၣ်လဲၣ်. သုဝဲ ခဲလၢာ် သုမၤသံတၢ်, ဒ်တၢ်အဒူၣ် လၢအသကူး, တၢ်အကရၢ လၢအဟူးဝး အသိးန့ၣ်လီၤ. 4 ကူၣ်ထီၣ်ဖးလီၤဝဲ ထဲလၢအကတ့ၢ်လီၤကွံာ်အီၤ လၢအလီၢ်ဂ့ၤ, ဘၣ်အသး လၢတၢ်ကတိၤကဘျံးကဘျၣ်လီၤ. ဆိၣ်ဂ့ၤဝဲ လၢအထးခိၣ် ဒီးဆိၣ်အၢဝဲ လၢအသးလီၤ. စ့လၤ. 5 ယသးဧၢ, အိၣ်ခိးနဲဒၣ် ထဲ ယွၤတဂၤဧိၤန့ၣ် တက့ၢ်. အဂ့ၢ်ဒ်အံၤ, ယမုၢ်လၢ်တၢ် လၢအီၤလီၤ. 6 ယလၢၢ်, ဒီး တၢ်အုၣ်က့ၤခီၣ်က့ၤယၤန့ၣ်မ့ၢ် ထဲအဝဲဒၣ်လီၤ. မ့ၢ် ယတၢးထီၣ်ထီလီၤ. ယတဟူးတဝးဘၣ်, 7 တၢ်အုၣ်က့ၤခီၣ်က့ၤယၤ, ဒီးယလၤကပီၤ အိၣ်ဝဲ ဒီးယွၤန့ၣ်လီၤ. ယဂံၢ်ယဘါ အလၢၢ်, ယတၢ်ပူၤဖျဲးအလီၢ်န့ၣ် အိၣ်ဝဲ လၢယွၤ အပူၤန့ၣ်လီၤ. 8 သန့ၤသုသး လၢအီၤ ကိးအကတီၢ်ဒဲး, ပှၤဂီၢ်မုၢ်သ့ၣ်ဧၢ, လူလီၤ သုသး လၢအမဲာ်ညါ တက့ၢ်. ယွၤမ့ၢ် တၢ်ပူၤဖျဲးအလီၢ် လၢပဂီၢ်လီၤ. စ့လၤ. 9 ပှၤကညီအဖှီၣ် မ့ၢ်မး တၢ်ကလီကလီ, ဒီးပှၤကညီ အဒိၣ်မ့ၢ် တၢ်ကဘျံးကဘျၣ်လီၤ. တၢ်မ့ၢ်ပာ်အီၤ လၢစီၤပီၢ် အပူၤ ဒီး, ထီၣ်ဝဲ ဖှံန့ၢ် တၢ်ကလီကလီ တက့ၢ်လီၤ. 10 သန့ၤသုသး လၢတၢ်မၤအၢတၢ် တဂ့ၤ, ပာ်ကဖိ သုသး လၢတၢ်မၤန့ၢ်ဆူၣ် ပှၤဂၤ အတၢ်န့ၣ် တဂ့ၤ. တၢ်စုလီၢ်ခီၣ်ခိၣ်နၣ် မ့ၢ်အါထီၣ်ဒီး, ပာ်သုသး လၢအီၤ တဂ့ၤ. 11 ယွၤ ကတိၤတၢ် တဘျီလီၤ. ဒီးခံဘျီ ယနၢ်ဟူ တၢ်အံၤ, တၢ်အစိအကမီၤ အိၣ်ဒီး ယွၤလီၤ. 12 ဒီးတၢ်အဘျုးအဖှိၣ် အိၣ်ဝဲ ဒီးနၤ, ယွၤဧၢ, အဂ့ၢ်ဒ်အံၤ, နဟ့ၣ်ကၣ် ပှၤကညီ ဒ်အမၤတၢ် အသိးန့ၣ် ကိးဂၤဒဲးလီၤ. 

1 ယွၤဧၢ, နမ့ၢ် ယကစၢ်လီၤ. ယဃုနၤ ဂီၤဂီၤ, ယသးအံၤ သူအသး လၢနၤ, ယဖံးယညၣ် ဆၢန့ၢ်နၤ လၢကီၢ် လၢအဃ့, ဒီးတၢ်ဘှံးအသး, ဖဲထံ တအိၣ်ဘၣ်. 2 ဒ်သိး ယကထံၣ်ဘၣ် နစိနကမီၤဒီး နလၤနကပီၤ ဒ်ယထံၣ်ဘၣ်နၤ လၢတၢ်အလီၢ်စီဆှံပူၤ အသိးန့ၣ်လီၤ. 3 အဂ့ၢ်ဒ်အံၤ, နဘျုးနဖှိၣ် ဂ့ၤန့ၢ် တၢ်မူ တက့ၢ်လီၤ. ယပျုၤ ကစံးထီၣ်ပတြၢၤနၤလီၤ. 4 ဖဲယသးသမူ အဖၢမုၢ်ဒီး, ယကစံးထီၣ်ပတြၢၤနၤ ဒ်န့ၣ်လီၤ. ယကယူာ်ထီၣ် ယစု လၢနမံၤလီၤ. 5 ယသး ကအီၣ်ဘျဲးအီၣ် တၢ်အီၣ်ဝံၣ်, ဒီး သိဧိၤချါဧိၤ, ဒီးယထးခိၣ် ကစံးထီၣ်ပတြၢၤနၤ လၢပျုၤ လၢအသးခုလီၤ. 6 တုၤ ယသ့ၣ်နီၣ်ထီၣ်က့ၤ နၤ လၢယလီၢ်မံ အဖီခိၣ်ဒီး, ယဆိကမိၣ် လၢနဂ့ၢ်နကျိၤ လၢပှၤဆိးသီ အကတီၢ်တဖၣ် အဖၢမုၢ်လီၤ. 7 အဂ့ၢ်ဒ်အံၤ, နမ့ၢ် တၢ်မၤစၢၤယၤ, ဒီး ယကသူၣ်ဖှံသးညီ လၢနဒံးဆ့ အကဒုပူၤလီၤ. 8 ယသး သန့ၤအသး လၢနၤ, နစုထွဲ မၤစၢၤယၤလီၤ. 9 ဒီးပှၤ လၢအဃုမၤဟးဂီၤ ယသးတဖၣ်န့ၣ် လဲၤလီၤဆူ ဟီၣ်ခိၣ် အဖီလာ်န့ၣ်လီၤ. 10 တၢ်ကဟ့ၣ်လီၤကွံၤအီၤဆူ နးအစိကမီၤ အပူၤ, ဒီးကကဲထီၣ် လၢထွံၣ်မံၤ အဂီၢ်လီၤ. 11 ဒီးစီၤပၤန့ၣ် ကသးခု လၢယွၤ အပူၤလီၤ. ကယဲၢ် ပှၤလၢအဆိၣ်တၢ် လၢအီၤ တဂၤလၢ်လၢ်န့ၣ် ကပာ်ကဖိ အသးလီၤ. အဂ့ၢ်ဒ်အံၤ, ပှၤလၢအကတိၤ တၢ်ကဘျံးကဘျၣ် အထးခိၣ် ကဘၣ် တၢ်ဆွံတံာ်အီၤလီၤ. 


လံာ်စံးထီၣ်ပတြၢၤ Psalms 64

1 လၢယဘါထုကဖၣ်န့ၣ် ဒိကနၣ် ယကလုၢ်, ယွၤဧၢ, ပၢၤယသးသမူ လၢတၢ်ပျံၤ ယဒုၣ်ယဒါန့ၣ် တက့ၢ်. 2 ပာ်ခူသူၣ်ယၤ လၢပှၤအၢဖိ အတၢ်ကူၣ်ခူသူၣ်န့ၣ်, လၢပှၤမၤအၢတၢ် အတၢ်တၢထီၣ်တၢလီၤန့ၣ် တက့ၢ်. 3 အဝဲသ့ၣ် ကျ့ အပျ့ၤ ဒ်နး လၢအအ့ၣ်ဝဲ အသိးန့ၣ်, ပညိၣ် အပျၢ်, တၢ်ကတိၤအခၣ်န့ၣ်, 4 ဒ်သိး အကခးခူသူၣ် ပှၤ အလၢအပှဲၤန့ၣ်လီၤ. ခးဝဲ သတူၢ်ကလာ်, ဒီးတပျံၤဘၣ်တၢ်ဘၣ်. 5 ဒုးဆူၣ်ထီၣ်လိာ်အသး လၢတၢ်အၢ အပူၤ, ကူၣ်ထီၣ်ဝဲ လၢအကဆဲခူသူၣ် ပျံၤသကွီၤလီၤ. စံးဝဲ, မ့ၢ်မတၤ ကထံၣ်ဘၣ်အီၤလဲၣ်. 6 ကွၢ်ဃု တၢ်အၢ, ကူၣ်ထီၣ် ဒီးစံးဝဲ, ပဃုတၢ် လၢလၢပှဲၤပှဲၤလံ. ဒီးပှၤကိးဂၤဒဲး အတၢ်ဆိကမိၣ် လၢညါ, ဒီး အသးန့ၣ် ယိာ်ဝဲလီၤ. 7 ဘၣ်ဆၣ်ဒီး ယွၤကခးဘၣ်အီၤ လၢပျၢ်, ဒီးကဘၣ်ဆဲး သတူၢ်ကလာ်လီၤ. 8 ဒ်န့ၣ်အသိး, တၢ်ကဒုးလီၤဃံၤအီၤ, ဒီးအပျ့ၤဒၣ်ဝဲ ကထီဒါ အီၤလီၤ. ကယဲၢ် ပှၤလၢအထံၣ်အီၤ ကဃ့ၢ်ကွံာ် ကိးဂၤဒဲးလီၤ. 9 ဒီးပှၤကညီ ခဲလၢာ် ကပျံၤတၢ်, ဒီး ဒုးနဲၣ် ယွၤအတၢ်မၤ, ဒီးကကွၢ်ဆိကမိၣ်ဝဲ အမၤတၢ် အဂ့ၢ်အကျိၤလီၤ. 10 ပှၤတီပှၤလိၤ ကသးခု လၢယွၤ အပူၤ, ဒီးကသန့ၤအသး လၢအီၤ, ဒီးပှၤအသးစၢၢ်ဆၢန့ၣ် ကပာ်ကဖိ အသး ခဲလၢာ်လီၤ. 

1 တၢ်စံးထီၣ်ပတြၢၤ အိၣ်ခိးနၤ လၢစံယိၣ် အပူၤ, ယွၤဧၢ, ဒီးပှၤကမၤဘူၣ်နၤ လၢတၢ်ဘၣ်ဃးဒီး အဆိၣ်တၢ်န့ၣ်လီၤ. 2 ပှၤလၢအနၢ်ဟူ တၢ်ဘါထုကဖၣ် တဂၤဧၢ, တၢ်ညၣ် ခဲလၢာ် ကဟဲဆူ နအိၣ်လီၤ. 3 တၢ်အၢတၢ်သီ မၤနၢၤယၤလီၤ. နကမၤပူၤမၤဖျဲး ပတၢ်ကမၣ်လီၤ. 4 ပှၤလၢနဃုထၢအီၤ, ဒီးဒုးသုးဘူးအသးဆူ နအိၣ် ဒ်သိး အကအိၣ်လၢနဂၢၤတဖၣ် အပူၤန့ၣ် ဘၣ်ဆိၣ်ဂ့ၤဝဲလီၤ. ပကမံသူၣ်မံသး လၢနဟံၣ်, နနူၢ်စီဆှံ အတၢ်ဂ့ၤန့ၣ်လီၤ. 5 နကစံးဆၢပှၤ လၢတၢ်ပျံၤအလီၢ်တဖၣ် လၢတၢ်တီတၢ်လိၤ အပူၤ, တၢ်အုၣ်က့ၤခီၣ်က့ၤ ပှၤ အကစၢ်, တၢ်သန့ၤအလီၢ် လၢပှၤအိၣ်လၢဟီၣ်ခိၣ် အကတၢၢ် ခဲလၢာ်, ဒီးပှၤအိၣ်လၢအယံၤ လၢပီၣ်လဲၣ်ပူၤတဖၣ် အဂီၢ်န့ၣ် တဂၤဧၢ. 6 မ့ၢ် ပှၤလၢအမၤဂၢၢ်မၤကျၢၤ ကစၢၢ်ကလိ လၢအဂံၢ်အဘါ, လၢအယီၢ်ဒ့ကံၢ်တူာ်အသး လၢတၢ်အစိအကမီၤ, 7 လၢအဒုးအိၣ်ဘှီၣ် ပီၣ်လဲၣ် အသီၣ်, အလပီတဖၣ် အသီၣ်, ပှၤဂီၢ်မုၢ် အတၢ်တၢထီၣ်တၢလီၤလီၤ. 8 ပှၤလၢအအိၣ်ဝဲ လၢတၢ်အကတၢၢ်တဖၣ်န့ၣ် ပျံၤ နတၢ်အပနီၣ်လီၤလးလီၤ. နဒုးသူၣ်ဖှံသးညီ မုၢ်ဂီၤဒီး မုၢ်ဟါ အတၢ်လဲၤထီၣ်န့ၣ်လီၤ. 9 နအိၣ်သကိး ဟီၣ်ခိၣ်, ဒီးနမၤဘၣ်စီၣ်အီၤ, နမၤထူးမၤတီၤအီၤ အါအါကလဲာ်, ဒီးယွၤအထံမိၢ်ပှၢ် ပှဲၤဝဲ ဒီး ထံလီၤ. တုၤ နကတဲာ်ကတီၤ ဟီၣ်ခိၣ်ဒီး, နကတဲာ်ကတီၤ ဘုဧိၤဟုဧိၤ လၢအဂီၢ်လီၤ. 10 နမၤဘၣ်စီၣ် အကျိၤတဖၣ် လၢလၢပှဲၤပှဲၤ, နမၤလီၤဆၢၣ် အဂ့ၢ်တဖၣ်, နမၤကဘုးအီၤ လၢတၢ်စူၤ, နဆိၣ်ဂ့ၤ အတၢ်မဲထီၣ်လီၤ. 11 နဒုးကုာ်ထီၣ် နံၣ် လၢနတၢ်ဂ့ၤ အခိၣ်သလုး, နကျဲဧိၤကပူၤဧိၤ ဒုးလီၤစီၤ သိလီၤ. 12 ဒုး လီၤစီၤဝဲ လၢတၢ်အီၣ်ဆၣ်အလီၢ် အဖီခိၣ် လၢပှၢ်လၢ်ကျါ, ဒီးတၢ်စိခိၣ်တဖၣ် ကံၢ်တူာ်အယီၢ်ဒ့ လၢတၢ်သူၣ်ဖှံသးညီလီၤ. 13 တၢ်အီၣ်ဆၣ်အလီၢ်န့ၣ် ကူသိးဝဲ ဒီး သိအဖုတဖၣ်, ဒီးတၢ်ပၢၤခိၣ်န့ၣ် တၢ်လုၣ်ဘၢအီၤ လၢဘုဧိၤဟုဧိၤ လီၤ. ကိးပသူထီၣ်, ဒီးသးဝံၣ်ထီၣ်လီၤ. 

1 ကိးထီၣ် ယွၤ လၢသုတၢ်သူၣ်ခုသးခု တက့ၢ်, ဟီၣ်ခိၣ်ဖိ ခဲလၢာ်သ့ၣ်ဧၢ. 2 သးဝံၣ်ထီၣ် အမံၤ အလၤအကပီၤ, ပာ် အလၤကပီၤ အတၢ်စံးထီၣ်ပတြၢၤန့ၣ် တက့ၢ်. 3 စံး လၢယွၤ, နမၤတၢ်တဖၣ်န့ၣ်မ့ၢ် တၢ်ပျံၤအလီၢ် ဆံးဒိၣ်လဲၣ်. လၢနစိဒိၣ်ကမီၤထီ အဃိန့ၣ် နဒုၣ်နဒါတဖၣ် ကပာ်ဆီၣ်လီၤအသး လၢနၤလီၤ. 4 ပှၤဟီၣ်ခိၣ်ဖိ ကဘူၣ်ထီၣ်ကဘါထီၣ်နၤ ကိးဂၤဒဲး, ဒီးကသးဝံၣ်ထီၣ် နမံၤလီၤ. စ့လၤ. 5 ဟဲ, ကွၢ် ယွၤအမၤတၢ်တဖၣ်န့ၣ် တက့ၢ်. အမၤတၢ် အိၣ်ဝဲ ဒီးတၢ်ပျံၤတၢ်ဖုးအလီၢ် လၢပှၤကညီဖိ အဂီၢ် လီၤ. 6 မၢ ပီၣ်လဲၣ် ကဲထီၣ် ခိ, ပှၤခီဂာ် ထံကျိ လၢအခီၣ်လီၤ. ဖဲန့ၣ် ပသူၣ်ခုသးခု လၢအပူၤလီၤ.  7 ပၢတၢ် အစိၤစိၤအဃၣ်ဃၣ် လၢအစိအကမီၤလီၤ. အမဲာ် ကွၢ်ထံ ပှၤကလုာ်တဖၣ်လီၤ. မ်ပှၤပူထီၣ်တၢ်ဖိ အသု တပာ်ထီၣ်ထီအသး တဂ့ၤ. စ့လၤ. 8 ပှၤဂီၢ်မုၢ်သ့ၣ်ဧၢ, စံးထီၣ်ပတြၢၤ ပကစၢ်, ဒီးဒုးနၢ်ဟူ အတၢ်စံးထီၣ်ပတြၢၤ အသီၣ် တက့ၢ်. 9 ဟံးဃာ်ပသး လၢတၢ်မူ အပူၤ, ဒီးတဟ့ၣ်ပခီၣ်ဟူးဝးဘၣ်. 10 အဂ့ၢ်ဒ်အံၤ, နမၤကွၢ်လံ ပှၤလံ, ယွၤဧၢ, နမၤပှံၢ်လံ ပှၤ ဒ်စ့ ဘၣ် တၢ်မၤပှံၢ်အီၤ အသိးန့ၣ်လီၤ. 11 နဒုးလဲၤနုာ် ပှၤ လၢပှာ်ဧိၤစၤဧိၤ အပူၤ, နပာ် တၢ်နးတၢ်ဖှီၣ် လၢပယီၢ်ဒ့ အလိၤ, 12 နဒုးဒိး ပှၤ လၢပခိၣ် အဖီခိၣ်လီၤ. ပလဲၤဖျိ မ့ၣ်အူ ဒီးထံလီၤ. ဘၣ်ဆၣ်ဒီး နဒုးဟဲထီၣ် ပှၤဆူတၢ်အါ အလီၢ်န့ၣ်လီၤ. 13 ယကဟဲဆူ နဟံၣ်ပူၤ ဒီး တၢ်လုၢ်မ့ၣ်အူ, ဒီးယကမၤဘူၣ်နၤ လၢတၢ်ဘၣ်ဃးဒီး ယဆိၣ်တၢ်, 14 လၢအထီၣ်ဖျဲး လၢယပျုၤပူၤ, ဒီးယထးခိၣ် ကတိၤတၢ် ဖဲယဘၣ် တၢ်ကိၢ်တၢ်ဂီၤလီၤ. 15 ယကလုၢ်နၤ လၢတၢ်လုၢ်မ့ၣ်အူ လၢတၢ်ဘီၣ်တၢ်ညီ အကျါ, ဒီးတၢ်ဆိၣ်ကဲၤနၢမူ ဘၣ်ဃးဒီး သိဖါတဖၣ်, ယကလုၢ်ဂီၤဖံး, ဒီးမဲာ်တဲးလဲးလီၤ. စ့လၤ. 16 ဟဲကနၣ် တက့ၢ်, ပှၤလၢအပျံၤယွၤ ခဲလၢာ်သ့ၣ်ဧၢ, ဒီးယကစံၣ်တဲၤတဲလီၤတၢ် လၢအမၤဝဲ လၢယသးအဂီၢ် လီၤ. 17 ယကိးထီၣ်ဆူ အအိၣ် လၢယထးခိၣ်, ဒီးယ ကစံးထီၣ်ပတြၢၤ အီၤ လၢယပျ့ၤလီ. 18 ယမ့ၢ်ပးကဲ တၢ်အၢ လၢယသးကံၢ်ပူၤဒီး, ယွၤ တကနၣ်ဘၣ် ယၤဘၣ်. 19 မ့မ့ၢ်ယွၤ ကနၣ်လံဝဲလံ, ဒိကနၣ်လံ ယတၢ်ထုကဖၣ် အကလုၢ်လံ. 20 ယွၤ လၢအတဃၣ်ဒူၣ်ချၢအသး လၢယတၢ်ထုကဖၣ်, လၢအတဟံးက့ၤ အဘျုးအဖှိၣ် လၢယၤ ဘၣ်တဂၤန့ၣ် မ် အဘၣ် တၢ်စံးထီၣ်ပတြၢၤ တက့ၢ်. 


လံာ်စံးထီၣ်ပတြၢၤ Psalms 67

1 ဒ်သိး ပှၤဟီၣ်ခိၣ်ဖိ ကသ့ၣ်ညါ နကျဲနကပူၤ, ဒ်သိး ပှၤကညီ ကိးအကလုာ်ဒဲး ကသ့ၣ်ညါ နတၢ်အုၣ်က့ၤခီၣ်က့ၤဒီး, မ်ယွၤ သးကညီၤ ပှၤ ဒီး ဆိၣ်ဂ့ၤ ပှၤ တက့ၢ်, 2 မ်အဒုးကပီၤထီၣ်ဘၣ် ပှၤ လၢအမဲာ် တက့ၢ်. 3 ယွၤဧၢ, မ်ပှၤဂီၢ်မုၢ် စံးထီၣ်ပတြၢၤနၤ တက့ၢ်. မ်ပှၤခဲလၢာ် စံးထီၣ်ပတြၢၤနၤ တက့ၢ်. 4 မ်ပှၤဂီၢ်မုၢ် သူၣ်ခုသးခု, ဒီးသးဝံၣ်တၢ် လၢတၢ်သူၣ်ဖှံသးညီ တက့ၢ်. အဂ့ၢ်ဒ်အံၤ, နဲဒၣ်အံၤ နကစံၣ်ညီၣ်တီ ပှၤဂီၢ်မုၢ်, ဒီးနသး ကအိၣ် ပှၤဂီၢ်မုၢ် လၢဟီၣ်ခိၣ်ချၢ လီၤ. စ့လၤ. 5 ယွၤဧၢ, မ်ပှၤဂီၢ်မုၢ် စံးထီၣ်ပတြၢၤနၤ တက့ၢ်. မ်ပှၤခဲလၢာ် စံးထီၣ်ပတြၢၤနၤ တက့ၢ်. 6 ဟီၣ်ခိၣ် ဟ့ၣ်ထီၣ်လံ အတၢ်အါထီၣ်, ဒီးယွၤ ပကစၢ် ကဆိၣ်ဂ့ၤပှၤလီၤ. 7 ယွၤ ကဆိၣ်ဂ့ၤ ပှၤ, ဒီးပှၤဟီၣ်ခိၣ်ဖိ ကပျံၤ ယွၤ ပၢၢ်လၢဟီၣ်ခိၣ် အကတၢၢ်တဖၣ်န့ၣ်လီၤ. 

1 မ်ယွၤ ဂဲၤဆၢထၢၣ် တက့ၢ်. မ်အဒုၣ်အဒါ လီၤပြံလီၤပြါ တက့ၢ်. ဒီးပှၤ လၢအသးဟ့အီၤတဖၣ်န့ၣ် မ်အဃ့ၢ်တၢ် လၢအမဲာ်ညါ တက့ၢ်. 2 ဒ်မ့ၣ်အူခုၣ် ဘၣ် တၢ်ဟီထီၣ်ကွံာ်အီၤ အသိးန့ၣ်, ဟီထီၣ်ကွံာ်အီၤ, ဒ်ဃိး ပှံၢ်ဝဲ လၢမ့ၣ်အူ အမဲာ်ညါ အသိးန့ၣ် မ်ပှၤတတီတလိၤ ဟးဂီၤ လၢယွၤအမဲာ်ညါ တက့ၢ်. 3 မ့မ့ၢ် ပှၤတီပှၤလိၤန့ၣ် မ်အသးခု တက့ၢ်. မ်အသူၣ်ဖှံသးညီ လၢယွၤအမဲာ်ညါ တက့ၢ်. မ့ၢ်လံ. မ်အသူၣ်ဖှံသးညီ ဒီးတၢ်သူၣ်ခုသးခုန့ၣ် တက့ၢ်. 4 သးဝံၣ်ထီၣ် ယွၤ, သးဝံၣ်ထီၣ် အမံၤ တက့ၢ်. မၤ ကျဲ တဘိ လၢပှၤ လၢအဒိးထီၣ်တၢ် လၢပှၢ်မုၢ်ကနၢ တဂၤ အဂီၢ်န့ၣ် တက့ၢ်. အမံၤမ့ၢ် ယွၤလီၤ. သူၣ်ဖှံသးညီ လၢအမဲာ်ညါ တက့ၢ်. 5 ယွၤ လၢအအိၣ် လၢအလီၢ်စီဆှံ အပူၤန့ၣ်မ့ၢ် ပှၤဖိၣ်ဃဲ အပၢ်, ဒီးပှၤ လၢအစံၣ်ညီၣ်န့ၢ် ပှၤမုၣ်ကမဲ အကွီၢ်လီၤ. 6 ပှၤလၢအအိၣ်သယုၢ် တဂၤဧိၤန့ၣ် ယွၤ ပာ်ဝဲ လၢဟံၣ်ပူၤလီၤ. ဒုးဟဲထီၣ် ပှၤလၢအဘၣ်စၢဃာ် လၢထးသွဲ လီၤ. မ့မ့ၢ် ပှၤပူထီၣ်တၢ်ဖိန့ၣ် အိၣ်ဝဲဆိးဝဲ လၢအလီၢ်အိၣ်သယုၢ်လီၤ. 7 ယွၤဧၢ, တုၤ နလဲၤထီၣ် လၢနပှၤဂီၢ်မုၢ် အမဲာ်ညါ, ဒီး တုၤ နလဲၤတၢ် လၢပှၤမုၢ်ကနၢဒီး, (စ့လၤ) 8 ဟီၣ်ခိၣ် ဆှဲးဆှိး, မူခိၣ် ဒုးလီၤစီၤ စ့ၢ်ကီးတၢ် လၢကစၢ် အမဲာ်ညါ, စံၤနါ ဒၣ်လဲာ် လၢကစၢ် အမဲာ်ညါ, အံၣ်စရ့လး အကစၢ်လီၤ. 9 နမၢ တၢ်ဟဲစူၤ အါအါကလဲာ်, ကစၢ်ဧၢ, န မၤကျၢၤ နတၢ်န့ၢ်သါ ဖဲ တၢ်ဘှံးအသး အခါန့ၣ်လီၤ. 10 နပှၤတဖု အိၣ်ဝဲဆိးဝဲ လၢနပူၤ, နကတဲာ်ကတီၤတၢ် လၢနတၢ်ဂ့ၤ အဃိ လၢပှၤဖှီၣ်န့ၢ်ယာ်ကဲ အဂီၢ်, ယွၤဧၢ. 11 ကစၢ် ဟ့ၣ်လီၤ အကလုၢ်, ပိာ်မုၣ် လၢအကတိၤသြီ တၢ်ကစီၣ်န့ၣ် အိၣ်ဂီၢ်မုၢ်ဖးဒိၣ်လီၤ. 12 သုးမုၢ် အစီၤပၤတဖၣ် ဃ့ၢ်ကွံာ်ဝဲ, ဃ့ၢ်ကွံာ်ဝဲ, ဒီးပိာ်မုၣ် လၢအအိၣ်ဒၣ်တၢ် လၢဟံၣ်ပူၤန့ၣ် နီၤဖး တၢ်ဂုာ်န့ၢ်လီၤ. 13 တုၤ သုမံလီၤ လၢသိကရၢပူၤဒီး, တၢ်ကမၤသး ဒ်ထိၣ်လွံၢ်အဒံးဆ့ ဖှူဝဲ လၢစ့, ဒီးအထိၣ်ဒံး ဖျါဘီဝဲ ဒ်ထူစီ အသိးန့ၣ်လီၤ. 14 တုၤ တၢ်သ့တၢ်လၢာ် မၤလီၤပြံလီၤပြါ စီၤပၤတဖၣ် လၢအပူၤ ဒီး, တၢ်ဟဲစူၤ လၢမူခိၣ်ဖီ လၢစၤလမိၣ် အလိၤန့ၣ်လီၤ. 15 ယွၤအကစၢၢ်ကလိမ့ၢ် ဘၤၡၣ် အကစၢၢ်, တၢ်ထီၣ်ထီတဖၣ် အကစၢၢ်မ့ၢ် ဘၤၡၣ် အကစၢၢ်လီၤ. 16 သုကွၢ်တကျ့ လၢသုမဲာ် ကစၢၢ်တဖျၢၣ် လၢအဘၣ် ကစၢ်အသး လၢအကအိၣ်ဝဲဆိးဝဲ လၢအလိၤန့ၣ်မ့ၢ် အဘၣ်မနုၤလဲၣ်, တၢ်ထီၣ်ထီတဖၣ် အကစၢၢ်ဧၢ. မ့ၢ်လံ, ယွၤ ကအိၣ်လၢအလိၤ လီၤထူလီၤယိာ်လီၤ. 17 ယွၤအလ့ၣ်ကဟၣ် အိၣ် ခံကလး, တကထိဘၣ်တကထိ, တကထိဘၣ်တကထိလီၤ. ယွၤ အိၣ်ဝဲ လၢအကျါ, စံၤနါ လၢအလီၢ်စီဆှံလီၤ. 18 နလဲၤထီၣ်လံ ဆူ တၢ်ထီၣ်ထီလံ, နမိၤထီၣ် မၢကဲကုၢ်လံတၢ် လၢအမၢကဲကုၢ်တၢ်န့ၣ်လီၤ. နဟံးန့ၢ်လံ တၢ်ဟ့ၣ် လၢပှၤကညီ အဂီၢ်, လၢပှၤပူထီၣ်တၢ်ဖိ အဂီၢ်ဒၣ်လဲာ်, ဒ်သိး ယွၤ ကစၢ် ကအိၣ်ကဆိး ဒီးအီၤလီၤ. 19 မ်ယွၤ လၢအဝံ ပတၢ်ဝံတၢ်ယိး တနံၤဘၣ်တနံၤန့ၣ် ဘၣ် တၢ်စံးထီၣ်ပတြၢၤ အီၤ တက့ၢ်. တၢ်အုၣ်က့ၤခီၣ်က့ၤ ပှၤန့ၣ်မ့ၢ် ယွၤလီၤ. စ့လၤ. 20 ယွၤမ့ၢ် တၢ်အုၣ်က့ၤခီၣ်က့ၤ ပှၤ အကစၢ်လီၤ. ဒီးတၢ်ဟးထီၣ် လၢတၢ်သံအပူၤတဖၣ်န့ၣ် အိၣ်ဝဲ ဒီးကစၢ်ယွၤ လီၤ. 21 မ့ၢ်မး ယွၤ မၤသဘှံး အဒုၣ်အဒါတဖၣ် အခိၣ်, ပှၤလၢအလဲၤတၢ် လၢအတၢ်ကမၣ် အပူၤန့ၣ် အခိၣ် အိၣ်ဒီး ခိၣ်သူန့ၣ်လီၤ. 22 ယွၤ စံးဝဲဒၣ်, ယကဒုးဟဲက့ၤတၢ် လၢဘၤၡၣ်, ယကဒုးဟဲက့ၤတၢ် လၢပီၣ်လဲၣ် အတၢ်ယိာ်ပူၤ, 23 ဒ်သိး နကဘျၢ နခီၣ် လၢတၢ်သွံၣ် အပူၤ, ဒ်သိး နထွံၣ်အပျ့ၤ ကလ့ၣ် နဒုၣ်နဒါန့ၣ်လီၤ. 24 ထံၣ်ဘၣ်ဝဲ လၢနလဲၤတၢ်, ယွၤဧၢ, ယကစၢ်, ယ စီၤပၤ အလဲၤတၢ် လၢအလီၢ်စီဆှံ အပူၤန့ၣ်လီၤ. 25 ပှၤသးဝံၣ်တၢ်ဖိ လဲၤ လၢညါ, ပှၤဒ့တၢ်ဖိ လၢခံ လၢပှၤမုၣ်ကနီၤတဖၣ် လၢအပှီၢ်တၢ်တဖၣ် အကျါလီၤ. 26 လၢတၢ်အိၣ်ဖှိၣ် အကျါန့ၣ် စံးထီၣ်ပတြၢၤ ကစၢ် ယွၤ တက့ၢ်, ပှၤလၢအမ့ၢ် အံၣ်စရ့လး အထံထီၣ်ပၢၢ်လီၤ 27 ပှၤဆံး, ပှၤလၢအပၢအီၤ, ဘံၣ်ယၤမံၣ် အိၣ်ဖဲန့ၣ်, ယူဒၤ အပဒိၣ်ဖးဒိၣ်တဖၣ်, ဒီးအပှၤဂီၢ်မုၢ်, စဘူလိၣ် အပဒိၣ်ဖးဒိၣ်, နးသၤလံ အပဒိၣ်ဖးဒိၣ်လီၤ. 28 နကစၢ် မၤလိာ် နဂံၢ်နဘါလီၤ. မၤဆူၣ်ထီၣ်, ကစၢ်ဧၢ, တၢ် လၢနမၤ လၢပဂီၢ် တက့ၢ်. 29 စီၤပၤတဖၣ် ကဟဲစိာ် ခိၣ်ဖးဆူ နအိၣ်လၢနနူၢ် လၢယရူၤၡလ့ၣ် အပူၤ အဃိန့ၣ်လီၤ. 30 သိၣ်ဃီၣ်တပိၢ် အဆၣ်ဖိကီၢ်ဖိအမံၤ, ဂီၤဖံးဖါ အတၢ်အိၣ်ဖှိၣ်, ဒီးပှၤဂီၢ်မုၢ် အဂီၤဖံးဖိ ဖဲအဆီၣ်လီၤအသး လၢစ့အကူာ်တဖၣ်န့ၣ် တက့ၢ်. မၤလီၤပြံလီၤပြါ ပှၤ လၢအဘၣ်အသး လၢဒုးသုး တက့ၢ်. 31 ပဒိၣ် အိၣ်ဒီး ခ့ ဒီးပှၤတဖၣ် ကဟဲက့ၤထီၣ် လၢအဲၤကူပတူး အပူၤ, ကူၤၡး ကယူာ်ထီၣ် အစု ဆူ ယွၤအအိၣ်လီၤ. 32 ဟီၣ်ခိၣ် အဘီမုၢ်သ့ၣ်ဧၢ, သးဝံၣ်ထီၣ် ယွၤ တက့ၢ်. စံးထီၣ်ပတြၢၤ ယွၤ တက့ၢ်. စ့လၤ. 33 ပှၤလၢအဒိးမူခိၣ်အမူခိၣ် လၢပျၢၤ လၢကစၢၤ တဂၤန့ၣ်, စံးထီၣ်ပတြၢၤ အီၤ တက့ၢ်. ကွၢ်ကွၢ်, အကလုၢ် လီၤဝဲ, အသီၣ်ဖးဒိၣ်လီၤ. စ့လၤ. 34 ပာ် တၢ်ဂံၢ်ဆူၣ်ဘါဆူၣ် လၢယွၤ တက့ၢ်. အလၤအကပီၤ အိၣ်ဝဲ လၢအံၣ်စရ့လး အဖီခိၣ်, ဒီးအစိအကမီၤ အိၣ်ဝဲ လၢတၢ်အၢၣ်တဖၣ်လီၤ. 35 ယွၤဧၢ, နမ့ၢ် တၢ်ပျံၤအလီၢ် လၢနလီၢ်စီဆှံ အပူၤလီၤ. အံၣ်စရ့လး အကစၢ်မ့ၢ် ပှၤလၢအဟ့ၣ် အပှၤဂီၢ်မုၢ် လၢအဂံၢ်အဘါ, ဒီး တၢ်အစိအကမီၤလီၤ. စံးထီၣ်ပတြၢၤ ယွၤ တက့ၢ်. 

1 အုၣ်က့ၤခီၣ်က့ၤယၤ တက့ၢ်, ယွၤဧၢ, အဂ့ၢ်ဒ်အံၤ, ထံတဖၣ်န့ၣ် ဟဲနုာ် ပၢၢ်လၢယသးလီၤ. 2 ယလီၤဘျၢ လၢကပံာ်ယိာ် အကျါ, ဒီးဆၢထၢၣ် အလီၢ် တအိၣ်ဘၣ်. ယဟဲနုာ် လၢထံယိာ် အကျါ, ဒီးထံလုၣ်ဘၢယၤလီၤ. 3 တၢ်ဘှံးယသး လၢယကိးထီၣ် အဃိ, ယကိာ်ပူၤ ဃ့ထီ, ယမဲာ် လၢာ် လၢယကွၢ်လၢ် ယကစၢ်အကျဲ အဃိ လီၤ. 4 ပှၤလၢအသးဟ့ယၤ ကလီကလီန့ၣ် အိၣ်ဝဲ အါန့ၢ် ယခိၣ်သူအဘိ တက့ၢ်လီၤ. ပှၤလၢအကမၤဟးဂီၤ ယၤ, ယဒုၣ်ယဒါ တတီဘၣ်တဖၣ်န့ၣ် အိၣ်ဆူၣ်မး လီၤ. တၢ် လၢယတဟံးန့ၢ်န့ၣ် ယဟ့ၣ်ကၣ်လီၤ. 5 ယွၤဧၢ, နသ့ၣ်ညါ ယတၢ်ကလီကလီ, ဒီးယတၢ်ဒဲးဘး တအိၣ်တဒၢဘၣ် လၢနၤဘၣ်. 6 ပှၤလၢအအိၣ်ခိး နၤတဖၣ်န့ၣ်, ယွၤ, တၢ်သုးမုၢ်ဂီၢ်မုၢ် အယွၤဧၢ, မ်အသု တမဲာ်ဆှး လၢယဃိ တဂ့ၤ. ပှၤ လၢအဃုနၤတဖၣ်န့ၣ် မ်အသု တဘၣ် တၢ်ပာ်မဲာ်ဆှးအီၤ လၢယဃိ တဂ့ၤ, အံၣ်စရ့လး အကစၢ်ဧၢ, 7 အဂ့ၢ်ဒ်အံၤ, ယဘၣ် တၢ်ဒုၣ်ဒွဲၣ် လၢနဃိလီၤ. တၢ်မဲာ်ဆှး လုၣ်ဘၢ ယမဲာ်လီၤ. 8 ယကဲထီၣ် ပှၤတမှံၤ လၢယဒီပုၢ်ဝဲၢ် အမဲာ်ညါ, ဒီးပှၤတခီဘီမုၢ်ဖိ လၢယမိၢ်အဖိ အမဲာ်ညါလီၤ. 9 အဂ့ၢ်ဒ်အံၤ, ယသးဆူၣ် လၢနဟံၣ် အဂီၢ်န့ၣ် အီၣ်ကွံာ် ယၤလံ, ဒီးပှၤအတၢ်ဒုၣ်ဒွဲၣ်နၤန့ၣ် လီၤဘၣ် လၢယလိၤလီၤ. 10 ဖဲယမဲာ်ထံလီၤ, ဒီးယသးဒုၣ်တၢ်အီၣ်ဒီး, အဝဲန့ၣ် ကဲထီၣ်ဝဲ လၢတၢ်ဒုၣ်ဒွဲၣ်ယၤလီၤ. 11 ယပာ် ထၢၣ် အတၢ်ကံးညာ် လၢယကူယသိး, ဒီးယကဲထီၣ် တၢ်ကတိၤဒိ လၢပှၤ အမဲာ်ညါလီၤ. 12 ပှၤလၢအဆ့ၣ်နီၤ လၢပဲတရီ အပူၤန့ၣ် ကတိၤတၢ်ထီဒါယၤလီၤ. ဒီးယ ကဲထီၣ် ပှၤအီမူၤသံး အအုၣ်တၢ် အလီၢ်လီၤ. 13 မ့မ့ၢ်ယဲဒၣ်အံၤ လၢအဆၢအကတီၢ်ဘၣ်န့ၣ် ယဘါထုကဖၣ်နၤလီၤ. ယွၤဧၢ, ကနၣ် ယကလုၢ် လၢနဘျုးအါနဖှိၣ်ဒိၣ် အဃိ, လၢနတၢ်အုၣ်က့ၤခီၣ်က့ၤတၢ် အတၢ်မ့ၢ်တၢ်တီ အဃိန့ၣ် တက့ၢ်. 14 မၤပူၤမၤဖျဲးယၤ လၢကပံာ်န့ၣ် တက့ၢ်, ဒီးမ်ယသုတလီၤဘျၢ တဂ့ၤ. မ်တၢ်မၤပူၤမၤဖျဲးယၤ လၢပှၤသးဟ့ယၤတဖၣ်, ဒီး လၢထံယိာ်န့ၣ် တက့ၢ်. 15 မ်ထံ သုတလုၣ်ဘၢယၤ တဂ့ၤ. မ်ထံယိာ်ပူၤန့ၣ် အသုတယူၢ်လီၤကွံာ် ယၤ တဂ့ၤ, မ်တၢ်ပူၤန့ၣ် အသုတကျၢၢ်ဘၢန့ၢ်ယၤ လၢအကိာ်ပူၤ တဂ့ၤ. 16 ကနၣ် ယကလုၢ် တက့ၢ်, ယွၤဧၢ, အဂ့ၢ်ဒ်အံၤ, နဘျုးနဖှိၣ် မ့ၢ်တၢ်အဂ့ၤလီၤ. ဃၣ်နသးဆူ ယအိၣ်, ဒ်နသးကညီၤတၢ်အါ အသိးန့ၣ် တက့ၢ်. 17 ပာ်တဒၢနမဲာ် လၢနခ့နပှၤ အအိၣ်န့ၣ် တဂ့ၤ. အဂ့ၢ်ဒ်အံၤ, ယဘၣ် တၢ်ကိၢ်တၢ်ဂီၤလီၤ. ဒိကနၣ် ယကလုၢ် လၢအဆိအချ့ တက့ၢ်. 18 သုးဘူးနသးဆူ ယသးအအိၣ်, ဒီးပှ့ၤက့ၤအီၤ တက့ၢ်. မၤပူၤဖျဲးယၤ လၢယဒုၣ်ယဒါ အဃိန့ၣ် တက့ၢ်. 19 နဲဒၣ်အံၤ နသ့ၣ်ညါ ယတၢ်ဒုၣ်ဒွဲၣ်, ဒီးယတၢ်မဲာ်ဆှး, ဒီးတၢ်ပာ်ဆှး ယမဲာ်လီၤ. ယဒုၣ်ယဒါ အိၣ်ဝဲ လၢနမဲာ်ညါ ခဲလၢာ်လီၤ. 20 တၢ်ဒုၣ်ဒွဲၣ် ဒုးသူၣ်ကၢ်သးလီၤယၤ, ဒီးယသးဆါလီၤ. ဒီးယကွၢ်လၢ် ပှၤ လၢအကသးကညီၤတၢ်, ဒီးတအိၣ်ဘၣ်. ဒီး လၢပှၤမၤမုာ်တၢ် အကျဲ, ဒီးယတထံၣ်န့ၢ်ဘၣ်လီၤ. 21 ဒီးပှၤဟ့ၣ်လီၤယၤ လၢတၢ်ခၣ် လၢယတၢ်အီၣ် အဂီၢ်, ဒီးတုၤ တၢ်သူယသး လၢထံ ဒီး, ဒုးအီယၤ လၢတၤဆံၣ် အထံလီၤ. 22 မ်အစီၢ်နီၤခိၣ် ကဲထီၣ် ထုတဆိ လၢအမဲာ်ညါ တက့ၢ်. ဒီးတၢ် လၢအမၤမုာ်ထီၣ်က့ၤ အလီၢ်န့ၣ် မ်အကဲထီၣ် တၢ်ပျံၤသကွီၤန့ၣ် တက့ၢ်. 23 မ်အမဲာ်ခံးလီၤ လၢအသု တထံၣ်ဘၣ်တၢ် တဂ့ၤ, ဒီးဒုးကနိး အယီၢ်ဒ့ တထံၣ်ဃီ တက့ၢ်. 24 လူလီၤ နသးထီၣ် လၢအလိၤ တက့ၢ်. မ်နသးဒိၣ်ကဲၤထီၣ် ချုးန့ၢ်အီၤ တက့ၢ်. 25 မ်အအိၣ်အဆိး အလီၢ်အိၣ်သယုၢ် တက့ၢ်. မ်ပှၤအသု တအိၣ်တဆိး လၢအဒဲတဖၣ် အပူၤန့ၣ် တဂ့ၤ. 26 အဂ့ၢ်ဒ်အံၤ, မၤအၢမၤသီ ပှၤ လၢနကျီအီၤ, ဒီးဃဲၤတၢ် လၢပှၤ လၢနဆဲးအီၤတဖၣ် အတၢ်နးတၢ်ဖှီၣ် အဂ့ၢ်လီၤ. 27 ပာ် တၢ်အၢ လၢအတၢ်အၢ အဖီခိၣ် တက့ၢ်, ဒီးဒုးဟဲနုာ်အီၤဆူ နတၢ်တီတၢ်လိၤ အပူၤ တဂ့ၤ. 28 တြူာ်ကွံာ်အီၤ လၢလံာ်မူ အပူၤ တက့ၢ်. ဒီးမ်အသု တအိၣ်ကွဲးအသး ဒီးပှၤအတီအလိၤ တဂ့ၤ. 29 မ့မ့ၢ်ယဲဒၣ်အံၤ ယဘၣ်နးဘၣ်ဖှီၣ်, ဒီးယသူၣ်အုး သးအုးလီၤ. ယွၤဧၢ, မ်နတၢ်အုၣ်က့ၤခီၣ်က့ၤတၢ်န့ၣ် ပာ်ယၤ လၢတၢ်ထီၣ်ထီ တက့ၢ်. 30 ယကစံးထီၣ်ပတြၢၤ ယွၤအမံၤ လၢတၢ်သးဝံၣ်, ဒီး ယကပာ်ဒိၣ်အီၤ လၢတၢ်စံးထီၣ်ပတြၢၤလီၤ. 31 ဒီးကဂ့ၤန့ၢ် ဂီၤဘုၣ်ဂီၤဖံး, ကျီၢ်ဧိၤကျၢ်ဧိၤ လၢအအိၣ်ဒီးနၢၤဒီး ခီၣ်မ့ၣ်တက့ၢ်န့ၣ် လၢယွၤအမဲာ်ညါလီၤ. 32 ပှၤအသးစူၤန့ၣ် ကထံၣ်ဘၣ်ဝဲ ဒီးသးခုဝဲလီၤ, ပှၤလၢအဃုယွၤသ့ၣ်ဧၢ, သုသး ကမူလီၤ. 33 အဂ့ၢ်ဒ်အံၤ, ယွၤ ဒိကနၣ် ပှၤဖှီၣ်ဖိယာ်ဖိ အကလုၢ်, ဒီးပှၤဘၣ် တၢ်စၢဃာ်တဖၣ်န့ၣ် တမၤတရီတပါဘၣ်အီၤဘၣ်. 34 မ်မူခိၣ် ဒီးဟီၣ်ခိၣ်, ပီၣ်လဲၣ် ဒီး ကယဲၢ် တၢ် လၢအဂဲၤ လၢအပူၤ ခဲလၢာ်န့ၣ် စံးထီၣ်ပတြၢၤ အီၤ တက့ၢ်. 35 အဂ့ၢ်ဒ်အံၤ, ယွၤ ကအုၣ်က့ၤခီၣ်က့ၤ စံယိၣ်, ဒီးမၤထီၣ်က့ၤ ယူဒၤ အဝ့ၢ်တဖၣ်, ဒီးအဝဲသ့ၣ်တဖၣ် ကအိၣ်ကဆိး လၢအပူၤ, ဒီးကန့ၢ်ဘၣ် အီၤလီၤ, 36 ဒီးအခ့အပှၤ အချံအသၣ်န့ၣ် ကန့ၢ်သါဝဲ, ဒီးပှၤ လၢအအဲၣ်အမံၤတဖၣ် ကအိၣ်ကဆိး လၢအပူၤလီၤ. 


လံာ်စံးထီၣ်ပတြၢၤ Psalms 70

1 ယွၤဧၢ, မၤပူၤမၤဖျဲးယၤ တက့ၢ်. ယွၤဧၢ, မၤချ့ချ့ လၢနကမၤစၢၤယၤ တက့ၢ်. 2 ပှၤလၢအဃု ယသးတဖၣ်န့ၣ် မ်အမဲာ်ဆှး, ဒီးမ်အဘၣ် တၢ်ပာ်မဲာ်ဆှးအီၤန့ၣ် တက့ၢ်. ပှၤလၢအဘၣ်အသး လၢယဘၣ် တၢ်အၢတဖၣ်န့ၣ် မ်တၢ်ဒုးဂုၤက့ၤအခံ, ဒီးဘၣ် တၢ်ပာ်မဲာ်ဆှးအီၤန့ၣ် တက့ၢ်. 3 ပှၤလၢအစံး, အၣ်ဟါ, အၣ်ဟါန့ၣ် မ်တၢ်ဒုးဃၣ်ကဒါက့ၤအီၤ လၢအတၢ်မဲာ်ဆှး အဘူးအလဲ အဂီၢ်န့ၣ် တက့ၢ်. 4 ပှၤလၢအဃုနၤ ခဲလၢာ်န့ၣ် မ်အသူၣ်ဖှံသးညီ သူၣ်ခုသးခု လၢနပူၤ တက့ၢ်. ပှၤလၢအအဲၣ်ဒိး နတၢ်အုၣ်က့ၤခီၣ်က့ၤတဖၣ်န့ၣ် မ်အစံး တထံၣ်ဃီ, မ်ယွၤဘၣ် တၢ်ပာ်ဒိၣ်အီၤန့ၣ် တက့ၢ်. 5 ယဲဒၣ်အံၤ ယမ့ၢ် ပှၤဘၣ်နးဘၣ်ဖှီၣ်, ဒီးပှၤဖှီၣ်ဖိယာ်ဖိလီၤ. မၤချ့ချ့ လၢယဂီၢ်, ယွၤဧၢ, နမ့ၢ် ယတၢ်မၤစၢၤ, ဒီးယတၢ်မၤပူၤမၤဖျဲးလီၤ. ယွၤဧၢ, သုးနံၤသုးသီ တဂ့ၤ. 

1 ယ သန့ၤယသး လၢနၤ, ယွၤဧၢ, မ်ယသု တဘၣ် တၢ်မဲာ်ဆှး နီတစု တဂ့ၤ, 2 မၤပူၤမၤဖျဲးယၤ လၢနတၢ်တီတၢ်လိၤ အဃိ, ဒီးမၤထူၣ်ဖျဲးယၤ တက့ၢ်. ဒိးနနၢ် လၢယၤ, ဒီးအုၣ်က့ၤခီၣ်က့ၤယၤ တက့ၢ်. 3 ကဲထီၣ် တၢ်အိၣ်တၢ်ဆိး အလ့ တဖျၢၣ် လၢယဂီၢ် လၢယကလဲၤဆူ အအိၣ် တထံၣ်ဃီန့ၣ် တက့ၢ်. နမၤလိာ်တၢ် လၢယကတုၤ လၢတၢ်အုၣ်က့ၤခီၣ်က့ၤလီၤ. အဂ့ၢ်ဒ်အံၤ, နမ့ၢ် ယလ့, ဒီးယတိာ်န့ၣ်လီၤ. 4 ယွၤဧၢ, မၤထူၣ်ဖျဲးယၤ လၢပှၤတတီတလိၤ အစုပူၤ, လၢပှၤမၤအၢ, ဒီးပှၤမၤနးမၤဖှီၣ် အစုပူၤန့ၣ် တက့ၢ်. 5 အဂ့ၢ်ဒ်အံၤ, နမ့ၢ် ယတၢ်မုၢ်လၢ်လီၤ, ကစၢ်ယွၤဧၢ, လၢယဖိၣ်သၣ်ခွါလံၤလံၤန့ၣ်, နမ့ၢ် ယတၢ်သန့ၤယသးအလီၢ်လီၤ. 6 ယဒိး တၢ်မၤစၢၤယၤ လၢနၤ လၢတၢ်အဒၢလီၢ်လံၤလံၤလီၤ. နမ့ၢ် ပှၤလၢအဟံးန့ၢ်ယၤ လၢယမိၢ် အဟၢဖၢပူၤလီၤ. ယကစံးထီၣ်ပတြၢၤနၤ တထံၣ်ဃီလီၤ. 7 ယမ့ၢ် တၢ်ကမၢကမၣ်အလီၢ် လၢပှၤအါဂၤ အမဲာ်ညါ, ဘၣ်ဆၣ်ဒီး နမ့ၢ် ယတၢ်ပူၤဖျဲး ခၢၣ်သနၢၢ်လီၤ. 8 ယထးခိၣ် ကပှဲၤဒီး တၢ်စံးထီၣ်ပတြၢၤနၤ, နလၤကပီၤ ကိးမုၢ်နံၤမုၢ်နၤဒဲးလီၤ. 9 လၢယသးပှၢ် အဆၢအကတီၢ်န့ၣ် ကွံာ်တ့ၢ်ကွံာ်ယၤ တဂ့ၤ. ဖဲယဂံၢ်ယဘါ လၢာ်ဒီး, လဲၤသဒၣ်ယၤ တဂ့ၤ. 10 အဂ့ၢ်ဒ်အံၤ, ယဒုၣ်ယဒါ ကတိၤထီဒါယၤ, ဒီးပှၤ လၢအကွၢ်ဟုၣ်ယသးန့ၣ် ကူၣ်ထီၣ်ဖးလီၤ တပူၤဃီ, 11 ဒီးစံးဝဲ, ယွၤ လဲၤသဒၣ်လံ အီၤလံ, လူၤ ဒီးမၤန့ၢ်အီၤ တက့ၢ်. အဂ့ၢ်ဒ်အံၤ, တၢ်မၤပူၤမၤဖျဲးအီၤ တအိၣ်ဘၣ်. 12 ယွၤဧၢ, အိၣ်ယံၤဒီးယၤ တဂ့ၤ, ယကစၢ်ဧၢ, မၤချ့ချ့ လၢတၢ်မၤစၢၤယၤ အဂီၢ် တက့ၢ်. 13 ယသး အဒုၣ်အဒါတဖၣ်န့ၣ် မ်အဘၣ် တၢ်မဲာ်ဆှး ဒီးလၢာ်ကွံာ် တက့ၢ်. ပှၤလၢအဃု ယဘၣ်တၢ်အၢတဖၣ်န့ၣ်, မ်တၢ်ဒုၣ်ဒွဲၣ်, ဒီးတၢ်ပာ်မဲာ်ဆှး လုၣ်ဘၢအီၤ တက့ၢ်. 14 မ့မ့ၢ်ယဲဒၣ်အံၤ ယကမုၢ်လၢ်တၢ် တထံၣ်ဃီ, ဒီးယကစံးထီၣ်ပတြၢၤနၤ ဒံးယံာ်ဒံးအါလီၤ. 15 ယထးခိၣ် ကလီၣ်ဖျါထီၣ် နတၢ်တီတၢ်လိၤ, နတၢ်အုၣ်က့ၤခီၣ်က့ၤ သ့သ့တနံၤလီၤ. အဂ့ၢ်ဒ်အံၤ, ယတသ့ၣ်ညါဘၣ် အတၢ်ဂံၢ်တဖၣ်ဘၣ်. 16 ယကလဲၤတၢ် လၢကစၢ်ယွၤ အဂံၢ်အဘါလီၤ. ယကစံး လၢနတၢ်တီတၢ်လိၤ, ထဲနဝဲဧိၤ လီၤ. 17 ကစၢ်ဧၢ, နသိၣ်လိယၤ လၢယဖိၣ်သၣ်ခွါထီၣ် လံၤလံၤ, ဒီးယဒုးနဲၣ် နမၤ တၢ်လီၤလးတဖၣ် တုၤ ခဲကနံၣ်အံၤလီၤ. 18 ဒီးတုၤလီၤ စ့ၢ်ကီး လၢယသးပှၢ်ဒီး ခိၣ်ဝါန့ၣ် ယွၤဧၢ, ယတချုး ဒုးနဲၣ်ဒံးဘၣ် နစု လၢပှၤ လၢခံတစိၤ, နစိနကမီၤ လၢကယဲၢ် ပှၤလၢအကဟဲတဖၣ် ဒီး, လဲၤသဒၣ်ယၤ တဂ့ၤ. 19 ဒီးနတၢ်တီတၢ်လိၤ, ယွၤဧၢ, အိၣ်ဝဲ ပၢၢ်လၢတၢ်ထီၣ်ထီန့ၣ်လီၤ. ပှၤလၢအမၤတၢ်အဒိၣ်တဖၣ် တဂၤဧၢ, မ့ၢ် မတၤ မၤသးဒ်နၤ အသိးန့ၣ် တဂၤလဲၣ်, ယွၤဧၢ, 20 နဲဒၣ်, ပှၤလၢအဒုးထံၣ်ပှၤ လၢတၢ်ကိၢ်တၢ်ဂီၤအဒိၣ်, ဒီးတၢ်အၢ နးမးန့ၣ်, နကမၤမူထီၣ်က့ၤ ပှၤ, ဒီးနကဒုးဟဲက့ၤထီၣ် ပှၤ လၢဟီၣ်ခိၣ် အတၢ်ယိာ်တဖၣ် အပူၤလီၤ. 21 နကမၤအါထီၣ် ယတၢ်ကဲဒိၣ်, ဒီးဃၣ်နသး, ဒီးမၤမုာ်ထီၣ်က့ၤယၤလီၤ. 22 ယကစံးထီၣ်ပတြၢၤ စ့ၢ်ကီး နၤ လၢသီတူၢ်, နတၢ်မ့ၢ်တၢ်တီ, ယကစၢ်ဧၢ, ယကသးဝံၣ်ထီၣ်နၤ လၢတနၢ်, အံၣ်စရ့လး အတၢ်စီဆှံ တဂၤဧၢ. 23 ယပျုၤ ကသူၣ်ဖှံသးညီလီၤ. အဂ့ၢ်ဒ်အံၤ, ယကသးဝံၣ်ထီၣ်နၤ, ယသး လၢနပှ့ၤက့ၤအီၤလီၤ. 24 ယပျုၤ ကဒုးနဲၣ် စ့ၢ်ကီး နတၢ်တီတၢ်လိၤ သ့သ့တနံၤလီၤ. အဂ့ၢ်ဒ်အံၤ, ပှၤလၢအဃု ယဘၣ်တၢ်အၢတဖၣ်န့ၣ် အမဲာ်ဆှး, ဒီးဘၣ် တၢ်ပာ်မဲာ်ဆှးအီၤလီၤ.

1 ဟ့ၣ်လီၤ နတၢ်စံၣ်ညီၣ်တဖၣ် လၢစီၤပၤ, ယွၤဧၢ, ဒီး နတၢ်တီတၢ်လိၤ လၢစီၤပၤ အဖိခွါ တက့ၢ်. 2 ကစံၣ်ညီၣ် ပှၤဂီၢ်မုၢ် လၢတၢ်တီတၢ်လိၤ, ဒီးနပှၤဖှီၣ်ဖိယာ်ဖိ လၢတၢ်စံၣ်ညီၣ်တီလီၤ. 3 ကစၢၢ်ကလိ ကဟဲစိာ် တၢ်ဃူတၢ်ဖိးဆူ ပှၤဂီၢ်မုၢ်အအိၣ်, ဒီးတၢ်စိခိၣ်တဖၣ်န့ၣ် လၢတၢ်တီတၢ်လိၤ အပူၤလီၤ. 4 ကစံၣ်ညီၣ် ပှၤဂီၢ်မုၢ် အပှၤဖှီၣ်ဖိယာ်ဖိ, ကအုၣ်က့ၤခီၣ်က့ၤ ပှၤဘၣ်နးဘၣ်ဖှီၣ်အဖိ ဒီးကမၤလီၤကလဲ ပှၤ လၢအမၤနးမၤဖှီၣ်တၢ်လီၤ. 5 ဒီး မုၢ်, ဒီးလါ အိၣ်ဝဲ အဖၢမုၢ်ဒီး, ပှၤကပျံၤနၤ အစိၤစိၤအဃၣ်ဃၣ်လီၤ. 6 ကဟဲလီၤ ဒ်တၢ်စူၤ လၢတၢ်ကူးအသးအလီၢ် အဖီခိၣ် အသိးန့ၣ်, ဒ်တၢ်သဖှံၣ်လီၤ လၢအမၤဘၣ်စီၣ် ဟီၣ်ခိၣ် အသိးန့ၣ်လီၤ. 7 လၢအမုၢ်နံၤတဖၣ်န့ၣ်, ပှၤတီပှၤလိၤ ကဘီၣ်ထီၣ်ညီထီၣ်, ဒီးတၢ်ဃူအါတၢ်ဖိးဒိၣ် ကအိၣ် တုၤလါ တအိၣ်လၢၤဘၣ်. 8 ဒီးကပၢဝဲ လၢပီၣ်လဲၣ် တုၤ လၢပီၣ်လဲၣ်, ဒီး လၢထံမိၢ်ပှၢ် ပၢၢ်လၢဟီၣ်ခိၣ် အကကတၢၢ်တဖၣ်န့ၣ်လီၤ. 9 ပှၤပှၢ်လၢ်ကျါဖိန့ၣ် ကဆုးလီၤ အခိၣ် လၢအမဲာ်ညါ, ဒီးအဒုၣ်အဒါတဖၣ်န့ၣ် ကလ့ၣ် ဟီၣ်ခိၣ် အကမူၣ်လီၤ. 10 တၢ်ၡံၣ်, ဒီးကီးတဖၣ် အစီၤပၤတဖၣ် ကဟဲစိာ် အခိၣ်ဖး, ၡဘၤ ဒီးစဘၤ အစီၤပၤတဖၣ် ကမၤဘူၣ် လၢတၢ်ဟ့ၣ်တဖၣ်လီၤ. 11 ဒီး ကယဲၢ် စီၤပၤ ကဘါထီၣ်အီၤ ခဲလၢာ်, ကယဲၢ် ပှၤကလုာ်တဖၣ် ကမၤ အတၢ် ခဲလၢာ်လီၤ. 12 အဂ့ၢ်ဒ်အံၤ, ကမၤပူၤမၤဖျဲး ပှၤဖှီၣ်ဖိယာ်ဖိ လၢအဃ့ကညးတၢ်ဒီး, ပှၤဘၣ်နးဘၣ်ဖှီၣ်, ဒီးပှၤ လၢတၢ်မၤစၢၤအီၤ တအိၣ်ဘၣ်. 13 သးလီ ပှၤဘၣ်ဖှီၣ်ဘၣ်ယာ်, ဒီးပှၤဖှီၣ်ဖိယာ်ဖိ, ဒီးအုၣ်က့ၤခီၣ်က့ၤ ပှၤဖှီၣ်ဖိအသးလီၤ. 14 ကပှ့ၤက့ၤ အဝဲသ့ၣ် အသး လၢတၢ်မၤအၢ အစုပူၤ, ဒီး လၢတၢ်မၤနးမၤဖှီၣ် အစုပူၤ, ဒီးအသွံၣ်ကမ့ၢ် တၢ်လုၢ်ဒိၣ်ပှ့ၤဒိၣ် လၢအမဲာ်ညါလီၤ. 15 ဒီးကမူဝဲ, ဒီးပှၤကဟ့ၣ်အီၤ လၢၡဘၤ အထူ, ဒီးကဘါထုကဖၣ်န့ၢ် အဂီၢ် တထံၣ်ဃီလီၤ. ကဘၣ် တၢ်စံးထီၣ်ပတြၢၤ အီၤ ကိးမုၢ်နံၤမုၢ်နၤဒဲးလီၤ. 16 ဘုတစှီၤ ကအိၣ်လၢဟီၣ်ခိၣ် အပူၤ လၢကစၢၢ်ခိၣ်, ဒီး အသၣ် ကဟူးဝး ဒ်လဘၤနိၣ် အသိးန့ၣ်လီၤ. ဒီးပှၤ လၢဝ့ၢ်ပူၤတဖၣ်န့ၣ် ကဘီၣ်ထီၣ်ညီထီၣ် ဒ်ဟီၣ်ခိၣ် အနီၣ်ဧိၤမံၤဧိၤ အသိးန့ၣ်လီၤ. 17 အမံၤ ကအိၣ် လီၤထူလီၤယိာ်, အမံၤ ကလီၤ လၢအစၢၤအသွဲၣ် လၢမုၢ် အမဲာ်ညါလီၤ. ဒီးပှၤကဆိၣ်ဂ့ၤလီၤအသး လၢအပူၤလီၤ. ကယဲၢ် ပှၤအကလုာ်တဖၣ် ကစံးထီၣ်ပတြၢၤ အီၤ ခဲလၢာ်လီၤ. 18 ကစၢ်ယွၤ, အံၣ်စရ့လး အယွၤ လၢအမၤ တၢ်လီၤလး ထဲတဂၤဧိၤန့ၣ်, မ်အဘၣ် တၢ်စံးထီၣ်ပတြၢၤ အီၤ တက့ၢ်. 19 ဒီးအမံၤလၤ အသၣ်ကပီၤန့ၣ် မ်အဘၣ် တၢ်စံးထီၣ်ပတြၢၤ လီၤထူလီၤယိာ် တက့ၢ်. ဒီးမ်ဟီၣ်ခိၣ် ဒီဘ့ၣ်ညါအံၤ ပှဲၤဝဲ ဒီးအလၤအကပီၤ တက့ၢ်. အၤမ့ၣ်, ဒီးအၤမ့ၣ် 20 စီၤယံးၡဲ အဖိခွါ စီၤဒၤဝံး အတၢ်ဘါထုကဖၣ်တဖၣ်န့ၣ် ဝံၤလံ. 

1 ယွၤမ့ၢ် ထဲတၢ်ဂ့ၤ လၢအံၣ်စရ့လး အဂီၢ်, လၢပှၤအသးကဆှီ အဂီၢ်လီၤ. 2 ဘၣ်ဆၣ်ဒီး ယဲဒၣ်အံၤ တစဲးဖိ ဒီးယခီၣ် ကဘၣ်တိၢ်, ဒီးဘူးဒီးယခီၣ် ကလီၤတလံာ်လီၤ. 3 အဂ့ၢ်ဒ်အံၤ, ယသးက့ၣ် ပှၤပာ်ကဖိအသး ဖဲယထံၣ်ဘၣ် ပှၤတတီတလိၤ အတၢ်ဃူတၢ်ဖိးလီၤ. 4 အဂ့ၢ်ဒ်အံၤ, အတၢ်ဆိးကဲး ဘၣ်ဃးဒီး တၢ်သံန့ၣ် တအိၣ်ဘၣ်. အဂံၢ်ဆူၣ်အဘါဆူၣ် လီၤ. 5 တဘၣ်ဘၣ် တၢ်ကိၢ်တၢ်ဂီၤ ဒ်ပှၤကညီအသိးဘၣ်. ဒီးတဘၣ် တၢ်တံာ်တာ် ဒ်ပှၤကညီ အသိးဘၣ်. . 6 မၤသးဒ်န့ၣ်ဒီး တၢ်ပာ်ထီၣ်ထီအသး အိၣ်တရံး အကိာ် ဖဲတဝီအသိး, ကူသိးဝဲ လၢတၢ်မၤအၢမၤသီလီၤ. 7 အမဲာ် ဖျိးထီၣ် လၢအတၢ်ဘီၣ်ထီၣ် အဃိ, အသးအဆိကမိၣ်တၢ် ပှဲၤလုၣ်ကွံာ်လီၤ. 8 ဒုၣ်ဒွဲၣ်တၢ်, ဒီးကတိၤ တၢ်မၤအၢလီၤ. လၢတၢ်ထီၣ်ထီန့ၣ် ကတိၤတၢ်လီၤ. 9 ပာ်အထးခိၣ် ထီဒါ မူခိၣ်, ဒီးအပျ့ၤ ကတိၤတၢ် လၢဟီၣ်ခိၣ်ချၢလီၤ. 10 မၤသးဒ်န့ၣ်ဒီး အပှၤဂီၢ်မုၢ် ဃၣ်က့ၤအသး ဖဲအံၤ, ဒီး အီဘၣ် လီခီပှဲၤအထံ တုၤအလၢာ်လီၤ. 11 ဒီးစံးဝဲ, ယွၤ ကသ့ၣ်ညါဒ်လဲၣ်, တၢ်သ့ၣ်ညါ အိၣ်ဒီး တၢ်ထီကတၢၢ် တဂၤ စ့ၢ်ကီးဧါ. 12 ကွၢ်ကွၢ်, ပှၤတဖၣ်န့ၣ်မ့ၢ် ပှၤအအၢအသီလီၤ. ဒီးပှၤ လၢအဘီၣ်ထီၣ်ညီထီၣ်တဖၣ် လၢအအံၤတဃၣ်, အစုလီၢ်အခီၣ်ခိၣ် အါထီၣ်လီၤ. 13 ယမၤကဆှီယသး, ဒီးသ့စီကွံာ် ယစု လၢတၢ်ဒဲးဘး တအိၣ်ဘၣ် အပူၤန့ၣ် ထဲ လၢတၢ်ကလီကလီ အဂီၢ် လီၤ. 14 အဂ့ၢ်ဒ်အံၤ, ယဘၣ် တၢ်တီၢ် ကိးမုၢ်နံၤဒဲး, ဒီး ယဘၣ် တၢ်သိၣ်ဃီၣ် ကိးဂီၤဒဲးလီၤ. 15 ယမ့ၢ်စံး, ယကစံးဒ်န့ၣ်ဒီး, ကွၢ်ကွၢ်, ယကမၤကမၣ်ဘၣ် နဖိ တစိၤ လီၤ. 16 တုၤ ယဆိကမိၣ် ဒ်သိး ယကသ့ၣ်ညါ တၢ်န့ၣ် ဒီး, တၢ်ကိၢ်တၢ်ဂီၤ အိၣ်ဝဲ လၢယမဲာ်ညါလီၤ. 17 တုၤ ယလဲၤနုာ် လၢယွၤအလီၢ်စီဆှံ အပူၤ ဒီးယတိၢ်နီၣ် အကတၢၢ်လီၤ. 18 မ့ၢ်မး နပာ်အီၤထဲ လၢတၢ်လီၤတလံာ်အလီၢ်, နတ့ၢ်လီၤကွံာ်အီၤ လၢတၢ်ဟးဂီၤအပူၤ လီၤ. 19 တၢ်ဒုးလဲၤအီၤဆူ တၢ်သယုၢ် အပူၤ လၢတစိၢ်ဖိ အတီၢ်ပူၤန့ၣ်လီၤ. လၢာ်ဝဲ စီဖ့ကလ့ၤ လၢတၢ်ပျံၤတၢ်ဖုးလီၤ. 20 ဒ်တၢ်မံမီၢ် တုၤ ပှၤဖုသံနီၣ်ထီၣ် အသိးန့ၣ်, ယွၤဧၢ, တုၤ နဖုသံနီၣ်ဒီး နကမၤတရီတပါ အက့ၢ်အဂီၤ ဒ်န့ၣ်လီၤ. အဂ့ၢ်ဒ်အံၤ, ယသးဆါ, ဒီးယကလ့ၢ်ဘၣ်ဆဲးလီၤ. 21 ဒီးယမ့ၢ် ပှၤလၢအသးဆိကမိၣ် တအိၣ်ဘၣ်, ဒီးယတသ့ၣ်ညါဘၣ်တၢ်ဘၣ်. 22 ယမၤသး ဒ်ဆၣ်ဖိကီၢ်ဖိ အသိး လၢနမဲာ်ညါလီၤ. 23 ဘၣ်ဆၣ်ဒီး ယအိၣ်ဒီးနၤ တထံၣ်ဃီ, နဟံးန့ၢ်ယၤ လၢယစုထွဲလီၤ. 24 နကဆှၢယၤ လၢနကူၣ်ထီၣ်ဖးလီၤတၢ်လီၤ. လၢခံက့ၤ ဒီးနကဟံးထီၣ်က့ၤယၤ ဆူ တၢ်လၤကပီၤ အပူၤလီၤ. 25 မ့ၢ်မတၤ အိၣ်ဝဲ လၢယဂီၢ် လၢမူခိၣ် တဂၤလဲၣ်. ဒီး လၢနၤ အမဲာ်ညါန့ၣ် တဘၣ်ယသး လၢပှၤအိၣ်လၢဟီၣ်ခိၣ်ချၢ နီတဂၤဘၣ်. 26 ယညၣ်, ဒီးယသး လၢာ်ဝဲလီၤ. ယွၤမ့ၢ် ယသးအလၢၢ်, ဒီးယဂီၢ်န့ၣ် လီၤထူလီၤယိာ်လီၤ. 27 အဂ့ၢ်ဒ်အံၤ, ကွၢ်ကွၢ်, ပှၤလၢအအိၣ်ယံၤ ဒီးနၤ တုၤဝဲ လၢတၢ်ဟးဂီၤလီၤ. နမၤဟးဂီၤ ကယဲၢ် ပှၤလၢအလဲၤသဒၣ်နၤ, လၢတၢ်အဲၣ်ဘၢ အပူၤန့ၣ်လီၤ. 28 မ့မ့ၢ်ယဲဒၣ်အံၤ ယသုးဘူးယသးဆူ ယွၤအအိၣ်န့ၣ် ဂ့ၤ လၢယဂီၢ်လီၤ. ယပာ်သန့ၤယသးအလီၢ် လၢကစၢ် ယွၤ အပူၤ, ဒ်သိး ကစံၣ်တဲၤတဲလီၤ နမၤတၢ် ခဲလၢာ်လီၤ. 

1 ကစၢ်ဧၢ, နညိကွံာ် ပှၤ လီၤထူလီၤယိာ် ဘၣ်မနုၤလဲၣ်. နသးထီၣ်ခုၣ်ထီၣ်ဘၣ် နတၢ်အီၣ်ဆၣ်အလီၢ် အသိတဖု ဘၣ်မနုၤလဲၣ်. 2 သ့ၣ်နီၣ်ထီၣ်က့ၤ နတၢ်အိၣ်ဖှိၣ် လၢန ပှ့ၤအီၤ လၢပျၢၤ, နတၢ်န့ၢ်သါ လၢနပှ့ၤက့ၤအီၤ, ကစၢၢ် စံယိၣ်အံၤ လၢနအိၣ်နဆိးတ့ၢ် လၢအလိၤန့ၣ် တက့ၢ်. 3 ထွဲတၢ်ဆူ နတၢ်အိၣ်သယုၢ် အထူအယိာ် အလီၢ် တက့ၢ်. တၢ်အဒုၣ်အဒါ မၤဟးဂီၤ ကယဲၢ် တၢ် အိၣ်လၢတၢ်အလီၢ်စီဆှံ အပူၤလီၤ. 4 နဒုၣ်နဒါတဖၣ်န့ၣ် ကညီၤပသူထီၣ် လၢနတၢ်အိၣ်ဖှိၣ် အသးကံၢ်ပူၤလီၤ. သူၣ်ထီၣ် အသုးဖိအလၣ် လၢတၢ်ပနီၣ် အဂီၢ်လီၤ. 5 မၤအသး ဒ်ပှၤ လၢအယၤထီၣ် အကွါ လၢသ့ၣ်ပှၢ်တီၣ် အသိးန့ၣ်လီၤ. 6 ဒီးခဲကနံၣ်အံၤ, ကူာ်ကွံာ် တၢ်စိးပျၤအသး တပူၤဃီ, လၢကွါ ဒီးခံၣ်ခူၣ်လီၤ. 7 ဒီးကွံာ်တ့ၢ် မ့ၣ်အူ လၢနလီၢ်စီဆှံ အပူၤ, မၤဘၣ်အၢ နမံၤ အိၣ်ဝဲ အလီၢ် ပၢၢ်လၢဟီၣ်ခိၣ်လီၤ. 8 စံးဝဲ လၢအသးကံၢ်ပူၤ, ပကမၤဟးဂီၤ အီၤ တပူၤဃီလီၤ. ဒုးအီၣ်ကွံာ် ကယဲၢ် ယွၤအတၢ်အိၣ်ဖှိၣ် အလီၢ် လၢအထံအကီၢ် အပူၤန့ၣ် လၢမ့ၣ်အူလံ. 9 ပတထံၣ်ဘၣ် ပတၢ်ပနီၣ်တဖၣ်ဘၣ်, ဝံ တအိၣ်လၢၤဘၣ်, ဒီးကဆံးယံာ်ဆံးယံာ်လဲၣ်န့ၣ် ပှၤလၢအသ့ၣ်ညါ တအိၣ်ဘၣ် လၢပကျါဘၣ်. 10 ယွၤဧၢ, တၢ်အဒုၣ်အဒါ ကဒုၣ်ဒွဲၣ်တၢ် ဆံးယံာ်လဲၣ်. တၢ်အဒုၣ်အဒါန့ၣ် ကပာ် နမံၤ လၢတၢ်နီတမံၤဘၣ် လီၤထူလီၤယိာ် စ့ၢ်ကီးဧါ. 11 နထုးက့ၤ နစု, နစုထွဲ ဘၣ်မနုၤလဲၣ်. လၢနသးနါပှၢ် အပူၤန့ၣ် မၤဟးဂီၤ အီၤ တက့ၢ်. 12 ဒီးယွၤမ့ၢ် ယစီၤပၤ လၢပျၢၤ လၢအမၤ တၢ်အုၣ်က့ၤခီၣ်က့ၤ လၢထံဧိၤကီၢ်ဧိၤ အပူၤလီၤ. 13 နမၤသ့ၣ်ဖး ပီၣ်လဲၣ် လၢနဂံၢ်နဘါလီၤ. နမၤသဘှံး ပယိၤ အခိၣ် လၢထံကျါ, 14 နမၤလီၤကလဲသမၣ် အခိၣ်, ဒီးပာ်အီၤ လၢတၢ်အီၣ် လၢပှၤဂီၢ်မုၢ် အိၣ်လၢပှၢ်လၢ်ကျါ အဂီၢ်လီၤ. 15 နကျီ ထံထီၣ်ပၢၢ်, ဒီးထံကျိ, နဒုးလီၤသံးကွံာ် ထံမိၢ်ပှၢ်ဆူၣ်တဖၣ်လီၤ. 16 မုၢ်နံၤမ့ၢ် နတၢ်, မုၢ်နၤမ့ၢ် စ့ၢ်ကီး နတၢ်လီၤ. နကတဲာ်ကတီၤ တၢ်ကပီၤ, ဒီးမုၢ်ဧိၤလါဧိၤ လီၤ. 17 နပာ် ဟီၣ်ခိၣ် အသရ့ၤ ခဲလၢာ်, နတ့ တၢ်ကိၢ် အကတီၢ်, ဒီးတၢ်ဂီၢ် အကတီၢ်လီၤ. 18 သ့ၣ်နီၣ်ထီၣ်က့ၤ တၢ်အံၤ, တၢ်အဒုၣ်အဒါ ဒုၣ်ဒွဲၣ် ယွၤ, ဒီးပှၤဟးဂီၤဖိဂီၢ်မုၢ် မၤတရီတပါ နမံၤလီၤ. 19 ဟ့ၣ်လီၤကွံာ် နထိၣ်လွံၢ်ဘုၣ်အသးဆူ တၢ်ဒူတၢ်ဃိၤ တဂ့ၤ, သးပ့ၤနီၣ် နပှၤ ဘၣ်နးဘၣ်ဖှီၣ် အတၢ်အိၣ်ဖှိၣ်န့ၣ် လီၤထူလီၤယိာ် တဂ့ၤ. 20 ကွၢ် တၢ်အၢၣ်လီၤအီလီၤန့ၣ် တက့ၢ်. အဂ့ၢ်ဒ်အံၤ, ဟီၣ်ခိၣ်အလီၢ်ခံးတဖၣ်န့ၣ် ပှဲၤဝဲ ဒီးတၢ်မၤနးမၤဖှီၣ် အိၣ်ဝဲအလီၢ်တဖၣ်န့ၣ်လီၤ. 21 မ်ပှၤ လၢအဘၣ် တၢ်မၤအၢ အီၤ အသု တဟဲက့ၤ ဘၣ်မဲာ်ဆှး တဂ့ၤ. မ်ပှၤဘၣ်နးဘၣ်ဖှီၣ်, ဒီးပှၤဖှီၣ်ဖိယာ်ဖိန့ၣ် စံးထီၣ်ပတြၢၤ နမံၤ တက့ၢ်. 22 ဂဲၤဆၢထၢၣ်, ယွၤဧၢ, လိာ်ကွီၢ် လၢနကွီၢ်ဒၣ်နဲ အဂီၢ် တက့ၢ်. ပှၤဟးဂီၤဖိ ဒုၣ်ဒွဲၣ်နၤ ကိးမုၢ်နံၤမုၢ်နၤဒဲးန့ၣ် သ့ၣ်နီၣ်ထီၣ်က့ၤ တက့ၢ်. 23 သးပ့ၤနီၣ် နဒုၣ်နဒါတဖၣ် အကလုၢ် တဂ့ၤ. ပှၤလၢအဂဲၤဆၢထၢၣ်ထီဒါနၤ အသီၣ်န့ၣ် ထီၣ်ဝဲ တထံၣ်ဃီလီၤ. 

1 ပစံးထီၣ်ပတြၢၤနၤ, ယွၤဧၢ, ပစံးထီၣ်ပတြၢၤတၢ် လီၤ. အဂ့ၢ်ဒ်အံၤ, လၢနမံၤ အိၣ်ဘူးန့ၣ်, နတၢ်မၤလီၤလးတဖၣ်န့ၣ် ဒုးနဲၣ်ဝဲလီၤ. 2 အဂ့ၢ်ဒ်အံၤ, ယကသ့ၣ်ဆၢဖးကတီၢ် လၢယကစံၣ်ညီၣ် တၢ်တီတၢ်လိၤလီၤ. 3 ဟီၣ်ခိၣ်ဒီး ကယဲၢ် ပှၤအိၣ်ဝဲဆိးဝဲ လၢအချၢန့ၣ် ပှံၢ်ကွံာ်ဝဲလီၤ. ယဒုးအိၣ်ကျၢၤ အထူၣ်တဖၣ်န့ၣ်လီၤ. 4 ယစံးဘၣ် ပှၤပာ်ကဖိအသးန့ၣ် ပာ်ကဖိသုသး တဂ့ၤ, ဒီးပှၤတတီတလိၤန့ၣ် ပာ်ထီၣ်ထီ သုနၢၤ တဂ့ၤ. 5 ပာ်ထီၣ်ထီ သုနၢၤ လၢအလီၢ်ထီၣ်ထီ တဂ့ၤ, ကတိၤတၢ် ဒီး သုကိာ်ဆူၣ် တဂ့ၤ. 6 အဂ့ၢ်ဒ်အံၤ, လၢမုၢ်ထီၣ်မ့ၢ်ဂ့ၤ, လၢမုၢ်နုာ်မ့ၢ်ဂ့ၤ, လၢကလံၤထံးမ့ၢ်ဂ့ၤ, တၢ်ပာ်ထီၣ်ထီ တဟဲဘၣ်ဝဲဘၣ်. 7 အဂ့ၢ်ဒ်အံၤ, ယွၤမ့ၢ် ပှၤစံၣ်ညီၣ်တၢ်လီၤ. ဆီၣ်လီၤ အဝဲတဂၤ, ဒီးပာ်ထီၣ်ထီ အဝဲတဂၤလီၤ. 8 အဂ့ၢ်ဒ်အံၤ, လၢယွၤ အစုပူၤန့ၣ် လီခီ အိၣ်ဝဲ, ဒီးအစပံးထံန့ၣ် ဂီၤဝဲလီၤ. ပှဲၤဝဲ ဒီးတၢ်ဃါဃုာ်အသး, ဒီးလူလီၤတၢ် လၢအဝဲန့ၣ်လီၤ. ဒီးအသံးအကာ်န့ၣ် ဟီၣ်ခိၣ် အပှၤတတီတလိၤ ခဲလၢာ် ကစံၢ် အီဝဲလီၤ. 9 မ့မ့ၢ်ယဲဒၣ်အံၤ, ယကဒုးနဲၣ်တၢ် လီၤထူလီၤယိာ်လီၤ. ယကသးဝံၣ်ထီၣ် စီၤယၤကိာ် အကစၢ်လီၤ. 10 ဒီးယ ကဒီၣ်တဲာ်ကွံာ် ပှၤတတီတလိၤ အနၢၤ ခဲလၢာ်လီၤ. မ့မ့ၢ် ပှၤတီပှၤလိၤ အနၢၤတဖၣ် ကဘၣ် တၢ်ပာ်ထီၣ်ထီ အီၤလီၤ. 

1 လၢယူဒၤ အပူၤ, ပှၤသ့ၣ်ညါယွၤ, ဒီးအမံၤ ဒိၣ်ဝဲ လၢအံၣ်စရ့လး အပူၤလီၤ. 2 ဒီးအဒဲ အိၣ်ဝဲ လၢၡၤလ့ၣ် အပူၤ, ဒီးအအိၣ်အဆိး အလီၢ် လၢစံယိၣ် အပူၤလီၤ. 3 ဖဲန့ၣ် မၤကၢ် ချံၣ် အပျၢ်မ့ၣ်အူတဖၣ်, ကတီၤကတၤ, နးဧိၤဘီဧိၤ, ဒီးတၢ်ဒုးသုးလီၤ. စ့လၤ. 4 နမ့ၢ်တၢ်ကဟုကညီၢ်, နမ့ၢ် တၢ်လၤကပီၤ ဒိၣ်န့ၢ် တၢ်ဂုာ်န့ၢ် အကစၢၢ်ကလိ တက့ၢ်လီၤ. 5 ပှၤလၢအသးခူတလ့ၢ် ဟါမၢ်လံ. မံသပ့ၤလံ. ဒီးပှၤအဆူၣ်တဖၣ် တထံၣ်န့ၢ်ဘၣ် အစု နီတဂၤဘၣ်. 6 လၢနသိၣ်ဃီၣ်တၢ် အဃိ, စီၤယၤကိာ် အကစၢ်ဧၢ, လ့ၣ်ကဟၣ်, ဒီးကသ့ၣ်လီၤဘၣ်လံ လၢတၢ်မံသပ့ၤ အပူၤလံ. 7 နဲဒၣ်အံၤ နမ့ၢ် တၢ်ပျံၤအလီၢ်လီၤ. ဒီးတုၤ နသးထီၣ် ဒီး, မ့ၢ်မတၤ ဆၢထၢၣ် လၢနမဲာ်ညါသ့ တဂၤလဲၣ်. 8 န ဒုးနၢ်ဟူ ပှၤကညီ လၢတၢ်စံၣ်ညီၣ် လၢမူခိၣ်လီၤ. 9 တုၤ ယွၤ ဂဲၤဆၢထၢၣ် စံၣ်ညီၣ်တၢ် ဒ်သိး အကအုၣ်က့ၤခီၣ်က့ၤ ကယဲၢ် ပှၤအသးစူၤ လၢဟီၣ်ခိၣ်ချၢ ခဲလၢာ်ဒီး, ဟီၣ်ခိၣ် ပျံၤဝဲ, ဒီးအိၣ်ဘှီၣ်ကလာ်လီၤ. စ့လၤ 10 အဂ့ၢ်ဒ်အံၤ, ပှၤကညီ အတၢ်သးထီၣ်န့ၣ် ကစံးထီၣ်ပတြၢၤနၤ, ဒီးနကကံၢ်တူာ် နယီၢ်ဒ့ဒီး တၢ်သးထီၣ် လၢအအိၣ်လီၤတဲာ်န့ၣ်လီၤ. 11 ဆိၣ်တၢ်, ဒီးမၤဘူၣ် ယွၤ သုကစၢ် လၢတၢ် လၢသုဆိၣ်တၢ် တက့ၢ်. မ် ကယဲၢ် ပှၤလၢအအိၣ်ဝးတရံးအီၤ ခဲလၢာ်န့ၣ် ဟဲစိာ် တၢ်ခိၣ်ဖး ဆူ ပှၤ လၢအမ့ၢ် တၢ်ပျံၤအလီၢ် တက့ၢ်. 12 အဝဲဒၣ် ကဒီၣ်တဲာ်ကွံာ် ပဒိၣ်ဖးဒိၣ်တဖၣ် အသါလီၤ. မ့ၢ်ဝဲ လၢတၢ်ပျံၤအလီၢ် လၢဟီၣ်ခိၣ် အစီၤပၤတဖၣ် အဂီၢ်လီၤ. 

1 ယကကိးထီၣ် ယွၤ ဒီး ယကကိးပသူထီၣ်ဆူ ယွၤအအိၣ် လၢယကလုၢ်, ဒီးကဒိကနၣ် ယကလုၢ်လီၤ. 2 လၢတၢ်ကိၢ်တၢ်ဂီၤ အမုၢ်နံၤန့ၣ် ယဃုယွၤ, ယစု အိၣ်ယူာ်ထီၣ်အသး လၢမုၢ်နၤ, ဒီးတလီၤဘှါဘၣ်. ယသး ညိကွံာ် တၢ်မၤမုာ်ထီၣ်က့ၤအီၤလီၤ. 3 ယသ့ၣ်နီၣ်ထီၣ်က့ၤ ယွၤ, ဒီးယသူၣ်ကိၢ်သးဂီၤလီၤ. ယဆိကမိၣ်တၢ်, ဒီး ယသး လီၤဘှါဝဲလီၤ. စ့လၤ. 4 နဟံးဃာ် ယမဲာ် လၢတၢ်ဆိးသီ အပူၤလီၤ. ယသူၣ်ကနိး ယသးကနိး, ဒီးယကတိၤတၢ် တသ့ဘၣ်. 5 ယ ဆိကမိၣ်တၢ် လၢမုၢ်နံၤ လၢပျၢၤ အဂ့ၢ်အကျိၤ, နံၣ်ဧိၤလါဧိၤ လၢကစၢၤကစၢၤန့ၣ်လီၤ. 6 ယသ့ၣ်နီၣ်ထီၣ်က့ၤ ယတၢ်သးဝံၣ် လၢမုၢ်နၤ, ယဆိကမိၣ်တၢ် လၢယသး, ဒီးယသး ဃုတၢ် သပှၢ်ပှၢ်လီၤ. 7 ယွၤ ကညိကွံာ်တၢ် လီၤထူလီၤယိာ်ဧါ. အသး တအိၣ်လၢၤဘၣ် တၢ်နီတစုဘၣ်ဧါ. 8 အဘျုးအဖှိၣ် လၢာ်စီဖ့ကလ့ၤ လီၤထူလီၤယိာ်လံဧါ. အတၢ်စံးပာ်ဟးဂီၤလံ အစိၤစိၤအဃၣ်ဃၣ်လံဧါ. 9 ယွၤ သးပ့ၤနီၣ် သးကညီၤ တၢ်န့ၣ် စ့ၢ်ကီးဧါ. လၢအသးထီၣ် အဃိန့ၣ် ကးတံာ်ဃာ် အတၢ်သးကညီၤ စ့ၢ်ကီးဧါ. စ့လၤ. 10 ဒီးယစံး, အအံၤမ့ၢ် ယဂံၢ်စၢ်ဘါစၢ်လီၤ. ယကသ့ၣ်နီၣ်ထီၣ်က့ၤ တၢ်ထီကတၢၢ် တဂၤ အစုထွဲ အနံၣ်အလါ လီၤ. 11 ယကဘိးဘၣ်သ့ၣ်ညါ ပှၤ လၢယွၤ အမၤတၢ်တဖၣ်လီၤ. အဂ့ၢ်ဒ်အံၤ, ယကသ့ၣ်နီၣ်ထီၣ်က့ၤ နမၤလီၤလးတၢ် လၢပျၢၤလီၤ. 12 ဒီးယကဆိကမိၣ် လၢနတၢ်မၤ ခဲလၢာ် အဂ့ၢ်, ဒီး လၢနမၤတၢ်ဖံးတၢ်တဖၣ် အဂ့ၢ်အကျိၤန့ၣ် ယကဆိကမိၣ်လီၤ. 13 ယွၤဧၢ, နကျဲ အိၣ်ဝဲ လၢတၢ်စီဆှံ အပူၤလီၤ. မ့ၢ်မတၤ မ့ၢ်ကစၢ် ဒိၣ်ဝဲ ဒ်ပကစၢ် အသိးန့ၣ် တဂၤလဲၣ်. 14 နမ့ၢ်ကစၢ် တဂၤ လၢအမၤ တၢ်လီၤလးလီၤ. နဒုးသ့ၣ်ညါ နစိနကမီၤ လၢပှၤဂီၢ်မုၢ် အကျါလီၤ. 15 န ပှ့ၤက့ၤ နပှၤဂီၢ်မုၢ် လၢနစု, စီၤယၤကိာ် ဒီးစီၤယိၤသး အဖိခွါတဖၣ်န့ၣ်လီၤ. စ့လၤ. 16 ထံတဖၣ် ထံၣ်ဘၣ်နၤ, ယွၤဧၢ, ထံတဖၣ် ထံၣ်ဘၣ် နၤ, ပျံၤဝဲဖုးဝဲ, ထံယိာ်တဖၣ်န့ၣ် ဟူးဝးဝဲ စ့ၢ်ကီး လီၤ. 17 တၢ်အၢၣ်တဖၣ် လူလီၤ ထံ, မူကပိာ်လိၤ ဒုးသီၣ်လီ, နပျၢ်တဖၣ် ဖျိးဝဲ စ့ၢ်ကီး လီၤ. 18 နလီအသီၣ် အိၣ်ဝဲ လၢကလံၤသဝံး အပူၤ, လီဝၢ်အဒံးန့ၣ် မၤကပီၤထီၣ် ဟီၣ်ခိၣ်, ဟီၣ်ခိၣ် ဆှဲးဆှိး ဒီးဟူးဝးဝဲလီၤ. 19 နကျဲ အိၣ်ဝဲ လၢပီၣ်လဲၣ်ပူၤ, ဒီးနကျဲဧိၤကပူၤဧိၤ လၢထံဖးဒိၣ်တဖၣ်, ဒီးနခီၣ်အလီၢ်တဖၣ်န့ၣ် ပှၤတသ့ၣ်ညါဘၣ်အီၤဘၣ်. 20 နဆှၢ နပှၤဂီၢ်မုၢ် ဒ်သိတဖု အသိး လၢစီၤမိၤၡ့, ဒီးစီၤအၤဟရိၣ် အစုန့ၣ်လီၤ. 

1 ကနၣ် ယတၢ်သိၣ်တၢ်သီ, ယပှၤဂီၢ်မုၢ်သ့ၣ်ဧၢ, ဒိကနၣ် ယထးခိၣ် အတၢ်ကတိၤန့ၣ် တက့ၢ်. 2 ယကအဲးထီၣ် ယထးခိၣ် လၢတၢ်ကတိၤဒိ, ယကစံၣ်တဲၤတဲလီၤ တၢ်ကတိၤခူသူၣ် လၢပျၢၤ, 3 လၢပနၢ်ဟူ တ့ၢ်, ဒီးသ့ၣ်ညါ, ဒီးပပၢ် စံးဘၣ်တဲဘၣ် ပှၤလီၤ. 4 ပတပာ်တဒၢ အီၤ လၢအဖိတဖၣ်ဘၣ်, ပကစံၣ်တဲၤတဲလီၤ ပှၤ လၢခံ တစိၤ လၢယွၤ အတၢ်စံးထီၣ်ပတြၢၤ, ဒီးအဂံၢ်အဘါ, ဒီးအတၢ်မၤလီၤလး လၢအမၤဝဲတဖၣ်န့ၣ်လီၤ. 5 အဂ့ၢ်ဒ်အံၤ, ပာ်ဂၢၢ်ပာ်ကျၢၤ တၢ်အုၣ်အသး လၢယၤကိာ် အပူၤ, ဒီးပာ် တၢ်သိၣ်တၢ်သီ လၢအံၣ်စရ့လး အကျါ, လၢအမၤလိာ် ပပၢ်တဖၣ် လၢအကဘိးဘၣ်သ့ၣ်ညါ အဖိတဖၣ်, 6 ဒ်သိး ပှၤလၢခံတစိၤ ကသ့ၣ်ညါ, ဖိသၣ် လၢအကအိၣ်ဖျဲၣ်တဖၣ်န့ၣ် ကဂဲၤဆၢထၢၣ်, ဒီး ကစံးဘၣ်တဲဘၣ် အဖိတဖၣ် တသါလီၤ. 7 ဒီးဒ်သိး အကပာ် အတၢ်မုၢ်လၢ် လၢယွၤ အပူၤ, ဒီးအသု တသးပ့ၤနီၣ် ယွၤအတၢ်မၤ တဂ့ၤ, ဒီးကတိၢ်န့ၢ် အတၢ်မၤလိာ်တဖၣ်န့ၣ်, 8 ဒီးဒ်သိး အသု တကဲဘၣ် ဒ်အပၢ်တဖၣ် အသိးန့ၣ် တဂ့ၤ, ပှၤတစိၤ လၢအနၢ်က့ၣ်, ဒီးပူထီၣ်တၢ်, ပှၤ တစိၤ လၢအသူၣ်တဂၢၢ် အသးတကျၢၤဘၣ်, ဒီးအသး တမ့ၢ်တတီဘၣ် ဒီးယွၤန့ၣ်လီၤ. 9 ပှၤအ့ဖရဲၣ်ဖိ အိၣ်ဒီး အစုကဝဲၤ ဒီးချံၣ်န့ၣ် ဃၣ်အသး လၢတၢ်ဒုးသုး အမုၢ်တနံၤန့ၣ်လီၤ. 10 တတိၢ်န့ၢ်ဘၣ် ယွၤ အတၢ်အၢၣ်လီၤအီလီၤ, ဒီးပာ်အသး လၢအတလဲၤဘၣ် လၢအတၢ်သိၣ်တၢ်သီ အပူၤဘၣ်. 11 ဒီးသးပ့ၤနီၣ် အမၤတၢ်, ဒီးအတၢ်လီၤလး လၢအဒုးနဲၣ်အီၤလီၤ. 12 မၤဝဲ လၢတၢ်လီၤလး လၢအပၢ်တဖၣ် အမဲာ်ညါ, လၢကီၢ်အဲၤကူပတူး အပူၤ, တၢ်ပျီပူၤ စိၤဧၣ်လီၤ. 13 မၤသ့ၣ်ဖး ပီၣ်လဲၣ်, ဒီးဒုးလဲၤခီဂာ်အီၤ, ဒီးပာ်ဆၢထၢၣ် ထံ ဒ်တၢ်တပူ အသိးန့ၣ်လီၤ. 14 ဒီးဆှၢအီၤ လၢတၢ်အၢၣ် လၢမုၢ်ဆါ, ဒီးသီတနၤကျၢၤန့ၣ် လၢမ့ၣ်အူကပီၤလီၤ. 15 မၤသ့ၣ်ဖး လၢၢ်တဖၣ် လၢပှၢ်မုၢ်ကနၢဒီး ဒုးအီအီၤ လၢလၢပှဲၤပှဲၤ ဒ် လၢထံယိာ်ပူၤ အသိးန့ၣ်လီၤ. 16 ဒီးဒုးဟဲထီၣ် ထံကျိ လၢလၢၢ်အပူၤ, ဒီးဒုးယွၤလီၤ ထံ ဒ်ထံမိၢ်ပှၢ် အသိးန့ၣ်လီၤ. 17 ဒီးအဝဲသ့ၣ် မၤကမၣ်ဘၣ်ဒံးအီၤ လၢအပူထီၣ်တၢ် ထီကတၢၢ်တဂၤ လၢပှၢ်မုၢ်ကနၢ အဃိန့ၣ်လီၤ. 18 ဒီးလ့ပစီ ယွၤ လၢအသးကံၢ်ပူၤ လၢအဃ့ တၢ်အီၣ် လၢအသးကွံတၢ် အဂီၢ်န့ၣ် အဃိလီၤ. 19 မ့ၢ်မး, ကတိၤတၢ်ထီဒါ ယွၤ, စံးဝဲ, ယွၤ ကတဲာ်ကတီၤ စီၢ်နီၤခိၣ် လၢပှၢ်မုၢ်ကနၢ ဘၣ်ကသ့ဧါ. 20 ကွၢ်ကွၢ်, ကျီလံ လၢၢ်တဖျၢၣ်, ဒီး ထံဖျိးထီၣ်, ဒီးထံကျိလုၣ်ဘၢတၢ်လံ. ဟ့ၣ်လီၤ စ့ၢ်ကီး ကိၣ်ဘၣ်ကသ့ဧါ. မ့ၢ်အကကတဲာ်ကတီၤ တၢ်ညၣ် လၢအပှၤဂီၢ်မုၢ် အဂီၢ် စ့ၢ်ကီးဧါ. 21 မၤသးဒ်န့ၣ်ဒီး ယွၤ နၢ်ဟူ, ဒီးအသးထီၣ်, ဒီးမ့ၣ်အူ ဆိၣ်ကဲၤအသး ထီဒါ ယၤကိာ်, ဒီးသးကဲၤထီၣ်ဘၣ် အံၣ်စရ့လးလီၤ. 22 အဂ့ၢ်ဒ်အံၤ, တနာ်ဘၣ် ယွၤ, ဒီးတသန့ၤဘၣ်အသး လၢအတၢ်အုၣ်က့ၤခီၣ်က့ၤတၢ်ဘၣ်. 23 ဒီးမၤလိာ် တၢ်အၢၣ်တဖၣ် လၢထးခီ, ဒီးအိးထီၣ် မူခိၣ် အတြဲၤ 24 ဒီးဒုးဟဲစူၤတၢ် လၢမၤနၤ လၢအဖီခိၣ် ဒ်သိး အကအီၣ်တၢ်, ဒီးဟ့ၣ်လီၤ မူခိၣ် အဘုအဟုလီၤ. 25 တၢ်အဂံၢ်ဆူၣ် အဘါဆူၣ်တဖၣ် အတၢ်အီၣ်န့ၣ် ပှၤကညီ အီၣ်ဝဲလီၤ. အဝဲဒၣ် မၢလီၤ တၢ်အီၣ်ဆူ အအိၣ် တုၤအဘျဲးအီၣ်လီၤ. 26 ဒုးဟဲ ကလံၤမုၢ်ထီၣ် လၢမူခိၣ်, ဒီးဒုးဟဲ ကလံၤ လၢကလံၤထံးတခီ လၢအစိအကမီၤန့ၣ်လီၤ. 27 ဒီးဒုးဟဲစူၤ တၢ်ညၣ် လၢအဖီခိၣ် ဒ်ဟီၣ်ခိၣ် အကမူၣ် အသိး, ဒီးထိၣ် အိၣ်ဒီး အဒံးဆ့, ဒ်ပီၣ်လဲၣ် အမဲး အသိးန့ၣ်လီၤ. 28 ဒီးဒုးလီၤတဲာ်အီၤ လၢအသူၣ်ဒဲ အလီၢ် အသးကံၢ်ပူၤ, ဒီးအိၣ်ဝးတရံး အအိၣ်ဝဲဆိးဝဲ အလီၢ်လီၤ. 29 ဒီးပှၤအီၣ်ဝဲ, ဒီးဘျဲးအီၣ်ပှဲၤဆၢၣ်ကလာ်, ဒီးယွၤ ဒုးန့ၢ်ဘၣ် အီၤ လၢအသးကွံတၢ်န့ၣ်လီၤ. 30 ပှၤတလီၤဖးကွံာ်ဘၣ် ဒီးအတၢ်သးကွံဘၣ်. တၢ်အီၣ် အိၣ်ဝဲ လၢအကိာ်ပူၤ အဖၢမုၢ်ဒီး, 31 ယွၤအသးထီၣ်ဘၣ်အီၤ, ဒီးမၤသံ အပှၤဘီၣ်တဖၣ်, ဒီးဒုးလီၤဃံၤ အံၣ်စရ့လး အပှၤဃုထၢဖိလီၤ. 32 တၢ်န့ၣ် ခဲလၢာ် ဘၣ်ဆၣ်ဒီး မၤဒံး တၢ်ဒဲးဘးဒံး, ဒီး အတၢ်မၤလီၤလးတဖၣ်န့ၣ်, တနာ်ဘၣ်ဝဲဘၣ်. 33 မၤသးဒ်န့ၣ်ဒီး, မၤလၢာ်ကွံာ် အဝဲသ့ၣ် အမုၢ်နံၤတဖၣ် လၢတၢ်ကလီကလီ အပူၤ, ဒီးအနံၣ်အလါ လၢတၢ်ကိၢ်တၢ်ဂီၤ အပူၤလီၤ. 34 တုၤ ယွၤ မၤသံအီၤ ဒီးအဝဲသ့ၣ် ဃုအီၤ, ဒီးဟဲက့ၤ, ဒီးဃု ယွၤ ဂီၤဂီၤလီၤ. 35 ဒီးသ့ၣ်နီၣ်ထီၣ်က့ၤဝဲ လၢယွၤ မ့ၢ်အလၢၢ်အလ့, ဒီးတၢ်ထီၣ်ထီကစၢ်န့ၣ်မ့ၢ် တၢ်ပှ့ၤက့ၤအီၤလီၤ. 36 ဘၣ်ဆၣ်ဒီး ပှၤလီန့ၢ်အီၤ လၢအထးခိၣ်, ဒီးကတိၤကဘျံးကဘျၣ် ဒီးအီၤ လၢအပျ့ၤလီၤ. 37 အဂ့ၢ်ဒ်အံၤအသး တဂၢၢ်တကျၢၤဘၣ် ဒီးအီၤဘၣ်. ဒီးတအိၣ်ကျၢၤဘၣ် လၢအတၢ်အၢၣ်လီၤအီလီၤ အပူၤဘၣ်. 38 ဒီးယွၤသး အိၣ်အီၤ ဒီး ပျၢ် အတၢ်အၢ, ဒီးတမၤဟးဂီၤဘၣ်အီၤဘၣ်. ဒီးဘိးဃၣ်ကွံာ်အသးထီၣ် အါစု, ဒီး တထိၣ်ဂဲၤဘၣ် အသးကဲၤထီၣ် ခဲလၢာ်ဘၣ်. 39 ဒီးသ့ၣ်နီၣ်ထီၣ်က့ၤဝဲ လၢအဝဲသ့ၣ်တဖၣ်န့ၣ်မ့ၢ် တၢ်ဖံးတၢ်ညၣ်, ကလံၤ လၢအဟးကွံာ်, ဒီးတဟဲက့ၤဘၣ်. 40 အဝဲသ့ၣ်တဖၣ်န့ၣ် ပူထီၣ် ယွၤ လၢပှၢ်မုၢ်ကနၢ, မၤဆါအသး လၢပှၢ်မုၢ်ကနၢန့ၣ် ပှံၤဘျီလဲၣ်. 41 ဒီးဃၣ်ကွံာ်ကဒီးအသး, ဒီးလ့ပစီ ယွၤ, ဒီးမၤတရီတပါ အံၣ်စရ့လး အတၢ်စီဆှံလီၤ. 42 တသ့ၣ်နီၣ်ထီၣ်က့ၤဘၣ် အစု, မုၢ်နံၤ လၢအပှ့ၤက့ၤအီၤ လၢအဒုၣ်အဒါ အစုပူၤ, 43 ပှၤလၢအပာ် အတၢ်ပနီၣ်လီၤလး လၢအဲၤကူပတူး အပူၤ, ဒီးအတၢ်လီၤလးတဖၣ် လၢတၢ်ပျီပူၤ စိၤဧၣ်, 44 ဒီးဒုးကဲထီၣ် အထံမိၢ်ပှၢ်တဖၣ် လၢတၢ်သွံၣ်, ဒီးပှၤအီအထံ တသ့ဘၣ်. 45 မၢလီၤ တၢ်တဖု လၢအကျါ လၢအအ့ၣ်တၢ်, ဒီးဒ့ၣ် လၢအမၤဟးဂီၤတၢ်လီၤ. 46 ဟ့ၣ်လီၤကွံာ် အတၢ်အါထီၣ် လၢဒွဲၣ်ဃစံ, ဒီးအမၤတၢ် လၢဒွဲၣ်အၢ်ဘၤလီၤ. 47 မၤဟးဂီၤ အစပံးမုၢ် လၢသူၣ်, ဒီး အသိးဝံာ်ဒၢ လၢနါဝာ်, 48 ဟ့ၣ်လီၤကွံာ် စ့ၢ်ကီး အတၢ်ဖိတၢ်လံၤဆူ သူၣ်အအိၣ်, ဒီးအဆၣ်ဖိကီၢ်ဖိ အဒၢဆူ လီဝၢ်အဒံးန့ၣ်လီၤ. 49 မၢလီၤ အသးထီၣ် ကဲၤထီၣ် ဆူအအိၣ်, တၢ်သးထီၣ်, ဒီးတၢ်သးကဲၤထီၣ်, ဒီးတၢ်ကိၢ်တၢ်ဂီၤ, တၢ်အၢအကလူးတဖၣ် ဆူအအိၣ်လီၤ. 50 မၤကျဲ လၢအသးထီၣ် အဂီၢ်လီၤ. ဒ်သိး အသုတသံ တဂ့ၤန့ၣ် တသးလီဘၣ်အီၤဘၣ်. ဒီးဟ့ၣ်လီၤကွံာ်အသး ဆူတၢ်သံသတြိာ် အပူၤလီၤ. 51 ဒီးကျီကွံာ် ကယဲၢ် ပှၤဖိဝဲၢ်ကိ လၢအဲၤကူပတူး အပူၤ, အဂံၢ်အဘါ အခိၣ်တဖၣ် လၢစီၤဃၣ် အဒဲတဖၣ် အပူၤ လီၤ. 52 မ့မ့ၢ်အပှၤဂီၢ်မုၢ်ဒၣ်ဝဲန့ၣ်, ဒုးဟးထီၣ်အီၤ ဒ်သိ အသိးန့ၣ်, ဆှၢအီၤ လၢပှၢ်မုၢ်ကနၢ ဒ်သိတဖု အသိးန့ၣ်လီၤ. 53 ဒီးဆှၢဝဲ ဃါမနၤ, ဒီးအဝဲသ့ၣ် တပျံၤဘၣ်တၢ်ဘၣ်. မ့မ့ၢ် အဒုၣ်အဒါတဖၣ်န့ၣ် ပီၣ်လဲၣ် လုၣ်ဘၢကွံာ်အီၤ လီၤ. 54 ဒီးဒုးဟဲအီၤဆူ အလီၢ်စီဆှံ အဃၢၤ, ကစၢၢ်တဖျၢၣ် လၢအစုထွဲ ပှ့ၤဝဲလီၤ. 55 ဒီးဟီထီၣ်ကွံာ် ပှၤကလုာ်တဖၣ် လၢအမဲာ်ညါ, ဒီးနီၤဖးန့ၢ် အတၢ်န့ၢ်သါ လၢပျံၤ, ဒီးဒုးအိၣ်ဒုးဆိး အံၣ်စရ့လး အဒူၣ်တဖၣ် လၢဒဲပူၤလီၤ. 56 နာ်သက့ ဒီးအဝဲသ့ၣ် လ့ပစီ, ဒီးပူထီၣ် တၢ်ထီကတၢၢ် ကစၢ်, ဒီးတတိၢ်န့ၢ်ဘၣ် အတၢ်အုၣ်အသးဘၣ်. 57 ဒီး က့ၤကဒါက့ၤ, ဒီးလီတၢ် ဒ်အပၢ်တဖၣ် အသိးန့ၣ်လီၤ. အသး ကဒံကဒါ ဒ်ချံၣ်လီတၢ် အသိးလီၤ. 58 ဒီးမၤသးထီၣ် ယွၤ လၢအလီၢ်ထီၣ်ထီတဖၣ်, ဒီးမၤသးက့ၣ်အီၤ လၢအတၢ်ဂီၤတၢ်ဖီၣ်လီၤ. 59 ယွၤ နၢ်ဟူတၢ် ဒီးသးထီၣ်ဝဲ, ဒီးသးဘၣ်အၢ အံၣ်စရ့လး နးမးလီၤ. 60 ဒီးလဲၤသဒၣ် ၡံလိၣ် အိၣ်ဝဲဆိးဝဲ အလီၢ်, ဒဲ လၢအပာ်ဝဲ လၢပှၤကညီအကျါလီၤ. 61 ဒီးဟ့ၣ်လီၤကွံာ် အတၢ်ဂံၢ်ဆူၣ်ဘါဆူၣ်ဆူ တၢ်မၢကဲကုၢ် အပူၤ, ဒီး အလၤအကပီၤန့ၣ် ဆူအဒုၣ်အဒါ အစုပူၤလီၤ. 62 ဒီးဟ့ၣ်လီၤကွံာ် အပှၤဂီၢ်မုၢ်ဆူ နးအအိၣ်, ဒီးအသးကဲၤထီၣ်ဘၣ် အတၢ်န့ၢ်သါလီၤ. 63 မ့ၣ်အူ အီၣ်ကွံာ် အပှၤဖိၣ်သၣ်ခွါတဖၣ်, ဒီးအပှၤမုၣ်လိၣ်ဘိတဖၣ် တဒိး တၢ်စံးထီၣ်ပတြၢၤအီၤဘၣ်. 64 အပှၤလုၢ်တၢ်အဒိၣ်တဖၣ် လီၤဃံၤဝဲ လၢဘီဧိၤနးဧိၤ, ဒီးအမုၣ်ကမဲ တဟီၣ်ဘၣ်ဝဲဘၣ်. 65 ဒီးယွၤ ဖုသံနီၣ်ထီၣ် ဒ်ပှၤ လၢအမံသပ့ၤ အသိး, ဒီးဒ်ပှၤ လၢအဂံၢ်ဆူၣ်ဘါဆူၣ် လၢအကိးပသူထီၣ် လၢစပံးထံ အပူၤ အသိးန့ၣ်လီၤ. 66 ဒီးကျီကွံာ် အဒုၣ်အဒါဆူ အလီၢ်ခံ, ဒီးပာ်အီၤ လၢတၢ်ဒုၣ်ဒွဲၣ်အလီၢ် လီၤထူလီၤယိာ်လီၤ. 67 ဒီးညိကွံာ် စီၤယိၤသး အဒဲ, ဒီးတဃုထၢဘၣ် အ့ဖရဲၣ် အဒူၣ်ဘၣ်. 68 ဃုထၢဝဲ ယူဒၤအဒူၣ်, ကစၢၢ် စံယိၣ် လၢအအဲၣ်ဝဲလီၤ. 69 ဒီးသူၣ် အလီၢ်စီဆှံ ဒ်တၢ်အလီၢ်ထီၣ်ထီ အသိး, ဒ်ဟီၣ်ခိၣ် လၢအပာ် အခီၣ်ထံး အထူအယိာ် အသိးလီၤ. 70 ဒီး ဃုထၢ အခ့အပှၤ စီၤဒၤဝံး, ဒီးဟံးန့ၢ်အီၤ လၢသိအကရၢပူၤ, 71 လၢအပိာ် သိမိၢ်ဒုးအီၣ်နုၢ်တဖၣ် အခံန့ၣ်လီၤ. ဒုးဟဲထီၣ်အီၤ ဒ်သိး အကကွၢ် အပှၤဂီၢ်မုၢ်, ယၤကိာ်, ဒီး အတၢ်န့ၢ်သါ, အံၣ်စရ့လးလီၤ. 72 ဒီးကွၢ်အီၤ လၢအသးဒီဖျၢၣ်, ဒီးဆှၢအီၤ လၢအစုကတဲာ်ကတီၤတၢ်လီၤ. 

1 ယွၤဧၢ, ပှၤကလုာ်တဖၣ်န့ၣ် ဟဲနုာ် လၢနတၢ်န့ၢ်သါ အပူၤလံ. မၤဘၣ်အၢ နနူၢ်စီဆှံလံ. မၤလီၤပှီၢ် ယရူၤၡလ့ၣ်လံ. 2 ဟ့ၣ်လီၤလံ နခ့နပှၤတဖၣ် အစိၣ် လၢမူခိၣ် အထိၣ်ဧိၤလံၣ်ဧိၤ လၢတၢ်အီၣ် အဂီၢ်, နပှၤစီဆှံ အညၣ် လၢဟီၣ်ခိၣ် အဆၣ်ဖိကီၢ်ဖိလံ. 3 လူလီၤ အသွံၣ် ဒ်ထံ အသိးန့ၣ်, ဝးတရံး ယရူၤၡလ့ၣ်လံ. ဒီးပှၤခူၣ်လီၤကွံာ်အီၤ တအိၣ်ဘၣ်. 4 ပကဲထီၣ်လံ လၢတၢ်ဒုၣ်ဒွဲၣ်အလီၢ် လၢပှၤ လၢပဃၢၤ အဂီၢ်, တၢ်ကတိၤဒိတၢ် အလီၢ်, ဒီးတၢ်မၤတရီတပါ အလီၢ် လၢပှၤအိၣ်ဝးတရံး ပှၤအဂီၢ်လံလီၤ. 5 ဆံးယံာ်လဲၣ်, ယွၤဧၢ. နကသးထီၣ်တၢ် လီၤထူလီၤယိာ် စ့ၢ်ကီးဧါ. နသးက့ၣ် ကအီၣ်တၢ် ဒ်မ့ၣ်အူ အသိးန့ၣ် ဧါ. 6 လူလီၤ နသးကဲၤထီၣ် လၢပှၤကလုာ်တဖၣ် လၢအတသ့ၣ်ညါဘၣ် နၤဘၣ်, ဒီး လၢဘီမုၢ်တဖၣ် အဖီခိၣ် လၢအတကိးထီၣ်ဘၣ် နမံၤဘၣ်န့ၣ် တက့ၢ်. 7 အဂ့ၢ်ဒ်အံၤ, အီၣ်ကွံာ် ယၤကိာ်ဒီး မၤသယုၢ် အအိၣ်အဆိး အလီၢ် လီၤ. 8 သ့ၣ်နီၣ်ထီၣ်က့ၤ ပထူပထံး အတၢ်ဒဲးဘး လၢပဂီၢ် တဂ့ၤ. မ်နတၢ်သူၣ်ကညီၤ နတၢ်သးကညီၤ ဟဲသဂၢၢ် ပှၤ လၢအဆိအချ့ တက့ၢ်. အဂ့ၢ်ဒ်အံၤ, ပဘၣ် တၢ်ဆီၣ်လီၤ ပှၤ နးမးလီၤ. 9 တၢ်အုၣ်က့ၤခီၣ်က့ၤ ပှၤအယွၤဧၢ, မၤစၢၤ ပှၤ လၢနမံၤ အလၤကပီၤ အဃိ, ဒီးမၤပူၤမၤဖျဲး ပှၤ, ဒီးပျၢ် ပတၢ်ဒဲးဘး လၢနမံၤ အဃိန့ၣ် တက့ၢ်. 10 ပှၤကလုာ်တဖၣ် ကစံး, အကစၢ် အိၣ်ဖဲလဲၣ်န့ၣ်, မ့ၢ် အဘၣ်မနုၤလဲၣ်. တၢ်မၤကၣ် နခ့နပှၤ အသွံၣ် လၢအလူလီၤအသးန့ၣ် မ်အအိၣ်ဖျါ လၢပှၤကလုာ်တဖၣ် အကျါ လၢပမဲာ်ညါ တက့ၢ်. 11 မ်ပှၤ လၢအဘၣ်စၢဃာ် အကအုကစွါန့ၣ် ဟဲထီၣ်ဆူ နမဲာ်ညါ တက့ၢ်. ဒ်နစုအစိကမီၤ ဒိၣ်ဝဲ အသိးန့ၣ် မၤပူၤဖျဲး ပှၤ လၢအဘၣ် တၢ်ပာ် အီၤ လၢတၢ်သံအဂီၢ် တက့ၢ်. 12 ဒီးပှၤ လၢပဃၢၤဒုၣ်ဒွဲၣ်တၢ် လၢအဒုၣ်ဒွဲၣ်နၤ, ယွၤဧၢ, ဟ့ၣ်ကၣ်အီၤ နွံစး လၢအသးနါပှၢ် အပူၤန့ၣ် တက့ၢ်. 13 ဒီးပဝဲဒၣ်, နပှၤဂီၢ်မုၢ်, နတၢ်အီၣ်ဆၣ်အလီၢ် အသိအံၤ ပကစံးထီၣ်ပတြၢၤနၤ လီၤထူလီၤယိာ်လီၤ. ပကစံၣ်တဲၤတဲလီၤ နတၢ်စံးထီၣ်ပတြၢၤ အစိၤစိၤအဃၣ်ဃၣ်လီၤ. 

1 အံၣ်စရ့လး အပှၤကွၢ်သိဧၢ, ကနၣ် တက့ၢ်. ပှၤလၢအဆှၢယိၤသး ဒ်သိတဖု အသိးန့ၣ်, လၢအဆ့ၣ်နီၤ လၢခ့ရူာ်တဖၣ် အဖီခိၣ် တဂၤဧၢ, ကပီၤထီၣ် တက့ၢ်. 2 ထိၣ်ဂဲၤထီၣ် နဂံၢ်နဘါ လၢအ့ဖရဲၣ်, ဒီးဘံၣ်ယၤမံၣ်, ဒီးမနၤၡ့ၣ် အမဲာ်ညါ, ဒီးဟဲအုၣ်က့ၤခီၣ်က့ၤ ပှၤတက့ၢ်. 3 ယွၤဧၢ, ဒုးဟဲက့ၤ ပှၤ, ဒီးဒုးကပီၤထီၣ် နမဲာ် တက့ၢ်. ဒီးပကတုၤ လၢတၢ်အုၣ်က့ၤခီၣ်က့ၤ ပှၤလီၤ. 4 ယွၤတၢ်သုးမုၢ်ဂီၢ်မုၢ် အကစၢ်ဧၢ, နကသးထီၣ်ဘၣ် နပှၤဂီၢ်မုၢ် အတၢ်ထုကဖၣ်န့ၣ် ဆံးယံာ်လဲၣ်. 5 နဒုးအီၣ်အီၤ လၢမဲာ်ထံ အကိၣ်, ဒီးနဒုးအီအီၤ လၢမဲာ်ထံ လၢနီၣ်ဃီၣ်ဖးဒိၣ် တဖျၢၣ် အပူၤလီၤ. 6 နပာ် ပှၤ လၢတၢ်အ့ၣ်လိာ်ဆိးက့လိာ် အလီၢ် လၢပှၤ လၢပဃၢၤ အဂီၢ်, ဒီးပဒုၣ်ပဒါ နံၤဘၣ်ဝဲ လၢအကျါဒၣ်ဝဲန့ၣ်လီၤ. 7 တၢ်သုးမုၢ် အကစၢ်ဧၢ, ဒုးဟဲက့ၤ ပှၤ, ဒီးဒုးကပီၤထီၣ် နမဲာ် တက့ၢ်. ဒီးပကတုၤ လၢတၢ်အုၣ်က့ၤခီၣ်က့ၤ ပှၤလီၤ. 8 နဟဲစိာ် စပံးမုၢ် တမုၢ် လၢကီၢ်အဲၤကူပတူး အပူၤ, နဟီထီၣ်ကွံာ် ပှၤကလုာ်တဖၣ် ဒီးသူၣ်လီၤဝဲလီၤ. 9 နမၤ အလီၢ် လၢအဂီၢ်, ဒီးစဲၤလီၤဝဲ အဂံၢ်, ဒီးမၤပှဲၤ ထံဧိၤကီၢ်ဧိၤ လီၤ. 10 ကစၢၢ်ကလိ လီၤကဒု လၢအကဒုပူၤ, ဒီးအဒ့ လီၤဂာ် ယွၤအသ့ၣ်ဆှိအ့ရ့းလီၤ. 11 ပျၢ် အဒ့ဆူ ပီၣ်လဲၣ်, ဒီး အဒိးအလၣ်န့ၣ် ဆူ ထံမိၢ်ပှၢ်လီၤ. 12 နမၤဟးဂီၤ အကရၢ, ဒီးပှၤပိာ်ကျဲ ခဲလၢာ်ဒဲးဝဲန့ၣ်မ့ၢ် အဘၣ်မနုၤလဲၣ်. 13 ထိးဖါ လၢပှၢ်လၢ်ကျါန့ၣ် မၤဟးဂီၤအီၤ, ဒီးဆၣ်ဖိကီၢ်ဖိအမံၤ လၢတၢ်ပျီပူၤန့ၣ် အီၣ်ကွံာ်အီၤလီၤ. 14 တၢ်သုးမုၢ် အကစၢ်ဧၢ, ဟဲက့ၤလၢ် တက့ၢ်. ကွၢ်လီၤ လၢမူခိၣ်, ဒီးကွၢ်ထံကွၢ်ဆး, ဒီးဟဲအိၣ်ပှိၤ စပံးမုၢ်အံၤ, 15 ဒီးစပံးအလီၢ် လၢနစုထွဲသူၣ်ဝဲ, ဒီးတၢ်အဒ့ လၢနဒုးဆူၣ်ထီၣ် လၢနဂီၢ်ဒၣ်နဲန့ၣ် တက့ၢ်. 16 မ့ၣ်အူ အီၣ်ကွံာ်ဝဲ, ဘၣ်ကူာ်လီၤအသး, ဟးဂီၤကွံာ်ဝဲ လၢနသိၣ်ဃီၣ်တၢ် အမဲာ်ညါလီၤ. 17 မ်နစု အိၣ်လၢပှၤ လၢနစုထွဲ အပှၤတဂၤ အလိၤ, လၢပှၤကညီဖိ လၢနဒုးဆူၣ်ထီၣ် လၢနဂီၢ်ဒၣ်နဲ အဂီၢ် အလိၤန့ၣ် တက့ၢ်. 18 ဒီးပတက့ၤကဒါက့ၤ လၢနအိၣ်ဘၣ်. မၤမူထီၣ်က့ၤ ပှၤ တက့ၢ်. ဒီးပကကိးထီၣ် နမံၤလီၤ. 19 ယွၤတၢ်သုးမုၢ် အကစၢ်ဧၢ, ဒုးဟဲက့ၤ ပှၤ, ဒီးဒုးကပီၤထီၣ် နမဲာ် တက့ၢ်. ဒီးပကတုၤ လၢတၢ်အုၣ်က့ၤခီၣ်က့ၤ ပှၤလီၤ. 

1 သးဝံၣ်ထီၣ် ယွၤ, ပဂံၢ်ပဘါ, ကိးပသူသးခုဆူ စီၤယၤကိာ် အကစၢ် တက့ၢ်. 2 စိာ်ထီၣ် တၢ်သးဝံၣ်, ဒီး ဟဲစိာ် ဒၢဖိ တနၢ်မုာ်, ဒီးသီတူၢ်န့ၣ် တက့ၢ်. 3 အူကွဲၤ လၢလါအခီၣ်ထံး, လၢလါပှဲၤနံၤ လၢပမၤဘူၣ်နံၤန့ၣ် တက့ၢ်. 4 အဂ့ၢ်ဒ်အံၤ, အဝဲန့ၣ်မ့ၢ် တၢ်မၤလိာ် လၢအံၣ်စရ့လး အဂီၢ်, တၢ်စံၣ်ညီၣ် လၢအဟဲ လၢယၤကိာ် အကစၢ်န့ၣ်လီၤ. 5 ပာ်အီၤ လၢယိၤသး အပူၤ လၢတၢ်အုၣ်အသး အဂီၢ်, တုၤအဟးထီၣ် လၢအဲၤကူပတူး အကီၢ်ပူၤ, ဖဲ ယနၢ်ဟူ တၢ်ကတိၤအကျိာ် လၢယနၢ်တပၢၢ်ဘၣ်လီၤ. 6 ယသုးကွံာ် အဖံဘၣ်ခိၣ် လၢတၢ်ယိး အဖီလာ်, မၤထူၣ်ဖျဲး အစု လၢနာ်လိၤလီၤ. 7 လၢနဘၣ် တၢ်ကိၢ်တၢ်ဂီၤန့ၣ် နကိးထီၣ်, ဒီးယမၤပူၤမၤဖျဲးနၤ, ယစံးဆၢ နၤ လၢလီသီၣ် အလီၢ်ခူသူၣ်, ယမၤကွၢ်နၤ ဖဲထံမရံၤဘါ လီၤ. စ့လၤ. 8 ကနၣ်, ယပှၤဂီၢ်မုၢ်သ့ၣ်ဧၢ, ဒီးနမ့ၢ်ကနၣ် ယကလုၢ် ဒီး, ယကအုၣ်ယသး လၢနၤ, အံၣ်စရ့လးဧၢ 9 မ်ပှၤတခီဘီမုၢ်ဖိ အကစၢ် အသုတအိၣ်ဒီးသု တဂ့ၤ. ဒီးမ်န သု တဘူၣ်ထီၣ်ဘါထီၣ် ပှၤတခီဘီမုၢ်ဖိ အကစၢ် တဂ့ၤ. 10 ယဲဒၣ်အံၤ ယမ့ၢ်ယွၤ နကစၢ် လၢအဒုးဟးထီၣ်နၤ လၢအဲၤကူပတူး အကီၢ်ပူၤလီၤ. အဲးထီၣ် နထးခိၣ် တက့ၢ်, ဒီးယကမၤပှဲၤအီၤလီၤ. 11 ဘၣ်ဆၣ်ဒီး ယပှၤဂီၢ်မုၢ် တဒိကနၣ် ယကလုၢ်ကထါဘၣ်, ဒီးအံၣ်စရ့လး တဘၣ်အသး လၢယၤဘၣ်. 12 ဒီး ယပျၢ်အီၤဆူ အသးအၢ အပူၤလီၤ. လဲၤဝဲ လၢအကူၣ်ထီၣ်ဖးလီၤတၢ်ဒၣ်ဝဲ အပူၤလီၤ. 13 ယပှၤဂီၢ်မုၢ် မ့ၢ်ကနၣ် ယကလုၢ်, ဒီးအံၣ်စရ့လး မ့ၢ်ပိာ် ယကျဲဧိၤကပူၤဧိၤဒီး, 14 ယကမၤဃၣ် အဒုၣ်အဒါ လၢတစိၢ်ဖိ အတီၢ်ပူၤန့ၣ်, ဒီးဃၣ် ယစုထီဒါ ပှၤသးဟ့အီၤတဖၣ်န့ၣ်လီၤ. 15 ပှၤသးဟ့ယွၤန့ၣ် ကဆီၣ်လီၤအသး လၢအဖီလာ်, ဒီးအဆၢအကတီၢ် ကအိၣ် လီၤထူလီၤယိာ်လီၤ. 16 ကဒုးအီၣ်ဝဲ လၢဘုကၠူၣ် အဂ့ၤကတၢၢ်, ဒီး ယကဒုးဘျဲးအီၣ်နၤ လၢကနဲစီ လၢလၢၢ်ပူၤလီၤ. 

1 ယွၤ ဆၢထၢၣ် လၢကစၢ် အတၢ်အိၣ်ဖှိၣ်, လၢကစၢ်တဖၣ် အကျါန့ၣ် စံၣ်ညီၣ်တၢ်လီၤ. 2 သုကစံၣ်ညီၣ်တၢ် တတီဘၣ်, ဒီးကွၢ်မဲာ် ပှၤတတီတလိၤန့ၣ် ဆံးယံာ်လဲၣ်. စ့လၤ. 3 စံၣ်ညီၣ်န့ၢ် ပှၤဖှီၣ်ဖိယာ်ဖိ, ဒီးပှၤဖိၣ်ဃဲ, စံၣ်ညီၣ်တီ ပှၤဘၣ်နးဘၣ်ဖှီၣ်, ဒီးပှၤဖှီၣ်ဖိယာ်ဖိန့ၣ် တက့ၢ်. 4 မၤပူၤမၤဖျဲး ပှၤဘၣ်နးဘၣ်ဖှီၣ် ဒီးပှၤဖှီၣ်ဖိယာ်ဖိ, မၤထူၣ်ဖျဲးအီၤ လၢပှၤတတီတလိၤ အစုပူၤန့ၣ် တက့ၢ်. 5 တသ့ၣ်ညါဘၣ်တၢ်ဘၣ်, ဒီးအနၢ် တပၢၢ်ဘၣ်တၢ်ဘၣ်. လဲၤဝဲ လၢတၢ်ခံးကျါလီၤ. ဟီၣ်ခိၣ် အခီၣ်ထံး ဟူးဝးဝဲ ခဲလၢာ်လီၤ. 6 ယစံးတ့ၢ်, သုမ့ၢ် ယွၤတဖၣ်, ဒီးသုမ့ၢ် တၢ်ထီကတၢၢ်တဂၤ အဖိ ခဲလၢာ်လီၤ. 7 ဘၣ်ဆၣ်ဒီး သုကသံ ဒ်ပှၤကညီအသိးဒီး လီၤဃံၤ ဒ်ပှၤတဂၤ လၢပဒိၣ်ဖးဒိၣ် အကျါ အသိးန့ၣ်လီၤ. 8 ယွၤဧၢ, ဂဲၤဆၢထၢၣ်, စံၣ်ညီၣ် ပှၤဟီၣ်ခိၣ်ဖိ တက့ၢ်. အဂ့ၢ်ဒ်အံၤ, နမ့ၢ် ပှၤကိးကလုာ်ဒဲး အကစၢ်လီၤ. 


လံာ်စံးထီၣ်ပတြၢၤ Psalms 83

1 ယွၤဧၢ, မ်နသု တအိၣ်တအုၣ် တဂ့ၤ, အိၣ်ဃိကလာ် တဂ့ၤ, အိၣ်ဘှီၣ်ကလာ် တဂ့ၤ, ယွၤဧၢ. 2 အဂ့ၢ်ဒ်အံၤ, နဒုၣ်နဒါတဖၣ် မၤတၢထီၣ်တၢလီၤ တၢ်, ဒီးပှၤ လၢအသးဟ့နၤတဖၣ်န့ၣ် မိာ်ထီၣ် အခိၣ် လီၤ. 3 ကူၣ်ထီၣ် ဒီးလီတၢ်, ကူၣ်ထီဒါ နပှၤဂီၢ်မုၢ်, ဒီး ကူၣ်ထီၣ်ဖးလီၤတၢ်ထီဒါ ပှၤ လၢနပၢၤအီၤလီၤ. 4 စံးဝဲ, ဟဲ, ထဲးထီၣ်ကွံာ်သကိး အီၤ တက့ၢ်. ဒ်သိး အသု တကဲလၢၤ ပှၤတကလုာ် တဂ့ၤ, ဒီးဒ်သိး ပှၤအသု တပှ့ၤလၢၤဘၣ် အံၣ်စရ့လး အမံၤ တဂ့ၤန့ၣ်လီၤ. 5 အဂ့ၢ်ဒ်အံၤ, ကူၣ်လိာ်အသး ဒီး အသး တဖျၢၣ်ဃီ, အၢၣ်လီၤအီလီၤတၢ် ထီဒါနၤ, 6 ဒဲတဖၣ် ဘၣ်ဃးဒီး အဒိၣ်, ဒီးပှၤယံးၡမၤဧ့လးဖိ, ဒီးမိၤအး, ဒီးပှၤဟၤကၢ်ဖိ, 7 ကံးဘလး, ဒီးဧၣ်မိၣ်, ဒီးဧမၤလ့း, ဒီးပှၤဖလ့ၡသးဖိ, ဒီးပှၤစိၢ်ဖိန့ၣ်လီၤ. 8 အၤၡူၣ် စဲဘူး စ့ၢ်ကီး အသး ဒီးအီၤလီၤ. မ့ၢ်ဝဲ လၢစီၤလိာ် အဖိတဖၣ် အစုလီၤ. စ့လၤ. 9 မၤအီၤ ဒ်ပှၤမံးဒယၣ်ဖိ အသိး, ဒ်စီၤစံစရၤ အသိး, ဒ်စီၤယၤဘံၣ် လၢထံကျိ ကံၡိၣ် တက့ၢ်. 10 အဝဲသ့ၣ် ဟးဂီၤ လၢဧ့ၣ်ဒိၢ် အပူၤလီၤ. ကဲထီၣ်ဝဲ လၢတၢ်အ့ၣ် လၢဟီၣ်ခိၣ် အဂီၢ်လီၤ. 11 မၤ အပဒိၣ်ဖးဒိၣ် ဒ်စီၤဧိၤရ့ာ် အသိး, ဒီးဒ်စီၤစအ့ာ် အသိး, ဒီးအခိၣ်တဖၣ် ခဲလၢာ် ဒ်စီၤစ့ဘၤ အသိး, ဒီး ဒ်စီၤစးလမူနၤ အသိး, 12 လၢအစံး, ဟံးန့ၢ်သကိး ယွၤအဟံၣ် လၢပဂီၢ်ဒၣ်ဝဲန့ၣ် တက့ၢ်. 13 အိ, ယကစၢ်ဧၢ, မၤအီၤ ဒ်ဖ့အသိး, ဒ်လီၢ် အကမူၣ် လၢကလံၤ အမဲာ်ညါ အသိးန့ၣ် တက့ၢ်. 14 ဒ်မ့ၣ်အူ အီၣ် ပှၢ် အသိး, ဒီးဒ်မ့ၣ်အူလၣ် ဆူးထီၣ် ကစၢၢ်ကလိ အသိးန့ၣ်, 15 လူၤအီၤ လၢနကလံၤမုၢ်တွၤ ဒ်န့ၣ်အသိး, ဒီးမၤပျံၤအီၤ လၢနကလံၤသဝံးန့ၣ် ဒ်န့ၣ်အသိး တက့ၢ်. 16 မၤပှဲၤ အမဲာ် ဒီးတၢ်မဲာ်ဆှး, ဒ်သိး အကဃု နမံၤ တက့ၢ်, ယွၤဧၢ. 17 မ်အမဲာ်ဆှး, ဒီးပျံၤတၢ်ဖုးတၢ် လီၤထူလီၤယိာ် တက့ၢ်. ဒီးမ်အဘၣ် တၢ်မဲာ်ဆှး, ဒီးဟးဂီၤ တက့ၢ်. 18 ဒီးကသ့ၣ်ညါ လၢနဲဒၣ် တဂၤဃီ လၢနမံၤ မ့ၢ်ယဟိဝၤန့ၣ်မ့ၢ် တၢ်ထီကတၢၢ်တဂၤ လၢဟီၣ်ခိၣ် ဒီဘ့ၣ်ညါ အဖီခိၣ်လီၤ. 

1 တၢ်သုးမုၢ်အယွၤဧၢ, နအိၣ်နဆိးအလီၢ်န့ၣ် ပအဲၣ်ဒိး အီၤ အလီၢ်အိၣ် ဆံးဒိၣ်လဲၣ်. 2 ယဆၢလဲၤဆူ ယွၤအဂၢၤတဖၣ်, တုၤ ယသးလီၤဘှါဝဲလီၤ. ယသး ဒီးယညၣ် ကိးထီၣ် ယွၤ လၢအမူဝဲ တဂၤန့ၣ်လီၤ. 3 မ့ၢ်မး ထိၣ်ဖှံး ထံၣ်န့ၢ် အဟံၣ်, ထိၣ်ဘျ့ၣ်ဘျီၣ်ဧိၤန့ၣ် အသွံ လၢအဂီၢ်ဒၣ်ဝဲ ဖဲအကပာ်လီၤ အဖိ လၢနတၢ်လုၢ်လီၢ်တဖၣ် ဒၣ်လဲာ်လီၤ, တၢ်သုးမုၢ်အယွၤ, ယစီၤပၤ, ဒီးယကစၢ်ဧၢ. 4 ပှၤလၢအအိၣ်ဝဲဆိးဝဲ လၢနဟံၣ်ပူၤန့ၣ် ဘၣ်ဆိၣ်ဂ့ၤဝဲ လီၤ. ကစံးထီၣ်ပတြၢၤဒံးနၤလီၤ. စ့လၤ. 5 ပှၤလၢအဂံၢ်အဘါ အိၣ်လၢနပူၤ, ပှၤလၢအအဲၣ်ဒိး ကျဲတဖၣ်န့ၣ်, ဘၣ်ဆိၣ်ဂ့ၤဝဲလီၤ. 6 ပိာ်ကျဲ လၢမဲာ်ထံ အကစၢၢ်ကဆူး အပူၤ, ဒီးဒုးကဲထီၣ်အီၤ လၢထံထီၣ်ပၢၢ် အလီၢ်လီၤ. တၢ်ဟဲစူၤဆိန့ၣ် မၤပှဲၤ စ့ၢ်ကီး အီၤ လၢတၢ်ဘျုးတၢ်ဖှိၣ်လီၤ. 7 အဝဲသ့ၣ်တဖၣ်န့ၣ် ဒံးလဲၤတၢ်, အဂံၢ်အဘါ ဒံးဆူၣ်ထီၣ် သတးဒီး, အိၣ်ဖျါ လၢယွၤအမဲာ်ညါ လၢစံယိၣ် အပူၤ ကိးဂၤဒဲးလီၤ. 8 ယွၤ တၢ်သုးမုၢ် အကစၢ်ဧၢ, ကနၣ် ယဘါထုကဖၣ်တၢ် တက့ၢ်. စီၤယၤကိာ် အကစၢ်ဧၢ, ဒိကနၣ်တၢ် တက့ၢ်. စ့လၤ. 9 နဲဒၣ် ပကတီၤ တဘ့ၣ် ကစၢ်ဧၢ, ကွၢ်လီၤ တက့ၢ်, ဒီးကွၢ် ပှၤလၢနဖှူအီၤ တဂၤ အမဲာ် တက့ၢ်. 10 အဂ့ၢ်ဒ်အံၤ, ပအိၣ်ပဆိး လၢနဂၢၤတဖၣ် အပူၤ မုၢ်တနံၤ, ဂ့ၤန့ၢ် ပအိၣ်လၢအဂၤ တပူၤ အနံၤ တကထိန့ၣ် တက့ၢ်လီၤ. ယဃုထၢ တၢ်ပၢၤကျဲစၢၤအလီၢ် လၢယကစၢ် အဟံၣ်ပူၤန့ၣ် ဒိၣ်န့ၢ် ယအိၣ်ယဆိး လၢပှၤတတီတလိၤ အဒဲတဖၣ် အပူၤန့ၣ် တက့ၢ်လီၤ. 11 အဂ့ၢ်ဒ်အံၤ, ကစၢ် ယွၤမ့ၢ် မုၢ်ဧိၤလါဧိၤ, ဒီးကတီၤ တဘ့ၣ်လီၤ. ယွၤကဟ့ၣ်လီၤ တၢ်ဘျုးတၢ်ဖှိၣ်, ဒီးတၢ်လၤတၢ်ကပီၤလီၤ. တတြီဘၣ် တၢ်ဂ့ၤ လၢပှၤလဲၤတၢ် တီတီလိၤလိၤတဖၣ်န့ၣ် နီတမံၤဘၣ်. 12 ယွၤ, တၢ်သုးမုၢ် အကစၢ်ဧၢ, ပှၤလၢအသန့ၤအသး လၢနၤန့ၣ် ဘၣ်ဆိၣ်ဂ့ၤဝဲလီၤ.

1 ယွၤဧၢ, ဘၣ်တ့ၢ်နသး လၢနထံနကီၢ်, နဒုးဟဲက့ၤ တ့ၢ်ယၤကိာ် အတၢ်မၢကဲကုၢ်, 2 နမၤပူၤမၤဖျဲးတ့ၢ် နပှၤဂီၢ်မုၢ် လၢအတၢ်အၢတၢ်သီ, နပျၢ်တ့ၢ် အတၢ်ဒဲးဘး ခဲလၢာ်လီၤ. စ့လၤ. 3 နထုးကွံာ်တ့ၢ် နသးထီၣ် ခဲလၢာ်, နဃၣ်ကွံာ်တ့ၢ် နသး လၢနသးထီၣ်ဆူၣ် အအိၣ်လီၤ. 4 တၢ်အုၣ်က့ၤခီၣ်က့ၤ ပှၤ အကစၢ်ဧၢ, ဟဲက့ၤကဒါက့ၤ, ဆူပအိၣ် ဒီးဒုးတုာ် နသးထီၣ် ပှၤန့ၣ် တက့ၢ်. 5 နကသးထီၣ် ပှၤ လီၤထူလီၤယိာ် စ့ၢ်ကီးဧါ. နကမၤယံာ်ထီၣ် နသးထီၣ် အစိၤစိၤအဃၣ်ဃၣ် စ့ၢ်ကီးဧါ. 6 န ကဒုးမူထီၣ်က့ၤ ပှၤ ဒ်သိး နပှၤဂီၢ်မုၢ်အသး ကခု လၢနပူၤန့ၣ် တမ့ၢ်ဘၣ်ဧါ. 7 ယွၤဧၢ, ဒုးနဲၣ် ပှၤ လၢနတၢ်ဘျုးတၢ်ဖှိၣ်, ဒီးဟ့ၣ်လီၤ ပှၤ လၢနတၢ်အုၣ်က့ၤခီၣ်က့ၤန့ၣ် တက့ၢ်. 8 ကစၢ်ယွၤ ကစံး ဒ်လဲၣ်ဒ်လဲၣ်န့ၣ် ယကဒိကနၣ်လီၤ. အဂ့ၢ်ဒ်အံၤ, ကတိၤတၢ်မုာ် ဒီးအပှၤဂီၢ်မုၢ် ဒီးအပှၤစီဆှံ လီၤ. ဘၣ်ဆၣ်ဒီး မ်အဝဲသ့ၣ် သုတက့ၤကဒါက့ၤဆူ တၢ်ကလီကလီ အပူၤန့ၣ် တဂ့ၤ. 9 မ့ၢ်မး, အတၢ်အုၣ်က့ၤခီၣ်က့ၤ အိၣ်ဘူး ဒီးပှၤ လၢအပျံၤအီၤ ဒ်သိး တၢ်လၤကပီၤ ကအိၣ်ကဆိး လၢပထံပကီၢ် အပူၤလီၤ. 10 တၢ်ဘျုးတၢ်ဖှိၣ် ဒီးတၢ်မ့ၢ်တၢ်တီ ဘၣ်သဃိာ်လိာ် အသး, တၢ်တီတၢ်လိၤဒီး တၢ်ဃူတၢ်ဖိး နၢမူလိာ် အသးလီၤ. 11 တၢ်မ့ၢ်တၢ်တီ မဲထီၣ် လၢဟီၣ်ခိၣ်, ဒီးတၢ်တီတၢ်လိၤ ကွၢ်လီၤ လၢမူခိၣ်လီၤ. 12 ယွၤ ကဟ့ၣ်လီၤ စ့ၢ်ကီး တၢ်ဂ့ၤတၢ်ဘၣ်, ဒီးပထံပကီၢ် ကဟ့ၣ် အတၢ်အါထီၣ်န့ၣ်လီၤ. 13 တၢ်တီတၢ်လိၤ ကလဲၤ လၢအမဲာ်ညါ, ဒီးကကတီၤ အခီၣ်ယီၢ်လီၢ်တဖၣ် အကျဲတဘိလီၤ. 

1 ဒိးနနၢ် ယွၤဧၢ, ကနၣ် ယကလုၢ် တက့ၢ်. အဂ့ၢ်ဒ်အံၤ, ယဘၣ်နးဘၣ်ဖှီၣ်, ယဖှီၣ်န့ၢ်ယာ်ကဲလီၤ. 2 အံးလီၤကွၢ်လီၤ ယသး တက့ၢ်. အဂ့ၢ်ဒ်အံၤ, ယမ့ၢ် ပှၤလၢအယူးယီၣ်ယွၤလီၤ. ယကစၢ်နၤဧၢ, အုၣ်က့ၤခီၣ်က့ၤ နခ့နပှၤ လၢအသန့ၤအသး လၢနၤ တက့ၢ်. 3 သူၣ်ကညီၤသးကညီၤယၤ တက့ၢ်, ကစၢ်ဧၢ, အဂ့ၢ်ဒ်အံၤ, ယကိးထီၣ်နၤ ကိးမုၢ်နံၤမုၢ်နၤဒဲးလီၤ. 4 မၤခု နခ့နပှၤအသး တက့ၢ်. အဂ့ၢ်ဒ်အံၤ, ကစၢ်ဧၢ, ယစိာ်ထီၣ် ယသးဆူနၤလီၤ. 5 အဂ့ၢ်ဒ်အံၤ, ယွၤဧၢ, နဲဒၣ်အံၤ နမ့ၢ် တၢ်ဂ့ၤ, ဒီးနပျၢ်ကွံာ်တၢ် ညီ, ဒီးနဘျုးနဖှိၣ် အါဝဲ လၢကယဲၢ် ပှၤလၢအကိးထီၣ်နၤ ခဲလၢာ် အဂီၢ်လီၤ. 6 ယွၤဧၢ, ကနၣ် ယတၢ်ထုကဖၣ်, ဒီးဒိကနၣ် ယဃ့ကညးတၢ် တက့ၢ်. 7 လၢယဘၣ် တၢ်ကိၢ်တၢ်ဂီၤ အမုၢ်တနံၤန့ၣ် ယကကိးထီၣ်နၤလီၤ. အဂ့ၢ်ဒ်အံၤ, နကစံးဆၢယၤလီၤ. 8 ကစၢ်ဧၢ, လၢကစၢ်တဖၣ် အကျါန့ၣ် ပှၤ ဒ်နၤအသိး တအိၣ်ဘၣ်, ဒီးဒ်နမၤတၢ် အသိးန့ၣ် တအိၣ် နီတမံၤဘၣ်. 9 ကယဲၢ် ပှၤကလုာ်တဖၣ် လၢနတ့အီၤ ခဲလၢာ် ကဟဲ, ဒီးဘူၣ်ထီၣ်ဘါထီၣ် လၢနမဲာ်ညါလီၤ, ကစၢ်ဧၢ, ဒီး ကမၤလၤကပီၤ နမံၤလီၤ. 10 အဂ့ၢ်ဒ်အံၤ, နမ့ၢ် တၢ်အဒိၣ်, ဒီးမၤ တၢ်လီၤလးလီၤ. နမ့ၢ် ယွၤ တဂၤဃီလီၤ. 11 နဲၣ်လိယၤ လၢနကျဲ တက့ၢ်, ယွၤဧၢ, ယကလဲၤတၢ် လၢနတၢ်မ့ၢ်တၢ်တီ အပူၤလီၤ. ဘိးထီၣ်ယသး လၢယ ကပျံၤနမံၤ တက့ၢ်. 12 ယွၤ ယကစၢ်ဧၢ, ယစံးထီၣ်ပတြၢၤ နမံၤ လၢယသး ဒီဖျၢၣ်ညါ, ဒီးယကမၤလၤကပီၤ နမံၤ လီၤထူလီၤယိာ် လီၤ. 13 အဂ့ၢ်ဒ်အံၤ, နမၤဘျုးမၤဖှိၣ်ယၤ ဒိၣ်မး, ဒီးန မၤပူၤမၤဖျဲးယၤ လၢပျုၤယိာ် အပူၤလီၤ. 14 ယွၤဧၢ, ပှၤပာ်အသးထီၣ်ထီတဖၣ် ဂဲၤဆၢထၢၣ် ထီဒါယၤ, ဒီးပှၤမၤပျံၤမၤဖုးတၢ် အတၢ်အိၣ်ဖှိၣ်န့ၣ် ဃု ယသး, ဒီးတပာ်ဘၣ်နၤ လၢအမဲာ်ညါဘၣ်. 15 ဘၣ်ဆၣ်ဒီးနဲဒၣ်, ယွၤဧၢ. နမ့ၢ် ကစၢ်တဂၤ လၢအသးအိၣ် တၢ်, ဒီးသးကညီၤတၢ်, သးထီၣ်ကီ, ဒီးအိၣ်ဒီး တၢ်ဘျုးတၢ်ဖှိၣ် တၢ်မ့ၢ်တၢ်တီ လၢအဒိၣ်အအါလီၤ. 16 ဃၣ်နသးဆူ ယအိၣ်, ဒီးသးကညီၤယၤ တက့ၢ်. ဟ့ၣ်လီၤ နဂံၢ်နဘါ လၢနခ့နပှၤ, ဒီးအုၣ်က့ၤခီၣ်က့ၤ နခ့နပှၤ ပိာ်မုၣ် အဖိခွါ တက့ၢ်. 17 ပာ် တၢ်ပနီၣ် လၢတၢ်ဂ့ၤ အဂီၢ် ဒီးယၤ တက့ၢ်. ဒီးပှၤ လၢအသးဟ့ယၤတဖၣ်န့ၣ် ကထံၣ်ဘၣ်, ဒီးမဲာ်ဆှးလီၤ. အဂ့ၢ်ဒ်အံၤ, နဲဒၣ်အံၤ, ယွၤဧၢ, နမၤစၢၤယၤ, ဒီးမၤမုာ်ထီၣ်က့ၤယၤလီၤ. 

1 အခီၣ်ထံးန့ၣ် အိၣ်ဝဲ လၢကစၢၢ်စီဆှံတဖၣ် အလိၤ လီၤ. 2 ယွၤ အဲၣ် စံယိၣ် အပဲတရီတဖၣ် ဒိၣ်န့ၢ် ယၤကိာ် အိၣ်ဝဲဆိးဝဲအလီၢ် ခဲလၢာ် တက့ၢ်လီၤ. 3 တၢ် လၢပှၤကတိၤ လၢနဂ့ၢ်နကျိၤန့ၣ် အိၣ်ဝဲ ဒီးအလၤကပီၤ, ယွၤ အဝ့ၢ်ဧၢ. စ့လၤ. 4 ယကပှ့ၤဘၣ် ရၤဃး ဒီးဘၤဘူၤလိၣ် လၢပှၤ လၢအသ့ၣ်ညါယၤတဖၣ် အကျါလီၤ. ကွၢ်ကွၢ်, ဖလ့ၡသး, ဒီးစိၢ်, ဒီးကူၤၡးန့ၣ်, အဝဲတဂၤအံၤ အိၣ်ဖျဲၣ် ဖဲန့ၣ်လီၤ. 5 ဒီးပှၤကစံး လၢစံယိၣ် အဂ့ၢ်အကျိၤန့ၣ်, အဝဲ တဂၤအံၤ ဒီးအဝဲ တဂၤန့ၣ် အိၣ်ဖျဲၣ် လၢအပူၤလီၤ. ဒီးတၢ်ထီကတၢၢ် အကစၢ်ဒၣ်ဝဲ ကဒုးအိၣ်ဂၢၢ်ဆိးကျၢၤအီၤ လီၤ. 6 တုၤ ယွၤ ကွဲး ပှၤဂီၢ်မုၢ်အမံၤ ဒီး, ယွၤ ကဂံၢ်ဝဲ, အဝဲ တဂၤအံၤ အိၣ်ဖျဲၣ် ဖဲန့ၣ်လီၤ. စ့လၤ. 7 ဒီးပှၤသးဝံၣ်တၢ်ဖိ, ဒီးပှၤအူတၢ်ပှီၢ်တၢ်ဖိ စံးဝဲ, ယထံထီၣ်ပၢၢ်အလီၢ် အိၣ်ဝဲ လၢနပူၤ ခဲလၢာ်လီၤ. 

1 ယွၤ, တၢ်အုၣ်က့ၤခီၣ်က့ၤယၤ အကစၢ်ဧၢ, လၢမုၢ်ဆါဆဲး လၢမုၢ်နၤန့ၣ်, ယကိးထီၣ် လၢနမဲာ်ညါလီၤ. 2 မ်ယတၢ်ထုကဖၣ် ဟဲနုာ် လၢနမဲာ်ညါ တက့ၢ်. ဒိးနနၢ် လၢယဃ့ကညးတၢ် တက့ၢ်. 3 အဂ့ၢ်ဒ်အံၤ, ယသး ပှဲၤဒီး တၢ်မၤကိၢ်မၤဂီၤ, ဒီးယသးသမူ အိၣ်ဘူးဒီး ပျုၤပူၤလီၤ. 4 တၢ်ဂံၢ်ယၤ ဒီးပှၤ လၢအလဲၤလီၤဆူ တၢ်ပူၤ, ယမၤသး ဒ်ပှၤကညီတဂၤ လၢအဂံၢ်အဘါ တအိၣ်ဘၣ် အသိးန့ၣ်လီၤ. 5 တၢ်လဲၤသဒၣ်ယၤ လၢပှၤသံအကျါ, ဒ်ပှၤ လၢအဘၣ် တၢ်မၤသံအီၤ အိၣ်လၢတၢ်ပူၤ လၢနတသ့ၣ်နီၣ်ထီၣ်လၢၤဘၣ်အီၤ, ဒီးဘၣ် တၢ်ဒီၣ်တဲာ်ဝဲ လၢနစုပူၤ အသိးန့ၣ်လီၤ. 6 နပာ်လီၤယၤ လၢတၢ်ပူၤ အယိာ်ကတၢၢ်, လၢတၢ်ခံးကျါ, လၢထံယိာ်အပူၤတဖၣ်လီၤ. 7 နတၢ်သးထီၣ် အိၣ်ဃၢ လၢယလိၤ, နမၤနးမၤဖှီၣ်ယၤ လၢနလပီဝါခိၣ် ခဲလၢာ်လီၤ. စ့လၤ. 8 နဒုးအိၣ်ယံၤ ဒီးယၤ ပှၤ လၢအသ့ၣ်ညါယၤတဖၣ်, န ပာ်ယၤ လၢတၢ်သးဘၣ်အၢအလီၢ် လၢအမဲာ်ညါလီၤ. ယဘၣ် တၢ်ကးတံာ်ဃာ်ယၤ, ဒီးယဟဲက့ၤထီၣ် တသ့ဘၣ်. 9 ယမဲာ်ယုာ် လၢတၢ်နးတၢ်ဖှီၣ် အဃိလီၤ. ယွၤဧၢ, ယကိးထီၣ်နၤ ကိးမုၢ်နံၤမုၢ်နၤဒဲး, ယယူာ်ထီၣ် ယစုဆူ နအိၣ်လီၤ. 10 နကမၤလီၤလးတၢ် လၢပှၤသံ အမဲာ်ညါဧါ. ပှၤလၢအသံတ့ၢ်တဖၣ်န့ၣ် ကဂဲၤဆၢထၢၣ် စံးထီၣ်ပတြၢၤနၤဧါ. စ့လၤ. 11 ပှၤကစံၣ်တဲၤတဲလီၤ နဘျုးနဖှိၣ် လၢတၢ်သွၣ်ခိၣ်ပူၤ, နတၢ်မ့ၢ်တၢ်တီ လၢတၢ်ဟးဂီၤ အပူၤဧါ. 12 နတၢ်လီၤလး ကအိၣ်ဖျါ လၢတၢ်ခံးကျါ, ဒီးနတၢ်တီတၢ်လိၤ လၢတၢ်သးပ့ၤနီၣ် အကီၢ်ပူၤ စ့ၢ်ကီးဧါ. 13 ယဲဒၣ်အံၤ, ယကိးထီၣ်နၤ, ယွၤဧၢ. လၢမုၢ်ဂီၤ ယဘါထုကဖၣ်တၢ်န့ၣ် ကဟဲ လၢနမဲာ်ညါလီၤ. 14 ယွၤဧၢ, နညိကွံာ် ယသး, ဒီးနပာ်တဒၢ နမဲာ် ဒီးယၤ ဘၣ်မနုၤလဲၣ်. 15 ယဘၣ် တၢ်နးတၢ်ဖှီၣ်, ဒီးယသး ကဟးထီၣ်တ့ၢ် လၢယဖိၣ်သၣ်ခွါထီၣ်လံၤလံၤလီၤ. ယဘၣ် နတၢ်မၤပျံၤမၤဖုး, ဒီးယသး ဟးဂီၤလီၤ. 16 နသးထီၣ်ဆူၣ် လဲၤပူၤ လၢယဖီခိၣ်, နတၢ်မၤပျံၤမၤဖုးန့ၣ် မၤဟးဂီၤယၤလီၤ. 17 အိၣ်ဝးတရံးယၤ ဒ်ထံအသိး သ့တနံၤကျၢၤ, ကဝီၤဃာ်ယၤ တပူၤဃီလီၤ. 18 ပှၤအဲၣ်ယၤ, ဒီးယတံၤယသကိးန့ၣ် နဒုးအိၣ်ယံၤ ဒီးယၤလီၤ. ပှၤသ့ၣ်ညါယၤန့ၣ် အိၣ်ဝဲ လၢတၢ်ခံးကျါလီၤ. 

1 ယကသးဝံၣ်ထီၣ် ယွၤအဘျုးအဖှိၣ် လီၤထူလီၤယိာ်, ယကဘိးဘၣ်သ့ၣ်ညါ နတၢ်မ့ၢ်တၢ်တီ လၢယထးခိၣ် လၢပှၤ တစိၤဘၣ်တစိၤ တစိၤဘၣ်တစိၤလီၤ. 2 အဂ့ၢ်ဒ်အံၤ, ယစံးတ့ၢ် တၢ်ဘျုးတၢ်ဖှိၣ် ကအိၣ်ဂၢၢ်ဆိးကျၢၤ အစိၤစိၤအဃၣ်ဃၣ်လီၤ. လၢမူခိၣ်န့ၣ် နတၢ်မ့ၢ်တၢ်တီ အိၣ်ဂၢၢ်ဆိးကျၢၤ လၢအပူၤလီၤ. 3 ယအၢၣ်လီၤအီလီၤတၢ် ဒီး ယပှၤဃုထၢဖိတဂၤ, ယ ဆိၣ်တၢ် ဒီးယခ့ယပှၤ စီၤဒၤဝံး, 4 ယကဒုးအိၣ်ဂၢၢ်ဆိးကျၢၤ နချံနသၣ် လီၤထူလီၤယိာ်, ဒီးဒုးအိၣ် နလီၢ်ပစိာ် အစိၤစိၤအဃၣ်ဃၣ်လီၤ. စ့လၤ. 5 ဒီးမူခိၣ် စံးထီၣ်ပတြၢၤ နတၢ်လီၤလး, ယွၤဧၢ, နတၢ်မ့ၢ်တၢ်တီ စ့ၢ်ကီး လၢပှၤစီဆှံ အတၢ်အိၣ်ဖှိၣ် အပူၤလီၤ. 6 အဂ့ၢ်ဒ်အံၤ, မ့ၢ်မတၤ အိၣ်လၢမူခိၣ် ထဲသိး ဒီးယွၤ လဲၣ်, မ့ၢ်မတၤ လီၤဂာ် ယွၤ လၢတၢ်အစိအကမီၤဖိ အကျါန့ၣ်လဲၣ်. 7 ယွၤမ့ၢ် တၢ်ပျံၤအလီၢ်ဖးဒိၣ် လၢပှၤစီဆှံ အတၢ်အိၣ်ဖှိၣ် အပူၤ, ဒီးတၢ်ပျံၤတၢ်ဖုး အလီၢ် လၢကယဲၢ် ပှၤလၢအအိၣ်ဝးတရံးအီၤ အဖီခိၣ်လီၤ. 8 ယွၤ, တၢ်သုးမုၢ်ဂီၢ်မုၢ် အကစၢ်ဧၢ, မ့ၢ်မတၤ အိၣ်ဒီး အစိအကမီၤ, ဒ်နၤ အသိး တဂၤလဲၣ်, ယွၤဧၢ, ဒီးန တၢ်မ့ၢ်တၢ်တီ အိၣ်ဝးတရံးနၤလီၤ. 9 နပၢ ပီၣ်လဲၣ် အတၢထီၣ်တၢလီၤန့ၣ်လီၤ. တုၤ အလပီထီၣ် ဒီးနဒုးအိၣ်ဂၢၢ်အီၤလီၤ. 10 နမၤလီၤကလဲ ရၤဃး ဒ်ပှၤ လၢအဘၣ် တၢ်မၤသံအီၤ အသိးန့ၣ်, နမၤလီၤပြံလီၤပြါ နဒုၣ်နဒါ လၢနစုဆူၣ်လီၤ. 11 မူခိၣ်မ့ၢ် နတၢ်, ဟီၣ်ခိၣ်မ့ၢ် စ့ၢ်ကီး နတၢ်, လၢာ်ခိၣ် ဒီးတၢ် လၢအမၤပှဲၤအီၤန့ၣ် နပာ်လီၤ အခီၣ်ထံးလီၤ. 12 တၢ် လၢကလံၤစိး, ဒီးတၢ် လၢကလံၤထံးန့ၣ် နတ့လီၤ အီၤလီၤ. တၤဘိၢ် ဒီးဃ့ရမိၣ်နၣ် သူၣ်ဖှံသးညီ လၢနမံၤ အပူၤလီၤ. 13 နစုဒုၣ် အိၣ်ဒီး အဂံၢ်ဆူၣ်ဘါဆူၣ်, နစုဆူၣ်, နစုထွဲ အိၣ်ထီၣ်ထီလီၤ. 14 နလီၢ်ပစိာ် အိၣ်ဝဲဆိးဝဲ လၢတၢ်တီတၢ်လိၤ, ဒီးတၢ်စံၣ်ညီၣ် အပူၤလီၤ. တၢ်ဘျုးတၢ်ဖှိၣ် ဒီးတၢ်မ့ၢ်တၢ်တီ လဲၤ လၢနမဲာ်ညါလီၤ. 15 ပှၤဂီၢ်မုၢ် လၢအသ့ၣ်ညါ တၢ်သးခုအသီၣ်န့ၣ် ဘၣ်ဆိၣ်ဂ့ၤဝဲလီၤ. အဝဲသ့ၣ် ကလဲၤ, ယွၤဧၢ, လၢနမဲာ် အတၢ်ကပီၤ အပူၤလီၤ. 16 သူၣ်ဖှံသးညီ လၢနမံၤ အပူၤ ဒီနံၤညါ, ဒီးကထီၣ်ဘး လၢတၢ်ထီၣ်ထီ လၢနတၢ်တီတၢ်လိၤန့ၣ်လီၤ. 17 အဂ့ၢ်ဒ်အံၤ, နဲဒၣ်အံၤ နမ့ၢ် အဂံၢ်အဘါန့ၣ် အလၤကပီၤလီၤ. ဒီးမ့ၢ် လၢတၢ်ဘၣ်နသး အဃိဒီး, ပနၢၤပနၢ် ကထီၣ်ထီဝဲလီၤ. 18 အဂ့ၢ်ဒ်အံၤ, ပကတီၤ တဘ့ၣ်န့ၣ်မ့ၢ် ယွၤ, ဒီးပစီၤပၤန့ၣ်မ့ၢ် အံၣ်စရ့လး အတၢ်စီဆှံ တဂၤန့ၣ်လီၤ. 19 တုၤနုၤတစု နကတိၤတၢ် ဒီး နပှၤစီဆှံ လၢတၢ်ထံၣ် လၢညါခီ, ဒီးနစံး, ယပာ် တၢ်မၤစၢၤ လၢပှၤအဂံၢ်ဆူၣ် အဘါဆူၣ် တဂၤ အလိၤလံ. ယပာ်ထီၣ်ထီ ပှၤဘၣ် တၢ်ဃုထၢအီၤ လၢပှၤဂီၢ်မုၢ် အကျါလံ. 20 ယထံၣ်န့ၢ် ယခ့ယပှၤ စီၤဒၤဝံး, ယဖှူအီၤ လၢယသိစီဆှံလံ. 21 ယစု ကအိၣ်ဂၢၢ်ဆိးကျၢၤ ဒီးအဝဲဒၣ်လီၤ. ယစုဒုၣ် ကဒုးဆူၣ်ထီၣ်အီၤ စ့ၢ်ကီး လီၤ. 22 တၢ်အဒုၣ်အဒါ တဟးန့ၢ်ဘၣ်တၢ် လၢအီၤဘၣ်. ဒီးပှၤအၢပှၤသီဖိ တမၤနးမၤဖှီၣ်ဘၣ် အီၤဘၣ်. 23 ဒီးယကတီၢ်လီၤဃံၤ အဒုၣ်အဒါ လၢအမဲာ်ညါ, ဒီးယကတီၢ် ပှၤ လၢအသးဟ့အီၤ လၢတၢ်နးတၢ်ဖှီၣ်လီၤ. 24 ဒီးယတၢ်မ့ၢ်တၢ်တီ, ဒီးယတၢ်ဘျုးတၢ်ဖှိၣ် ကအိၣ်ဒီးအီၤလီၤ. ဒီးအနၢၤ ကထီၣ်ထီ လၢယမံၤလီၤ. 25 ဒီး ယကပာ် အစု လၢပီၣ်လဲၣ် အဖီခိၣ်, ဒီးအစုထွဲ လၢထံမိၢ်ပှၢ်တဖၣ် အဖီခိၣ်လီၤ. 26 အဝဲဒၣ် ကကိးထီၣ်ဆူ ယအိၣ်, နဲဒၣ်အံၤ, နမ့ၢ် ယပၢ်, ယကစၢ်, ဒီးတၢ်အုၣ်က့ၤခီၣ်က့ၤယၤ အလၢၢ်လီၤ. 27 ယကပာ်အီၤ လၢယဖိဝဲၢ်ကိ စ့ၢ်ကီး လီၤ. ထီၣ်ထီန့ၢ် ဟီၣ်ခိၣ် အစီၤပၤတဖၣ် တက့ၢ်လီၤ. 28 ယဘျုးယဖှိၣ်န့ၣ် ယကပာ် လၢအဂီၢ် အစိၤစိၤအဃၣ်ဃၣ်, ဒီးယတၢ်အၢၣ်လီၤအီလီၤန့ၣ် ကအိၣ်ဂၢၢ်ဆိးကျၢၤ ဒီးအီၤန့ၣ်လီၤ. 29 ဒီးယကပာ်လီၤ အချံအသၣ် လီၤထူလီၤယိာ်, ဒီးအလီၢ်ပစိာ်န့ၣ် ဒ်မူခိၣ် အမုၢ်နံၤတဖၣ် အသိးန့ၣ်လီၤ. 30 အဖိတဖၣ်မ့ၢ် လဲၤသဒၣ် ယတၢ်သိၣ်တၢ်သီ, ဒီးတလဲၤဘၣ် လၢယတၢ်စံၣ်ညီၣ် အပူၤဘၣ်ဒီး, 31 မ့ၢ်လုၣ်သ့ၣ်ခါပတာ် ယကလုၢ်ကထါ, ဒီးမ့ၢ်တတိၢ်န့ၢ် ယတၢ်မၤလိာ်ဘၣ်ဒီး 32 ယကအိၣ်သကိး အတၢ်ကမၣ် လၢနီၢ်တီၢ်, ဒီးအတၢ်အၢန့ၣ် လၢတၢ်တီၢ်အလီၢ်န့ၣ်လီၤ. 33 ဘၣ်ဆၣ်ဒီး ယတဟံးန့ၢ်က့ၤဘၣ် ယဘျုးယဖှိၣ် လၢအီၤ တုၤအလၢာ်ဘၣ်. ဒီးယတပျဲဟးဂီၤ ယတၢ်မ့ၢ်တၢ်တီဘၣ်. 34 ယတမၤဟးဂီၤဘၣ် ယတၢ်အၢၣ်လီၤအီလီၤဘၣ်. ဒီးယတလဲက့ၤဘၣ်တၢ် လၢအထီၣ်ဖျဲး လၢယပျုၤပူၤဘၣ်. 35 ယဆိၣ် တၢ်တမံၤ လၢယတၢ်စီဆှံ အပူၤန့ၣ်, ယတကတိၤဘၣ် တၢ်ကဘျံးကဘျၣ် လၢစီၤဒၤဝံးဘၣ်. 36 အချံအသၣ် ကအိၣ် လီၤထူလီၤယိာ်, ဒီးအလီၢ်ပစိာ် ဒ်မုၢ် အသိး လၢယမဲာ်ညါလီၤ. 37 ဒ်လါ အသိးန့ၣ် ကအိၣ်ဂၢၢ်ဆိးကျၢၤ လီၤထူလီၤယိာ်, ဒီးဒ်တၢ်အုၣ်အသး အတီ လၢမူခိၣ် အသိးန့ၣ်လီၤ. စ့လၤ. 38 ဘၣ်ဆၣ်ဒီး နညိကွံာ်လံ, ဒီးသးဘၣ်အၢလံ, နသးထီၣ်ဘၣ် နပှၤ လၢနဖှူအီၤ, 39 နမၤဟးဂီၤ နခ့နပှၤ အတၢ်အၢၣ်လီၤအီလီၤ, နမၤဘၣ်အၢ အခိၣ်သလုး ပၢၢ်လၢဟီၣ်ခိၣ်, 40 နမၤဟးဂီၤ အကရၢ ခဲလၢာ်, နမၤအိၣ်သယုၢ်လံ အတိာ်ဧိၤတာ်ဧိၤလံ. 41 ကယဲၢ် ပှၤလၢအလဲၤပူၤကွံာ် တၢ်ခဲလၢာ်န့ၣ် ဂုာ်န့ၢ် အတၢ်လီၤ. ကဲထီၣ်ဝဲ လၢတၢ်ဒုၣ်ဒွဲၣ် အလီၢ် လၢပှၤအိၣ်ဝဲဆိးဝဲ လၢအဃၢၤ အဂီၢ်လီၤ. 42 နပာ်ထီၣ်ထီ ပှၤထီဒါ အီၤ အစုထွဲ, နဒုးသးခု အဒုၣ်အဒါ ခဲလၢာ်လီၤ. 43 နဒုးကၢၤ စ့ၢ်ကီး အနး အကနၣ်, ဒီးနတဒုးအိၣ်ဂၢၢ်ဆိးကျၢၤ ဘၣ်အီၤ လၢတၢ်ဒုးသုး အပူၤဘၣ်. 44 နမၤဟါမၢ် အကယဲၢ်ကယူာ်, ဒီးမၤလီၤဃံၤ အလီၢ်ပစိာ် ပၢၢ်လၢဟီၣ်ခိၣ် လီၤ. 45 နမၤစှၤလီၤ အဖိၣ်သၣ်ခွါ အမုၢ်နံၤတဖၣ်, နဒုးလုၣ်ဘၢအီၤ လၢတၢ်မဲာ်ဆှးလီၤ. စ့လၤ. 46 ဆံးယံာ်လဲၣ်, ယွၤဧၢ, နကပာ်တဒၢ နသး လီၤထူလီၤယိာ် စ့ၢ်ကီးဧါ, နသးထီၣ် ကအီၣ်တၢ် ဒ်မ့ၣ်အူ အသိးန့ၣ် ဧါ. 47 ယဆၢယကတီၢ် ဖုၣ် ဆံးဒိၣ်လဲၣ်န့ၣ် သ့ၣ်နီၣ်ထီၣ်က့ၤ တက့ၢ်. နတ့လီၤ ပှၤကညီဖိ ကလီကလီန့ၣ်မ့ၢ် အဘၣ်မနုၤလဲၣ်. 48 ပှၤလၢအမူဝဲ ဒီး တထံၣ်ဘၣ် တၢ်သံ ဒ်သိး အကမၤပူၤမၤဖျဲး အသးသမူ လၢပျုၤပူၤ အစု မ့ၢ်မတၤ တဂၤလဲၣ်. စ့လၤ. 49 ယွၤဧၢ, နတၢ်ဘျုးတၢ်ဖှိၣ် လၢအခီၣ်ထံး လၢနဆိၣ်တၢ် လၢအဂ့ၢ်အကျိၤ ဒီးစီၤဒၤဝံး လၢနတၢ်မ့ၢ်တၢ်တီန့ၣ်မ့ၢ် အအိၣ်ဖဲလဲၣ်. 50 သ့ၣ်နီၣ်ထီၣ်က့ၤ တၢ်ဒုၣ်ဒွဲၣ် လၢအဘၣ် နခ့နပှၤတဖၣ် တက့ၢ်, ယွၤဧၢ. ယစိာ် ပှၤအါကလုာ် အတၢ်ဒုၣ်ဒွဲၣ် လၢယသးနါပှၢ်, 51 နဒုၣ်နဒါတဖၣ် အတၢ်ဒုၣ်ဒွဲၣ်, ယွၤဧၢ, လၢအဒုၣ်ဒွဲၣ် နပှၤဒိးဖှူအသး အခီၣ် အထွဲတၢ်န့ၣ်လီၤ. 52 မ်ယွၤ ဘၣ် တၢ်စံးထီၣ်ပတြၢၤ လီၤထူလီၤယိာ် တက့ၢ်. အၤမ့ၣ်, ဒီးအၤမ့ၣ်. 

1 ကစၢ်ဧၢ, နမ့ၢ်တ့ၢ် တၢ်အိၣ်တၢ်ဆိး အလီၢ် လၢပဂီၢ် အစိၤစိၤအဃၣ်ဃၣ်လီၤ. 2 ကစၢၢ်ကလိ တချုး အိၣ်ဖျဲၣ်ဒံးဘၣ်, ဒီးနတချုး တ့ဒံးဘၣ် ဟီၣ်ခိၣ် လၢာ်ခိၣ်ဒီး, နဲဒၣ်အံၤ လၢပျၢၤ လၢကစၢၤ ကစၢၤန့ၣ် နမ့ၢ် ယွၤ အစိၤစိၤအဃၣ်ဃၣ်လီၤ. 3 နဒုးက့ၤက့ၤ ပှၤကညီ ဆူတၢ်လီၤကလဲတၢ်, ဒီးနစံး က့ၤက့ၤ တက့ၢ်, ပှၤကညီဖိသ့ၣ်ဧၢ. 4 အဂ့ၢ်ဒ်အံၤ, လၢနမဲာ်ညါန့ၣ် အနံၣ် တကထိ မၤသး ဒ်မုၢ်ဟါတနံၤ ဖဲအပူၤကွံာ် အသိး, ဒီးဒ်တၢ်ဆိးသီ တတီၤ လၢမုၢ်နၤ အသိးန့ၣ်လီၤ. 5 နစိာ်ကွံာ်အီၤ ဒ် လၢထံလုၣ်ဘၢတၢ် အသိး, အဝဲသ့ၣ် မၤအသး ဒ်တၢ်မံ အသိး, လၢမုၢ်ဂီၤ မၤအသး ဒ်နီၣ်ဧိၤမံၤဧိၤ လၢအဒိၣ်ထီၣ် အသိးလီၤ. 6 လၢမုၢ်ဂီၤန့ၣ် မဲထီၣ် ဒီးဒိၣ်ထီၣ်ဝဲလီၤ. လၢမုၢ်ဟါန့ၣ် ပှၤကူးကွံာ်အီၤ, ဒီးဃ့ထီၣ်ကွံာ်ဝဲလီၤ. 7 အဂ့ၢ်ဒ်အံၤ, ပ လၢာ်ကွံာ် လၢနသးထီၣ်, ဒီးပဘၣ် တၢ်ကိၢ်တၢ်ဂီၤ လၢနသးကဲၤထီၣ်န့ၣ်လီၤ. 8 နပာ်လီၤ ပတၢ်အၢ လၢနမဲာ်ညါ, ပတၢ်ဒဲးဘးခူသူၣ်တဖၣ် လၢနမဲာ် အတၢ်ကပီၤ အပူၤလီၤ. 9 အဂ့ၢ်ဒ်အံၤ, ပမုၢ်နံၤ ခဲလၢာ် လၢာ်ကွံာ်ဝဲ လၢနတၢ်သးထီၣ် အပူၤ, ပနံၣ်ပလါ ကတၢၢ်ဝဲ ဒ်တၢ်ဃဲၤပူ အသိးန့ၣ်လီၤ. 10 ပနံၣ်တဖၣ် အမုၢ်နံၤန့ၣ်မ့ၢ် အနံၣ် နွံဆံလီၤ. ဒီး လၢတၢ်ဂံၢ်တၢ်ဘါ အဃိန့ၣ်မ့ၢ် အိၣ်အနံၣ် ဃိးဆံ ဒီး, တၢ် လၢအဂံၢ်အဘါန့ၣ်မ့ၢ် တၢ်ကိၢ်တၢ်ဂီၤ, ဒီးတၢ်နးတၢ်ဖှီၣ်လီၤ. အဂ့ၢ်ဒ်အံၤ, ဒံကွံာ်ဝဲ, ဒီးပယူၤထီၣ်ကွံာ်လီၤ. 11 နသးထီၣ် အစိအကမီၤ, ဒီးဒ်တၢ်ဂ့ၤပျံၤနၤ အသိး နသးကဲၤထီၣ်န့ၣ်, မ့ၢ်မတၤ သ့ၣ်ညါ တဂၤလဲၣ်. 12 နဲၣ်လိပှၤ ဒ်သိး ပကဂံၢ် ပမုၢ်နံၤတဖၣ်ဒီး ပကန့ၢ်ဘၣ် သး လၢအကူၣ်တၢ်သ့န့ၣ် တက့ၢ်. 13 ဟဲက့ၤ, ယွၤဧၢ, ဆံးယံာ်လဲၣ်. ဒီးမ်နကသ့ၣ်နီၣ်ထီၣ်က့ၤ နသး လၢနခ့နပှၤ အဂ့ၢ်အကျိၤ တက့ၢ်. 14 ဒုးမံသူၣ်မံသး ပှၤ လၢနဘျုးနဖှိၣ် လၢအဆိအချ့ ဒ်သိး ပကသူၣ်ဖှံသးညီ, သူၣ်ခုသးခု တစိၤဒၣ် ပှၤအံၤ တက့ၢ်. 15 ဒုးသူၣ်ခုသးခု ပှၤ ဒ်မုၢ်နံၤတဖၣ် လၢနမၤနးမၤဖှီၣ်ပှၤ, နံၣ်တဖၣ် လၢပထံၣ်ဘၣ် တၢ်အၢတၢ်သီ အသိးန့ၣ် တက့ၢ်. 16 နမၤတၢ်န့ၣ် မ်အအိၣ်ဖျါ လၢနခ့နပှၤ အမဲာ်ညါ, ဒီး နလၤကပီၤန့ၣ် လၢအဖိအလံၤ အမဲာ်ညါန့ၣ် တက့ၢ်. 17 ဒီးမ်ယွၤ ပကစၢ် အဃံအလၤ အိၣ်လၢပလိၤ တက့ၢ်. ဒီးဒုးအိၣ်ဂၢၢ်ဆိးကျၢၤတၢ် လၢပမၤ လၢပစု, လၢပလိၤ တက့ၢ်. မ့ၢ်မး ပစု အတၢ်မၤန့ၣ် ဒုးအိၣ်ဂၢၢ်ဆိးကျၢၤအီၤ တက့ၢ်. 

1 ပှၤလၢအအိၣ်ဝဲဆိးဝဲ လၢတၢ်ထီကတၢၢ် တဂၤ အလီၢ် တဒၢန့ၣ် အိၣ်ဝဲ လၢတၢ်သ့တၢ်လၢာ် အကဒုပူၤလီၤ. 2 ယစံး လၢယွၤ အဂ့ၢ်အကျိၤန့ၣ်မ့ၢ် ယတၢ်အိၣ်တဒၢ အလီၢ်, ဒီးယတိာ်တဖျၢၣ်န့ၣ်မ့ၢ် ယကစၢ်လီၤ. ယကသန့ၤယသး လၢအီၤလီၤ. 3 အဂ့ၢ်ဒ်အံၤ, ကမၤပူၤမၤဖျဲးနၤ လၢပှၤဖီၣ်န့ၢ် ထိၣ် အပျံၤသကွီၤ, လၢတၢ်သံသတြိာ်လီၤ. 4 ကကျၢၢ်ဘၢနၤ လၢအဒံးဆ့, ဒီးနကသန့ၤဘၣ် နသး လၢအဒံးဆ့ အဖီလာ်, ဒီး အတၢ်မ့ၢ်တၢ်တီန့ၣ်မ့ၢ် ကတီၤဖိ, ဒီးကတီၤဖးဒိၣ်လီၤ. 5 နတပျံၤဘၣ် တၢ် လၢတၢ်မၤပျံၤမၤဖုး လၢမုၢ်နၤ မ့ၢ်ဂ့ၤ, ပျၢ် လၢအယူၤဝဲ လၢမုၢ်ဆါ မ့ၢ်ဂ့ၤ, 6 တၢ်သံသတြိာ် လၢအလဲၤတၢ် လၢတၢ်ခံးကျါ မ့ၢ်ဂ့ၤ, တၢ်မၤဟးဂီၤတၢ် လၢအမၤသယုၢ်တၢ် လၢမုၢ်ထူၣ် မ့ၢ်ဂ့ၤန့ၣ်ဘၣ်. 7 ပှၤတကထိ ကလီၤဃံၤ လၢနဃၢၤ, ဒီးပှၤတကလး လၢနစုထွဲ ဘၣ်ဆၣ်ဒီး, တဟဲဘူးဒီးနၤဘၣ်. 8 ထဲနကကွၢ် လၢနမဲာ်, ဒီးထံၣ်ဘၣ် ပှၤတတီတလိၤဘၣ် တၢ်ဟ့ၣ်ကၣ်အီၤန့ၣ်လီၤ. 9 အဂ့ၢ်ဒ်အံၤ, နဲဒၣ်ယွၤဧၢ, နမ့ၢ် ယတၢ်ပူၤဖျဲးအလီၢ်လီၤ. နပာ် တၢ်ထီကတၢၢ် တဂၤန့ၣ် လၢနအိၣ်အလီၢ်လီၤ. 10 တၢ်အၢ တဘၣ်ဘၣ် နၤဘၣ်, ဒီးတၢ်သံသတြိာ် တဟဲဘူးဘၣ် ဒီးနဒဲဘၣ်. 11 အဂ့ၢ်ဒ်အံၤ, မၤလိာ် အကလူးတဖၣ် လၢနဂ့ၢ်နကျိၤ, လၢအကအံးက့ၤကွၢ်က့ၤနၤ လၢနကျဲ ခဲလၢာ် အပူၤလီၤ. 12 ကစိာ်ထီၣ်နၤ လၢအစု အလိၤ ဒ်သိး နခီၣ် အသု တဘၣ်ဒိဘၣ်ထံးဒီး လၢၢ် တဂ့ၤလီၤ. 13 နကယီၢ်လီၤ ခ့ယုၢ်, ဒီးဂုၢ်သီ, နကယီၢ်တံၢ် ခ့ယုၢ်ဖိ, ဒီးပယိၤန့ၣ်လီၤ. 14 မ့ၢ်အသးစဲဘူး ဒီးယၤဒီး, ယကမၤပူၤဖျဲးအီၤ, ယကပာ်ထီၣ်ထီအီၤ လၢအသ့ၣ်ညါ ယမံၤ အဃိလီၤ. 15 ကကိးထီၣ်ယၤ, ဒီးယကစံးဆၢ အီၤလီၤ. တုၤ အဘၣ် တၢ်ကိၢ်တၢ်ဂီၤဒီး, ယကအိၣ်ဒီးအီၤ, ယကမၤပူၤမၤဖျဲးအီၤ, ဒီးမၤလၤကပီၤအီၤလီၤ. 16 ယကဒုးမံသူၣ်မံသးအီၤ လၢတၢ်အိၣ်ကၢအိၣ်ခိး, ဒီးယကဒုးထံၣ်အီၤ လၢယတၢ်အုၣ်က့ၤခီၣ်က့ၤလီၤ. 

1 ပစံးထီၣ်ပတြၢၤ ယွၤ, ဒီးသးဝံၣ် နမံၤန့ၣ်မ့ၢ် တၢ်အဂ့ၤ, တၢ်ထီကတၢၢ် တဂၤဧၢ, 2 လၢပကဒုးနဲၣ် နဘျုးနဖှိၣ် လၢမုၢ်ဂီၤ, ဒီးနတၢ်မ့ၢ်တၢ်တီ လၢမုၢ်နၤ, 3 လၢတၢ်အိၣ်ဒီး အပျံၤ ဆံဆဲၣ်ဘိ, လၢသီတူၢ်, လၢတနၢ်သီၣ် မုာ်မုာ် အလိၤလီၤ. 4 အဂ့ၢ်ဒ်အံၤ, နဒုးသးခုယၤ လၢနမၤတၢ် အဃိ, ယွၤဧၢ, လၢတၢ် လၢနမၤ လၢနစုတဖၣ် အဃိန့ၣ် ယကသူၣ်ဖှံသးညီလီၤ. 5 နမၤတၢ်တဖၣ်န့ၣ်မ့ၢ် ဆံးဒိၣ်လဲၣ်, ယွၤဧၢ, နကူၣ်ထီၣ်ဖးလီၤတၢ်န့ၣ် ယိာ်မးလီၤ. 6 ပှၤလၢအလီၤဂာ် ဆၣ်ဧိၤကီၢ်ဧိၤ တသ့ၣ်ညါဘၣ်, ဒီးပှၤဟးဂီၤဖိ အနၢ် တပၢၢ်ဘၣ် တၢ်အံၤဘၣ်. 7 တုၤ ပှၤအၢဖိ မဲထီၣ် ဒ်နီၣ်ဧိၤမံၤဧိၤ အသိးန့ၣ်, ဒီးပှၤမၤတၢ်အၢ ခဲလၢာ် ဘီၣ်ထီၣ်ညီထီၣ်ဒီး, မ့ၢ်ဒ်သိး အကတုၤ လၢတၢ်ဟးဂီၤ လီၤစိၤလီၤထီလီၤ. 8 ဒီးနဲဒၣ်အံၤ နမ့ၢ် တၢ်ထီၣ်ထီကတၢၢ် လီၤထူလီၤယိာ်, ယွၤဧၢ. 9 အဂ့ၢ်ဒ်အံၤ, ကွၢ်ကွၢ်, နဒုၣ်နဒါတဖၣ်, ယွၤဧၢ. အဂ့ၢ်ဒ်အံၤ, ကွၢ်ကွၢ်, နဒုၣ်နဒါတဖၣ် ကတုၤ လၢတၢ်ဟးဂီၤ, ဒီး ကယဲၢ် ပှၤလၢအမၤ တၢ်အၢ ခဲလၢာ် ကလီၤပြံလီၤပြါလီၤ. 10 ဘၣ်ဆၣ်ဒီး နပာ်ထီၣ်ထီ ယနၢၤ ဒ်တၤဖးရံၣ် အနၢၤ အသိးန့ၣ်လီၤ. ယဒိး တၢ်ဖှူယၤ ဒီးသိအသီလီၤ. 11 ဒီး ယမဲာ်ထံၣ် အတၢ်အဲၣ်ဒိး လၢယဒုၣ်ယဒါ အလိၤ, ယနၢ် နၢ်ဟူတၢ် လၢအဘၣ် ပှၤအၢဖိ လၢအဂဲၤဆၢထၢၣ်ထီဒါယၤ အဂ့ၢ်လီၤ. 12 ပှၤတီပှၤလိၤ ဂ့ၤထီၣ် ဒ်သ့ၣ်စူၣ်ပလိၣ် အသိး, မဲထီၣ် ဒ်သ့ၣ်ဆှိအ့ရ့း လၢလဘၤနိၣ် အသိးန့ၣ်လီၤ. 13 သူၣ်အသး လၢယွၤအဟံၣ်ပူၤ ဒီးဂ့ၤထီၣ်ဝဲ လၢပကစၢ် အဂၢၤပူၤလီၤ. 14 တုၤ အသးပှၢ် ဒီးကသၣ်ထီၣ်ဒံး ဒီးကအိၣ် ပှဲၤဒီး အထံ ဒီးသံကစဲာ်, 15 ဒ်သိး အကဒုးနဲၣ် လၢယွၤ မ့ၢ်အတီအလိၤလီၤ. မ့ၢ်ယလၢၢ်တဖျၢၣ်, ဒီးတၢ်အၢ တအိၣ်ဘၣ် လၢအပူၤဘၣ်လီၤ. 

1 ယွၤ ကဲစီၤပၤလီၤ. ကူဝဲသိးဝဲ လၢတၢ်အကဟုကညီၢ်, ယွၤ ကူဝဲသိးဝဲ, လၢတၢ်ဂံၢ်တၢ်ဘါန့ၣ် ကံၢ်တူာ်ထီၣ် အယီၢ်ဒ့လီၤ. ဟီၣ်ခိၣ် အိၣ်ဂၢၢ်ဆိးကျၢၤ, တဟူးတဝးဘၣ်လီၤ. 2 နလီၢ်ပစိာ် အိၣ်ဂၢၢ်ဆိးကျၢၤ လၢပျၢၤလံၤလံၤ, နအိၣ်နဲ လၢကစၢၤကစၢၤ လီၤထူလီၤယိာ်လီၤ. 3 ထံကျိတဖၣ် ထုထီၣ်, ယွၤဧၢ, ထံကျိတဖၣ် ထုထီၣ် အကလုၢ်, ထံကျိတဖၣ် ထုထီၣ် အသီၣ်အသဲလီၤ. 4 ယွၤ လၢအလီၢ်ထီၣ်ထီန့ၣ် အကဟုကညီၢ် ဒိၣ်န့ၢ် ထံအါ အသီၣ်, ပီၣ်လဲၣ် အလပီဝါခိၣ် အဒိၣ် အဆူၣ်န့ၣ် တက့ၢ်လီၤ. 5 နတၢ်အုၣ်အသးတဖၣ်န့ၣ်မ့ၢ် တၢ်မ့ၢ်တၢ်တီ လီၤတံၢ်လီၤဆဲးလီၤ. တၢ်စီဆှံဂ့ၤ ဒီးနဟံၣ် လီၤစိၤလီၤထီ, ယွၤဧၢ. 

1 ယွၤ လၢအမၤဆၢ တၢ်အၢ, ကစၢ်ဧၢ, ယွၤ လၢအမၤဆၢ တၢ်အၢ, ကစၢ်ဧၢ, ကပီၤထီၣ် တက့ၢ်. 2 စိာ်ထီၣ် နသး, ပှၤလၢအစံၣ်ညီၣ် ဟီၣ်ခိၣ်ဧၢ, ဟ့ၣ်ကၣ် ပှၤပာ် အသးထီၣ်ထီန့ၣ် အတၢ် တက့ၢ်. 3 ယွၤဧၢ, ပှၤတတီတလိၤန့ၣ် ဆံးယံာ်လဲၣ်, ပှၤတတီတလိၤ ကသူၣ်ဖှံသးညီ လၢတၢ် အဖီခိၣ် ဆံးယံာ်လဲၣ်. 4 ဒုးထီၣ်ဖျဲး တၢ်ကလီကလီ လၢအထးခိၣ်, ဒီးကတိၤတၢ် ကြီကြီဒၣ်တၢ်, ပှၤမၤတၢ်အၢတဖၣ်န့ၣ် ပာ်ကဖိအသး ခဲလၢာ်လီၤ. 5 မၤအၢမၤသီ နပှၤဂီၢ်မုၢ်, ယွၤဧၢ, ဒီး မၤနးမၤဖှီၣ် နတၢ်န့ၢ်သါတၢ်လီၤ. 6 ကျီသံကွံာ် ပှၤမုၣ်ကမဲ, ဒီးပှၤတမှံၤ, ဒီးမၤသံ ပှၤဖိၣ်ဃဲလီၤ. 7 ဒီးစံးဝဲ, ယွၤ တထံၣ်ဘၣ်, ဒီးယၤကိာ် အကစၢ် တကွၢ်ဘၣ်ဝဲဘၣ်. 8 ပှၤ အိၣ်ဒီး ဆၣ်ဖိကီၢ်ဖိအသးသ့ၣ်ဧၢ, နၢ်ပၢၢ်တၢ် တက့ၢ်. ဒီးပှၤဟးဂီၤဖိသ့ၣ်ဧၢ, သုကအိၣ်ဒီး တၢ်ကူၣ်သ့ အဆၢအကတီၢ်ဖဲလဲၣ်. 9 ပှၤလၢအပာ်လီၤ ပနၢ် တဂၤန့ၣ် တနၢ်ဟူ တၢ်ဘၣ်ဧါ. ပှၤလၢအတ့လီၤ ပမဲာ် တဂၤန့ၣ် တထံၣ်တၢ်ဘၣ်ဧါ. 10 ပှၤလၢအသိၣ်ဃီၣ် ပှၤကလုာ်တဖၣ်, လၢအသိၣ်လိ ပှၤကညီ လၢတၢ်သ့ၣ်ညါ တဂၤန့ၣ် တဟ့ၣ် ပတၢ်ဒဲးဘး ဘၣ်ဧါ. 11 ယွၤ သ့ၣ်ညါ လၢပှၤကညီ အတၢ်ကူၣ်ထီၣ်ဖးလီၤန့ၣ်မ့ၢ် တၢ်ကလီကလီလီၤ. 12 ပှၤလၢနသိၣ်ဃီၣ်အီၤ, ယွၤဧၢ, ဒီးသိၣ်လိအီၤ လၢနတၢ်သိၣ်တၢ်သီ အပူၤန့ၣ် ဘၣ်ဆိၣ်ဂ့ၤဝဲ, 13 ဒ်သိး နကဒုးအိၣ်ဘှံးအီၤ လၢတၢ်အၢ အမုၢ်နံၤတဖၣ်, တုၤ တၢ်ခူၣ်လီၤ ပှၤတတီတလိၤ အတၢ်ပူၤန့ၣ်လီၤ. 14 အဂ့ၢ်ဒ်အံၤ, ယွၤ တညိကွံာ်ဘၣ် အပှၤဂီၢ်မုၢ်ဘၣ်, ဒီးတလဲၤသဒၣ်ဘၣ် အတၢ်န့ၢ်သါဘၣ်. 15 အဂ့ၢ်ဒ်အံၤ, တၢ်စံၣ်ညီၣ် ကဟဲက့ၤဆူ တၢ်တီတၢ်လိၤ, ဒီး ကယဲၢ် ပှၤလၢအသးစၢၢ်ဆၢတဖၣ် ကပိာ်ဝဲအခံ လီၤ. 16 မ့ၢ်မတၤ ကဂဲၤဆၢထၢၣ် လၢယဂီၢ် ထီဒါ ပှၤမၤတၢ်အၢဖိတဖၣ်န့ၣ်လဲၣ်. မ့ၢ်မတၤ ကပာ်ဆၢထၢၣ်အသး လၢယဂီၢ် ထီဒါ ပှၤမၤတၢ်အၢတၢ်သီတဖၣ်လဲၣ်. 17 မ့တမ့ၢ်ဘၣ် ယွၤ မၤစၢၤယၤ ဘၣ်ဒီး, ယသး ကအိၣ်တ့ၢ် ချ့သဒံး လၢတၢ်အိၣ်ဘှီၣ်ကလာ် အပူၤလီၤ. 18 ဖဲယ စံး, ယခီၣ် လီၤတလံာ် မးလဲၣ်န့ၣ်, ယွၤဧၢ, နဘျုးနဖှိၣ် မၤဂၢၢ်မၤကျၢၤယၤလီၤ. 19 လၢယဆိကမိၣ်တၢ် အါမံၤ အကျါန့ၣ် နမၤမုာ်ထီၣ်က့ၤတၢ်တဖၣ် ဒုးသူၣ်ဖှံသးညီ ယသးလီၤ. 20 တၢ်အၢ အလီၢ်ပစိာ် လၢအမၤ တၢ်အၢ ဒ်အတၢ်သိၣ်တၢ်သီ အိၣ်ဝဲ အသိးန့ၣ်, ကရ့လိာ်အသး ဒီးနၤ စ့ၢ်ကီး ဧါ. 21 အိၣ်ဖှိၣ်ရိဖှိၣ် ထီဒါ ပှၤတီအသး, ဒီးစံၣ်ညီၣ်ဃၣ် တၢ်သွံၣ် လၢအတၢ်ဒဲးဘး တအိၣ်ဘၣ်. 22 ဘၣ်ဆၣ်ဒီး ယလ့တဖျၢၣ်န့ၣ်မ့ၢ် ယွၤလီၤ. ဒီးတၢ်ပူၤဖျဲး အလၢၢ်တဖျၢၣ်န့ၣ်မ့ၢ် ယကစၢ်လီၤ. 23 ဒီးယွၤ ဒုးဘၣ်အီၤ လၢအတၢ်အၢဒၣ်ဝဲ, ဒီးဒီၣ်တဲာ်ကွံာ်အီၤ လၢအတၢ်အၢဒၣ်ဝဲ အဃိလီၤ. ယွၤ ပကစၢ် ကဒီၣ်တဲာ်ကွံာ်အီၤလီၤ. 

1 ဟဲ, သးဝံၣ်သကိး ယွၤ တက့ၢ်. သးခု ဒီးကိးထီၣ်သကိး ပတၢ်အုၣ်က့ၤခီၣ်က့ၤ အလၢၢ် တက့ၢ်. 2 လဲၤသကိး ဆူ အမဲာ်ညါ အိၣ်ဒီး တၢ်စံးထီၣ်ပတြၢၤ, ဒီးကိးထီၣ်သကိး အိၣ်ဒီး တၢ်သးဝံၣ် တက့ၢ်. 3 အဂ့ၢ်ဒ်အံၤ, ယွၤမ့ၢ် ကစၢ်ဖးဒိၣ်, ဒီးစီၤပၤဖးဒိၣ် တဂၤ လၢကစၢ် ခဲလၢာ် အဖီခိၣ်လီၤ. 4 ဟီၣ်ခိၣ် အတၢ်ယိာ်ပူၤ အိၣ်လၢအစုပူၤ, ဒီး ကစၢၢ်ကလိ အလီၢ်ထီၣ်ထီတဖၣ်န့ၣ်မ့ၢ် အတၢ်လီၤ. 5 ပီၣ်လဲၣ်န့ၣ်မ့ၢ် အတၢ်, ဒီးတ့လီၤဝဲ, ဒီးခိန့ၣ် မၤဝဲ လၢအစုလီၤ. 6 ဟဲ, ဘူၣ်ထီၣ်ဘါထီၣ်သကိး, ဒီးတီၤလီၤသကိး တက့ၢ်. ချံးလီၤသကိး ပခီၣ် လၢယွၤ လၢအတ့လီၤ ပှၤ အမဲာ်ညါ တက့ၢ်. 7 အဂ့ၢ်ဒ်အံၤ, အဝဲဒၣ် မ့ၢ်ပကစၢ်, ဒီးပဝဲဒၣ် ပမ့ၢ် အတၢ်အီၣ်ဆၣ်အလီၢ် အပှၤဂီၢ်မုၢ်, အစုအသိ တဖုလီၤ. လၢမုၢ်မဆါ တနံၤအံၤ သုမ့ၢ်ဒိကနၣ် အကလုၢ်, 8 မၤကိၤထီၣ်သုသး ဒ် လၢတၢ်ပူထီၣ် အပူၤ အသိး, ဒ် လၢတၢ်လ့ပစီ အမုၢ်နံၤ လၢပှၢ်မုၢ်ကနၢ အသိးန့ၣ် တဂ့ၤ. 9 ဖဲန့ၣ် သုပၢ် လ့ပစီယၤ, မၤကွၢ်ယၤ, ဒီးထံၣ်ဘၣ် စ့ၢ်ကီး ယမၤတၢ်လီၤ. 10 ယသူၣ်ကိၢ် ယသးဂီၤ အနံၣ် လွံၢ်ဆံ လၢပှၤတစိၤန့ၣ် အဃိလီၤ. ဒီးယစံး, အဝဲသ့ၣ် မ့ၢ် ပှၤဂီၢ်မုၢ် လၢအဟးဖျိးတၢ် လၢအသး, ဒီးတသ့ၣ်ညါဘၣ် ယကျဲဘၣ်. 11 ယဆိၣ်တၢ် လၢယသးထီၣ် အပူၤ လၢပှၤတဖၣ်န့ၣ် တလဲၤနုာ်ဘၣ်ဆူ ယတၢ်အိၣ်ဘှံး အပူၤဘၣ်. 

1 သးဝံၣ်ထီၣ် ယွၤ လၢတၢ်သးဝံၣ်အသီ, သးဝံၣ်ထီၣ် ယွၤ, ဟီၣ်ခိၣ်ဖိ ခဲလၢာ်သ့ၣ်ဧၢ, 2 သးဝံၣ်ထီၣ် ယွၤ, စံးထီၣ်ပတြၢၤ အမံၤ, စံၣ်တဲၤတဲလီၤ အတၢ်အုၣ်က့ၤခီၣ်က့ၤ လၢတနံၤဘၣ်တနံၤ တက့ၢ်. 3 စံးဘၣ်တဲဘၣ် ပှၤကလုာ်တဖၣ် လၢအလၤအကပီၤ အတၢ်လီၤလး လၢပှၤဂီၢ်မုၢ် ခဲလၢာ် အကျါ တက့ၢ်. 4 အဂ့ၢ်ဒ်အံၤ, ယွၤမ့ၢ် တၢ်အဒိၣ်, ဒီးတၢ်စံးထီၣ်ပတြၢၤ အလီၢ်ဖးဒိၣ်လီၤ. အဝဲဒၣ် မ့ၢ်တၢ်ပျံၤအလီၢ် ဒိၣ်န့ၢ် ကစၢ် ခဲလၢာ် တက့ၢ်လီၤ. 5 အဂ့ၢ်ဒ်အံၤ, ကယဲၢ် ပှၤအကလုာ်တဖၣ် အကစၢ် ခဲလၢာ်မ့ၢ် တၢ်ကလီကလီလီၤ. မ့မ့ၢ်ယွၤ တ့လီၤ မူခိၣ်လီၤ. 6 တၢ်လၤကပီၤ ဒီးတၢ်ကဟုကညီၢ် အိၣ်ဝဲ လၢအမဲာ်ညါ, ဒီးတၢ်အစိအကမီၤ, ဒီးတၢ်အဃံအလၤ အိၣ်ဝဲ လၢအလီၢ်စီဆှံ အပူၤလီၤ. 7 ဟ့ၣ်တၢ် လၢယွၤ, ပှၤဂီၢ်မုၢ် အဒူၣ်သ့ၣ်ဧၢ, ဟ့ၣ် တၢ်လၤကပီၤ, ဒီးတၢ်အစိအကမီၤ လၢယွၤ တက့ၢ်. 8 ဟ့ၣ် အမံၤ အလၤကပီၤ လၢယွၤ, စိာ် တၢ်မၤဘူၣ်, ဒီးဟဲနုာ်ဆူ အဂၢၤပူၤ တက့ၢ်. 9 ဘူၣ်ထီၣ်ဘါထီၣ် ယွၤ လၢတၢ်စီဆှံ အဃံအလၤ တက့ၢ်. ကနိးကစုာ် လၢအမဲာ်ညါ, ပှၤဟီၣ်ခိၣ်ဖိ ခဲလၢာ်သ့ၣ်ဧၢ. 10 စံး လၢပှၤကလုာ်တဖၣ် အကျါ, ယွၤ ကဲစီၤပၤ, မ့ၢ်မး ဟီၣ်ခိၣ် အိၣ်ဂၢၢ်ဆိးကျၢၤ, တဟူးဝးဘၣ်လီၤ. ကစံၣ်ညီၣ်တီ ပှၤဂီၢ်မုၢ်လီၤ. 11 မ်မူခိၣ် သူၣ်ခုသးခု, ဒီးဟီၣ်ခိၣ် သူၣ်ဖှံသးညီ တက့ၢ်. မ်ပီၣ်လဲၣ် ဒီးတၢ်မၤပှဲၤအီၤန့ၣ် သီၣ်ထီၣ် တက့ၢ်. 12 မ် စံာ်ဧိၤပှဲၤဧိၤ, ဒီး ကယဲၢ် တၢ်အိၣ်လၢအပူၤ သူၣ်ဖှံသးညီ တက့ၢ်. တုၤနုၤတစု ကယဲၢ်သ့ၣ် လၢပှၢ်လၢ်ကျါ ကသူၣ်ခုသးခု, 13 လၢယွၤ အမဲာ်ညါ ခဲလၢာ်လီၤ. အဂ့ၢ်ဒ်အံၤ, ဟဲဝဲ ဒ်သိး အကစံၣ်ညီၣ် ဟီၣ်ခိၣ်လီၤ. ကစံၣ်ညီၣ် ဟီၣ်ခိၣ် လၢတၢ်တီတၢ်လိၤ ဒီးပှၤဂီၢ်မုၢ် လၢတၢ်မ့ၢ်တၢ်တီလီၤ. 

1 ယွၤ ကဲစီၤပၤ, မ်ဟီၣ်ခိၣ် သူၣ်ဖှံသးညီ တက့ၢ်. မ်ကီးဂီၢ်မုၢ်တဖၣ်န့ၣ် သူၣ်ခုသးခု တက့ၢ်. 2 တၢ်အၢၣ် ဒီးတၢ်ခံး အိၣ်ဝးတရံးအီၤ, တၢ်တီတၢ်လိၤ, ဒီးတၢ်စံၣ်ညီၣ် မ့ၢ်အလီၢ်ပစိာ် အခီၣ်ထံးလီၤ. 3 မ့ၣ်အူ လဲၤ လၢအမဲာ်ညါ, ဒီးအီၣ်ကွံာ် အဒုၣ်အဒါ အိၣ်ဝးတရံးဝဲလီၤ. 4 အလီဝၢ်ဒံးန့ၣ် မၤကပီၤထီၣ် လၢာ်ခိၣ်, ဟီၣ်ခိၣ် ထံၣ်ဘၣ် ဒီးဆှဲးဆှိးဝဲလီၤ. 5 ကစၢၢ်ကလိ ပှံၢ်ဝဲ ဒ်ဃိးအသိး လၢယွၤ အမဲာ်ညါ, လၢဟီၣ်ခိၣ် ဒီဘ့ၣ်ညါ အကစၢ် အမဲာ်ညါလီၤ. 6 မူခိၣ် ဒုးနဲၣ်ဝဲ အတၢ်တီတၢ်လိၤ, ဒီးပှၤဂီၢ်မုၢ်တဖၣ် ခဲလၢာ် ထံၣ်ဘၣ် အလၤအကပီၤလီၤ. 7 ကယဲၢ် ပှၤလၢအမၤ တၢ်ဂီၤတၢ်ဖီၣ် အတၢ်မၤ, ပှၤလၢအပာ်ကဖိအသး လၢတၢ်တမ့ၢ်ဘၣ် တၢ်အဃိတဖၣ်န့ၣ် ကမဲာ်ဆှးလီၤ. ကစၢ် ခဲလၢာ်သ့ၣ်ဧၢ, ဘူၣ်ထီၣ်ဘါထီၣ် ယွၤ တက့ၢ်. 8 စံယိၣ် နၢ်ဟူဝဲ, ဒီးသူၣ်ခုသးခု, ဒီးယူဒၤ အဖိမုၣ်တဖၣ် သူၣ်ဖှံသးညီ လၢနစံၣ်ညီၣ်တၢ်တဖၣ် အဃိ, ယွၤဧၢ, 9 အဂ့ၢ်ဒ်အံၤ, ယွၤဧၢ, နဲဒၣ်နမ့ၢ် တၢ်ထီကတၢၢ် လၢဟီၣ်ခိၣ် ဒီဘ့ၣ်ညါ အဖီခိၣ်, နအိၣ်ထီၣ်ထီ လၢကစၢ် ခဲလၢာ် အဖီခိၣ် ဒိၣ်ဒိၣ်ကလဲာ်လီၤ. 10 ပှၤလၢအအဲၣ်ယွၤသ့ၣ်ဧၢ, သးဟ့ တၢ်အၢ တက့ၢ်. ပၢၤဝဲ အပှၤစီဆှံအသးန့ၣ်, မၤပူၤမၤဖျဲးကွံာ်အီၤ လၢပှၤတတီတလိၤ အစုပူၤန့ၣ်လီၤ. 11 တၢ်ကပီၤဖှံအသး လၢပှၤတီပှၤလိၤ အဂီၢ်, ဒီးတၢ်သူၣ်ခုသးခု လၢပှၤအသးလိၤတဖၣ် အဂီၢ်န့ၣ်လံ. 12 ပှၤတီပှၤလိၤသ့ၣ်ဧၢ, သူၣ်ခုသးခု လၢယွၤ အပူၤ တက့ၢ်. လၢသုသ့ၣ်နီၣ်ထီၣ်က့ၤ အတၢ်စီဆှံန့ၣ် စံးထီၣ်ပတြၢၤတၢ် တက့ၢ်. 

1 သးဝံၣ်ထီၣ် ယွၤ လၢတၢ်သးဝံၣ်အသီ တက့ၢ်. အဂ့ၢ်ဒ်အံၤ, မၤ တၢ်လီၤလးတဖၣ်လီၤ. အစုထွဲ, ဒီးအစုဒုၣ် စီဆှံန့ၣ် အုၣ်က့ၤခီၣ်က့ၤတၢ် လၢအဂီၢ်လီၤ. 2 ယွၤ ပာ်ဖျါထီၣ် အတၢ်အုၣ်က့ၤခီၣ်က့ၤ, ဒုးနဲၣ် အတၢ်တီတၢ်လိၤ လၢပှၤကလုာ်တဖၣ် အမဲာ်ညါလီၤ. 3 သ့ၣ်နီၣ်ထီၣ်က့ၤ အဘျုးအဖှိၣ်, ဒီးအတၢ်မ့ၢ်တၢ်တီ လၢအံၣ်စရ့လး အပှၤဟံၣ်ဖိ အဂီၢ်လီၤ. ဟီၣ်ခိၣ် အကတၢၢ် ခဲလၢာ်န့ၣ် ထံၣ်ဘၣ်လံ ပကစၢ် အတၢ်အုၣ်က့ၤခီၣ်က့ၤတၢ်လံ. 4 ကိးထီၣ် ယွၤ လၢတၢ်သးခု, ပှၤဟီၣ်ခိၣ်ဖိ ခဲလၢာ်သ့ၣ်ဧၢ, ကိးပသူထီၣ်, ဒီးသူၣ်ဖှံသးညီ, ဒီးသးဝံၣ်ထီၣ် တက့ၢ်. 5 သးဝံၣ်ထီၣ် ယွၤ ဒီးတနၢ်, ဒီးတနၢ် ဒီးတၢ်သးဝံၣ် အကလုၢ် တက့ၢ်. 6 လၢတနွဲတဖၣ် ဒီးကွဲၤအသီၣ်န့ၣ် မၤ တၢ်သးခုအသီၣ်ဖးဒိၣ် လၢစီၤပၤ, ယွၤအမဲာ်ညါ တက့ၢ်. 7 မ်ပီၣ်လဲၣ် သီၣ်ထီၣ်, ဒီးတၢ် လၢအမၤပှဲၤအီၤ, ဟီၣ်ခိၣ် ဒီးပှၤ လၢအအိၣ်ဝဲဆိးဝဲ လၢအချၢ တက့ၢ်. 8 မ်ထံကျိတဖၣ် ဒဲ အစု တက့ၢ်. မ်ကစၢၢ်ကလိ သူၣ်ဖှံသးညီ တပူၤဃီ လၢယွၤ အမဲာ်ညါ တက့ၢ်. အဂ့ၢ်ဒ်အံၤ, ဟဲစံၣ်ညီၣ် ဟီၣ်ခိၣ်လီၤ. 9 ကစံၣ်ညီၣ် ဟီၣ်ခိၣ် လၢတၢ်တီတၢ်လိၤ, ဒီးပှၤဂီၢ်မုၢ် လၢတၢ်မ့ၢ်တၢ်တီလီၤ. 

1 ယွၤ ကဲစီၤပၤ, မ်ပှၤကလုာ်တဖၣ် ကနိးကစုာ် တက့ၢ်. ဆ့ၣ်နီၤဝဲ လၢခ့ရူာ်တဖၣ် အဖီခိၣ်, မ်ဟီၣ်ခိၣ် ဟူးဝး တက့ၢ်. 2 ယွၤ ဒိၣ်ဝဲ လၢစံယိၣ် အပူၤ, ဒီးထီၣ်ထီဝဲ လၢပှၤကလုာ် ခဲလၢာ် အဖီခိၣ်လီၤ. 3 နမံၤ လၢအမ့ၢ် တၢ်အဒိၣ် ဒီးတၢ်ပျံၤအလီၢ်န့ၣ် မ်ပှၤစံးထီၣ်ပတြၢၤ တက့ၢ်. အဝဲဒၣ် စီဆှံဝဲလီၤ. 4 ဒီးစီၤပၤ အတၢ်ဂံၢ်ဆူၣ်ဘါဆူၣ်န့ၣ် အဲၣ် တၢ်စံၣ်ညီၣ်တီလီၤ. နဒုးအိၣ်ဂၢၢ်ဆိးကျၢၤတၢ်လီၤ. နမၤ တၢ်စံၣ်ညီၣ်တီ, ဒီးတၢ်တီတၢ်လိၤ လၢယၤကိာ် အပူၤလီၤ. 5 ပာ်ထီၣ်ထီ ယွၤ ပကစၢ်, ဒီးဘူၣ်ထီၣ်ဘါထီၣ် ဖဲအခီၣ် ယီၢ်လီၢ်န့ၣ် တက့ၢ်. အဝဲဒၣ်န့ၣ် စီဆှံဝဲလီၤ. 6 ဒီးစီၤမိၤၡ့ ဒီး စီၤအၤဟရိၣ် လၢအပှၤလုၢ်တၢ်အဒိၣ် အကျါ, ဒီးစီၤၡမူၤအ့လး လၢပှၤ လၢအကိးထီၣ်အမံၤ အကျါလီၤ. အဝဲသ့ၣ် ကိးထီၣ် ယွၤ, ဒီးအဝဲဒၣ် စံးဆၢအီၤ လီၤ. 7 ကတိၤတၢ် ဒီးအီၤ လၢတၢ်အၢၣ်ထူၣ် အပူၤန့ၣ်လီၤ. အဝဲသ့ၣ် တိၢ်န့ၢ် အတၢ်အုၣ်အသး, ဒီးတၢ်မၤလိာ် လၢအဟ့ၣ်လီၤအီၤလီၤ. 8 ယွၤ, ပကစၢ်ဧၢ, နစံးဆၢအီၤလီၤ. နမ့ၢ် ကစၢ် တဂၤ လၢအပျၢ် အတၢ်, ဒီးန မၤဆၢတၢ် လၢအမၤတၢ် အဃိလီၤ. 9 ပာ်ထီၣ်ထီ ယွၤ ပကစၢ်, ဒီးဘူၣ်တၢ်ဘါတၢ် လၢအကစၢၢ်စီဆှံ အလိၤန့ၣ် တက့ၢ်. အဂ့ၢ်ဒ်အံၤ, ယွၤ ပကစၢ်န့ၣ် စီဆှံဝဲလီၤ. 

1 ကယဲၢ် ဟီၣ်ခိၣ်ဖိ ခဲလၢာ်သ့ၣ်ဧၢ, ကိးထီၣ် ယွၤ လၢတၢ်သူၣ်ဖှံသးညီ အပူၤန့ၣ် တက့ၢ်. 2 မၤ ယွၤအတၢ် ဒီးတၢ်သးခု, ဟဲဆူ အအိၣ် ဒီး တၢ်သးဝံၣ် တက့ၢ်. 3 သ့ၣ်ညါ လၢယွၤမ့ၢ် ပကစၢ် တက့ၢ်. အဝဲဒၣ်န့ၣ် တ့ပှၤ, တမ့ၢ်ဘၣ် ပကစၢ်ဒၣ်ပဝဲဘၣ်. ပမ့ၢ်အပှၤဂီၢ်မုၢ်, ဒီးအတၢ်အီၣ်ဆၣ်အလီၢ် အသိတဖုလီၤ. 4 ဟဲနုာ် လၢအပဲတရီ ဒီးတၢ်သးဝံၣ်, အဂၢၤတဖၣ် ဒီးတၢ်စံးထီၣ်ပတြၢၤ တက့ၢ်. သးဝံၣ်ထီၣ်အီၤ, ဒီးစံးထီၣ်ပတြၢၤ အမံၤ တက့ၢ်. 5 အဂ့ၢ်ဒ်အံၤ, ယွၤန့ၣ် ဂ့ၤဝဲ, ဒီး အဘျုးအဖှိၣ် အိၣ်ဝဲ လီၤထူလီၤယိာ်, ဒီးအတၢ်မ့ၢ်တၢ်တီ အိၣ်ဝဲ အစိၤစိၤအဃၣ်ဃၣ်လီၤ. 

1 ယကအုၣ်တၢ် လၢတၢ်ဘျုးတၢ်ဖှိၣ်, ဒီးတၢ်စံၣ်ညီၣ် အဂ့ၢ်အကျိၤလီၤ. ယွၤဧၢ, ယကသးဝံၣ်ထီၣ်နၤလီၤ. 2 ယကပလီၢ် ယသး လၢကျဲ အလၢအပှဲၤ တဘိ အပူၤန့ၣ်လီၤ. နကဟဲဆူ ယအိၣ် အကတီၢ် ဖဲလဲၣ်. ယကလဲၤတၢ် လၢယဟံၣ်ပူၤ လၢယသးဒီဖျၢၣ်လီၤ. 3 တၢ်မၤအၢန့ၣ် ယတပာ်ဘၣ် လၢယမဲာ်ညါ နီတပူၤဘၣ်, တၢ်မၤကမၣ်န့ၣ် ယသးဟ့လီၤ, တစဲဘူးဘၣ် ဒီးယၤဘၣ်. 4. တၢ်သးက့ၣ်န့ၣ် ကဟးဖး ဒီးယၤလီၤ. တၢ်အၢန့ၣ် ယတသ့ၣ်ညါဘၣ်. 5 ပှၤလၢအခဲၣ် ပှၤအိၣ်လၢအဃၢၤန့ၣ် ယကဟီထီၣ်ကွံာ်အီၤလီၤ. ပှၤလၢအပာ်အမဲာ်ထီၣ်ထီ, ဒီးပာ်ကဖိ အသးန့ၣ် ယတူၢ်တကဲဘၣ်. 6 ယမဲာ် ကအိၣ်လၢပှၤအကလုၢ်တီတဖၣ် အလိၤ လၢထံဧိၤကီၢ်ဧိၤ အပူၤ ဒ်သိး အကအိၣ်ဒီးယၤလီၤ. ပှၤလၢအလဲၤ လၢကျဲ အလၢအပှဲၤန့ၣ် ကမၤ ယတၢ်လီၤ. 7 ပှၤလၢအလီတၢ်န့ၣ် တအိၣ်တဆိးဘၣ် လၢယဟံၣ်ပူၤဘၣ်. ပှၤလၢအကတိၤ တၢ်ကဘျံးကဘျၣ် တအိၣ်တတဆိးဘၣ် လၢယမဲာ်ညါဘၣ်. 8 ယကမၤဟးဂီၤ ကယဲၢ် ပှၤတတီတလိၤ လၢကီၢ်ပူၤ လၢအဆိအချ့ ဒ်သိး ယ ကဒီၣ်တဲာ်ကွံာ် ကယဲၢ် ပှၤမၤအၢတၢ် လၢယွၤ အဝ့ၢ် ခဲလၢာ်လီၤ. 

1 ယွၤဧၢ, ဒိကနၣ် ယဘါထုကဖၣ်တၢ်, ဒီးမ်ယတၢ်ဃ့ကညး ဟဲထီၣ်ဆူ နအိၣ် တက့ၢ်. 2 မုၢ်နံၤမုၢ်နၤ လၢယ ဘၣ် တၢ်ကိၢ်တၢ်ဂီၤန့ၣ် သုတမၤဘၢ နမဲာ် လၢယၤ တဂ့ၤ, ဒီးနနၢ် လၢယၤ တက့ၢ်. မုၢ်တနံၤ လၢယကိးထီၣ်တၢ် ဒီး, စံးဆၢယၤ ချ့ချ့ တက့ၢ်. 3 အဂ့ၢ်ဒ်အံၤ, ယမုၢ်နံၤ ဒံကွံာ်ဝဲ ဒ်မ့ၣ်အူခုၣ် အသိး, ဒီး မ့ၣ်အူ အီၣ်ကွံာ် ယဃံယကွဲ ဒ်သ့ၣ်မုၣ် အသိးန့ၣ်လီၤ. 4 ယသး ဘၣ် တၢ်ကျီကွံာ်, ဒီးဃ့ထီၣ်ကွံာ် ဒ်နီၣ်ဧိၤမံၤဧိၤ အသိး တုၤယသးပ့ၤနီၣ် အီၣ် ယကိၣ်လီၤ. 5 မ့ၢ်ယကအုကစွါတၢ် အသီၣ် ဒီး, ယဃံစဲဘူး ဒီးယညၣ်လီၤ. 6 ယ မၤသး ဒ်ထိၣ်ဝိၣ်ဘိၤ လၢပှၢ်လၢ်ကျါ အသိး, ယမ့ၢ် ဒ်တၢ်လီၤပှီၢ် အဒိကအိ အသိးန့ၣ်လီၤ. 7 ယဆိးသီ ဒီးယမၤသး ဒ်ထိၣ်ဖှံး အိၣ်တဘ့ၣ် ဃီ လၢဟံၣ်ခိၣ် အဖီခိၣ် အသိးန့ၣ်လီၤ. 8 ယဒုၣ်ယဒါ ဒုၣ်ဒွဲၣ်ယၤ သ့တနံၤကျၢၤ, ဒီးပှၤ လၢအသးထီၣ်ယၤ ဆိၣ်လီၤအသး ထီဒါယၤလီၤ. 9 အဂ့ၢ်ဒ်အံၤ, ယအီၣ် ဖၣ်ဆါ ဒ်ကိၣ် အသိးန့ၣ်, ဒီးယ မၤဃါဃုာ် ယတၢ်အီ ဒီးမဲာ်ထံလီၤ. 10 မ့ၢ် လၢနသူၣ်ထီၣ် သးထီၣ် ဒီးနသူၣ်ကဲၤထီၣ် နသးကဲၤထီၣ် အဃိလီၤ. အဂ့ၢ်ဒ်အံၤ, နဟံးထီၣ်ယၤ, ဒီးညိကွံာ်ယၤလီၤ. 11 ယမုၢ်နံၤမုၢ်နၤ မၤသး ဒ်တၢ်ကဒု လၢအမၤထီၣ်ထီအသး အသိးန့ၣ်, ဒီးယဲဒၣ်အံၤ ယဃ့ထီၣ်ကွံာ် ဒ်နီၣ်ဧိၤမံၤဧိၤ အသိးန့ၣ်လီၤ. 12 မ့မ့ၢ်နၤ, ယွၤဧၢ, နအိၣ်နဆိး လီၤစိၤလီၤထီ, ဒီးတၢ်သ့ၣ်နီၣ်ထီၣ်က့ၤ နၤန့ၣ် အိၣ် အစိၤစိၤအဃၣ်ဃၣ်လီၤ. 13 နကဂဲၤဆၢထၢၣ်, နကသူၣ်ကညီၤသးကညီၤ စံယိၣ် လီၤ. အဂ့ၢ်ဒ်အံၤ, အဆၢအကတီၢ် လၢနသ့ၣ်ပာ်, လၢနကသူၣ်ကညီၤ သးကညီၤအီၤန့ၣ် ဘၣ်လံ. 14 အဂ့ၢ်ဒ်အံၤ, နခ့နပှၤ ဘၣ်အသး လၢအလၢၢ်, ဒီးသးကညီၤ အဟီၣ်ခိၣ် အကမူၣ်လီၤ. 15 ဒီးပှၤကလုာ်တဖၣ်န့ၣ် ကပျံၤ ယွၤအမံၤ, ဒီး ကယဲၢ် ဟီၣ်ခိၣ် အစီၤပၤန့ၣ် နလၤကပီၤလီၤ. 16 အဂ့ၢ်ဒ်အံၤ, ယွၤ မၤထီၣ်က့ၤ စံယိၣ်, ဒီးအိၣ်ဖျါထီၣ် လၢအလၤအကပီၤ လီၤ. 17 ဃၣ်အသးဆူ ပှၤဖှီၣ်ဖိယာ်ဖိ အတၢ်ထုကဖၣ် အအိၣ်, ဒီးတမၤတရီတပါ အတၢ်ထုကဖၣ်ဘၣ်. 18 တၢ်အံၤ ကဘၣ်ကွဲးအသး လၢပှၤဆူညါ တစိၤ အဂီၢ်, ဒီးပှၤ လၢအကဘၣ်တ့အသး တကလုာ် ကစံးထီၣ်ပတြၢၤ ယွၤလီၤ. 19 အဂ့ၢ်ဒ်အံၤ, ကွၢ်လီၤတၢ် လၢအလီၢ်စီဆှံထီၣ်ထီ, လၢမူခိၣ် ယွၤ ကွၢ်လီၤဝဲဆူ ဟီၣ်ခိၣ်, 20 ဒ်သိး အကနၢ်ဟူ ပှၤဘၣ်စၢဃာ်အသး အတၢ်ကအုကစွါ, ဒ်သိး အကမၤစၢၤ ပှၤဘၣ်သံဖိ, 21 ဒ်သိး ပှၤကစံၣ်တဲၤတဲလီၤ ယွၤအမံၤ လၢစံယိၣ် အပူၤ, ဒီးအတၢ်စံးထီၣ်ပတြၢၤ လၢယရူၤၡလ့ၣ် အပူၤ. 22 ဖဲပှၤကလုာ်တဖၣ် အိၣ်ဖှိၣ် တပူၤဃီ ဒီးပှၤဘီမုၢ်ဖိ ဒ်သိး အကမၤ ယွၤအတၢ်လီၤ. 23 မၤစၢ်လီၤဝဲ ယဂံၢ်ယဘါ လၢကျဲ, ဒီးမၤစှၤလီၤ ယမုၢ်နံၤမုၢ်နၤတဖၣ်လီၤ. 24 ယစံး, ယကစၢ်ဧၢ, ဟံးထီၣ်ကွံာ်ယၤ လၢဖးဖီ ယမုၢ်နံၤ အပူၤ တဂ့ၤ. နနံၣ်နလါ အိၣ်ဝဲ အစိၤစိၤအဃၣ်ဃၣ် လီၤ. 25 လၢပျၢၤန့ၣ် နပာ်လီၤ ဟီၣ်ခိၣ် အခီၣ်ထံး, ဒီးမူခိၣ်န့ၣ်မ့ၢ် နစု အတၢ်မၤလီၤ. 26 တၢ်တဖၣ်န့ၣ် ကတုၤ လၢတၢ်ဟးဂီၤ, မ့မ့ၢ်နဲဒၣ်အံၤ န ကအိၣ်နကဆိးလီၤ. အဝဲသ့ၣ် ကလီၢ်လံၤ ခဲလၢာ် ဒ်ယၣ် တဘ့ၣ် အသိးန့ၣ်, ဒ်ဆ့တဘ့ၣ် အသိး နကလဲက့ၤအီၤ, ဒီးကအိၣ်လဲက့ၤအသးလီၤ. 27 မ့မ့ၢ်နဲဒၣ်အံၤ နမ့ၢ်တၢ် ဒ်လီၢ်လီၢ်, ဒီးနနံၣ်နလါ အကတၢၢ် တအိၣ်ဘၣ်လီၤ. 28 နခ့နပှၤ အဖိအလံၤ ကအိၣ်ကဆိး, ဒီး အချံအသၣ် ကအိၣ်ဂၢၢ်ဆိးကျၢၤ လၢနမဲာ်ညါလီၤ. 

1 ယသးဧၢ, စံးထီၣ်ပတြၢၤ ယွၤ တက့ၢ်, ဒီး ကယဲၢ် တၢ် အိၣ်လၢယပူၤဧၢ, စံးထီၣ်ပတြၢၤ အမံၤစီဆှံန့ၣ် တက့ၢ်. 2 ယသးဧၢ, စံးထီၣ်ပတြၢၤ ယွၤ တက့ၢ်, ဒီးအတၢ်မၤဂ့ၤတဖၣ်န့ၣ် မ်နသု တသးပ့ၤနီၣ် နီတမံၤ တဂ့ၤ. 3 မ့ၢ် ပှၤလၢအပျၢ် နတၢ်သရူး နတၢ်ကမၣ် ခဲလၢာ်, ဒီးမၤဘျါက့ၤ နတၢ်ဆူးတၢ်ဆါ ကိးအမံၤဒဲး, 4 ဒီးပှ့ၤက့ၤ နသးသမူ လၢတၢ်ဟးဂီၤ, ဒီးဒုးကုာ်ထီၣ်နၤ လၢတၢ်ဘျုးတၢ်ဖှိၣ်, ဒီးတၢ်သူၣ်အိၣ်သးအိၣ် အခိၣ်သလုး, ဒီးဒုးမံသူၣ်မံသး နထးခိၣ် လၢတၢ်ဂ့ၤ, 5 နဖိၣ်သၣ်ခွါ ထီၣ်က့ၤကဒီး ဒ်လံာ်ဧိၤတြၤဧိၤ အသိးန့ၣ်လီၤ. 6 ယွၤ မၤ တၢ်တီတၢ်လိၤ, ဒီးတၢ်စံၣ်ညီၣ် လၢကယဲၢ် ပှၤ လၢတၢ်မၤအၢမၤနးအီၤ အဂီၢ်လီၤ. 7 ဒီးဘိးဘၣ်သ့ၣ်ညါ စီၤမိၤၡ့ လၢအကျဲဧိၤကပူၤဧိၤ, ဒီးပှၤအံၣ်စရ့လးဖိ လၢအဖံးတၢ် အမၤတၢ်တဖၣ်လီၤ. 8 ယွၤ သူၣ်အိၣ်သးအိၣ်တၢ်, ဒီးသူၣ်ကညီၤသးကညီၤ တၢ်လီၤ. သးဒိၣ်ထီၣ်ကီ, ဒီးအဘျုးအဖှိၣ် အိၣ်အါမး လီၤ. 9 တသိၣ်ဃီၣ်တၢ် တထံၣ်ဃီဘၣ်. တပာ်တၢ် လီၤထူလီၤယိာ်ဘၣ်. 10 တမၤဘၣ် ပှၤ ဒ်ပတၢ်ဒဲးဘး အသိးဘၣ်. တဟ့ၣ်ကၣ် ပှၤ ဒ်ပတၢ်သရူးကမၣ် အသိးဘၣ်. 11 အဂ့ၢ်ဒ်အံၤ, တုၤသိး မူခိၣ် ကစီၤထီၣ်ဝဲ လၢဟီၣ်ခိၣ် အဖီခိၣ် အသိးန့ၣ် အဘျုးအဖှိၣ် ဒိၣ်ဝဲ လၢပှၤ လၢအပျံၤအီၤ အဂီၢ် ဒ်န့ၣ်အသိးလီၤ. 12 ဒ်မုၢ်ထီၣ်တခီ ယံၤဝဲ ဒီးမုၢ်နုာ်တခီ အသိးန့ၣ် နဒုးယံၤထီၣ် ပတၢ်သရူးကမၣ် ဒီးပှၤလီၤ. 13 ဒ်ပၢ် သးအိၣ် အဖိအလံၤ အသိးန့ၣ် ယွၤ သးအိၣ်ပှၤ လၢအပျံၤအီၤလီၤ. 14 အဂ့ၢ်ဒ်အံၤ, သ့ၣ်ညါ ပနီၢ်ခိလီၤ. သ့ၣ်နီၣ်ထီၣ်က့ၤဝဲ လၢပမ့ၢ် ဟီၣ်ခိၣ် အကမူၣ်လီၤ. 15 တၢ် လၢပှၤကညီအံၤ, အမုၢ်နံၤ မၤအသး ဒ်နီၣ်ဧိၤမံၤဧိၤ အသိးလီၤ. ဒ်သံၣ်ဧိၤဖီဧိၤ လၢပျီပူၤ အသိးန့ၣ် ဟဲထီၣ်ဝဲ ဒ်န့ၣ်အသိးလီၤ. 16 အဂ့ၢ်ဒ်အံၤ, ကလံၤအူ ပူၤကွံာ် အလိၤ, ဒီးအလီၢ် တသ့ၣ်ညါလၢၤဘၣ်အီၤဘၣ်. 17 မ့မ့ၢ် ယွၤအဘျုးအဖှိၣ် ဘၣ် ပှၤလၢအပျံၤအီၤတဖၣ်န့ၣ် လၢပျၢၤ လၢကစၢၤ လီၤစိၤလီၤထီ, ဒီးအတၢ်တီတၢ်လိၤ အိၣ်ဒီး ဖိစိၤလံၤစိၤ, 18 လၢ ပှၤ လၢအတိၢ်န့ၢ် အတၢ်အၢၣ်လီၤအီလီၤ, ဒီးသ့ၣ်နီၣ်ထီၣ်က့ၤ အတၢ်မၤလိာ် ဒ်သိး အကတိၢ်န့ၢ်ဖံးဃာ်အီၤလီၤ. 19 ယွၤ ပာ်လီၤ အလီၢ်ပစိာ် လၢမူခိၣ်, ဒီးအဘီအမုၢ်န့ၣ် ပၢတၢ် ခဲလၢာ်လီၤ. 20 အကလူး လၢအဂံၢ်ဆူၣ်ဘါဆူၣ်, ဒီးမၤအတၢ်, ဒီး ကနၣ် အတၢ်ကတိၤအသီၣ်သ့ၣ်ဧၢ, စံးထီၣ်ပတြၢၤ ယွၤ တက့ၢ်. 21 ကယဲၢ် အပှၤသုးမုၢ်, အခ့အပှၤ လၢအမၤ ဖဲဒၣ်အသး သုဝဲသ့ၣ်ဧၢ, စံးထီၣ်ပတြၢၤ ယွၤ တက့ၢ်. 22 ကယဲၢ် တၢ် လၢယွၤတ့လီၤဝဲ ကိးမံၤဒဲး အိၣ်ဝဲ လၢအဘီအမုၢ် အပူၤ တမံၤလၢ်လၢ်သ့ၣ်ဧၢ, စံးထီၣ်ပတြၢၤ ယွၤ တက့ၢ်. 

1 ယသးဧၢ, စံးထီၣ်ပတြၢၤ ယွၤ တက့ၢ်. ယွၤ ယကစၢ်ဧၢ, နဒိၣ်နီၢ်မးလီၤ. နကူနသိး ဒီးတၢ်လၤကပီၤ, ဒီး တၢ်ကဟုကညီၢ်လီၤ. 2 နကၤနဲ ဒီးတၢ်ကပီၤ ဒ်ယၣ်အသိး, သလၣ်ထီၣ် မူခိၣ် ဒ်ယၣ်သဒၢတၢ် အသိး, 3 ဒီးပာ်လီၤ အဒၢးအကျိၤ လၢထံ, ဒီးမၤ အလ့ၣ်ကဟၣ် လၢတၢ်အၢၣ်, ဒီးလဲၤတၢ် လၢကလံၤ အဒံးဆ့ အဖီခိၣ်လီၤ. 4 ဒီးပာ် ကလံၤ လၢအကလူး, ဒီးမ့ၣ်အူလၣ် လၢအခ့အပှၤလီၤ. 5 ပာ် ဟီၣ်ခိၣ် လၢအခီၣ်ထံးတဖၣ်, တဟူးတဝးဘၣ် အစိၤစိၤအဃၣ်ဃၣ်ဘၣ်လီၤ. 6 နမၤဘၢအီၤ လၢထံယိာ်ပူၤ ဒ် လၢတၢ်အကူအသိး အသိးန့ၣ်, ထံ အိၣ်ဝဲ လၢကစၢၢ်ကလိ အဖီခိၣ်လီၤ. 7 လၢနသိၣ်ဃီၣ်တၢ်န့ၣ် ဟးထီၣ်ကွံာ်ဝဲ, လၢနလီသီၣ်န့ၣ် ဃ့ၢ်ထီၣ်ကွံာ်ဝဲလီၤ. 8 လဲၤထီၣ်ဝဲ လၢကစၢၢ်ကလိ, လဲၤလီၤဝဲ လၢကစၢၢ်ကဆူး, ပၢၢ်လၢအလီၢ် လၢနပာ် လၢအဂီၢ်လီၤ. 9 နပာ်လီၤ အဃၢၤ, တခီဂာ်ဘၣ်ဝဲဘၣ်. တဟဲက့ၤကဒါက့ၤ ဒ်သိး အကလုၣ်ဘၢ ဟီၣ်ခိၣ်ဘၣ်. 10 မၢလီၤ ထံထီၣ်ပၢၢ် လၢကစၢၢ်ကဆူး လၢအယွၤလီၤ လၢကစၢၢ်ကလိ အကျါလီၤ. 11 ဆၣ်ဖိကီၢ်ဖိ လၢပှၢ်လၢ်ကျါ ခဲလၢာ်န့ၣ် အီဝဲ, ကသ့ၣ်ယီၤအမံၤ အီဘျဲးအီ တၢ်သူ အသး လၢထံလီၤ. 12 ထိၣ် လၢမူကပိာ်လိၤ အိၣ်ဝဲဆိးဝဲ လၢအဖီခိၣ်, လၢသ့ၣ်ဒ့ အကျါန့ၣ် ပှ့ၤဝဲလီၤ. 13 မၤဘၣ်စီၣ် ကစၢၢ်ကလိ လၢထံ လၢအဒၢးတဖၣ် အပူၤန့ၣ်လီၤ. ဟီၣ်ခိၣ် ဘျဲးအီၣ်တၢ် လၢနမၤတၢ် အသၣ်လီၤ. 14 ဒီးဒုးမဲ ထီၣ်နီၣ်ဧိၤမံၤဧိၤ လၢဆၣ်ဖိကီၢ်ဖိ အဂီၢ်, ဒီးဘုဧိၤဟုဧိၤ လၢပှၤကညီ မၤတၢ် အဂီၢ်, ဒ်သိး အကဒုးဟဲထီၣ် တၢ်အီၣ် လၢဟီၣ်ခိၣ်လီၤ. 15 ဒီးစပံးထံ လၢအမၤခု ပှၤကညီ အသး, ဒီးသိ လၢအဒုးကပီၤထီၣ် အမဲာ်, ဒီးကိၣ် လၢအမၤကျၢၤထီၣ် ပှၤကညီအသးလီၤ. 16 ယွၤအသ့ၣ် ပှဲၤဝဲ, လဘၤနိၣ် အသ့ၣ်ဆှိအ့ရ့း လၢအသူၣ်ဝဲ, 17 ဖဲထိၣ်ဧိၤလံၣ်ဧိၤ မၤ အသွံလီၤ. သ့ၣ်ဆှိတဖၣ်န့ၣ်မ့ၢ် ထိၣ်ဖးဒိၣ် အဟံၣ်လီၤ. 18 ကစၢၢ်ထီတဖၣ်မ့ၢ်ဝဲ လၢမဲာ်တဲးလဲးမံၤ အဂီၢ်, ဒီး လၢၢ်ဧိၤလ့ဧိၤ မ့ၢ်တၢ်ပူၤဖျဲး အလီၢ် လၢယူၣ်ၡဖၣ် အဂီၢ်လီၤ. 19 ပာ်လီၤလါ လၢတၢ်အခ့အခါ အဂီၢ်လီၤ. မုၢ်န့ၣ် သ့ၣ်ညါ အတၢ်လီၤနုာ်န့ၣ်လီၤ. 20 နမၤ တၢ်ခံး, ဒီးမုၢ်နၤ အိၣ်ထီၣ်ဝဲ, ဖဲဆၣ်ဖိကီၢ်ဖိ အမံၤ လၢပှၢ်လၢ်ကျါ ခဲလၢာ်န့ၣ် ဂဲၤထီၣ်ဝဲလီၤ. 21 ခ့ယုၢ် အူကြူၢ် ထွဲအဆၣ် အခံ, ဒီးဃု အတၢ်အီၣ် လၢယွၤလီၤ. 22 မုၢ် ဟဲထီၣ်ဒီး, အိၣ်ဖှိၣ်ဝဲ, ဒီးကိာ်လီၤဝဲ လၢအအိၣ် အလီၢ်ပူၤလီၤ. 23 ပှၤကညီ လဲၤထီၣ်ဆူ အတၢ်မၤ, ဒီးဆူ အတၢ်ဖံးတၢ်မၤ တုၤ မုၢ်ဟါလီၤ. 24 နမၤတၢ် ဆံးအါလဲၣ်, ယွၤဧၢ. နမၤအီၤ ခဲလၢာ် လၢတၢ်ကူၣ်သ့လီၤ. ဟီၣ်ခိၣ် ပှဲၤဝဲ ဒီးနတၢ်ဖိတၢ်လံၤလီၤ. 25 အိၣ်ဒံး ပီၣ်လဲၣ် လၢအဒိၣ်ဝဲ, ဒီးလဲၢ်ဝဲ, ဖဲတၢ်အဂဲၤ အိၣ်လၢအပူၤ လၢအတၢ်ဂံၢ် တအိၣ်ဘၣ်, တၢ်ဖိတၢ်ဃၢ် အဒိၣ်အဆံး အိၣ်ဝဲလီၤ. 26 ဖဲန့ၣ် ကဘီတဖၣ် လဲၤတၢ် လီၤ. သမၣ် လၢနတ့လီၤအီၤ ဒ်သိး အကလိာ်ကွဲ လၢအပူၤန့ၣ် အိၣ်ဝဲလီၤ. 27 တၢ်ခဲလၢာ်န့ၣ် အိၣ်ခိးနၤ, ဒ်သိး လၢအကတီၢ်ဘၣ်န့ၣ် နကဟ့ၣ်လီၤအီၤ လၢအတၢ်အီၣ်လီၤ. 28 တၢ် လၢနဟ့ၣ်လီၤအီၤန့ၣ် အဝဲသ့ၣ် ထၢထီၣ်ဝဲလီၤ. နသလၣ်ထီၣ် နစု, အဝဲသ့ၣ် ဘျဲးအီၣ် လၢတၢ်ဂ့ၤလီၤ. 29 နပာ်တဒၢ နမဲာ်, အဝဲသ့ၣ် သူၣ်ပျံၤသးဖုးဝဲ, နထုးကွံာ် အသါ, အဝဲသ့ၣ် သံဝဲ, ဒီးက့ၤက့ၤဆူ ဟီၣ်ခိၣ် အကမူၣ်လီၤ. 30 နမၢလီၤ နသး, အဝဲသ့ၣ် ဘၣ်တၢ်တ့အီၤ, ဒီးနမၤသီထီၣ်က့ၤ ဟီၣ်ခိၣ် အချၢလီၤ. 31 မ်ယွၤ အလၤအကပီၤ ကအိၣ်ဝဲ လီၤထူလီၤယိာ်, မ်ယွၤ ကသးခု လၢအမၤတၢ်တဖၣ် အပူၤန့ၣ် တက့ၢ်. 32 ကွၢ်လီၤ လၢဟီၣ်ခိၣ် ဒီးဆှဲးဆှိးဝဲ, ထိး ကစၢၢ်ကလိ, ဒီးခုၣ်ထီၣ်ဝဲလီၤ. 33 ယသးသမူ အဖၢမုၢ်ဒီး, ယကစံးထီၣ်ပတြၢၤ ယွၤ, ယ အိၣ်ဒံး အဖၢမုၢ်ဒီး, ယကသးဝံၣ် ယကစၢ်လီၤ. 34 မ်ယ တၢ်ဆိကမိၣ်န့ၣ် ဘၣ်အသး တက့ၢ်. ဒီးယကသးခု လၢယွၤ အပူၤလီၤ. 35 မ်ပှၤတၢ်ဒဲးဘးဖိ ကလၢာ်ဝဲ လၢဟီၣ်ခိၣ်ချၢ တက့ၢ်, ဒီး မ်ပှၤတတီတလိၤသု တအိၣ်လၢၤ တဂ့ၤ. ယသးဧၢ, စံးထီၣ်ပတြၢၤ ယွၤ တက့ၢ်. စံးထီၣ်ပတြၢၤ ယွၤ တက့ၢ်. 

1 စံးထီၣ်ပတြၢၤ ယွၤ, ကိးထီၣ် အမံၤ, ဒုးသ့ၣ်ညါ ပှၤဂီၢ်မုၢ် လၢအမၤတၢ်န့ၣ် တက့ၢ်. 2 သးဝံၣ်ထီၣ်အီၤ, အူးထီၣ်အီၤ, ဆိကမိၣ် လၢအတၢ်လီၤလး ခဲလၢာ် အဂ့ၢ် တက့ၢ်. 3 ပာ်ကဖိ သုသး လၢအမံၤစီဆှံ အပူၤ တက့ၢ်. ပှၤလၢအဃု ယွၤန့ၣ် မ်အသူၣ်ခုသးခု လၢအသး တက့ၢ်. 4 ဃု ယွၤ ဒီးအဂံၢ်အဘါ, ဃု အမဲာ် တထံၣ်ဃီ တက့ၢ်. 5 သ့ၣ်နီၣ်ထီၣ်က့ၤ တၢ်လီၤလး လၢအမၤတ့ၢ်ဝဲ, အတၢ်လီၤလး ဒီးတၢ်စံၣ်ညီၣ် လၢအထးခိၣ်န့ၣ် တက့ၢ်. 6 အခ့အပှၤ စီၤအၤဘြၤဟၣ် အချံအသၣ်သ့ၣ်ဧၢ, ပှၤလၢအဃုထၢအီၤ စီၤယၤကိာ် အဖိအလံၤသ့ၣ်သုဧၢ, 7 အဝဲဒၣ်မ့ၢ် ယွၤ ပကစၢ်, အတၢ်စံၣ်ညီၣ်တဖၣ် အိၣ်ဝဲ လၢဟီၣ်ခိၣ် ဒီဘ့ၣ်ညါလီၤ. 8 သ့ၣ်နီၣ်ထီၣ်က့ၤ အတၢ်အၢၣ်လီၤအီလီၤ အထူအယိာ်, တၢ်ကတိၤ လၢအမၤလိာ်ဝဲ အစိၤ တကထိလီၤ. 9 တၢ် လၢအအၢၣ်လီၤအီလီၤ ဒီး စီၤအၤဘြၤဟၣ်, ဒီးအတၢ်ဆိၣ် ဒီးစီၤအံၤစဲးလီၤ. 10 ဒီးပာ်ကျၢၤအီၤ လၢစီၤယၤကိာ် လၢတၢ်သိၣ်တၢ်သီ အဂီၢ်, ဒီး လၢစီၤအံၣ်စရ့လး လၢတၢ်အၢၣ်လီၤအီလီၤ အထူအယိာ် အဂီၢ်, 11 ဒီးစံးဝဲဒၣ် ယကဟ့ၣ်လီၤနၤ လၢကီၢ်ကနၤဧၣ်, သုန့ၢ်သါတၢ် အတၢ်ဖးတမံၤန့ၣ်လီၤ. 12 လၢအအိၣ် ပှၤစှၤဂၤ, ဒီးမ့ၢ် ပှၤ တခီဘီမုၢ်ဖိ လၢအပူၤ, 13 ဒီးလဲၤတၢ် လၢပှၤတကလုာ်ဆူ ပှၤတကလုာ်, လၢတခီတဘီမုၢ်ဆူ ပှၤဂီၢ်မုၢ်အဂၤ အအိၣ်န့ၣ်, 14 ဒီးတဒုးမၤနးမၤဖှီၣ်အီၤ နီတဂၤဘၣ်, ဒီး သိၣ်ဃီၣ် စီၤပၤတဖၣ် လၢအဃိလီၤ. 15 ထိး ယပှၤဒိးဖှူအသး တဂ့ၤ, ဒီးမၤအၢ ယဝံသ့ၣ်တဖၣ်န့ၣ် တဂ့ၤ. 16 ဒီးကိးဝဲ တၢ်သၣ်ဝံၤလီၤဒိဆူ ကီၢ် အဖီခိၣ်, မၤကၢ် ကိၣ်အနီၣ်ထိး ကိးဘိဒဲးလီၤ. 17 မၢလီၤ ပှၤတဂၤ လၢအမဲာ်ညါ, စီၤယိၤသး တဂၤ လၢအဘၣ် တၢ်ဆါကွံာ်အီၤ လၢကုၢ် အဂီၢ်လီၤ. 18 ပှၤ မၤနး အခီၣ် လၢထးသွဲ, အသး လဲၤနုာ် လၢထးဧိၤတြၤဧိၤ အပူၤ, 19 တုၤလီၤ လၢအကတီၢ် လၢအကလုၢ် ဟဲ, ဒီးယွၤ အတၢ်ကတိၤ မၤကွၢ်အီၤလီၤ. 20 စီၤပၤ မၢလီၤတၢ် ဒီးမၤထူၣ်ဖျဲး အီၤ, ပှၤပၢ ပှၤဂီၢ်မုၢ် တဂၤန့ၣ်, ဒီးပျၢ်အီၤလီၤ. 21 ပာ်ဝဲ လၢအဟံၣ် အကစၢ်, ဒီးပှၤပၢ အတၢ်ဖိတၢ်လံၤ ခဲလၢာ်, 22 ဒ်သိး အကစၢဃာ် အပဒိၣ်ဖးဒိၣ်တဖၣ် ဖဲဒၣ်အသး, ဒီးသိၣ်လိ အပှၤသူၣ်က့သးပှၢ် လၢတၢ်ကူၣ်သ့ လီၤ. 23 ဒီးစီၤအံၣ်စရ့လး ဟဲနုာ် လၢအဲၤကူပတူး အပူၤ, ဒီးစီၤယၤကိာ် အိၣ်တမှံၤ လၢစီၤဃၣ် အကီၢ်ပူၤလီၤ. 24 ဒီးဒုးသၣ်ထီၣ် အပှၤဂီၢ်မုၢ် အါအါကလဲာ်, ဒီးဒုးကဲထီၣ်အီၤ ဆူၣ်န့ၢ် အဒုၣ်အဒါ တက့ၢ်လီၤ. 25 ဘိးဃၣ်ဝဲအသး လၢအကသးဟ့ အပှၤဂီၢ်မုၢ်, လၢအကမၤ အခ့အပှၤ လၢတၢ်လီတၢ်ဝ့ၤလီၤ. 26 မၢလီၤ အခ့အပှၤ စီၤမိၤၡ့ ဒီးစီၤအၤဟရိၣ် လၢအဃုထၢအီၤလီၤ. 27 အဝဲသ့ၣ် ပာ်လီၤ အတၢ်ပနီၣ် လၢအကျါ, အတၢ်လီၤလး လၢစီၤဃၣ် အကီၢ်ပူၤလီၤ. 28 မၢလီၤ တၢ်ခံး, ဒီးတၢ်ခံး လီၤဝဲ, ဒီးတပူထီၣ်ဘၣ် အကလုၢ်ဘၣ်. 29 မၢ အထံတဖၣ် ကဲထီၣ် တၢ်သွံၣ်, ဒီးမၤသံ အဒ့ၣ်ဧိၤညၣ်ဧိၤလီၤ. 30 အထံအကီၢ်န့ၣ် ဖှံထီၣ်ဒ့ၣ် အါအါကလဲာ် လၢအစီၤပၤ အဒၢးပူၤလီၤ. 31 ကတိၤတၢ် ဒီးတၢ်အဖု ဟဲထီၣ်, ဃးသူဃးလါ လၢအဃၢၤ ခဲလၢာ်လီၤ. 32 ဟ့ၣ်လီၤ သူၣ် လၢတၢ်စူၤ အလီၢ်, မ့ၣ်အူလၣ် လၢအကီၢ်ပူၤလီၤ. 33 မၤဟးဂီၤ အစပံးမုၢ်, ဒီးအချၢၣ်ဒၢ, ဒီးမၤကၢ်လီၤကွံာ် အသ့ၣ် လၢအဃၢၤတဖၣ်လီၤ. 34 ကတိၤတၢ်, ဒီးဒွဲၣ်အၢ်ဘၤ ဟဲထီၣ်, ဒီးဒွဲၣ်ယ့ၤလ့းန့ၣ်, လၢအတၢ်ဂံၢ် တအိၣ်ဘၣ်. 35 ဒီးအီၣ် နီၣ်ဧိၤမံၤဧိၤ လၢအကီၢ်ပူၤ ခဲလၢာ်, ဒီးအီၣ်ကွံာ် အဟီၣ်ခိၣ် အတၤသၣ်လီၤ. 36 ဒီးကျီကွံာ် အဖိဝဲၢ်ကိ ခဲလၢာ် လၢအကီၢ်ပူၤ, အတၢ်ဂံၢ်တၢ်ဘါ ခဲလၢာ် အဝဲၢ်ကိလီၤ. 37 ဒီးဒုးဟးထီၣ်ကွံာ် အပှၤဂီၢ်မုၢ် ဒီးကျိၣ်ဧိၤစ့ဧိၤ, ဒီးထူဧိၤလွဲဧိၤ, ဒီးပှၤ လၢအခီၣ်ဘၣ်တိၢ် တအိၣ်ဘၣ် လၢအဒူၣ်တဖၣ် အကျါ နီတဂၤဘၣ်. 38 တုၤ အဟးထီၣ်ကွံာ်ဒီး, ပှၤအဲၤကူပတူးဖိ သးခုဝဲလီၤ. အဂ့ၢ်ဒ်အံၤ, တၢ်ပျံၤအီၤ လီၤဘၣ် လၢအလိၤလီၤ. 39 သလၣ်ထီၣ် တၢ်အၢၣ် လၢတၢ်ကျၢၢ်ဘၢ အဂီၢ်, ဒီးမ့ၣ်အူ လၢမုၢ်နၤ ဒ်သိး အကကပီၤထီၣ်လီၤ. 40 ပှၤဃ့ဝဲ, ဒီးအဝဲဒၣ် ဒုးဟဲ ထိၣ်ဘှၢၣ်တဖၣ်, ဒီးဒုးဘျဲး အီၣ်အီၤ လၢမူခိၣ် အကိၣ်လီၤ. 41 အိးထီၣ် လၢၢ်ဧိၤလ့ဧိၤ, ဒီးထံ ဖျိးထီၣ်, ယွၤလီၤဝဲ ဒ်ထံကျိအသိး လၢတၢ်အလီၢ်ဃ့ အပူၤလီၤ. 42 အဂ့ၢ်ဒ်အံၤ, သ့ၣ်နီၣ်ထီၣ်က့ၤ အတၢ်ကတိၤစီဆှံ ဒီးအခ့အပှၤ စီၤအၤဘြၤဟၣ်, 43 ဒီးဒုးဟးထီၣ်ကွံာ် အပှၤဂီၢ်မုၢ်, အိၣ်ဒီး တၢ်သူၣ်ဖှံသးညီ, ဒီးအပှၤဃုထၢဖိ ဒီးတၢ်သူၣ်ခုသးခုလီၤ. 44 ဒီးဟ့ၣ်လီၤအီၤ လၢပှၤကလုာ်တဖၣ် အထံအကီၢ်, ဒီး အဝဲသ့ၣ် န့ၢ်သါ ပှၤဂီၢ်မုၢ် အတၢ်မၤ, 45 ဒ်သိး အကတိၢ်န့ၢ် အတၢ်မၤလိာ်, ဒီး တိၢ်န့ၢ်ဖံးဃာ် အတၢ်သိၣ်တၢ်သီ လီၤ. စံးထီၣ်ပတြၢၤ ယွၤ တက့ၢ်. 

1 စံးထီၣ်ပတြၢၤ ယွၤ တက့ၢ်, သးဝံၣ်ထီၣ် ယွၤ တက့ၢ်. အဂ့ၢ်ဒ်အံၤ, ဂ့ၤဝဲလီၤ. မ့ၢ်အဘျုးအဖှိၣ် အိၣ်ဝဲ လီၤထူလီၤယိာ် အဂ့ၢ်လီၤ. 2 မ့ၢ်မတၤ ကစံၣ်တဲၤတဲလီၤ ယွၤ အတၢ်မၤ လၢအဒိၣ်တဖၣ်, မ့ၢ်မတၤ ကဒုးနၢ်ဟူ အတၢ်စံးထီၣ်ပတြၢၤ ခဲလၢာ် တဂၤလဲၣ်. 3 ပှၤလၢအတိၢ်န့ၢ် တၢ်စံၣ်ညီၣ်, လၢအမၤ တၢ်တီတၢ်လိၤ ကိးအဆၢအကတီၢ်ဒဲးန့ၣ် ဘၣ်ဆိၣ်ဂ့ၤဝဲလီၤ. 4 သ့ၣ်နီၣ်ထီၣ်က့ၤ ယၤ လၢတၢ်ဘၣ်နသး လၢနဒုးနဲၣ် နပှၤဂီၢ်မုၢ် တက့ၢ်, ယွၤဧၢ. အိၣ်သကိးယၤ ဒီးနတၢ်အုၣ်က့ၤခီၣ်က့ၤ, 5 ဒ်သိး ယကထံၣ်ဘၣ် နတၢ်ဃုထၢဖိ အတၢ်ဂ့ၤ, ဒ်သိး ယကသးခု လၢနပှၤတကလုာ် အတၢ်သးခု, ဒ်သိး ယကသူၣ်ဖှံသးညီဃုာ် ဒီးနတၢ်န့ၢ်သါန့ၣ် တက့ၢ်. 6 ပမၤလံ တၢ်ဒဲးဘး ဒီးပပၢ်တဖၣ်လံ, ပမၤကမၣ်ဘၣ်လံ. ပမၤလံ တၢ်တတီတလိၤဘၣ်လံ. 7 ပပၢ်တဖၣ် တကွၢ်ဆိကမိၣ်ဘၣ် နတၢ်လီၤလး လၢအဲၤကူပတူး အပူၤဘၣ်, တသ့ၣ်နီၣ်ထီၣ်က့ၤ ဘၣ်နဘျုးဒိၣ်နဖှိၣ်အါဘၣ်. ဒီးပူထီၣ် လၢပီၣ်လဲၣ်နံၤ, ဖဲပီၣ်လဲၣ်ဆှဲအနံၤ လီၤ. 8 ဘၣ်ဆၣ်ဒီး အုၣ်က့ၤခီၣ်က့ၤအီၤ လၢအမံၤ အဃိ, ဒ်သိး အကဒုးသ့ၣ်ညါဘၣ်ဝဲ လၢအစိဒိၣ် အကမီၤဒိၣ်လီၤ. 9 ဒီးသိၣ်ဃီၣ် ပီၣ်လဲၣ်ဆှဲ, ဒီးအဝဲန့ၣ် ဃ့ထီၣ်ကွံာ်ဝဲလီၤ. ဒီးဒုးလဲၤအီၤ လၢထံယိာ်ပူၤ ဒ် လၢပှၢ်လၢ်ကျါ အသိးန့ၣ်လီၤ. 10 ဒီးအုၣ်က့ၤခီၣ်က့ၤအီၤ လၢပှၤ လၢအသးဟ့အီၤ အစုပူၤ, ဒီးပှ့ၤက့ၤအီၤ လၢဒုၣ်ဒါ အစုပူၤလီၤ. 11 ဒီးထံလုၣ်ဘၢ အဒုၣ်အဒါ, တအိၣ်လီၤတဲာ်ဘၣ် နီတဂၤဘၣ်. 12 တုၤနုၤတစု နာ်က့ၤဝဲ အကလုၢ်အကထါ, သးဝံၣ် အတၢ်စံးထီၣ်ပတြၢၤလီၤ. 13 သးပ့ၤနီၣ်ဝဲ အမၤတၢ် ချ့ချ့, တခိးဘၣ် အတၢ်ကူၣ်ထီၣ် ဖးလီၤဘၣ်, 14 ဒီးသးကွံတၢ် လၢပှၢ်မုၢ်ကနၢ, ဒီးမၤကွၢ် ယွၤ လၢဃဲၣ်ခိၣ်ဃဲၣ်လာ်လီၤ. 15 ဒီးတၢ် လၢအဃ့တၢ်န့ၣ် ဟ့ၣ်လီၤဝဲ, ဒီးမၢလီၤ တၢ်ဃဲၤဆူ အသးကံၢ်ပူၤလီၤ. 16 ဒီးသးက့ၣ် စီၤမိၤၡ့ လၢပှၤသူၣ်ဒဲ အလီၢ်ပူၤ, ဒီးယွၤ အပှၤစီဆှံ စီၤအၤဟရိၣ်လီၤ. 17 ဟီၣ်ခိၣ် အိးထီၣ်အသး, ဒီးယူၢ်လီၤကွံာ် စီၤဒၤသၣ်, ဒီးကျၢၢ်ဘၢ စီၤအဘံရၣ် အတၢ်အိၣ်ဖှိၣ်, 18 ဒီးမ့ၣ်အူ ဆိၣ်ကဲၤအသး လၢအတၢ်အိၣ်ဖှိၣ် အပူၤ, မ့ၣ်အူလၣ် အီၣ်ကွံာ် ပှၤအအၢအသီလီၤ. 19 တ့ဝဲ ဂီၤဖံးဖိ လၢဃိရ့း, ဒီးဘူၣ်ထီၣ်ဘါထီၣ် တၢ်ဂီၤသိ အသးလီၤ. 20 ဒီးလဲလိာ် အလၤကပီၤ လၢတၢ်လီၤဂာ် ဒီး ဂီၤဖံး လၢအအီၣ် နီၣ်ဧိၤမံၤဧိၤန့ၣ်လီၤ. 21 သးပ့ၤနီၣ် ပှၤ အုၣ်က့ၤခီၣ်က့ၤအီၤ, ယွၤ လၢအမၤ တၢ်ဒိၣ်တဖၣ် လၢအဲၤကူပတူး အပူၤ, 22 တၢ်လီၤလးတဖၣ် လၢစီၤဃၣ် အကီၢ်ပူၤ, တၢ်ပျံၤတၢ်အလီၢ် လၢပီၣ်လဲၣ်ဆှဲန့ၣ်လီၤ. 23 မၤသးဒ်န့ၣ်ဒီး အဝဲဒၣ်စံး, လၢသါကမၤဟးဂီၤအီၤ လီၤ. မ့တမ့ၢ်ဘၣ် အပှၤဃုထၢဖိ, စီၤမိၤၡ့ ဆၢထၢၣ် လၢအမဲာ်ညါ လၢတၢ်မၤဟးဂီၤတၢ် အပူၤ, ဒ်သိး အကဘိးဃၣ် အတၢ်သးထီၣ် လၢအသုတမၤဟးဂီၤတၢ် တဂ့ၤဒီး, ကမၤဝဲလီၤ. 24 ဒီးအဝဲသ့ၣ် တပးကဲဘၣ် ထံမုာ်ကီၢ်ပၢၤဘၣ်, တနာ်ဘၣ် အကလုၢ်ကထါဘၣ်, 25 ဒီးကဒူးကဒ့ၣ်တၢ် လၢအဒဲတဖၣ် အပူၤ, တဒိကနၣ်ဘၣ် ယွၤအကလုၢ်ကထါဘၣ်, 26 ဒီးယၤထီၣ်ဝဲ အစု လၢအလိၤ, ဒ်သိး အကမၤ လီၤဃံၤအီၤ လၢပှၢ်မုၢ်ကနၢ, 27 ဒီးမၤလီၤဃံၤ အချံအသၣ် လၢပှၤကလုာ်တဖၣ် အကျါ, ဒီးမၤလီၤပြံလီၤပြါအီၤ လၢကီၢ်တဖၣ် အကျါလီၤ. 28 ဒီးအဝဲသ့ၣ် စဲဘူးအသး ဒီးဘဧၤလးပဧိၢ်, ဒီးအီၣ် တၢ်သံ အတၢ်လုၢ်တဖၣ်လီၤ. 29 ဒီးမၤသးထီၣ်အီၤ လၢအတၢ်မၤတဖၣ်, ဒီးတၢ်သံသတြိာ် အိၣ်ထီၣ် လၢအကျါလီၤ. 30 ဒီးစီၤဖံၤနဃၣ် ဆၢထၢၣ်, ဒီးဒုးဘၣ်အီၤ လၢတၢ်စံၣ်ညီၣ်, ဒီးတၢ်သံသတြိာ် အိၣ်ကတီၢ်ဝဲလီၤ. 31 ဒီးတၢ်ပာ်တၢ်န့ၣ် လၢအတၢ်တီတၢ်လိၤ အဂီၢ် အစိၤစိၤအဃၣ်ဃၣ် လီၤထူလီၤယိာ်လီၤ. 32 ဒီးမၤသးထီၣ်အီၤ ဖဲထံမရံၤဘါ, ဒီးစီၤမိၤၡ့ ဘၣ် တၢ်အၢ လၢအဃိလီၤ. 33 မ့ၢ် ပှၤမၤကိၢ်မၤဂီၤအသးဒီး, ကတိၤကမၣ်ဝဲ လၢအပျုၤလီၤ. 34 တမၤဟးဂီၤဘၣ် ပှၤကလုာ်တဖၣ် လၢယွၤ စံးတၢ် လၢအဂ့ၢ်အကျိၤဘၣ်. 35 ဒီးမၤဃါဃုာ်အသး ဒီးပှၤကလုာ်တဖၣ်, ဒီးမၤလိ အတၢ်မၤလီၤ. 36 ဒီးမၤ အတၢ်ဂီၤ အတၢ်, ဒီးကဲထီၣ်ဝဲ လၢတၢ်ပျံၤသကွီၤ လၢအဂီၢ်လီၤ. 37 ဒီးလုၢ် အဖိခွါတဖၣ်, ဒီးအဖိမုၣ်တဖၣ် လၢတၢ်နါ, 38 ဒီးလူလီၤ တၢ်သွံၣ် လၢအတၢ်ဒဲးဘး တအိၣ်ဘၣ်, အဖိခွါ ဒီးအဖိမုၣ် အသွံၣ် လၢအလုၢ်ထီၣ် လၢကနၤဧၣ် အတၢ်ဂီၤတၢ်ဖီၣ်န့ၣ်လီၤ. ဒီးကီၢ်ဘၣ် တၢ်တကဆှီဘၣ် လၢအသွံၣ်လီၤ. 39 ဒီးတကဆှီဘၣ်ဝဲ လၢအတၢ်မၤ အဃိ, ဒီးမၤကမၣ်မုၣ်ကမၣ်ခွါ လၢအမၤတၢ်တဖၣ်န့ၣ်လီၤ. 40 ဒီးယွၤအသးထီၣ် ကဲၤထီၣ်ဘၣ် အပှၤဂီၢ်မုၢ်ဒၣ်ဝဲ, ဒီး သးဘၣ်အၢ အတၢ်န့ၢ်သါလီၤ. 41 ဒီးဟ့ၣ်လီၤကွံာ်အီၤဆူ ပှၤကလုာ်တဖၣ် အစုပူၤ, ဒီးပှၤ လၢအသးဟ့အီၤတဖၣ်န့ၣ် ပၢအီၤလီၤ. 42 ဒီးအဒုၣ်အဒါတဖၣ်န့ၣ် မၤနးမၤဖှီၣ် အီၤ, ဒီးအဝဲသ့ၣ် ဘၣ်တၢ်ဆီၣ်လီၤအီၤ လၢအစုဖီလာ် လီၤ. 43 မၤပူၤမၤဖျဲးအီၤ အါဘျီ ဘၣ်ဆၣ်ဒီး, ပူထီၣ်ဝဲ လၢအကူၣ်လိာ်အသး, ဒီးဘၣ် တၢ်မၤနးမၤဖှီၣ်အီၤ လၢအတၢ်အၢ အဃိလီၤ. 44 ဘၣ်ဆၣ်ဒီး တုၤအနၢ်ဟူ အတၢ်ဃ့ကညးဒီး, ကွၢ်ဝဲ အတၢ်နးတၢ်ဖှီၣ်လီၤ. 45 ဒီးသ့ၣ်နီၣ်ထီၣ်က့ၤ အတၢ်အၢၣ်လီၤအီလီၤ လၢအဂီၢ်, ဒီးပီၢ်ယၢ်လီၤက့ၤအသး ဒ်အဘျုးဒိၣ်အဖှိၣ်အါ အသိးန့ၣ်လီၤ. 46 ဒီးဒုးဘၣ်အီၤ လၢတၢ်သးကညီၤ လၢကယဲၢ် ပှၤလၢအမၢကဲကုၢ်အီၤ အမဲာ်ညါ ခဲလၢာ်လီၤ. 47 အုၣ်က့ၤခီၣ်က့ၤ ပှၤ, ယွၤ ပကစၢ်ဧၢ, ဒီးထၢဖှိၣ် ပှၤ လၢပှၤကလုာ်တဖၣ် အကျါ ဒ်သိး ပကစံးထီၣ်ပတြၢၤ နမံၤစီဆှံ, ဒီးပာ်ကဖိပသး လၢနတၢ်စံးထီၣ်ပတြၢၤန့ၣ် အဃိ တက့ၢ်. 48 မ်ယွၤ, အံၣ်စရ့လး အကစၢ်န့ၣ် ဘၣ်တၢ်စံးထီၣ်ပတြၢၤ လၢကစၢၤကစၢၤ အစိၤစိၤအဃၣ်ဃၣ် တက့ၢ်. ဒီး မ်ပှၤဂီၢ်မုၢ် ခဲလၢာ်န့ၣ် စံး, အၤမ့ၣ်, တက့ၢ်. စံးထီၣ်ပတြၢၤ ယွၤ တက့ၢ်. 

1 စံးထီၣ်ပတြၢၤ ယွၤ တက့ၢ်. အဂ့ၢ်ဒ်အံၤ, ဂ့ၤဝဲလီၤ. မ့ၢ်အဘျုးအဖှိၣ် အိၣ်ဝဲ လီၤထူလီၤယိာ် အဂ့ၢ်လီၤ. 2 မ်ပှၤ လၢယွၤ ပှ့ၤက့ၤအီၤ, ပှၤလၢအပှ့ၤက့ၤ လၢဒုၣ်ဒါ အစုအပူၤ, 3 ဒီးဒုးအိၣ်ဖှိၣ်အီၤ လၢကီၢ်တဖၣ် လၢမုၢ်ထီၣ်, ဒီး လၢမုၢ်နုာ် လၢကလံၤစိး, ဒီး လၢကလံၤထံးန့ၣ် စံးဒ်န့ၣ် တက့ၢ်. 4 လဲၤဝ့ၤဝီၤတၢ် လၢပှၢ်မုၢ်ကနၢ, လၢအလီၢ်အိၣ်သယုၢ် အပူၤလီၤ. တထံၣ်န့ၢ်ဘၣ် တၢ်အိၣ်ဝဲဆိးဝဲ အဝ့ၢ်ဘၣ်. 5 တၢ်သၣ်ဝံၤအသး, ဒီးတၢ်သူအသး လၢထံ, အသး လၢအပူၤ လီၤဘှါဝဲလီၤ. 6 ဒီး လၢအဘၣ် တၢ်ကိၢ်တၢ်ဂီၤန့ၣ် ကိးထီၣ် ယွၤလီၤ. အဝဲဒၣ် မၤပူၤမၤဖျဲးအီၤ လၢအတၢ်နးတၢ်ဖှီၣ်, 7 ဒီးဆှၢ အီၤ လၢကျဲ လၢအလိၤ ဒ်သိး အကလဲၤဆူ တၢ်အိၣ်ဝဲဆိးဝဲ အဝ့ၢ်ပူၤလီၤ. 8 မ်ပှၤစံးထီၣ်ပတြၢၤ ယွၤ လၢအဘျုးအဖှိၣ် အဃိ, ဒီးအတၢ်မၤလီၤလး လၢပှၤကညီဖိ အဂီၢ် အဃိန့ၣ် တက့ၢ်. 9 အဂ့ၢ်ဒ်အံၤ, ပှၤ လၢတၢ်သူအသး လၢထံန့ၣ် ဒုးဘျဲးအီ အီၤ, ဒီးပှၤ လၢတၢ်သၣ်ဝံၤအသးန့ၣ် ဒုးဘျဲးအီၣ်အီၤ လၢတၢ်ဂ့ၤလီၤ. 10 ပှၤလၢအဆ့ၣ်နီၤ လၢတၢ်ခံးကျါ, ဒီး လၢတၢ်သံ အကဒုပူၤ, ဘၣ်စၢဃာ်အသး ဒီးတၢ်နးတၢ်ဖှီၣ်, ဒီးထးဧိၤတြၤဧိၤလီၤ. 11 မ့ၢ်အပူထီၣ် ယွၤအကလုၢ်ကထါ, ဒီးတပးကဲဘၣ် တၢ်ထီကတၢၢ် တဂၤ အတၢ်ကူၣ်လိာ်တၢ် ဒီး, 12 အဝဲဒၣ် မၤလီၤဘှါအသး လၢတၢ်မၤ အကိၢ်အဂီၤလီၤ. အဝဲသ့ၣ် လီၤဃံၤဝဲ, ဒီးတၢ်မၤစၢၤ တအိၣ်ဘၣ်. 13 ဒီးတုၤ အဘၣ် တၢ်ကိၢ်တၢ်ဂီၤဒီး, ကိးထီၣ် ယွၤ, ဒီး အဝဲဒၣ် အုၣ်က့ၤခီၣ်က့ၤအီၤ လၢအတၢ်နးတၢ်ဖှီၣ် အပူၤ လီၤ. 14 ဒုးဟးထီၣ်ကွံာ်အီၤ လၢတၢ်ခံးကျါ, ဒီးတၢ်သံ အကဒုပူၤ, ဒီးမၤတဲာ်ကွံာ် အပျံၤလီၤ. 15 မ်ပှၤစံးထီၣ်ပတြၢၤ ယွၤ လၢအဘျုးအဖှိၣ် အဃိ, ဒီး လၢအတၢ်မၤလီၤလး လၢပှၤကညီဖိ အဂီၢ် အဃိန့ၣ် တက့ၢ်. 16 အဂ့ၢ်ဒ်အံၤ, မၤကၢ်ကွံာ် တြဲၤတိၢ်, ဒီးဒီၣ်တဲာ်ကွံာ် နီၣ်ဘိထးန့ၣ်လီၤ. 17 ပှၤဟးဂီၤဖိ လၢအမၤကမၣ်တၢ် အဃိ, ဒီး လၢအတၢ်အၢ အဃိန့ၣ် ဘၣ် တၢ်နးတၢ်ဖှီၣ်လီၤ. 18 သးဘၣ်အၢ တၢ်အီၣ် ခဲလၢာ်, ဒီးသုးဘူးအသးဆူ တၢ်သံအပဲတရီတဖၣ်လီၤ. 19 ဒီးတုၤအဘၣ် တၢ်ကိၢ်တၢ်ဂီၤ ဒီး, ကိးထီၣ်ယွၤ, ဒီးအဝဲဒၣ် အုၣ်က့ၤခီၣ်က့ၤအီၤ လၢအတၢ်နးတၢ်ဖှီၣ် အပူၤ လီၤ. 20 မၢလီၤ အကလုၢ် ဒီးမၤဘျါက့ၤအီၤ, ဒီးမၤပူၤမၤဖျဲးအီၤ လၢတၢ်မၤဟးဂီၤအီၤလီၤ. 21 မ်ပှၤစံးထီၣ်ပတြၢၤ ယွၤ လၢအဘျုးအဖှိၣ် အဃိ, ဒီးအတၢ်မၤလီၤလး လၢပှၤကညီဖိ အဂီၢ် အဃိန့ၣ် တက့ၢ်. 22 ဒီးမ်အလုၢ် တၢ်လုၢ်စံးထီၣ်ပတြၢၤ, ဒီးစံၣ်တဲၤတဲလီၤ အမၤတၢ်တဖၣ် ဒီးတၢ်သူၣ်ဖှံသးညီ တက့ၢ်. 23 ပှၤလၢအလဲၤလီၤဆူ ပီၣ်လဲၣ် လၢကဘီပူၤတဖၣ်န့ၣ်, လၢအမၤ တၢ်မၤ လၢထံဖးဒိၣ် အပူၤန့ၣ်, 24 ထံၣ်ဘၣ် ယွၤ အတၢ်မၤ, ဒီးအတၢ်လီၤလး လၢထံယိာ်ပူၤလီၤ. 25 အဂ့ၢ်ဒ်အံၤ ယွၤ ကတိၤတၢ်, ဒီးကလံၤမုၢ်တွၤ အိၣ်ထီၣ် ဒီးမၤဒိၣ်ထီၣ် လပီတဖၣ်လီၤ. 26 ပှၤလဲၤထီၣ်ဝဲဆူ မူခိၣ်, လဲၤလီၤဝဲဆူ ထံယိာ်ပူၤလီၤ. အသးပှံၢ်လီၤဝဲ လၢအဘၣ် တၢ်ကိၢ်တၢ်ဂီၤ အဃိလီၤ. 27 လဲၤကပံၢ်ကပၢ် ဝ့ၤဝီၤတၢ်, ဒီး လဲၤကနူၤကပၤ ဒ်ပှၤအီမူၤသံး အသိးန့ၣ်, ဒီးအတၢ်ကူၣ်သ့ လၢာ်ကွံာ်ဝဲ ခဲလၢာ်လီၤ. 28 ဒီးတုၤအဘၣ် တၢ်ကိၢ်တၢ်ဂီၤဒီး, ကိးထီၣ် ယွၤ, ဒီး အဝဲဒၣ် ဒုးဟးထီၣ်ကွံာ်အီၤ လၢအတၢ်နးတၢ်ဖှီၣ် အပူၤ လီၤ. 29 ဒီးဒုးကဲထီၣ် ကလံၤမုၢ် လၢတၢ်ဂၢၢ်တပၢၢ်, ဒီး အလပီတဖၣ် အိၣ်ဃိကလာ်လီၤ. 30 ဒီးမ့ၢ်တၢ်ဂၢၢ်ထီၣ် န့ၢ်အီၤ ဒီး, အသူၣ်ခုအသးခု ဒီးတၢ်ဆှၢအီၤ ဒ်န့ၣ် ဆူ ကဘီသန့ ဖဲအဆၢ တုၤဝဲ တပူၤန့ၣ်လီၤ. 31 မ်ပှၤစံးထီၣ်ပတြၢၤ ယွၤ လၢအဘျုးအဖှိၣ် အဃိ, ဒီးအတၢ်မၤလီၤလး လၢပှၤကညီဖိ အဂီၢ် အဃိန့ၣ် တက့ၢ်. 32 မ် အပာ်ထီၣ်ထီအီၤ လၢပှၤဂီၢ်မုၢ် အတၢ်အိၣ်ဖှိၣ် အပူၤ, ဒီး စံးထီၣ်ပတြၢၤ အီၤ လၢပှၤသူၣ်က့သးပှၢ် ဆ့ၣ်နီၤ အကျါ တက့ၢ်. 33 အဝဲဒၣ် ဒုးကဲထီၣ် ထံကျိတဖၣ် လၢပှၢ်မုၢ်ကနၢ, ဒီး ထံထီၣ်ပၢၢ် လၢဟီၣ်ခိၣ်ဃ့, 34 ကီၢ် လၢအသၣ်ထီၣ် တဘ့ၣ် လၢအံသၣ် အလီၢ် လၢပှၤ လၢအအိၣ်ဝဲဆိးဝဲ လၢအပူၤတဖၣ် အတၢ်အၢတၢ်သီ အဃိလီၤ. 35 ဒုးကဲထီၣ် ပှၢ်မုၢ်ကနၢ လၢထံနိၣ်, ဒီးဟီၣ်ခိၣ်ဃ့ လၢထံထီၣ်ပၢၢ်, 36 ဒီးမၢ ပှၤတၢ်သၣ်ဝံၤအသးန့ၣ် အိၣ်ဝဲ ဖဲန့ၣ်, ဒ်သိး အကကတဲာ်ကတီၤ တၢ်အိၣ်ဝဲဆိးဝဲ အဝ့ၢ်, 37 ဒီးဖှံတၢ် လၢစံာ်ပူၤ, ဒီးသူၣ် စပံးအလီၢ် လၢအကသၣ်ထီၣ် အတၢ်အါထီၣ်လီၤ. 38 ဒီးဆိၣ်ဂ့ၤဝဲ, ဒီးအဝဲသ့ၣ် အါထီၣ် အါအါကလဲာ်, ဒီး တဒုးစှၤလီၤဘၣ် အဆၣ်ဖိကီၢ်ဖိ အဒၢဘၣ်. 39 မၤကဒီးတစု တၢ်မၤစှၤလီၤအီၤ, ဒီးတၢ်ဆီၣ်လီၤအီၤ လၢတၢ်မၤနး, တၢ်မၤအၢ, ဒီးတၢ်မၤကိၢ်မၤဂီၤ အဃိန့ၣ်လီၤ. 40 ယွၤ လူလီၤ တၢ်တရီတပါ လၢပဒိၣ်ဖးဒိၣ်တဖၣ် အလိၤ, ဒီးဒုးဟးဝ့ၤဝီၤအီၤ လၢတၢ်အိၣ်ကလီအလီၢ်, ဖဲ ကျဲ တအိၣ်ဘၣ်လီၤ. 41 ဒီးပာ်ထီၣ်ထီ ပှၤဖှီၣ်ဖိယာ်ဖိ လၢတၢ်နးတၢ်ဖှီၣ် အပူၤ, ဒီးပာ်အီၤ လၢတၢ်အဒူၣ်တဖၣ် ဒ်သိတဖု အသိးန့ၣ်လီၤ. 42 ပှၤအတီအလိၤတဖၣ် ကထံၣ်ဘၣ်ဝဲ ဒီးသးခု, ဒီး တၢ်အၢတၢ်သီ ခဲလၢာ် ကျၢၢ်တံာ် အထးခိၣ်လီၤ. 43 ပှၤလၢအကူၣ်တၢ်သ့န့ၣ် ကနၢ်ပၢၢ် တၢ်တဖၣ်အံၤဒီး ကတိၢ်န့ၢ် ယွၤအဘျုးအဖှိၣ်တဖၣ်လီၤ. 

1 ယွၤဧၢ, ယသး အိၣ်ဂၢၢ်ဆိးကျၢၤ, ယကစံးထီၣ်ပတြၢၤ တၢ်, ဒီးယကသးဝံၣ်တၢ် လၢယလၤကပီၤဒၣ်လဲာ်လီၤ. 2 ဖုသံနီၣ်ထီၣ် တက့ၢ်, သီတူၢ် ဒီးတနၢ်သ့ၣ်ဧၢ, ယကထိၣ်ဂဲၤ မုၢ်ဆ့ၣ်ဝါန့ၣ်လီၤ. 3 ယကစံးထီၣ်ပတြၢၤနၤ လၢပှၤဂီၢ်မုၢ် အကျါ, ယွၤဧၢ, ယကသးဝံၣ်ထီၣ်နၤ လၢပှၤကလုာ်တဖၣ် အကျါလီၤ. 4 အဂ့ၢ်ဒ်အံၤ, နဘျုးနဖှိၣ် ဒိၣ်ဝဲ လၢမူခိၣ် အဖီခိၣ်, ဒီး နတၢ်မ့ၢ်တၢ်တီ ပၢၢ်လၢတၢ်အၢၣ်တဖၣ်န့ၣ်လီၤ. 5 မ်နဘၣ် တၢ်ပာ်ထီၣ်ထီနၤ လၢမူခိၣ် အဖီခိၣ်, ယွၤဧၢ, မ်ပှၤမၤလၤကပီၤနၤ လၢဟီၣ်ခိၣ် ဒီဘ့ၣ်ညါ အဖီခိၣ် တက့ၢ်. 6 ဒ်သိး ပှၤလၢနအဲၣ်အီၤ ကပူၤကဖျဲးဒီး, အုၣ်က့ၤခီၣ်က့ၤတၢ် လၢနစုထွဲ, ဒီးစံးဆၢ ပှၤ တက့ၢ်. 7 ယွၤ ကတိၤလံတၢ် လၢအတၢ်စီဆှံ အပူၤလံ, ယကသူၣ်ဖှံသးညီလီၤ, ယကနီၤဖး ၡက့ၣ် အဆၢ, ဒီးထိၣ် တၢ်ပျီပူၤ စူးကိၤသးလီၤ. 8 ကံးလဧး မ့ၢ်ယတၢ်, ဒီးမနၤၡ့ၤ မ့ၢ်ယတၢ်, ဒီးအ့ဖရဲၣ် မ့ၢ်တၢ်တဒီယခိၣ်, ယူဒၤမ့ၢ် ယပှၤဟ့ၣ်တၢ်သိၣ်တၢ်သီ, 9 မိၤအး မ့ၢ်ယသ့စီတၢ်အသရာ် တဖျၢၣ်, ယကကွံာ်တ့ၢ် ယခီၣ်ဖံး လၢအဒိၣ် အဖီခိၣ်, ယကသူၣ်ဖှံသးညီ လၢဖလ့ၡသး အဖီခိၣ်လီၤ. 10 မ့ၢ်မတၤ ကဒုးလဲၤနုာ်ယၤဆူ ဝ့ၢ် အိၣ်ဒီး အခိၣ်ဒူ တဂၤလဲၣ်. မ့ၢ်မတၤ ကဆှၢယၤဆူ အဒိၣ် တဂၤလဲၣ် 11 နဲဒၣ်, ပှၤလၢအညိကွံာ်ပှၤ တမ့ၢ်ဘၣ်ဧါ, ကစၢ်ဧၢ, ဒီးပှၤ လၢအတလဲၤထီၣ်ဘၣ် ဒီးပသုးမုၢ်, ယွၤဧၢ. 12 လၢတၢ်မၤကိၢ်မၤဂီၤ အပူၤန့ၣ် မၤစၢၤ ပှၤ တက့ၢ်. အဂ့ၢ်ဒ်အံၤ, ပှၤကညီ အတၢ်အုၣ်က့ၤခီၣ်က့ၤန့ၣ် မ့ၢ် တၢ်ကလီကလီလီၤ. 13 ပကမၤတၢ် ဒီးတၢ်ဂံၢ်ဆူၣ်ဘါဆူၣ် လၢယွၤလီၤ. အဂ့ၢ်ဒ်အံၤ အဝဲဒၣ်န့ၣ် ကယီၢ်တံၢ်လီၤ ပဒုၣ်ပဒါလီၤ. 

1 အိၣ်ဘှီၣ်ကလာ် တဂ့ၤ, ယတၢ်စံးထီၣ်ပတြၢၤ အကစၢ်ဧၢ. 2 အဂ့ၢ်ဒ်အံၤ, ပှၤတတီတလိၤ အထးခိၣ် ဒီးပှၤလီတၢ် အထးခိၣ်န့ၣ် အဲးထီၣ်အသး လၢယလိၤလီၤ. ကတိၤထီဒါယၤ လၢအပျ့ၤကဘျံးကဘျၣ်လီၤ. 3 အိၣ်ဝးတရံးယၤ လၢတၢ်သးဟ့ အတၢ်ကတိၤ, ဒီးဒုးတၢ် ဒီးယၤ ကလီကလီလီၤ. 4 လၢယတၢ်အဲၣ် အဂီၢ်န့ၣ် ကဲထီၣ် လၢယဒုၣ်ယဒါ, ဘၣ်ဆၣ်ဒီး ယဟ့ၣ်လီၤယသး လၢတၢ်ဘါထုကဖၣ် လီၤ. 5 ဒီးပာ် တၢ်အၢ လၢယလိၤ လၢတၢ်ဂ့ၤ အဂီၢ်, ဒီး တၢ်သးဟ့ လၢယတၢ်အဲၣ် အဂီၢ်လီၤ. 6 ပာ် ပှၤတတီတလိၤ လၢအဖီခိၣ် တက့ၢ်, ဒီးမ်တၢ်အဒုၣ်အဒါ ဆၢထၢၣ် လၢအစုထွဲ တက့ၢ်. 7 တုၤ အဘၣ် တၢ်စံၣ်ညီၣ်ဒီး, မ်တၢ်ပာ်အီၤ လၢပှၤတတီတလိၤ တက့ၢ်, ဒီးမ်အတၢ်ထုကဖၣ် ကဲထီၣ် တၢ်ဒဲးဘး တက့ၢ်. 8 မ်အနံၤအသီ အိၣ်စှၤဝဲ တက့ၢ်. မ်ပှၤဂၤ ထီၣ်ဘး အကွၢ်တၢ်အလီၢ် တက့ၢ်. 9 မ်အဖိတဖၣ် ကဲထီၣ် ပှၤဖိၣ်ဃဲ, ဒီးအမါ လၢပှၤမုၣ်ကမဲ တက့ၢ်. 10 မ်အဖိတဖၣ် ဟးဝ့ၤဝီၤတၢ်, ဒီးဃ့အီၣ်တၢ်, ဒီးဃုတၢ် လၢအလီၢ်အိၣ်သယုၢ် အပူၤ တက့ၢ်. 11 မ်ကမၢ် အကစၢ်န့ၣ် မၤန့ၢ် ကယဲၢ် တၢ် အိၣ်ဒီးအီၤ ခဲလၢာ် တက့ၢ်. ဒီးမ်ပှၤတခီဘီမုၢ်န့ၣ် ဂုာ်န့ၢ် အတၢ်မၤ တက့ၢ်. 12 မ်ပှၤမၤဘျုးမၤဖှိၣ်အီၤန့ၣ် အသုတအိၣ် တဂ့ၤ, ဒီးမ်ပှၤသးကညီၤ အဖိဖိၣ်ဃဲန့ၣ် အသုတအိၣ် တဂ့ၤ. 13 မ်အစၢၤအသွဲၣ်န့ၣ် ဘၣ် တၢ်ဒီၣ်တဲာ်ကွံာ်အီၤ တက့ၢ်. မ် အမံၤ ဘၣ် တၢ်တြူၢ်ကွံာ်အီၤ လၢပှၤ လၢခံ လၢလာ်တစိၤ အကျါ တက့ၢ်. 14 မ်ယွၤ သ့ၣ်နီၣ်ထီၣ်က့ၤ အပၢ်တဖၣ် အတၢ်အၢန့ၣ် တက့ၢ်. ဒီးမ်အမိၢ် အတၢ်ဒဲးဘး သုတဘၣ် တၢ်တြူာ်ကွံာ်အီၤ တဂ့ၤ. 15 မ်အအိၣ် လၢယွၤ အမဲာ်ညါ တထံၣ်ဃီ, ဒ်သိး အကဒီၣ်တဲာ်ကွံာ် အတၢ်သ့ၣ်နီၣ်ထီၣ်က့ၤ အီၤ လၢဟီၣ်ခိၣ်ချၢ တက့ၢ်. 16 အဂ့ၢ်ဒ်အံၤ, တသ့ၣ်နီၣ်ထီၣ် မၤ တၢ်ဘျုးတၢ်ဖှိၣ်ဘၣ်. ဒီးမၤအၢ ပှၤဘၣ်နးဘၣ်ဖှီၣ်, ဒီးပှၤဖှီၣ်ဖိယာ်ဖိ, ဒီးပှၤအသူၣ်ကၢ်အသးလီၤန့ၣ်, ဒ်သိး အကမၤသံအီၤလီၤ. 17 ဒီးအဲၣ်ဒိးဝဲ လၢတၢ်ဆိၣ်အၢဒီး, အဝဲန့ၣ် ဘၣ်ကဒါက့ၤ အီၤလီၤ. ဒီးတဘၣ်ဘၣ်အသး လၢတၢ်ဆိၣ်ဂ့ၤဘၣ်ဒီး, အိၣ်ယံၤဝဲ ဒီးအီၤလီၤ. 18 ဒီးသိး တၢ်ဆိၣ်အၢ ဒ်ဆ့တဘ့ၣ် အသိး, ဒီးအဝဲန့ၣ် ဟဲနုာ် လၢအဟၢဖၢပူၤ ဒ်ထံ အသိးန့ၣ်, ဒီး လၢအဃံပူၤ ဒ်သိ အသိးန့ၣ်လီၤ. 19 မ်အကဲထီၣ် လၢအဂီၢ် ဒ်ယၣ် လၢအကၤဝဲ အသိး, ဒီးဒ်အယီၢ်တကိး လၢအကံၢ်တူာ် အယီၢ်ဒ့ တထံၣ်ဃီ အသိးန့ၣ် တက့ၢ်. 20 မ်တၢ်န့ၣ် ကဲထီၣ် ပှၤထီဒါယၤ, ဒီးပှၤ လၢအစံးအၢ ယသးတဖၣ် အဘူးအလဲ လၢယွၤ အစုပူၤန့ၣ် တက့ၢ်. 21 ဒီးနဲဒၣ်, ယွၤ ကစၢ်ဧၢ, မၤတၢ် လၢယဂီၢ် လၢနမံၤ အဃိန့ၣ် တက့ၢ်. မ့ၢ်နဘျုးနဖှိၣ် ဂ့ၤဝဲ ဒီး, မၤပူၤမၤဖျဲးယၤ တက့ၢ်. 22 အဂ့ၢ်ဒ်အံၤ, ယဲဒၣ်အံၤ, ယမ့ၢ် ပှၤဘၣ်နးဘၣ်ဖှီၣ်, ဒီးပှၤဖှီၣ်ဖိယာ်ဖိ, ဒီးယသးဘၣ်ဆဲး လၢယပူၤလီၤ. 23 ယ ဘၣ်လဲၤတၢ် ဒ်တၢ်အကဒု လၢအမၤထီထီၣ်အသး အဖၢမုၢ် အသိးန့ၣ်လီၤ. ယဘၣ် တၢ်ဟီထီၣ်ကွံာ်ယၤ ဒ်ဒွဲၣ်အၢ်ဘၤ အသိးန့ၣ်လီၤ. 24 ယခီၣ်လ့ၢ်ခိၣ် ကနိး လၢတၢ်ဒုၣ်တၢ်အီၣ် အဃိ, ဒီးယညၣ် ဃဲၤလီၤ လၢတၢ်ဘီၣ် တအိၣ်ဘၣ် အဃိလီၤ. 25 ဒီးယကဲထီၣ် တၢ်ဒုၣ်ဒွဲၣ်အလီၢ် လၢအဂီၢ်လီၤ. ကွၢ်ယၤ တကူၢ်သ့ၣ်, ကျၢၢ်ကျာ် အခိၣ်လီၤ. 26 မၤစၢၤယၤ, ယွၤ ယကစၢ်ဧၢ, အုၣ်က့ၤခီၣ်က့ၤယၤ ဒ်နဘျုးနဖှိၣ် အသိးန့ၣ် တက့ၢ်. 27 ဒ်သိး ပှၤကသ့ၣ်ညါ လၢတၢ်အံၤ မ့ၢ်နစု, လၢနမၤအီၤလီၤ, ယွၤဧၢ. 28 အဝဲသ့ၣ် ကဆိၣ်အၢဒၣ်ဝဲ, မ့မ့ၢ်နဲဒၣ်အံၤ ဆိၣ်ဂ့ၤတၢ် တက့ၢ်. အဝဲသ့ၣ် ဂဲၤဆၢထၢၣ်ဝဲ ဒီး, မ်အမဲာ်ဆှး တက့ၢ်. မ့မ့ၢ် နခ့နပှၤန့ၣ် မ်အသးခု တက့ၢ်. 29 မ်ပှၤထီဒါ ယၤတဖၣ်န့ၣ် ကသိး တၢ်မဲာ်ဆှး, ဒီးလုးဘၢ အသး လၢတၢ်မဲာ်ဆှး ဒ် လၢယၣ်တဘ့ၣ် အသိးန့ၣ် တက့ၢ်. 30 ယကစံးထီၣ်ပတြၢၤ ယွၤ လၢယထးခိၣ် အါအါကလဲာ်ဒီး လၢပှၤအါဂၤ အကျါန့ၣ် ယကစံးထီၣ်ပတြၢၤ အီၤ လီၤ. 31 အဂ့ၢ်ဒ်အံၤ, ကဆၢထၢၣ် လၢပှၤဖှီၣ်ဖိယာ်ဖိ အစုထွဲ ဒ်သိး အကအုၣ်က့ၤခီၣ်က့ၤအီၤ လၢပှၤ လၢအကစံၣ်ညီၣ်ဃၣ်အသး အစုပူၤလီၤ. 

1 ယွၤ စံးဘၣ် ယကစၢ်, ဆ့ၣ်နီၤ လၢယစုထွဲ တုၤယပာ် နဒုၣ်နဒါ လၢနခီၣ်ယီၢ်လီၢ်န့ၣ် တက့ၢ်. 2 ယွၤ ကယူာ်ထီၣ် နစိနကမီၤ အနီၣ်ထိးဘိ လၢစံယိၣ် အပူၤလီၤ. ပၢတၢ် လၢနဒုၣ်နဒါ အကျါ တက့ၢ်. 3 လၢနစိနကမီၤ အမုၢ်နံၤ အပူၤ နပှၤဂီၢ်မုၢ် ကဟ့ၣ်ဒၣ် အသးလီၤ. လၢတၢ်စီဆှံ အတၢ်ဃံတၢ်လၤ လၢမုၢ်ဂီၤ အဒၢလီၢ်ပူၤန့ၣ်, နကအိၣ်ဒီး နဖိၣ်သၣ်ခွါထီၣ် အပစီၤထံ လီၤ. 4 ယွၤ ဆိၣ်လံ တၢ်လံ, ဒီးတပီၢ်ယၢ်လီၤက့ၤဘၣ်အသးဘၣ်, နမ့ၢ် ပှၤလုၢ်တၢ်အဒိၣ် လီၤထူလီၤယိာ် ဒ်စီၤမးလကံစဒ့း အလုၢ်အလၢ် အသိးန့ၣ်လီၤ. 5 လၢအသးထီၣ် အမုၢ်နံၤန့ၣ် ယွၤ လၢနစုထွဲ တဂၤန့ၣ် ကကျီကွံာ် စီၤပၤတဖၣ်, 6 ကစံၣ်ညီၣ်တၢ် လၢပှၤကလုာ်တဖၣ် အကျါ, ကမၤပှဲၤတၢ် လၢပှၤအစိၣ်, ကကျီကွံာ် ပှၤအခိၣ် လၢကီၢ်အါဘ့ၣ် အဖီခိၣ်လီၤ. 7 ကအီတၢ် လၢထံကျိ လၢကျဲန့ၣ် ဒီးကမိာ်ထီၣ် အခိၣ် လီၤ. 

1 ယကသးဝံၣ်ထီၣ် ယွၤ လၢယသး ဒီဖျၢၣ်ညါ လၢပှၤအသးလိၤ အတၢ်ကူၣ်လိာ်, ဒီး လၢတၢ်အိၣ်ဖှိၣ် အပူၤလီၤ. 2 ယွၤ အမၤတၢ်တဖၣ်န့ၣ် ဒိၣ်ဝဲ, ဘၣ် တၢ်ဃုကွၢ်အီၤ လၢကယဲၢ် ပှၤလၢအဘၣ်အသး လၢအီၤ ခဲလၢာ်လီၤ. 3 အတၢ်မၤတၢ်န့ၣ်မ့ၢ် တၢ်အဃံအလၤ ဒီးအလၤအကပီၤ, ဒီးအတၢ်တီတၢ်လိၤ အိၣ်ဂၢၢ်ဆိးကျၢၤ လီၤစိၤလီၤထီလီၤ. 4 ဒုးသ့ၣ်နီၣ်ထီၣ်က့ၤ အတၢ်လီၤလးတဖၣ်လီၤ. ယွၤ သးကညီၤတၢ်, ဒီးသးအိၣ်တၢ်လီၤ. 5 ဟ့ၣ်လီၤ တၢ်ဂုာ်န့ၢ် လၢပှၤ လၢအပျံၤအီၤ, ကသ့ၣ်နီၣ်ထီၣ်က့ၤ အတၢ်အၢၣ်လီၤအီလီၤ လီၤထူလီၤယိာ်လီၤ. 6 ဒုးနဲၣ် အမၤတၢ် အစိအကမီၤ လၢအပှၤဂီၢ်မုၢ်, ဒ်သိး အကဟ့ၣ်လီၤအီၤ လၢပှၤအကလုာ်တဖၣ် အတၢ်န့ၢ်သါန့ၣ်လီၤ. 7 အမၤတၢ် လၢအစုန့ၣ်မ့ၢ် တၢ်မ့ၢ်တၢ်တီ, ဒီးတၢ်စံၣ်ညီၣ်တီလီၤ. ကယဲၢ် အတၢ်မၤလိာ်န့ၣ်မ့ၢ် တၢ်တီတၢ်လိၤ ခဲလၢာ်လီၤ. 8 အိၣ်ဂၢၢ်ဆိးကျၢၤဝဲ လီၤထူလီၤယိာ် လီၤ. မၤအသး လၢတၢ်မ့ၢ် ဒီးတၢ်တီ အပူၤလီၤ. 9 မၢလီၤ တၢ်ပှ့ၤက့ၤတၢ်ဆူ အပှၤဂီၢ်မုၢ် အအိၣ်လီၤ. မၤလိာ် အတၢ်အၢၣ်လီၤအီလီၤ လီၤထူလီၤယိာ်လီၤ. အမံၤမ့ၢ် တၢ်စီဆှံ, ဒီးတၢ်ပျံၤအလီၢ်လီၤ. 10 တၢ်ကူၣ်သ့ အခီၣ်ထံးန့ၣ်မ့ၢ် တၢ်ပျံၤယွၤလီၤ. ကယဲၢ် ပှၤလၢအတိၢ်န့ၢ်ဝဲ ခဲလၢာ်န့ၣ် အိၣ်ဒီးအသး လၢအနၢ်ပၢၢ် တၢ်ဧ့ၢ်ဂ့ၤလီၤ. အတၢ်စံးထီၣ်ပတြၢၤန့ၣ် အိၣ်ဂၢၢ်ဆိးကျၢၤ လီၤစိၤလီၤထီလီၤ. 

1 စံးထီၣ်ပတြၢၤ ယွၤ တက့ၢ်. ပှၤလၢအပျံၤယွၤ, လၢအသးခု ဒိၣ်ဒိၣ်ကလဲာ် လၢအတၢ်မၤလိာ်န့ၣ် ဘၣ်ဆိၣ်ဂ့ၤဝဲ လီၤ. 2 အချံအသၣ် ကဆူၣ်ထီၣ် လၢဟီၣ်ခိၣ်ချၢ, ပှၤအတီအလိၤ တစိၤန့ၣ် ကဘၣ် တၢ်ဆိၣ်ဂ့ၤဝဲလီၤ. 3 တၢ်ဖိတၢ်လံၤ, ဒီးတၢ်အစုလီၢ်အခီၣ်ခိၣ် အိၣ်ဝဲ လၢအဟံၣ်ပူၤ, ဒီးအတၢ်တီတၢ်လိၤ အိၣ်ဂၢၢ်ဆိးကျၢၤ လီၤထူလီၤယိာ်လီၤ. 4 တၢ်ကပီၤထီၣ် လၢတၢ်ခံးကျါ လၢပှၤအတီအလိၤ အဂီၢ်လီၤ. သးကညီၤတၢ်, ဒီးသးအိၣ်တၢ်, ဒီးတီဝဲလိၤဝဲလီၤ. 5 ပှၤကညီအဂ့ၤ တဂၤန့ၣ် သးကညီၤတၢ်, ဒီးဒုးလိၢ်တၢ် လီၤ. မၤနၢၤတၢ် လၢတၢ်စံၣ်ညီၣ်လီၤ. 6 အဂ့ၢ်ဒ်အံၤ, တဟူးတဝးဘၣ် လီၤထူလီၤယိာ်ဘၣ်. ပှၤအတီအလိၤ ကဘၣ် တၢ်သ့ၣ်နီၣ်ထီၣ်က့ၤ အီၤ လီၤထူလီၤယိာ်လီၤ. 7 တဘၣ်ယိၣ်ဘၣ် တၢ်အကစီၣ် အအၢဘၣ်. အသး အိၣ်ဂၢၢ်ဆိးကျၢၤ ဒီးသန့ၤအသး လၢယွၤလီၤ. 8 အသး အိၣ်ဂၢၢ်ဆိးကျၢၤဝဲ, တပျံၤဘၣ် တၢ် တုၤလီၤ လၢအထံၣ်ဘၣ် တၢ်ဘၣ်အသး လၢအဒုၣ်အဒါ အလိၤ လီၤ. 9 မၤလီၤပြံလီၤပြါတၢ်, ဟ့ၣ်နီၤတၢ် လၢပှၤဖှီၣ်ဖိယာ်ဖိလီၤ. အတၢ်တီတၢ်လိၤ အိၣ်ဂၢၢ်ဆိးကျၢၤ လီၤထူလီၤယိာ်လီၤ. အနၢၤ အိၣ်ထီၣ်ထီ လၢတၢ်လၤတၢ်ကပီၤ အပူၤလီၤ. 10 ပှၤတတီတလိၤန့ၣ် ကထံၣ်ဘၣ်ဝဲ ဒီးအသူၣ်ကကိၢ် အသးကဂီၤလီၤ. ကအ့ၣ်သဃံး အမဲ, ဒီးကပှံၢ်ကွံာ်ဝဲ လီၤ. ပှၤတတီတလိၤ အသးကွံတၢ်န့ၣ် ကတုၤဝဲ လၢတၢ်ဟးဂီၤလီၤ. 


လံာ်စံးထီၣ်ပတြၢၤ Psalms 113

1 စံးထီၣ်ပတြၢၤ ယွၤ တက့ၢ်. စံးထီၣ်ပတြၢၤတၢ်, ယွၤအခ့အပှၤသ့ၣ်ဧၢ, စံးထီၣ်ပတြၢၤ ယွၤအမံၤ တက့ၢ်. 2 တုၤအံၤဆူညါ မ်ယွၤအမံၤ ဘၣ် တၢ်စံးထီၣ်ပတြၢၤ လီၤထူလီၤယိာ် တက့ၢ်. 3 လၢမုၢ်ထီၣ် တုၤ လၢမုၢ်နုာ်န့ၣ် ယွၤ အမံၤ မ့ၢ်တၢ်စံးထီၣ်ပတြၢၤ အလီၢ်လီၤ. 4 ယွၤ အိၣ်ထီၣ်ထီ လၢပှၤကိးကလုာ်ဒဲး အဖီခိၣ်လီၤ. အလၤအကပီၤ အိၣ်ဝဲ လၢမူခိၣ် အဖီခိၣ်လီၤ. 5 မ့ၢ်မတၤ မၤသး ဒ်ယွၤ ပကစၢ် အသိး လၢအအိၣ်ဝဲဆိးဝဲ လၢအလီၢ်ထီၣ်ထီန့ၣ် တဂၤလဲၣ်. 6 ဆီၣ်လီၤအသး ဒ်သိး အကကွၢ်လီၤတၢ် လၢမူခိၣ်ဒီး လၢဟီၣ်ခိၣ်ချၢလီၤ. 7 ဒုးထီၣ်ထီ ပှၤဘၣ်ဖှီၣ်ဘၣ်ယာ် လၢဟီၣ်ခိၣ် အကမူၣ်ပူၤ, ပာ်ထီၣ်ထီ ပှၤဖှီၣ်ဖိယာ်ဖိ လၢတၢ်ကမှံၤ အပူၤ, 8 ဒ်သိး အကဒုးအိၣ်ဒုးဆိးအီၤ ဒီး ပဒိၣ်ဖးဒိၣ်တဖၣ်, ဒီးအပှၤဂီၢ်မုၢ် အပဒိၣ်ဖးဒိၣ်တဖၣ်လီၤ. 9 ဒုးအိၣ်ဒုးဆိး ပိာ်မုၣ်တူာ်ဖိ ဒီးအဟံၣ်ဖိ, ဒုးကဲထီၣ် အီၤ လၢဖိဒံဖိသၣ် အမိၢ် လၢအသးခုဝဲ တဂၤလီၤ. စံးထီၣ်ပတြၢၤ ယွၤ တက့ၢ်. 

1 တုၤ အံၣ်စရ့လး ဟးထီၣ်ကွံာ် လၢအဲၤကူပတူး အပူၤ, စီၤယၤကိာ် အပှၤဟံၣ်ဖိ လၢပှၤဂီၢ်မုၢ် အိၣ်ဒီး ပှၤတခီဘီမုၢ်ဖိ အကျိာ်ဒီး, 2 ယူဒၤမ့ၢ် အလီၢ်စီဆှံ, အံၣ်စရ့လးန့ၣ်မ့ၢ် အလီၢ် လၢအပၢဝဲလီၤ. 3 ပီၣ်လဲၣ် ထံၣ်ဘၣ်ဝဲ, ဒီးဃ့ၢ်ကွံာ်, ဒီးယၢ်ဒ့ၣ် ဂုၤက့ၤခံ, 4 ကစၢၢ်တဖၣ် စံၣ်တၢ် ဒ်သိဖါအသိး, တၢ်စိခိၣ်န့ၣ် ဒ်သိဖိ အသိးန့ၣ်လီၤ. 5 ပီၣ်လဲၣ်ဧၢ, မ့ၢ်မနုၤဘၣ်နၤ လၢနဃ့ၢ်လဲၣ်. ယၢ်ဒ့ၣ်ဧၢ, ဘၣ်မနုၤ လၢနဂုၤက့ၤနခံလဲၣ်. 6 ကစၢၢ်သ့ၣ်ဧၢ, သုစံၣ်တၢ် ဒ်သိဖါအသိး, တၢ်စိခိၣ်သ့ၣ်ဧၢ, ဒ်သိဖိ အသိးန့ၣ် ဘၣ်မနုၤလဲၣ်. 7 ကနိး လၢယွၤအမဲာ်ညါ, ဟီၣ်ခိၣ်ဧၢ, လၢယၤကိာ် အကစၢ် အမဲာ်ညါ, 8 ပှၤလၢအဒုးကဲထီၣ် လၢၢ် လၢထံနိၣ်တဖၣ်, လၢၢ်ကိၤန့ၣ် လၢထံထီၣ်ပၢၢ်န့ၣ် တဂၤ အမဲာ်ညါ တက့ၢ်. 


လံာ်စံးထီၣ်ပတြၢၤ Psalms 115

1 လၢပှၤပဝဲ တမ့ၢ်ဘၣ်, ယွၤဧၢ, လၢပှၤပဝဲ တမ့ၢ်ဘၣ်, မ့မ့ၢ်ပာ် တၢ်လၤကပီၤ လၢနမံၤဒၣ်နဲ, လၢနဘျုးနဖှိၣ်ဒီး နတၢ်မ့ၢ်တၢ်တီ အဃိန့ၣ် တက့ၢ်. 2 ပှၤကလုာ်တဖၣ် ကစံး, အကစၢ် အိၣ်ဖဲလဲၣ်န့ၣ်မ့ၢ် အဘၣ်မနုၤလဲၣ်. 3 ပကစၢ် အိၣ်လၢမူခိၣ်န့ၣ်လီၤ. ဒီးဖဲဒၣ်အသးန့ၣ် မၤဒၣ်ဝဲလီၤ. 4 အဝဲသ့ၣ် အတၢ်ဂီၤတၢ်ဖီၣ်န့ၣ်မ့ၢ် ကျိၣ်ဧိၤစ့ဧိၤ ဒီးထူဧိၤလွဲဧိၤလီၤ. မ့ၢ် ပှၤကညီ အတၢ်မၤ လၢအစုလီၤ. 5 အထးခိၣ် အိၣ်, ဒီးတကတိၤဘၣ်တၢ်ဘၣ်, အမဲာ်သၣ် အိၣ်, ဒီးတထံၣ်ဘၣ်တၢ်ဘၣ်, 6 အနၢ် အိၣ်, ဒီး တနၢ်ဟူဘၣ်တၢ်ဘၣ်. အနါဒ့ အိၣ်, ဒီးတနၢဘၣ်တၢ်ဘၣ်. 7 အစု အိၣ်, ဒီးတဟံးဘၣ်တၢ်ဘၣ်. အခီၣ် အိၣ်, ဒီးတဟးဘၣ်ဝဲဘၣ်. တၢ်ကတိၤ တထီၣ်ဖျဲးဘၣ် လၢအကိာ်ပူၤဘၣ်. 8 ပှၤတ့အီၤတဖၣ်, ပှၤသန့ၤအသး လၢအီၤ ကိးဂၤဒဲးန့ၣ်, မၤသးဒ်အဝဲန့ၣ် အသိးလီၤ. 9 အံၣ်စရ့လးဧၢ, သန့ၤသုသး လၢယွၤ တက့ၢ်. အတၢ် မၤစၢၤ, ဒီးအကတီၤတဘ့ၣ် မ့ၢ်အဝဲဒၣ်န့ၣ်လီၤ. 10 အၤဟရိၣ် အပှၤဟံၣ်ဖိသ့ၣ်ဧၢ, သန့ၤသုသး လၢယွၤ တက့ၢ်. အတၢ်မၤစၢၤ, ဒီးအကတီၤတဘ့ၣ် မ့ၢ်အဝဲဒၣ်န့ၣ်လီၤ. 11 ပှၤလၢအပျံၤယွၤသ့ၣ်ဧၢ, သန့ၤသုသး လၢယွၤ တက့ၢ်. အတၢ်မၤစၢၤ, ဒီးအကတီၤတဘ့ၣ် မ့ၢ်အဝဲဒၣ်န့ၣ်လီၤ. 12 ယွၤ သ့ၣ်နီၣ်ထီၣ်က့ၤ ပှၤလံ, ကဆိၣ်ဂ့ၤ ပှၤလီၤ. ကဆိၣ်ဂ့ၤ ပှၤအံၣ်စရ့လး အဟံၣ်ဖိ, ကဆိၣ်ဂ့ၤ အၤဟရိၣ် အပှၤဟံၣ်ဖိလီၤ. 13 ကဆိၣ်ဂ့ၤ ပှၤ လၢအပျံၤ ယွၤ ဒီးဒိၣ်ဒီးဆံး လီၤ. 14 မ်ယွၤ မၤအါထီၣ်သု, သုဝဲ ဒီးသုဖိသုလံၤ တက့ၢ်. 15 မ်ယွၤ လၢအတ့လီၤ မူခိၣ် ဒီးဟီၣ်ခိၣ်အံၤ, ဆိၣ်ဂ့ၤသု တက့ၢ်. 16 မူခိၣ်န့ၣ်မ့ၢ် ယွၤအမူခိၣ်လီၤ. မ့မ့ၢ် ဟီၣ်ခိၣ်အံၤ ဟ့ၣ်လီၤဝဲ လၢပှၤကညီလီၤ. 17 ပှၤသံတ့ၢ်, ဒီးပှၤ လၢအယုၢ်လီၤဆူ တၢ်အိၣ်ဘှီၣ်ကလာ် အပူၤသ့ၣ်တဖၣ်န့ၣ် တစံးထီၣ်ပတြၢၤဘၣ် ယွၤဘၣ်. 18 မ့မ့ၢ်ပဝဲဒၣ်အံၤ တုၤအံၤဆူညါ ပကစံးထီၣ်ပတြၢၤ ယွၤ လီၤထူလီၤယိာ်လီၤ. စံးထီၣ်ပတြၢၤ ယွၤ တက့ၢ်. 

1 ယ အဲၣ်ယွၤကွံယွၤလီၤ. အဂ့ၢ်ဒ်အံၤ, ကနၣ် ယကလုၢ်, ဒီးယတၢ်ဃ့ကညးလီၤ. 2 မ့ၢ်အဒိကနၣ် ယကလုၢ်ဒီး ယကကိးထီၣ်အီၤ တစိၤဒၣ်ယၤလီၤ. 3 တၢ်သံအပျံၤ အိၣ်ဝးတရံးယၤ, ဒီးပျုၤပူၤ အတၢ်ကိၢ်တၢ်ဂီၤန့ၣ် ထံၣ်န့ၢ်ယၤလီၤ. ယထံၣ်န့ၢ် တၢ်ကိၢ်တၢ်ဂီၤ ဒီးတၢ်သူၣ်အုးသးအုးလီၤ. 4 ဒီးယကိးထီၣ် ယွၤအမံၤ, ယွၤဧၢ, မၤထူၣ်ဖျဲးလၢ် ယသး တက့ၢ်. 5 ယွၤ သးကညီၤတၢ် ဒီးတီဝဲလိၤဝဲ, မ့ၢ်မး ပကစၢ် သးအိၣ်တၢ်လီၤ. 6 ယွၤ အံးက့ၤကွၢ်က့ၤ ပှၤလၢအတမၤလိဘၣ်တၢ်ဘၣ် လီၤ. ယဘၣ် တၢ်ဆီၣ်လီၤယၤ, ဒီးအုၣ်က့ၤခီၣ်က့ၤ ယၤလီၤ. 7 ယသးယဲဧၢ, က့ၤက့ၤဆူ နတၢ်အိၣ်ဘှံး တက့ၢ်. အဂ့ၢ်ဒ်အံၤ, ယွၤ မၤဂ့ၤလံ နၤလံ. 8 အဂ့ၢ်ဒ်အံၤ, နမၤပူၤဖျဲးယသး လၢတၢ်သံ, ယမဲာ် လၢမဲာ်ထံ, ယခီၣ် လၢတၢ်ဘၣ်တိၢ်န့ၣ်လီၤ. 9 ယကလဲၤတၢ် လၢယွၤအမဲာ်ညါ လၢကီၢ်မူ အပူၤလီၤ. 10 ယနာ်တၢ် သတးဒီး ယကတိၤတၢ်လီၤ. ယဲဒၣ်အံၤ ယ ဘၣ် တၢ်နးတၢ်ဖှီၣ် ဒိၣ်မးလီၤ. 11 လၢယဘၣ် တၢ်ကိၢ်တၢ်ဂီၤ အပူၤန့ၣ်, ယစံး ပှၤကညီမ့ၢ် ပှၤကတိၤကဘျံးကဘျၣ်တၢ် ခဲလၢာ်လီၤ. 12 ယကဟ့ၣ်ကၣ် ယွၤ လၢအမၤဂ့ၤယၤ တဂၤ လၢတၢ်ခဲလၢာ် အဃိန့ၣ် လၢမနုၤတမံၤလဲၣ်. 13 ယကဟံးန့ၢ် တၢ်အုၣ်က့ၤခီၣ်က့ၤ အလီခီ ဒီးကိးထီၣ် ယွၤအမံၤလီၤ. 14 ယကမၤဘူၣ် ယွၤ လၢတၢ်ဘၣ်ဃးဒီး ယဆိၣ်တၢ် လၢအပှၤဂီၢ်မုၢ် ခဲလၢာ် အမဲာ်ညါ ခဲကနံၣ်အံၤလီၤ. 15 အပှၤစီဆှံတဖၣ်သံန့ၣ်မ့ၢ် တၢ်လုၢ်ဒိၣ်ပှ့ၤဒိၣ် လၢယွၤအမဲာ်ညါလီၤ. 16 ယဲဒၣ်အံၤ ယမ့ၢ် နခ့နပှၤနီၢ်နီၢ်, ယွၤဧၢ, ယမ့ၢ် နခ့နပှၤ, နခ့နပှၤပိာ်မုၣ် အဖိခွါ, နဃ့ၣ်လီၤပျံၤစၢဃာ်ယၤလံ. 17 ယကလုၢ်နၤ လၢတၢ်လုၢ်စံးထီၣ်ပတြၢၤ, ဒီးယကကိးထီၣ် ယွၤ အမံၤလီၤ. 18 ယကမၤဘူၣ် ယွၤ လၢတၢ်ဘၣ်ဃးဒီး ယဆိၣ်တၢ် လၢအပှၤဂီၢ်မုၢ် ခဲလၢာ် အမဲာ်ညါ ခဲကနံၣ်အံၤ, 19 လၢယွၤ အဟံၣ်ဂၢၤပူၤ, လၢနသးကံၢ်ပူၤ, ယရူၤၡလ့ၣ်ဧၢ. စံးထီၣ်ပတြၢၤ ယွၤ တက့ၢ်. 

1 စံးထီၣ်ပတြၢၤ ယွၤ တက့ၢ်, ပှၤကိးကလုာ်ဒဲးသ့ၣ်ဧၢ. သးဝံၣ်ထီၣ်အီၤ တက့ၢ်, ပှၤဂီၢ်မုၢ် ခဲလၢာ်သ့ၣ်ဧၢ. 2 အဂ့ၢ်ဒ်အံၤ, အဘျုးအဖှိၣ် အိၣ်လၢပဖီခိၣ် ဒိၣ်မးလီၤ. ဒီး ယွၤ အတၢ်မ့ၢ်တၢ်တီ အိၣ်ဝဲဆိးဝဲ လီၤထူလီၤယိာ်လီၤ. စံးထီၣ်ပတြၢၤ ယွၤ တက့ၢ်. 

1 စံးထီၣ်ပတြၢၤ ယွၤ တက့ၢ်. အဂ့ၢ်ဒ်အံၤ, ဂ့ၤဝဲလီၤ. အဂ့ၢ်ဒ်အံၤ, အဘျုးအဖှိၣ် အိၣ်ဝဲ လီၤထူလီၤယိာ်လီၤ. 2 မ်အံၣ်စရ့လး စံး ခဲကနံၣ်အံၤ လၢအဘျုးအဖှိၣ် အိၣ်ဝဲ လီၤထူလီၤယိာ်န့ၣ် တက့ၢ်. 3 မ်အၤဟရိၣ် အပှၤဟံၣ်ဖိ စံးခဲအံၤ လၢအဘျုးအဖှိၣ် အိၣ်ဝဲ လီၤထူလီၤယိာ်န့ၣ် တက့ၢ်. 4 မ်ပှၤ လၢအပျံၤ ယွၤ စံး ခဲအံၤ လၢအဘျုးအဖှိၣ် အိၣ်ဝဲ လီၤထူလီၤယိာ်န့ၣ် တက့ၢ်. 5 လၢယဘၣ် တၢ်ကိၢ်တၢ်ဂီၤ အပူၤန့ၣ် ယကိးထီၣ် ယွၤ လီၤ. ယွၤ စံးဆၢယၤ ဒီး ပာ်ယၤ လၢအလီၢ်ဖးလဲၢ် အပူၤ လီၤ. 6 ယွၤ အိၣ်လၢယအိၣ်တခီလီၤ. ပှၤကညီ ကမၤယၤ ဒ်လဲၣ်ဒ်လဲၣ်န့ၣ် ယတဘၣ်ယိၣ်ဘၣ်. 7 ယွၤ အိၣ်လၢယအိၣ်တခီ, လၢပှၤမၤစၢၤယၤ အကျါလီၤ. မၤသးဒ်န့ၣ်ဒီး, ယကထံၣ် ယတၢ်အဲၣ်ဒိး လၢပှၤ လၢအသးဟ့ယၤတဖၣ် အလိၤန့ၣ်လီၤ. 8 တၢ်ဃ့ၢ်ဆူ ယွၤအအိၣ်န့ၣ် ဂ့ၤန့ၢ် တၢ်သန့ၤပသး လၢပှၤကညီ တက့ၢ်လီၤ. 9 တၢ်ဃ့ၢ်ဆူ ယွၤအအိၣ်န့ၣ် ဂ့ၤန့ၢ် တၢ်သန့ၤပသး လၢပဒိၣ်ဖးဒိၣ် တက့ၢ်လီၤ. 10 ပှၤကလုာ် ခဲလၢာ် အိၣ်ဝးတရံးယၤလီၤ. ယကဒီၣ်တဲာ်ကွံာ်အီၤ လၢယွၤအမံၤ သပှၢ်တၢၢ်လီၤ. 11 အိၣ်ဝးတရံး ယၤ, မ့ၢ်မး အိၣ်ဝးတရံးယၤလီၤ. ယကဒီၣ်တဲာ်ကွံာ် အီၤ လၢယွၤအမံၤ သပှၢ်တၢၢ်လီၤ. 12 အိၣ်ဝးတရံးယၤ ဒ်ကွဲဧိၤကနဲဧိၤ အသိးန့ၣ်လီၤ. လီၤပံာ်ဝဲ ဒ်တၤဆှုၣ် အမ့ၣ်အူ အသိးန့ၣ်လီၤ. ယကဒီၣ်တဲာ်ကွံာ်အီၤ လၢယွၤအမံၤ သပှၢ်တၢၢ်လီၤ. 13 နဆီၣ်လီၤယၤ နးမး ဒ်သိး ယကလီၤဃံၤ ဘၣ်ဆၣ်ဒီး ယွၤ မၤစၢၤယၤလီၤ. 14 ယွၤမ့ၢ် ယဂံၢ်ယဘါ, ဒီးယတၢ်သးဝံၣ်, ဒီးကဲထီၣ်ဝဲ လၢတၢ်အုၣ်က့ၤခီၣ်က့ၤယၤလီၤ. 15 တၢ်သူၣ်ခုသးခု ဒီး တၢ်အုၣ်က့ၤခီၣ်က့ၤ အကလုၢ်န့ၣ် အိၣ်ဝဲ လၢပှၤတီပှၤလိၤ အဒဲပူၤလီၤ. ယွၤအစုထွဲ မၤတၢ် ဒီးအစိအကမီၤလီၤ. 16 ယွၤအစုထွဲ ထီၣ်ထီဝဲ, ယွၤအစုထွဲ မၤတၢ် ဒီးအစိအကမီၤလီၤ. 17 ယတသံဘၣ်, မ့ၢ်ယကမူ ဒီး စံၣ်တဲၤတဲလီၤ ယွၤအတၢ်မၤတဖၣ်လီၤ. 18 ယွၤ သိၣ်ဃီၣ်ယၤ နးမးလီၤ. ဘၣ်ဆၣ်ဒီး တဟ့ၣ်လီၤကွံာ်ယၤ ဆူ တၢ်သံဘၣ်. 19 အိးထီၣ်န့ၢ်ယၤ လၢတၢ်တီတၢ်လိၤ အတြဲၤတဖၣ် တက့ၢ်. ယကလဲၤနုာ် လၢအပူၤ, ယကစံးထီၣ်ပတြၢၤ ယွၤလီၤ. 20 အအံၤမ့ၢ် ယွၤအတြဲၤ လၢပှၤတီပှၤလိၤတဖၣ် ကလဲၤနုာ် လၢအပူၤန့ၣ်လီၤ. 21 ယကစံးထီၣ်ပတြၢၤနၤလီၤ. အဂ့ၢ်ဒ်အံၤ, နကနၣ် ယကလုၢ်လံ ဒီးကဲထီၣ် တၢ်အုၣ်က့ၤခီၣ်က့ၤယၤလီၤ. 22 လၢၢ် လၢပှၤမၤတၢ်ဖိ ညိကွံာ်ဝဲ တဖျၢၣ်န့ၣ် အိၣ်ကဲထီၣ် လၢတၢ်အသနၢၣ်အခိၣ်လံ. 23 တၢ်မၤအသးအံၤမ့ၢ် လၢယွၤ, ဒီးမ့ၢ်တၢ်လီၤလး လၢပမဲာ်ညါလီၤ. 24 တၢ် လၢမုၢ်တနံၤအံၤ, ယွၤတ့ဝဲလီၤ. ပကသူၣ်ဖှံသးညီ, ဒီးသူၣ်ခုသးခု လၢအပူၤလီၤ. 25 အုၣ်က့ၤခီၣ်က့ၤတၢ် ခဲကနံၣ်အံၤ တက့ၢ်, ယွၤဧၢ. ဒုး ဘီၣ်ထီၣ်ညီထီၣ်လၢ်တၢ် ခဲကနံၣ်အံၤ တက့ၢ်, ယွၤဧၢ. 26 ပှၤလၢအဟဲဝဲ လၢယွၤအမံၤန့ၣ် မ်အဘၣ် တၢ်ဆိၣ်ဂ့ၤ တက့ၢ်, ပဆိၣ်ဂ့ၤသု လၢယွၤအဟံၣ်ပူၤလီၤ. 27 ယွၤမ့ၢ် ကစၢ် ဒီးဒုးကပီၤထီၣ်ဘၣ်လံ ပှၤလံ. စၢဃာ် တၢ်လုၢ် လၢတၢ်လုၢ်လီၢ်အနၢၤ လၢပျံၤတဖၣ်န့ၣ် တက့ၢ်. 28 နမ့ၢ် ယကစၢ်, ဒီးယကစံးထီၣ်ပတြၢၤနၤ, နမ့ၢ် ယကစၢ်, ဒီးယကပာ်ထီၣ်ထီနၤလီၤ. 29 စံးထီၣ်ပတြၢၤ ယွၤ တက့ၢ်. အဂ့ၢ်ဒ်အံၤ, ဂ့ၤဝဲလီၤ. အဂ့ၢ်ဒ်အံၤ, အဘျုးအဖှိၣ် အိၣ်ဝဲ လီၤထူလီၤယိာ်လီၤ. 

1 ပှၤလၢအလၢအပှဲၤ လၢကျဲန့ၣ်, ဒီးလဲၤတၢ် လၢယွၤ အတၢ်သိၣ်တၢ်သီ အပူၤန့ၣ် ဘၣ်ဆိၣ်ဂ့ၤဝဲလီၤ. 2 ပှၤလၢအတိၢ်န့ၢ်ဖံးဃာ် အတၢ်အုၣ်အသးဒီး, ဒီးဃု ယွၤ လၢအသး ဒီဖျၢၣ်ညါန့ၣ် ဘၣ်ဆိၣ်ဂ့ၤဝဲလီၤ. 3 တမၤ စ့ၢ်ကီး တၢ်အၢ နီတမံၤဘၣ်. လဲၤဝဲ လၢအကျဲဧိၤကပူၤဧိၤန့ၣ်လီၤ. 4 နမၤလိာ် လၢပဘၣ် တိၢ်န့ၢ်ဖံးဃာ် နတၢ်သိၣ်တၢ်သီ ထံထံဆးဆးလီၤ. 5 ဒ်သိး ယကတိၢ်န့ၢ်ဖံးဃာ် နတၢ်မၤလိာ်န့ၣ် မ်ယကျဲ အိၣ်ဂၢၢ်ဆိးကျၢၤ တက့ၢ်. 6 တုၤ ယကွၢ်မဲာ် နတၢ်မၤလိာ် ခဲလၢာ်ဒီး, ယမဲာ် တဆှးဘၣ်. 7 တုၤ ယမၤလိ နစံၣ်ညီၣ်တၢ်တီတဖၣ်ဒီး, ယကစံးထီၣ်ပတြၢၤနၤ လၢယသးစၢၢ်ဆၢလီၤ. 8 ယကတိၢ်န့ၢ် နတၢ်မၤလိာ်လီၤ. မ်နသုတလဲၤသဒၣ် ကွံာ်ယၤ တုၤအလၢာ် တဂ့ၤ. 9 ပှၤဖိၣ်သၣ်ခွါ ကမၤကဆှီ အကျဲ ဒ်လဲၣ်. မ့ၢ်အဘၣ် ပလီၢ်အသး ဒ်နကလုၢ်ကထါ အသိးန့ၣ်လီၤ. 10 ယဃုတ့ၢ်နၤ လၢယသး ဒီဖျၢၣ်ညါလီၤ. မ်ယသု တလဲၤကမၣ်ဘၣ် လၢနတၢ်မၤလိာ်န့ၣ် တဂ့ၤ. 11 ယပာ်ဖှိၣ် နကလုၢ်ကထါ လၢယသးကံၢ်ပူၤ, ဒ်သိး ယ သုတမၤကမၣ်ဘၣ်နၤ တဂ့ၤလီၤ. 12 ယွၤဧၢ, မ်နဘၣ် တၢ်စံးထီၣ်ပတြၢၤနၤ တက့ၢ်. သိၣ်လိယၤ လၢနလုၢ်နလၢ်န့ၣ် တက့ၢ်. 13 ယစံၣ်တဲၤတဲလီၤ ကယဲၢ် နစံၣ်ညီၣ်တၢ် လၢနထးခိၣ် ခဲလၢာ်န့ၣ် လၢယပျုၤလီၤ. 14 ယသူၣ်ဖှံယသးညီ လၢနတၢ်အုၣ်နသး အကျဲပူၤ, ဒ် လၢကယဲၢ် တၢ်စုလီၢ်ခီၣ်ခိၣ် အသိးန့ၣ်လီၤ. 15 ယကဆိကမိၣ်တၢ် လၢနတၢ်မၤလိာ် အဂ့ၢ်, ဒီးယကကွၢ်မဲာ် နကျဲဧိၤကပူၤဧိၤလီၤ. 16 ယကသူၣ်ဖှံသးညီ လၢနတၢ်မၤလိာ် အပူၤလီၤ. ယ တသးပ့ၤနီၣ်ဘၣ် နကလုၢ်ကထါဘၣ်. 17 မၤဂ့ၤ နခ့နပှၤ ဒ်သိး ယကမူ, ဒီးယကတိၢ်န့ၢ်ဖံးဃာ် နကလုၢ်ကထါလီၤ. 18 အိးထီၣ် ယမဲာ် တက့ၢ်. ဒီးယကထံၣ်ဘၣ် တၢ်လီၤလး လၢနတၢ်သိၣ်တၢ်သီ အပူၤလီၤ. 19 ယမ့ၢ် ပှၤတမှံၤ လၢဟီၣ်ခိၣ်ချၢအံၤလီၤ. သုတပာ်ခူသူၣ် နတၢ်မၤလိာ် လၢယမဲာ်ညါ တဂ့ၤ. 20 ယသးဆၢန့ၢ် နတၢ်စံၣ်ညီၣ်တဖၣ် ကိးအဆၢအကတီၢ်ဒဲး တုၤယသူၣ်ကၢ်ယသးလီၤလီၤ. 21 ပှၤလၢအပာ်အသးထီၣ်ထီ လၢအဘၣ် တၢ်ဆိၣ်အၢ, လၢအဟးဖျိး နတၢ်မၤလိာ်တဖၣ် အကျဲန့ၣ် နသိၣ်ဃီၣ်လံ အီၤလံ. 22 တၢ်ဒုၣ်ဒွဲၣ်, ဒီးတၢ်မၤတရီတပါန့ၣ် မၤပူၤမၤဖျဲးဒီး ယၤ တက့ၢ်. အဂ့ၢ်ဒ်အံၤ, ယ တိၢ်န့ၢ် နတၢ်အုၣ်နသးတဖၣ်လီၤ. 23 ပဒိၣ်ဖးဒိၣ် စ့ၢ်ကီး ဆ့ၣ်နီၤ ဒီး ကတိၤထီဒါယၤလီၤ. မ့မ့ၢ် နခ့နပှၤ ဆိကမိၣ်တၢ် လၢနတၢ်မၤလိာ် အဂ့ၢ်လီၤ. 24 နတၢ်အုၣ်နသးန့ၣ်မ့ၢ် စ့ၢ်ကီး ယတၢ်သူၣ်ဖှံသးညီ, ပှၤလၢအကူၣ်စၢၤယၤလီၤ. 25 ယသး စဲဘူး ဒီးဟီၣ်ခိၣ် အကမူၣ်လီၤ. ဒ်နတၢ်ကတိၤ အသိးန့ၣ် ဒုးမူထီၣ်က့ၤယၤ တက့ၢ်. 26 ယကျဲဧိၤကပူၤဧိၤန့ၣ် ယတဲဖျါထီၣ်လံ, ဒီးနနၢ်ဟူလံ ယကလုၢ်လံ, သိၣ်လိယၤ လၢနလုၢ်နလၢ် တက့ၢ်. 27 ဒုးနၢ်ပၢၢ်ယၤ လၢနတၢ်မၤလိာ် အကျဲ တက့ၢ်. ဒီးယ ကဆိကမိၣ်တၢ် လၢနတၢ်လီၤလး အဂ့ၢ်လီၤ. 28 မ့ၢ်ယသူၣ်အုးယသးအုး သတးဒီး ယသးပှံၢ်လီၤလီၤ. ဒုးဂဲၤဆၢထၢၣ်က့ၤယၤ ဒ်နကလုၢ်နကထါ အသိးန့ၣ် တက့ၢ်. 29 မၤပူၤမၤဖျဲးယၤ လၢတၢ်ကဘျံးကဘျၣ် အကျဲ, ဒီး ဟ့ၣ်သးကညီၤယၤ လၢနတၢ်သိၣ်တၢ်သီန့ၣ် တက့ၢ်. 30 တၢ်အကလုၢ်တီအကျဲန့ၣ် ယဃုထၢလံ. နစံၣ်ညီၣ် တၢ်တဖၣ်န့ၣ် ယပာ်လီၤ လၢယမဲာ်ညါလံလီၤ. 31 ယစဲဘူး ဒီးနတၢ်အုၣ်နသးလီၤ. ယွၤဧၢ, ဒုးမဲာ်ဆှး ယၤ တဂ့ၤ. 32 တုၤ နမၤလဲၢ်ထီၣ်ယသးဒီး, ယကဃ့ၢ် လၢနတၢ်မၤလိာ် အကျဲလီၤ.  33 ယွၤဧၢ, သိၣ်လိယၤ လၢနတၢ်မၤလိာ် အကျဲန့ၣ် တက့ၢ်. ဒီးယကတိၢ်န့ၢ်ဖံးဃာ် တုၤ အကတၢၢ်လီၤ. 34 ဒုးနၢ်ပၢၢ်ယၤ တက့ၢ်. ဒီးယကတိၢ်န့ၢ်ဖံးဃာ် နတၢ်သိၣ်တၢ်သီန့ၣ်, ယကတိၢ်န့ၢ် လၢယသး ဒီဖျၢၣ်ညါလီၤ. 35 ဒုးလဲၤယၤ လၢနတၢ်မၤလိာ်အကျဲန့ၣ် တက့ၢ်. အဂ့ၢ်ဒ်အံၤ, ယမုာ်လၤတၢ် လၢအပူၤလီၤ. 36 ဘိးဃၣ်ယသးဆူ တၢ်သးကွံ တဂ့ၤ. မ့ၢ်ဆူ နတၢ်အုၣ် နသးတဖၣ် တက့ၢ်. 37 ဒုးဃၣ်ကွံာ် ယမဲာ် လၢတၢ်ကလီကလီန့ၣ် တက့ၢ်. ဒုးမူထီၣ်က့ၤယၤ လၢနကျဲနကပူၤန့ၣ် တက့ၢ်. 38 ဒုးအိၣ်ဂၢၢ်ဆိးကျၢၤ နကလုၢ်ကထါ လၢနခ့နပှၤ လၢအပျံၤ နၤတဂၤ အဂီၢ်အံၤ တက့ၢ်. 39 မၤပူၤမၤဖျဲးယၤ လၢတၢ်ဒုၣ်ဒွဲၣ် လၢယပျံၤအီၤန့ၣ် တက့ၢ်. အဂ့ၢ်ဒ်အံၤ, နတၢ်စံၣ်ညီၣ်တဖၣ်န့ၣ်မ့ၢ် အဂ့ၤအဘၣ်လီၤ. 40 ကွၢ်ကွၢ်, ယဆၢန့ၢ်ဘၣ် နတၢ်မၤလိာ်လီၤ. မၤမူထီၣ်က့ၤယၤ လၢနတၢ်တီတၢ်လိၤန့ၣ် တက့ၢ်. 41 ဒီးယွၤဧၢ, မ်နဘျုးနဖှိၣ်, နတၢ်အုၣ်က့ၤခီၣ်က့ၤ ဟဲဘၣ်ယၤ ဒ်နကလုၢ်ကထါ အသိးန့ၣ် တက့ၢ်. 42 ဒီးယကစံးဆၢ ပှၤ လၢအဒုၣ်ဒွဲၣ်ယၤလီၤ. အဂ့ၢ်ဒ်အံၤ, ယသန့ၤယသး လၢနကလုၢ်လီၤ. 43 ဒီးဟံးထီၣ်ကွံာ် နတၢ်ကတိၤ အမ့ၢ်အတီ လၢယထးခိၣ် တုၤအလၢာ်န့ၣ် တဂ့ၤ. အဂ့ၢ်ဒ်အံၤ, ယမုၢ်လၢ် လၢနတၢ်စံၣ်ညီၣ်တဖၣ်န့ၣ်လီၤ. 44 ဒီးယကတိၢ်န့ၢ်ဖံးဃာ် နတၢ်သိၣ်တၢ်သီ တထံၣ်ဃီ အစိၤစိၤအဃၣ်ဃၣ်လီၤ. 45 ဒီးယကလဲၤတၢ် လၢအလီၢ်ဖးလဲၢ်လီၤ. အဂ့ၢ်ဒ်အံၤ, ယဃု နတၢ်မၤလိာ်လီၤ. 46 ဒီးယကကတိၤတၢ် လၢနတၢ်အုၣ်အသး အဂ့ၢ် လၢစီၤပၤတဖၣ် အမဲာ်ညါ, ဒီးယမဲာ် တဆှးဘၣ်. 47 ဒီးယကသူၣ်ဖှံသးညီ လၢနတၢ်မၤလိာ် လၢယအဲၣ်အီၤ အပူၤန့ၣ်လီၤ. 48 ဒီးယကယူာ်ထီၣ် ယစုဆူ နတၢ်မၤလိာ် လၢယအဲၣ်အီၤ အအိၣ်န့ၣ်, ဒီးယကဆိကမိၣ်တၢ် လၢနတၢ်မၤလိာ် အဂ့ၢ်လီၤ. 49 မ့ၢ်နဒုးမုၢ်လၢ်ယၤ လၢတၢ်ဒီး သ့ၣ်နီၣ်ထီၣ်က့ၤ နကလုၢ်ကထါ လၢနခ့နပှၤ အဂီၢ် တက့ၢ်. 50 အအံၤမ့ၢ် တၢ် လၢအမၤမုာ်ထီၣ်က့ၤယၤ လၢယဘၣ်နးဘၣ်ဖှီၣ် အဖၢမုၢ်န့ၣ်, လၢနကလုၢ်နကထါ မၤမူထီၣ်က့ၤလံယၤလီၤ. 51 ပှၤပာ်အသးထီၣ်ထီတဖၣ်န့ၣ် ဒုၣ်ဒွဲၣ်ယၤ နးမးလီၤ. ယတဟးဆှဲးဘၣ် နတၢ်သိၣ်တၢ်သီဘၣ်. 52 ယွၤဧၢ, နစံၣ်ညီၣ်တၢ် လၢပျၢၤ လၢကစၢၤန့ၣ် ယသ့ၣ်နီၣ်ထီၣ်က့ၤ, ဒီးယမၤမုာ်ထီၣ် ယသးလီၤ. 53 မ့ၢ် ပှၤတတီတလိၤ လဲၤသဒၣ် နတၢ်သိၣ်တၢ်သီဒီး, ယသး ကိၢ်ထီၣ် ဒိၣ်ဒိၣ်ကလဲာ်လီၤ. 54 နတၢ်မၤလိာ်န့ၣ်မ့ၢ် ယတၢ်သးဝံၣ် လၢယအိၣ်တမှံၤ အဟံၣ်ပူၤန့ၣ်လီၤ. 55 ယွၤဧၢ, ယသ့ၣ်နီၣ်ထီၣ်က့ၤ နမံၤ လၢမုၢ်နၤ, ဒီးယ တိၢ်န့ၢ်ဖံးဃာ် နတၢ်သိၣ်တၢ်သီလီၤ. 56 အအံၤ အိၣ်ဒီးယၤ, လၢယတိၢ်န့ၢ် နတၢ်မၤလိာ်တဖၣ်န့ၣ်လီၤ. 57 ယွၤမ့ၢ် ယဂီၢ်လီၤ. ယစံး လၢယကတိၢ်န့ၢ်ဖံးဃာ် နကလုၢ်ကထါလီၤ. 58 ယဃု နအိၣ်ပှိၤယၤ လၢယသး ဒီဖျၢၣ်ညါလီၤ. သူၣ်ကညီၤသးကညီၤယၤ ဒ်နကလုၢ်ကထါ အသိးန့ၣ် တက့ၢ်. 59 ယဆိကမိၣ်တၢ် လၢယကျဲ အဂ့ၢ်, ဒီးဃၣ်က့ၤ ယခီၣ် ဆူနတၢ်အုၣ်နသး အအိၣ်န့ၣ်လီၤ. 60 ယတမၤယံာ်မၤနီၢ်ဘၣ်ဒီး, ယမၤချ့ချ့ ဒ်သိး ယကတိၢ်န့ၢ်ဖံးဃာ် နတၢ်မၤလိာ်တဖၣ်န့ၣ်လီၤ. 61 ပှၤတတီတလိၤဘၣ် အပျံၤသကွီၤ အိၣ်ဝးတရံးယၤ လီၤ. ယတသးပ့ၤနီၣ်ဘၣ် နတၢ်သိၣ်တၢ်သီဘၣ်. 62 ယကဂဲၤဆၢထၢၣ် လၢဖးဖီမုၢ်, ဒ်သိး ယကစံးထီၣ်ပတြၢၤနၤ လၢနတၢ်တီတၢ်လိၤ အတၢ်စံၣ်ညီၣ်တဖၣ် အဃိန့ၣ်လီၤ. 63 ယဒီတံၤဒီသကိးဒီး ကယဲၢ် ပှၤလၢအပျံၤနၤ, ဒီးတိၢ်န့ၢ်ဖံးဃာ် နတၢ်မၤလိာ်တဖၣ်န့ၣ်လီၤ. 64 ဟီၣ်ခိၣ် လၢပှဲၤဝဲ ဒီးနဘျုးနဖှိၣ်လီၤ, ယွၤဧၢ, သိၣ်လိယၤ လၢနတၢ်မၤလိာ်န့ၣ် တက့ၢ်. 65 ယွၤဧၢ, ဒ်နကလုၢ်ကထါ အသိးန့ၣ် နမၤဂ့ၤ နခ့နပှၤ လီၤ. 66 သိၣ်လိယၤ လၢတၢ်စံၣ်ညီၣ် အဂ့ၤ ဒီးတၢ်သ့ၣ်ညါ တက့ၢ်. အဂ့ၢ်ဒ်အံၤ, ယနာ် နတၢ်မၤလိာ်လီၤ. 67 ယတချုးဘၣ်ဒံးဘၣ် တၢ်နးတၢ်ဖှီၣ်ဒီး, ယဟးဖျိး ကျဲလီၤ. မ့မ့ၢ်ခဲကနံၣ်အံၤ, ယ တိၢ်န့ၢ်ဖံးဃာ် နကလုၢ်ကထါလီၤ. 68 နမ့ၢ် တၢ်ဂ့ၤ, ဒီးနမၤ တၢ်ဂ့ၤလီၤ. သိၣ်လိယၤ လၢနတၢ်မၤလိာ်န့ၣ် တက့ၢ်. 69 ပှၤပာ်အသးထီၣ်ထီန့ၣ် ကူၣ်ထီၣ်ဖးလီၤ တၢ်ကတိၤကဘျံးကဘျၣ် ထီဒါယၤလီၤ. မ့မ့ၢ်ယဲဒၣ်အံၤ ယ တိၢ်န့ၢ်ဖံးဃာ် နတၢ်မၤလိာ်တဖၣ် လၢယသး ဒီဖျၢၣ်ညါလီၤ. 70 အဝဲသ့ၣ်တဖၣ် အသးန့ၣ် ဘီၣ်ဝဲ ဒ်သိဧိၤချါဧိၤ အသိး လီၤ. မ့မ့ၢ်ယဲဒၣ်အံၤ ယသူၣ်ဖှံသးညီ လၢနတၢ်သိၣ်တၢ်သီ အပူၤလီၤ. 71 ယဘၣ် တၢ်နးတၢ်ဖှီၣ်န့ၣ် ဂ့ၤဝဲ လၢယဂီၢ် လၢယကမၤလိ နတၢ်မၤလိာ် အဂ့ၢ်လီၤ. 72 တၢ်သိၣ်တၢ်သီ လၢနထးခိၣ်န့ၣ် ဂ့ၤန့ၢ် ထူဧိၤလွဲဧိၤ, ဒီးကျိၣ်ဧိၤစ့ဧိၤ အကထိတဖၣ် တက့ၢ်လီၤ. 73 နစု တ့ယၤ, ဒီးကတဲာ်ကတီၤ ယၤလီၤ. ဒုးနၢ်ပၢၢ်ယၤ ဒ်သိး ယကမၤလိ နတၢ်မၤလိာ်န့ၣ် တက့ၢ်. 74 ပှၤလၢအပျံၤနၤန့ၣ် ကထံၣ်ဘၣ်ယၤ, ဒီးအသးကခု လီၤ. အဂ့ၢ်ဒ်အံၤ, ယမုၢ်လၢ် လၢနကလုၢ်ကထါလီၤ. 75 ယွၤဧၢ, ယသ့ၣ်ညါ လၢနစံၣ်ညီၣ်တၢ်န့ၣ်မ့ၢ် အတီအလိၤ, ဒီး လၢနမၤနးမၤဖှီၣ်ယၤန့ၣ်မ့ၢ် လၢနကလုၢ်တီ အဃိန့ၣ်လီၤ. 76 ဒ်နကလုၢ်ကထါ လၢနခ့နပှၤ အသိးန့ၣ် မ်နဘျုးနဖှိၣ် မၤမုာ်ထီၣ်က့ၤလၢ်ယၤ တက့ၢ်. 77 မ်နတၢ်သူၣ်ကညီၤသးကညီၤ ဘၣ်ယၤ ဒ်သိး ယကမူ တက့ၢ်. အဂ့ၢ်ဒ်အံၤ, နတၢ်သိၣ်တၢ်သီ မ့ၢ်ယတၢ်သူၣ်ဖှံသးညီလီၤ. 78 မ်ပှၤပာ်အသးထီၣ်ထီန့ၣ် အမဲာ်ဆှး တက့ၢ်. အဂ့ၢ်ဒ်အံၤ, မၤအၢယၤ လၢတၢ်ကဘျံးကဘျၣ်, မ့မ့ၢ်ယဲဒၣ်အံၤ ယကဆိကမိၣ်တၢ် လၢနတၢ်မၤလိာ်တဖၣ်လီၤ. 79 ပှၤလၢအပျံၤနၤ, ဒီးပှၤ လၢအသ့ၣ်ညါ နတၢ်အုၣ်အသးတဖၣ်န့ၣ် ကဟဲက့ၤဆူ ယအိၣ်လီၤ. 80 ဒ်သိး ယသုတမဲာ်ဆှး တဂ့ၤဒီး, မ်ယသး လၢထီၣ်ပှဲၤထီၣ် လၢနတၢ်မၤလိာ် အပူၤ တက့ၢ်. 81 ယဆၢ နတၢ်အုၣ်က့ၤခီၣ်က့ၤ တုၤယသးလီၤဘှါလီၤ. ယကွၢ်လၢ် နကလုၢ်ကထါ အကျဲလီၤ. 82 ယမဲာ် လၢာ် လၢနကလုၢ်နကထါ အဃိ ဖဲယစံး နကမၤမုာ်ထီၣ်က့ၤယၤ အဆၢအကတီၢ် ဖဲလဲၣ်. 83 အဂ့ၢ်ဒ်အံၤ, ယမၤယသး ဒ်ထံဒၢတၢ်ဖံး လၢမ့ၣ်အူခုၣ် အပူၤ အသိးန့ၣ်လီၤ. နတၢ်မၤလိာ်တဖၣ်န့ၣ် ယတသးပ့ၤနီၣ်ဘၣ်. 84 နခ့နပှၤ အမုၢ်နံၤန့ၣ် အိၣ်ဆံးအါလဲၣ်. နကစံၣ်ညီၣ် ပှၤမၤအၢမၤသီယၤန့ၣ် အဆၢအကတီၢ်ဖဲလဲၣ်. 85 ပှၤပာ်ထီၣ်ထီအသးန့ၣ် ခူၣ်လီၤ တၢ်ပူၤ လၢယဂီၢ်လီၤ. အဝဲသ့ၣ်တဖၣ်န့ၣ် တဒ်ဘၣ် နတၢ်သိၣ်တၢ်သီ အသိးဘၣ်. 86 နတၢ်မၤလိာ်တဖၣ်န့ၣ်မ့ၢ် အမ့ၢ်အတီ ခဲလၢာ်လီၤ. ပှၤမၤအၢမၤသီယၤ လၢတၢ်ကဘျံးကဘျၣ်လီၤ. မၤစၢၤယၤ တက့ၢ်. 87 ဘူးဝဲ လၢအကမၤဟးဂီၤတ့ၢ်ယၤ လၢထံဧိၤကီၢ်ဧိၤ အပူၤ, ဒီးယတလဲၤသဒၣ်ဘၣ် နတၢ်မၤလိာ်တဖၣ်ဘၣ်. 88 မၤမူထီၣ်က့ၤယၤ ဒ်နဘျုးနဖှိၣ် အသိး, ဒီးယကတိၢ်န့ၢ်ဖံးဃာ် နထးခိၣ် အတၢ်အုၣ်အသးန့ၣ်လီၤ. 89 ယွၤဧၢ, နကလုၢ်ကထါ အိၣ်ဂၢၢ်ဆိးကျၢၤ လၢမူခိၣ် အပူၤ လီၤစိၤလီၤထီလီၤ. 90 နတၢ်မ့ၢ်တၢ်တီ အိၣ်ဝဲ အစိၤစိၤအဃၣ်ဃၣ်, နတ့လီၤ ပာ်လီၤ ဟီၣ်ခိၣ်, ဒီးအိၣ်ဂၢၢ်ဆိးကျၢၤဝဲလီၤ. 91 နတၢ်စံၣ်ညီၣ်တဖၣ်န့ၣ် အိၣ်ဂၢၢ်ဆိးကျၢၤဝဲ တုၤ မုၢ်မဆါ တနံၤအံၤလီၤ. အဂ့ၢ်ဒ်အံၤ, ကယဲၢ် တၢ်ခဲလၢာ်ခဲဆ့ မ့ၢ်နခ့နပှၤလီၤ. 92 နတၢ်သိၣ်တၢ်သီ မ့တမ့ၢ်ဘၣ် ယတၢ်သူၣ်ဖှံသးညီဘၣ် ဒီး, ယကဟးဂီၤတ့ၢ်လံ လၢယဘၣ် တၢ်နးတၢ်ဖှီၣ်အပူၤလံ. 93 ယတသးပ့ၤနီၣ်ဘၣ် နတၢ်မၤလိာ်တဖၣ် နီတဘျီဘၣ်. အဂ့ၢ်ဒ်အံၤ, နမၤမူထီၣ်က့ၤယၤ လၢအီၤလီၤ. 94 ယမ့ၢ် နတၢ်လီၤ. အုၣ်က့ၤခီၣ်က့ၤယၤ တက့ၢ်. အဂ့ၢ်ဒ်အံၤ, ယဃု နတၢ်မၤလိာ်တဖၣ်လီၤ. 95 ပှၤတတီတလိၤ ခိးယၤ လၢအကမၤဟးဂီၤယၤလီၤ. မ့မ့ၢ်ယဲဒၣ်အံၤ, ယဆိကမိၣ်တၢ် လၢနတၢ်အုၣ်နသးတဖၣ် အဂ့ၢ်လီၤ. 96 တၢ်လၢတၢ်ပှဲၤ ခဲလၢာ် အကတၢၢ်န့ၣ် ယထံၣ်ဘၣ်လံ, မ့မ့ၢ် နတၢ်မၤလိာ်န့ၣ် လဲၢ်မးဝဲလီၤ. 97 ယအဲၣ်ဒိး နတၢ်သိၣ်တၢ်သီန့ၣ် ဆံးဒိၣ်လဲၣ်. ယဆိကမိၣ်တၢ် လၢအဂ့ၢ်အကျိၤ သ့သ့တနံၤလီၤ. 98 နတၢ်မၤလိာ်တဖၣ် ဒုးကူၣ်သ့ထီၣ်ယၤ အါန့ၢ် ယဒုၣ် ယဒါတဖၣ် တက့ၢ်လီၤ. အဂ့ၢ်ဒ်အံၤ, အိၣ်ဒီးယၤ လီၤထူလီၤယိာ်လီၤ. 99 ယနူၤပၢၢ်ယနၢ်ပၢၢ်တၢ်န့ၣ် အါန့ၢ် ပှၤသိၣ်လိယၤ ခဲလၢာ် တက့ၢ်လီၤ. အဂ့ၢ်ဒ်အံၤ, ယဆိကမိၣ် လၢနတၢ်အုၣ်အသးတဖၣ် အဂ့ၢ်အကျိၤလီၤ. 100 ယနၢ်ပၢၢ်တၢ် အါန့ၢ် ပမှံၤပပှၢ် တက့ၢ်လီၤ. အဂ့ၢ်ဒ်အံၤ, ယ တိၢ်န့ၢ်ဖံးဃာ် နတၢ်မၤလိာ်တဖၣ်လီၤ. 101 ယတြီကွံာ် ယခီၣ် လၢကယဲၢ် ကျဲအအၢအသီ ဒ်သိး ယကတိၢ်န့ၢ် နကလုၢ်ကထါလီၤ. 102 ယတလဲၤသဒၣ်ဘၣ် နတၢ်စံၣ်ညီၣ်တဖၣ်ဘၣ်. အဂ့ၢ်ဒ်အံၤ, နသိၣ်က့ၤသီက့ၤယၤလီၤ. 103 လၢယလ့ၣ်ကွၢ်တၢ်န့ၣ် နကလုၢ်ကထါဆၢ ဆံးဒိၣ်လဲၣ်. ဆၢန့ၢ် ကနဲစီ လၢယကိာ်ပူၤန့ၣ် တက့ၢ်လီၤ. 104 ယနူၤပၢၢ်နၢ်ပၢၢ်တၢ် လၢနတၢ်မၤလိာ်တဖၣ် အဃိ လီၤ. မၤသးဒ်န့ၣ်ဒီး ယသးဟ့ တၢ်ကတိၤကဘျံးကဘျၣ် အကျဲ ခဲလၢာ်လီၤ. 105 နကလုၢ်ကထါန့ၣ်မ့ၢ် မ့ၣ်အူဒၢတဖျၢၣ် လၢယခီၣ် အဂီၢ်, ဒီးတၢ်ကပီၤတဖျၢၣ် လၢယကျဲ အဂီၢ်လီၤ. 106 ယဆိၣ်လီၤယသးဒီး ပာ်ဂၢၢ်ပာ်ကျၢၤလံ ယကလုၢ် လၢယကတိၢ်န့ၢ် နတၢ်စံၣ်ညီၣ် အတီအလိၤတဖၣ်လီၤ. 107 ယဘၣ် တၢ်နးတၢ်ဖှီၣ် နးမးလီၤ, ယွၤဧၢ. မၤမူထီၣ်က့ၤယၤ ဒ်နကလုၢ်ကထါ အသိးန့ၣ် တက့ၢ်. 108 ယွၤဧၢ, ယထးခိၣ် အတၢ်မၤဘူၣ်ဒၣ်တၢ်တဖၣ်န့ၣ် မ်အဘၣ်နသး တက့ၢ်. ဒီးသိၣ်လိယၤ လၢနတၢ်စံၣ်ညီၣ်တဖၣ်န့ၣ် တက့ၢ်. 109 ယသး အိၣ်ဝဲ လၢယစုပူၤ တထံၣ်ဃီလီၤ. ဘၣ်ဆၣ်ဒီး ယတသးပ့ၤနီၣ်ဘၣ် နတၢ်သိၣ်တၢ်သီဘၣ်. 110 ပှၤတတီတလိၤ ပာ်ပျံၤသကွီၤ လၢယဂီၢ်လီၤ. ဘၣ်ဆၣ်ဒီး ယသး တဟးဖျိးဘၣ် နတၢ်မၤလိာ်တဖၣ် အကျဲ ဘၣ်. 111 ယပာ် နတၢ်အုၣ်အသးတဖၣ်န့ၣ် လၢယဂီၢ်ဒၣ်ယဲ လီၤထူလီၤယိာ်လီၤ. အဂ့ၢ်ဒ်အံၤ, အဝဲန့ၣ် ဒုးဖှံဒုးညီ ယသးလီၤ. 112 ယပာ်လီၤယသး လၢယကတိၢ်န့ၢ် နတၢ်မၤလိာ်တဖၣ် တထံၣ်ဃီ တုၤ အကတၢၢ်လီၤ. 113 ပှၤလၢအသးခံဖျၢၣ်တဖၣ်န့ၣ် ယသးဟ့အီၤလီၤ. မ့မ့ၢ် နတၢ်သိၣ်တၢ်သီန့ၣ် ယအဲၣ်အီၤလီၤ. 114 နမ့ၢ် ယအိၣ်တဒၢအလီၢ်, ဒီးယကတီၤ တဘ့ၣ်လီၤ. ယမုၢ်လၢ်တၢ် လၢနကလုၢ်ကထါလီၤ. 115 ပှၤမၤတၢ်အၢသ့ၣ်ဧၢ, ဟးဖး ဒီးယၤ တက့ၢ်. ဒီးယ ကတိၢ်န့ၢ် ယကစၢ် အတၢ်မၤလိာ်တဖၣ်လီၤ. 116 ဒုးအိၣ်ဂၢၢ်ဆိးကျၢၤယၤ ဒ်နကလုၢ်ကထါ အသိးန့ၣ် တက့ၢ်. ဒီးယကမူလီၤ. ဒီးမ်ယသုတမဲာ်ဆှး လၢယတၢ်မုၢ်လၢ် အဃိန့ၣ် တဂ့ၤ. 117 မၤစၢၤယၤ တက့ၢ်, ဒီးယကတုၤ လၢတၢ်အုၣ်က့ၤခီၣ်က့ၤယၤလီၤ. ဒီးယကွၢ်မဲာ် လၢနတၢ်မၤလိာ်တဖၣ် တထံၣ်ဃီလီၤ. 118 ကယဲၢ် ပှၤလၢအဟးဖျိး နတၢ်မၤလိာ်တဖၣ် အကျဲ ခဲလၢာ်န့ၣ် နညိကွံာ်အီၤလီၤ. အတၢ်လီတၢ်န့ၣ်မ့ၢ် တၢ်ကဘျံးကဘျၣ်လီၤ. 119 ဒ်တၢ်အအ့ၣ်အသိး နတ့ၢ်လီၤကွံာ် ကယဲၢ် ပှၤတတီတလိၤ လၢဟီၣ်ခိၣ်ချၢ ခဲလၢာ်လီၤ. မၤသးဒ်န့ၣ်ဒီး ယ အဲၣ် နတၢ်အုၣ်အသးတဖၣ်လီၤ. 120 ယညၣ်ကနိး လၢတၢ်ပျံၤနၤ အဃိ, ဒီးယပျံၤ နတၢ်စံၣ်ညီၣ်တဖၣ်လီၤ. 121 ယမၤ တၢ်စံၣ်ညီၣ် ဒီး တၢ်တီတၢ်လိၤလီၤ. လဲၤသဒၣ်ယၤ လၢပှၤမၤအၢမၤသီယၤ အစုပူၤန့ၣ် တဂ့ၤ. 122 ကဲထီၣ် နခ့နပှၤ အတၢ်အုၣ်တၢ်ခီၣ်အသး လၢတၢ်ဂ့ၤ အဂီၢ်န့ၣ် တက့ၢ်. ပှၤလၢအပာ်အသးထီၣ်ထီန့ၣ် မ် အသုတမၤအၢမၤသီယၤ တဂ့ၤ. 123 ယမဲာ် လၢာ် လၢယဆၢ နတၢ်အုၣ်က့ၤခီၣ်က့ၤ အဃိ, ဒီး လၢနတၢ်တီတၢ်လိၤ အကလုၢ်ကထါ အဃိန့ၣ်လီၤ. 124 မၤ နခ့နပှၤ ဒ်နဘျုးနဖှိၣ် အသိး, ဒီးသိၣ်လိယၤ လၢနတၢ်မၤလိာ်တဖၣ်န့ၣ် တက့ၢ်. 125 ယဲဒၣ်အံၤ ယမ့ၢ် နခ့နပှၤလီၤ. ဒုးနၢ်ပၢၢ်ယၤ ဒ်သိး ယကသ့ၣ်ညါ နတၢ်အုၣ်အသးတဖၣ်န့ၣ် တက့ၢ်. 126 အမုၢ်အလါဘၣ်လံ လၢယွၤ ကမၤတၢ်လီၤ. အဂ့ၢ်ဒ်အံၤ, ပှၤဘိးကဒါကွံာ် နတၢ်သိၣ်တၢ်သီလံလီၤ. 127 မၤသးဒ်န့ၣ်ဒီး ယအဲၣ်ဒိး နတၢ်မၤလိာ်တဖၣ် အါန့ၢ် ထူဧိၤလွဲဧိၤ, ဒီးထူစီတက့ၢ်လီၤ. 128 မၤသးဒ်န့ၣ်ဒီး ကယဲၢ် နတၢ်မၤလိာ်တဖၣ် ယပာ်တီပာ်လိၤ ကိးထံၣ်ဒဲးလီၤ. ဒီး ကယဲၢ် ကျဲ ဘၣ်ဃးဒီး တၢ်ကဘျံးကဘျၣ်န့ၣ် ယသးဟ့အီၤ ကိးဘိဒဲးလီၤ. 129 နတၢ်အုၣ်အသးတဖၣ်န့ၣ် လီၤလးဝဲလီၤ. မၤသးဒ်န့ၣ်ဒီး ယ တိၢ်န့ၢ် အီၤ လၢယသူၣ်ယသးလီၤ. 130 တၢ်အိးထီၣ် နကလုၢ်နကထါန့ၣ် မၤကပီၤထီၣ် တၢ်, ဒီးဒုးနၢ်ပၢၢ် ပှၤ လၢအတမၤလိဘၣ်တၢ်ဘၣ်လီၤ. 131 ယအဲးထီၣ် ယထးခိၣ် ဒီးယသါဟုသါဟီလီၤ. အဂ့ၢ်ဒ်အံၤ, ယဆၢန့ၢ် နတၢ်မၤလိာ်တဖၣ်လီၤ. 132 ဃၣ်နသးဆူ ယအိၣ်, ဒီးသူၣ်ကညီၤသးကညီၤယၤ, ဒ်နညီနုၢ်မၤ ပှၤ လၢအအဲၣ်နမံၤ အသိးန့ၣ် တက့ၢ်. 133 ဒုးထွဲ ယခီၣ် လၢနကလုၢ်ကထါ အပူၤ တက့ၢ်. ဒီးမ် တၢ်အၢတၢ်သီ အသု တပၢယၤ နီတမံၤ တဂ့ၤ. 134 အုၣ်က့ၤခီၣ်က့ၤယၤ လၢပှၤကညီ အတၢ်မၤအၢမၤသီ တက့ၢ်. ဒီးယကတိၢ်န့ၢ်ဖံးဃာ် နတၢ်မၤလိာ်တဖၣ်လီၤ. 135 ဒုးကပီၤထီၣ် နမဲာ် လၢနခ့နပှၤ အလိၤ, ဒီးသိၣ်လိ ယၤ လၢနတၢ်မၤလိာ်တဖၣ်န့ၣ် တက့ၢ်. 136 မ့ၢ် ပှၤတတိၢ်န့ၢ်ဘၣ် နတၢ်သိၣ်တၢ်သီဘၣ်ဒီး, ထံကျိ ယွၤလီၤ လၢယမဲာ်လီၤ. 137 ယွၤဧၢ, နမ့ၢ်တၢ်တီတၢ်လိၤ, ဒီးနတၢ်စံၣ်ညီၣ်တဖၣ်န့ၣ် တီဝဲလိၤဝဲလီၤ. 138 နတၢ်အုၣ်အသး လၢနမၤလိာ်တဖၣ်န့ၣ် တီဝဲလိၤဝဲ, ဒီးမ့ၢ်တၢ်ကလုၢ်တီ သပှၢ်ပှၢ်လီၤ. 139 ယသးဆူၣ်န့ၣ် အီၣ်ကွံာ်ယၤလီၤ. အဂ့ၢ်ဒ်အံၤ, ယဒုၣ်ယဒါ သးပ့ၤနီၣ် နကလုၢ်ကထါလီၤ. 140 မ့ၢ်နကလုၢ်ကထါ ကဆှီဝဲ ဒိၣ်မးဒီး, နခ့နပှၤ အဲၣ် အီၤလီၤ. 141 ယမ့ၢ် ပှၤအဆံး, ဒီးပှၤတပးကဲဘၣ် ယၤဘၣ်, ယ တသးပ့ၤနီၣ်ဘၣ် နတၢ်မၤလိာ်တဖၣ်ဘၣ်. 142 နတၢ်တီတၢ်လိၤန့ၣ်မ့ၢ် တၢ်တီတၢ်လိၤ အထူအယိာ်, ဒီးနတၢ်သိၣ်တၢ်သီန့ၣ်မ့ၢ် တၢ်မ့ၢ်တၢ်တီလီၤ. 143 တၢ်နးတၢ်ဖှီၣ်, ဒီးတၢ်ကိၢ်တၢ်ဂီၤန့ၣ် ဘၣ်လံယၤ လီၤ. နတၢ်မၤလိာ်တဖၣ်န့ၣ်မ့ၢ် ယတၢ်သူၣ်ဖှံသးညီ လီၤ. 144 နတၢ်အုၣ်အသးတဖၣ်န့ၣ်မ့ၢ် တၢ်တီတၢ်လိၤ လီၤထူလီၤယိာ်လီၤ. ဒုးနၢ်ပၢၢ်ယၤ တက့ၢ်, ဒီးယကမူလီၤ. 145 ယဃ့ကညးတၢ် ဒီးယသး ဒီဖျၢၣ်ညါလီၤ. စံးဆၢ ယၤ တက့ၢ်, ယွၤဧၢ. ယကတိၢ်န့ၢ် နတၢ်မၤလိာ်တဖၣ် လီၤ. 146 ယဃ့တၢ် လၢနၤလီၤ. အုၣ်က့ၤခီၣ်က့ၤယၤ တက့ၢ်, ဒီးယကတိၢ်န့ၢ် နတၢ်အုၣ်အသးတဖၣ်လီၤ. 147 ယလဲၤဘျီ မုၢ်ဆ့ၣ်ဝါ, ဒီးယဃ့ကညးတၢ်လီၤ. ယ မုၢ်လၢ်တၢ် လၢနကလုၢ်ကထါလီၤ. 148 ယမဲာ် လဲၤဘျီတၢ်ဆိးသီ အဆၢအကတီၢ်တဖၣ် ဒ်သိး ယကဆိကမိၣ်တၢ် လၢနကလုၢ်ကထါ အဂ့ၢ်လီၤ. 149 ဒိကနၣ်လၢ် ယကလုၢ်ကထါ ဒ်နဘျုးနဖှိၣ် အသိးန့ၣ် တက့ၢ်. ယွၤဧၢ, ဒ်နစံၣ်ညီၣ်တၢ် အသိးန့ၣ် မၤမူထီၣ်က့ၤယၤ တက့ၢ်. 150 ပှၤလၢအဃုမၤ တၢ်အၢတဖၣ်န့ၣ် သုးဘူးအသး, ဒီးအိၣ်ယံၤဝဲ ဒီး နတၢ်သိၣ်တၢ်သီလီၤ. 151 နအိၣ်ဘူး, ယွၤဧၢ, ဒီးနတၢ်မၤလိာ်တဖၣ်န့ၣ်မ့ၢ် အမ့ၢ်အတီ ခဲလၢာ်လီၤ. 152 ယသ့ၣ်ညါ လၢပျၢၤ လၢနတၢ်အုၣ်အသးတဖၣ် အပူၤ, လၢနပာ်အီၤ လီၤထူလီၤယိာ်လီၤ. 153 ကွၢ်ဆိကမိၣ်လၢ် ယတၢ်နးတၢ်ဖှီၣ်, ဒီးမၤပူၤမၤဖျဲးလၢ်ယၤ တက့ၢ်. အဂ့ၢ်ဒ်အံၤ, နတၢ်သိၣ်တၢ်သီန့ၣ် ယ တသးပ့ၤနီၣ်ဘၣ်. 154 လိာ် ယကွီၢ်, ဒီးမၤပူၤမၤဖျဲးလၢ်ယၤ တက့ၢ်. ဒ်န ကလုၢ်ကထါ အသိးန့ၣ်, မၤမူထီၣ်က့ၤလၢ်ယၤ တက့ၢ်. 155 တၢ်အုၣ်က့ၤခီၣ်က့ၤန့ၣ် အိၣ်ယံၤဝဲ ဒီးပှၤတတီတလိၤဘၣ်လီၤ. အဂ့ၢ်ဒ်အံၤ, အဝဲသ့ၣ်တဖၣ်န့ၣ် တဃုဘၣ် နတၢ်မၤလိာ်တဖၣ်ဘၣ်. 156 ယွၤဧၢ, နသူၣ်အိၣ်သးအိၣ်တၢ် ဒိၣ်မးလီၤ. ဒ်နစံၣ်ညီၣ်တၢ်တဖၣ် အသိးန့ၣ် မၤမူထီၣ်က့ၤယၤ တက့ၢ်. 157 ပှၤလၢအမၤအၢမၤသီယၤ, ဒီးယဒုၣ်ယဒါန့ၣ် အိၣ်အါဂၤလီၤ. ယတဟးဆှဲးဘၣ် နတၢ်အုၣ်အသးတဖၣ်ဘၣ်. 158 ယကွၢ် ပှၤလီတၢ်ဖိ, ဒီးယသး ကိၢ်ထီၣ်လီၤ. အဂ့ၢ်ဒ်အံၤ, အဝဲသ့ၣ်တဖၣ်န့ၣ် တတိၢ်န့ၢ်ဘၣ် နကလုၢ်ကထါဘၣ်. 159 ယအဲၣ် နတၢ်မၤလိာ်တဖၣ် ဒ်လဲၣ်ဒ်လဲၣ်န့ၣ် ကွၢ် ဆိကမိၣ် တက့ၢ်. ယွၤဧၢ, ဒ်နဘျုးနဖှိၣ် အသိးန့ၣ် မၤမူထီၣ်က့ၤလၢ်ယၤ တက့ၢ်. 160 နကလုၢ်ကထါ အခီၣ်ထံးန့ၣ်မ့ၢ် အမ့ၢ်အတီလီၤ. ဒီးနတၢ်တီတၢ်လိၤ အတၢ်စံၣ်ညီၣ်တဖၣ်န့ၣ် အိၣ်ဝဲ လီၤစိၤလီၤထီ ကိးထံၣ်ဒဲးလီၤ. 161 ပဒိၣ်ဖးဒိၣ် မၤအၢမၤသီယၤ ကလီကလီလီၤ. ဘၣ်ဆၣ်ဒီး ယသးပျံၤတၢ် လၢနကလုၢ်ကထါ အဃိလီၤ. 162 ယသူၣ်ဖှံသးညီ လၢနကလုၢ်ကထါ အဃိ, ဒ်ပှၤ လၢအထံၣ်န့ၢ် တၢ်ဂုာ်န့ၢ် အါအါကလဲာ် အသိးန့ၣ်လီၤ. 163 တၢ်ကတိၤကဘျံးကဘျၣ်န့ၣ် ယသးဟ့အီၤ, ဒီး ယသးဘၣ်အၢအီၤလီၤ. မ့မ့ၢ်နတၢ်သိၣ်တၢ်သီန့ၣ် ယ အဲၣ်အီၤလီၤ. 164 တနံၤတနံၤ နွံစု ယစံးထီၣ်ပတြၢၤနၤ လၢနတၢ်တီတၢ်လိၤ အတၢ်စံၣ်ညီၣ်တဖၣ် အဃိလီၤ. 165 ပှၤလၢအအဲၣ် နတၢ်သိၣ်တၢ်သီတဖၣ်န့ၣ် အိၣ်ဒီး တၢ်ဃူတၢ်ဖိး အါမးလီၤ. ဒီးတၢ်လီၤဃံၤအလီၢ် တအိၣ်ဘၣ် ဒီးအီၤဘၣ်. 166 ယွၤဧၢ, ယကွၢ်လၢ် နတၢ်အုၣ်က့ၤခီၣ်က့ၤ အကျဲဒီး ယ တိၢ်န့ၢ်ဖံးဃာ် နတၢ်မၤလိာ်တဖၣ်လီၤ. 167 နတၢ်အုၣ်အသးတဖၣ်န့ၣ် ယ တိၢ်န့ၢ် လၢယသး, ဒီးယအဲၣ်အီၤ ဒိၣ်ဒိၣ်ကလဲာ်လီၤ. 168 ယ တိၢ်န့ၢ် နတၢ်မၤလိာ်ဒီး နတၢ်အုၣ်အသးတဖၣ် လီၤ. အဂ့ၢ်ဒ်အံၤ, ယကျဲဧိၤကပူၤဧိၤ အိၣ်ဝဲ လၢနမဲာ်ညါ ခဲလၢာ်လီၤ. 169 မ်ယတၢ်ထုကဖၣ် ဟဲထီၣ်ဆူ နအိၣ် တက့ၢ်. ယွၤဧၢ, ဒုးနၢ်ပၢၢ်ယၤ ဒ်နကလုၢ်ကထါ အသိးန့ၣ် တက့ၢ်. 170 မ်ယဃ့ကညးတၢ် ဟဲထီၣ်ဆူ နအိၣ် တက့ၢ်. ဒီးမၤပူၤမၤဖျဲးယၤ ဒ်နကလုၢ်ကထါ အသိးန့ၣ် တက့ၢ်. 171 တုၤ နသိၣ်လိယၤ လၢနတၢ်မၤလိာ်တဖၣ်ဒီး, ယထးခိၣ် ကစံးထီၣ်ပတြၢၤတၢ်လီၤ. 172 ယပျ့ၤ ကစံၣ်တဲၤတဲလီၤ နကလုၢ်ကထါလီၤ. အဂ့ၢ်ဒ်အံၤ, နတၢ်မၤလိာ်တဖၣ်န့ၣ်မ့ၢ် အတီအလိၤ ခဲလၢာ် လီၤ. 173 မ်နစု မၤစၢၤယၤ တက့ၢ်. အဂ့ၢ်ဒ်အံၤ, ယဃုထၢ နတၢ်မၤလိာ်တဖၣ်လီၤ. 174 ယဆၢန့ၢ် နတၢ်အုၣ်က့ၤခီၣ်က့ၤ, ယွၤဧၢ, ဒီးနတၢ်သိၣ်တၢ်သီန့ၣ်မ့ၢ် ယတၢ်သူၣ်ဖှံသးညီလီၤ. 175 မ်ယသးမူ တက့ၢ်. ဒီးယကစံးထီၣ်ပတြၢၤနၤလီၤ. ဒီးမ်နစံၣ်ညီၣ်တၢ်တဖၣ်န့ၣ် မၤစၢၤယၤ တက့ၢ်. 176 ယဟးဖျိး ကျဲ ဒ်သိ လၢအဟါမၢ် တဒု အသိးလီၤ. ဃုန့ၢ် နခ့နပှၤ တက့ၢ်. အဂ့ၢ်ဒ်အံၤ, ယတသးပ့ၤနီၣ်ဘၣ် နတၢ်မၤလိာ်တဖၣ်ဘၣ်လီၤ. 

1 လၢယဘၣ် တၢ်နးတၢ်ဖှီၣ်န့ၣ် ယကိးထီၣ် ယွၤ ဒီးကနၣ်ဝဲ ယကလုၢ်လီၤ. 2 ယွၤဧၢ, မၤပူၤမၤဖျဲး ယသး လၢထးခိၣ်ကဘျံးကဘျၣ် ဒီးပျ့ၤအလီတၢ် တက့ၢ်. 3 ပျ့ၤအလီတၢ်ဧၢ, တၢ်ကဟ့ၣ်နၤ လၢမနုၤလဲၣ်, ဒီးတၢ်ကမၤ နၤဒ်လဲၣ်. 4 ပှၤအဆူၣ်တဖၣ် အပျၢ် လၢအအ့ၣ်ဝဲ, ဒီးပထိးသ့ၣ်ရီ သ့ၣ်အမ့ၣ်အူကဖးလီၤ. 5 ယဘၣ် တၢ်အဖှီၣ်လီၤ. အဂ့ၢ်ဒ်အံၤ, ယမ့ၢ် ပှၤတမှံၤ လၢပှၤမ့ၤၡးဖိ အကျါ, ဒီးယအိၣ်ယဆိး လၢက့ဒၢ်ဖိ အဒဲပူၤလီၤ. 6 ယအိၣ်ယဆိး ဃဲးဃဲးတ့ၢ် ဒီးပှၤ လၢအသးဟ့ တၢ်ဃူတၢ်ဖိးလီၤ. 7 ယဲဒၣ်အံၤ ယအဲၣ် တၢ်ဃူတၢ်ဖိးလီၤ. မ့မ့ၢ် တုၤ ယကတိၤထီၣ်တၢ် ဒီး, အဝဲသ့ၣ်တဖၣ် အဲၣ် တၢ်ဒုးတၢ်ယၤလီၤ. 

1 ယကကျ့ထီၣ် ယမဲာ်ဆူ ကစၢၢ်ကလိ ဖဲတၢ်မၤစၢၤ ယၤ ဟဲဝဲလီၤ. 2 တၢ်မၤစၢၤယၤန့ၣ် ဟဲဝဲ လၢယွၤ လၢအတ့လီၤ မူခိၣ်, ဒီးဟီၣ်ခိၣ် တဂၤ အအိၣ်လီၤ. 3 တဟ့ၣ် နခီၣ် လီၤတလံာ်ဘၣ်. ပှၤလၢအကွၢ်လီၤနၤ တဂၤန့ၣ် တမံဘၣ်ဝဲဘၣ်. 4 ကွၢ်ကွၢ်, ပှၤလၢအကွၢ် အံၣ်စရ့လး တဂၤန့ၣ် တမံဘၣ်, ဒီးတမံခ့ဘၣ်. 5 ယွၤ မ့ၢ် ပှၤလၢအကွၢ်လီၤနၤလီၤ. ယွၤမ့ၢ် နတၢ်ကဒု အိၣ်လၢနစုထွဲတခီလီၤ. 6 မုၢ် တမၤဆါဘၣ်နၤ လၢမုၢ်ဆါခီဘၣ်, ဒီးလါန့ၣ် လၢမုၢ်နၤဘၣ်. 7 ယွၤ ကခိးတြီကွံာ် တၢ်အၢ လၢနၤ ခဲလၢာ်လီၤ. ကအံးလီၤ ကကွၢ်လီၤ နသးလီၤ. 8 နဟးထီၣ်တၢ်, ဒီးနဟဲက့ၤတၢ်န့ၣ် တုၤအံၤဆူညါ ယွၤကအံးက့ၤကကွၢ်က့ၤဝဲ လီၤထူလီၤယိာ်လီၤ. 

1 တုၤ ပှၤစံးဘၣ်ယၤ, မ်ပလဲၤထီၣ်သကိးဆူ ယွၤအဟံၣ် တက့ၢ်န့ၣ် ယသူၣ်ခုယသးခုလီၤ. 2 ယရူၤၡလ့ၣ်ဧၢ, ပခီၣ် ကဆၢထၢၣ် လၢနပဲတရီ အပူၤလီၤ. 3 ယရူၤၡလ့ၣ်န့ၣ် တၢ်တ့အီၤ ဒ်ဝ့ၢ် လၢအတၢ်အိၣ် ဘၣ်ဃးလိာ်အသး အသိးန့ၣ်လီၤ. 4 ပှၤအဒူၣ်, ယွၤအဒူၣ်သ့ၣ်တဖၣ်န့ၣ် လဲၤထီၣ် ဖဲန့ၣ် ဒ်တၢ်မၤလိာ်အံၣ်စရ့လး အသိး, ဒ်သိး အကစံးထီၣ်ပတြၢၤ ယွၤအမံၤလီၤ. 5 အဂ့ၢ်ဒ်အံၤ, တၢ်စံၣ်ညီၣ် အလီၢ်ပစိာ်တဖၣ်, စီၤဒၤဝံး အဟံၣ် အလီၢ်ပစိာ်တဖၣ်န့ၣ်, အိၣ်ဝဲ ဖဲန့ၣ်လီၤ. 6 ဘါထုကဖၣ်န့ၢ် လၢယရူၤၡလ့ၣ် အတၢ်ဃူတၢ်ဖိး အဂီၢ် တက့ၢ်. ပှၤလၢအအဲၣ်နၤတဖၣ်န့ၣ် ကဘီၣ်ထီၣ် ကညီထီၣ်ဝဲလီၤ. 7 မ်တၢ်ဃူတၢ်ဖိး အိၣ်လၢနခိၣ်ဒူ အပူၤ, ဒီးတၢ်ဘီၣ်တၢ်ညီ အိၣ်လၢနစီၤပၤ အဟံၣ်ပူၤ တက့ၢ်. 8 လၢယဒီပုၢ်ဝဲၢ် ဒီးယတံၤယသကိး အဃိန့ၣ် ယကစံး ခဲကနံၣ်အံၤ, မ် တၢ်ဃူတၢ်ဖိး အိၣ်လၢနပူၤ တက့ၢ်. 9 ယကဃု နတၢ်ဂ့ၤ လၢယွၤ ပကစၢ်အဟံၣ် အဃိလီၤ. 

1 ပှၤလၢအအိၣ်ဝဲဆိးဝဲ လၢမူခိၣ်ဧၢ, ယကျ့ထီၣ် ယမဲာ် ဆူနၤလီၤ. 2 ကွၢ်ကွၢ်, ဒ်အခ့အပှၤ ပိာ်ခွါအမဲာ် ကွၢ်ဆူ အကစၢ်ပိာ်ခွါ အစု အသိး, ဒ်အခ့အပှၤ ပိာ်မုၣ်အမဲာ် ကွၢ်ဆူ အကစၢ်မုၣ် အစု အသိးန့ၣ် ပမဲာ် ကွၢ်ဆူ ယွၤ ပကစၢ်အအိၣ် ဒ်န့ၣ်သိး, တုၤအသူၣ်ကညီၤ သးကညီၤ ပှၤ လီၤ. 3 သူၣ်ကညီၤသးကညီၤ ပှၤ, ယွၤဧၢ, သူၣ်ကညီၤသးကညီၤလၢ် ပှၤ တက့ၢ်. အဂ့ၢ်ဒ်အံၤ, ပပှဲၤဒီး တၢ်တရီတပါ နးမးလီၤ. 4 ပသးပှဲၤဆၢၣ်ကလာ် ဒီးပှၤ လၢအတဘၣ် တၢ်နီတမံၤဘၣ်တဖၣ် အတၢ်နံၤဘၣ်ဖၣ်လဲ, ဒီးပှၤ လၢအပာ်အသးထီၣ်ထီတဖၣ် အတၢ်မၤတရီတပါန့ၣ်လီၤ. 

1 ခဲကနံၣ်အံၤ မ်အံၣ်စရ့လး စံး, မ့တမ့ၢ်ဘၣ် ယွၤ လၢအအိၣ် လၢပပူၤဒီး, 2 တုၤ ပှၤဂဲၤဆၢထၢၣ်ထီဒါပှၤန့ၣ်, မ့တမ့ၢ် ယွၤ လၢအအိၣ် လၢပသိးဒီး, 3 တုၤ အဝဲသ့ၣ် အသးထီၣ် ပှၤန့ၣ် ပအိၣ်မူဒံး အဖၢမုၢ်ဒီး, ကယူၢ်လီၤကွံာ်တ့ၢ် ပှၤ, 4 ဒီးထံ ကလုၣ်ဘၢကွံာ်တ့ၢ် ပှၤ, ဒီးထံမိၢ်ပှၢ် ကယွၤတ့ၢ် လၢပသး အဖီခိၣ်, 5 ထံဒိၣ် ကယွၤတ့ၢ် လၢပသး အဖီခိၣ်လံလီၤ. 6 ပှၤလၢအတဟ့ၣ်ဘၣ် ပှၤ လၢတၢ်အ့ၣ်အလီၢ် လၢအမဲ အဂီၢ်, ယွၤတဂၤန့ၣ်, မ်အဘၣ် တၢ်စံးထီၣ်ပတြၢၤ အီၤ တက့ၢ်. 7 ပသးထူၣ်ဖျဲးလံ ဒ်ထိၣ်တဘ့ၣ် လၢပှၤဖီၣ်န့ၢ် ထိၣ်ဧိၤလံၣ်ဧိၤ အပျံၤသကွီၤ အပူၤ အသိးန့ၣ်လီၤ. ပျံၤသကွီၤန့ၣ် တဲာ်ကွံာ်လံ, ဒီးပဝဲဒၣ်အံၤ ပထူၣ်ဖျဲးလံ. 8 တၢ်မၤစၢၤပှၤ အိၣ်ဝဲ လၢယွၤ လၢအတ့လီၤ မူခိၣ်, ဒီး ဟီၣ်ခိၣ် တဂၤန့ၣ် အမံၤ အပူၤလီၤ. 

1 ပှၤလၢအသန့ၤအသး လၢယွၤန့ၣ် မၤအသး ဒ်ကစၢၢ် စံယိၣ် အသိးန့ၣ်လီၤ. တဟူးတဝးဘၣ်ဝဲဘၣ်, ဒီးအိၣ်ဝဲဆိးဝဲ လီၤထူလီၤယိာ်လီၤ. 2 ဒ်ကစၢၢ်ကလိ အိၣ်ဝးတရံး ယရူၤၡလ့ၣ် အသိးန့ၣ်, ယွၤ အိၣ်ဝးတရံး အပှၤဂီၢ်မုၢ် တုၤအံၤဆူညါ အစိၤစိၤအဃၣ်ဃၣ်လီၤ. 3 အဂ့ၢ်ဒ်အံၤ, ပှၤအၢပှၤသီ အနီၣ်ထိၣ် တအိၣ်တဆိးဘၣ် လၢပှၤအတီအလိၤ အလီၢ်ဘၣ်, ဒ်သိး ပှၤအတီအလိၤ သုတယူာ်ထီၣ် အစု ဆူ တၢ်အၢတၢ်သီ တဂ့ၤန့ၣ်လီၤ. 4 ယွၤဧၢ, မၤဂ့ၤ ပှၤအဂ့ၤအဝါ, ဒီးပှၤအသးစၢၢ်ဆၢန့ၣ် တက့ၢ်. 5 မ့မ့ၢ် ပှၤလၢအပိာ်ကမၣ် ကျဲ အက့ၣ်အကူတဖၣ်န့ၣ် ယွၤ ကဟီထီၣ်ကွံာ်အီၤ အိၣ်ဒီး ပှၤမၤတၢ်အၢန့ၣ်လီၤ. မ်တၢ်ဃူတၢ်ဖိး အိၣ်လၢအံၣ်စရ့လး အလိၤ တက့ၢ်.

1 တုၤ ယွၤ ဃၣ်ကဒါက့ၤ စံယိၣ် အတၢ်ကဲကုၢ်ဒီး, ပမၤသး ဒ်ပှၤ လၢအမံမီၢ်တၢ် အသိးန့ၣ်လီၤ. 2 တုၤနုၤတစု ပထးခိၣ် ပှဲၤဝဲ ဒီးတၢ်နံၤတၢ်အ့, ဒီးပပျ့ၤ ပှဲၤဝဲ ဒီးတၢ်သးဝံၣ်န့ၣ်လီၤ. တုၤနုၤတစု အဝဲသ့ၣ်တဖၣ်န့ၣ် စံး လၢပှၤကလုာ်တဖၣ် အကျါန့ၣ် ယွၤ မၤ တၢ်အဒိၣ်တဖၣ် လၢအဂီၢ် လီၤ. 3 ယွၤ မၤ တၢ်အဒိၣ်တဖၣ် လၢပဂီၢ်, ဒီးပသးခု လၢအဃိလီၤ. 4 ယွၤဧၢ, ဃၣ်ကဒါက့ၤ ပတၢ်ကဲကုၢ် ဒ်ထံကျိ အိၣ်လၢကလံၤထံးတခီ အသိးန့ၣ် တက့ၢ်. 5 ပှၤလၢအဖှံတၢ် အိၣ်ဒီး အမဲာ်ထံလီၤန့ၣ် ကကူးတၢ် ဒီးတၢ်သးခုလီၤ. 6 လဲၤဝဲ ဒီးလဲၤဝဲ, ဒီးအမဲာ်ထံလီၤ, အိၣ်ဒီး ဖှံတၢ်ချံန့ၣ်, ဟဲက့ၤဝဲ ဒီးဟဲက့ၤဝဲ, ဒီးအသူၣ်ဖှံသးညီ အိၣ်ဒီး အဘုကဒိၣ်သ့ၣ်တဖၣ်န့ၣ်လီၤ. 

1 ယွၤမ့ၢ် တမၤဟံၣ်ဘၣ်ဒီး, ပှၤလၢအမၤဝဲတဖၣ်န့ၣ် မၤဝဲ ကလီကလီလီၤ. ယွၤမ့ၢ် တကွၢ်ဘၣ် ဝ့ၢ်ဒီး, ပှၤပၢၤတၢ်တဖၣ်န့ၣ် ဆိးသီဝဲ ကလီကလီလီၤ. 2 သုဂဲၤဆၢထၢၣ် ဂီၤဂီၤ, သုကီၤမံ ဃဲးဃဲး, သုအီၣ် တၢ်သးအုးအကိၣ်န့ၣ် ကလီကလီလီၤ. ပှၤလၢယွၤအဲၣ်အီၤတဖၣ်န့ၣ် ယွၤ ဟ့ၣ် လၢအမံဝဲ ဒ်န့ၣ်လီၤ. 3 ကွၢ်ကွၢ်, ပဖိပလံၤန့ၣ်မ့ၢ် တၢ်န့ၢ်သါ လၢယွၤလီၤ. ဒီးပှၤဒၢလီၢ် အတၤသၣ်န့ၣ်မ့ၢ် တၢ်အဘူးအလဲလီၤ. 4 ဒ်ပျၢ်ဧိၤစၤဧိၤ အိၣ်လၢပှၤအဆူၣ် အစုပူၤ အသိးန့ၣ် ပှၤသးစၢ်အဖိမ့ၢ် ဒ်န့ၣ်အသိးလီၤ. 5 ပှၤလၢအလၢပီၤ ပှဲၤဒီး အီၤန့ၣ် ဘၣ်ဆိၣ်ဂ့ၤဝဲလီၤ. တုၤ အကတိၤတၢ် ဒီးအဒုၣ်အဒါ လၢပဲတရီပူၤဒီး, အမဲာ် တဆှးဘၣ်လီၤ. 

1 ကယဲၢ် ပှၤလၢအပျံၤယွၤ, ဒီးပိာ်အကျဲတဖၣ်န့ၣ် ဘၣ်ဆိၣ်ဂ့ၤဝဲလီၤ. 2 အဂ့ၢ်ဒ်အံၤ, နကအီၣ်တၢ် လၢနမၤတၢ် လၢနစုလီၤ. နကအိၣ်မုာ်, ဒီးနကဘၣ် တၢ်ဂ့ၤတၢ်ဝါလီၤ. 3 နမါ ကမၤသး ဒ်စပံးမုၢ် လၢအသၣ်ထီၣ်တမုၢ် အိၣ်လၢနဟံၣ်ဃၢၤ အသိးန့ၣ်, ဒီးနဖိနလံၤ ကမၤသး ဒ်သ့ၣ်စၤယံး အထံးသ့ၣ်တဖၣ် အိၣ်ဝးတရံး နစီၢ်နီၤခိၣ် အသိးန့ၣ်လီၤ. 4 ကွၢ်ကွၢ်, ပှၤလၢအပျံၤယွၤန့ၣ် ကဘၣ် တၢ်ဆိၣ်ဂ့ၤ ဒ်န့ၣ်အသိးလီၤ. 5 ယွၤ ကဆိၣ်ဂ့ၤနၤ လၢစံယိၣ်, ဒီးနကထံၣ်ဘၣ် ယရူၤၡလ့ၣ် အတၢ်ဂ့ၤန့ၣ် တစိၤဒၣ်နၤလီၤ. 6 ဒီး နကထံၣ်ဘၣ် နဖိတဖၣ် အဖိလီၤ. မ်တၢ်ဃူတၢ်ဖိး အိၣ်ဒီး အံၣ်စရ့လး တက့ၢ်. 

1 ပှၤမၤနးမၤဖှီၣ်ယၤ လၢယဖိၣ်သၣ်ခွါထီၣ်လံၤလံၤ အါစုအါဘျီန့ၣ် မ်အံၣ်စရ့လး စံး ခဲအံၤ တက့ၢ်, 2 ပှၤမၤနးမၤဖှီၣ်ယၤ လၢယဖိၣ်သၣ်ခွါထီၣ်လံၤလံၤ အါစုအါဘျီ, ဘၣ်ဆၣ်ဒီး, တမၤဃၣ်ဘၣ် ယၤဘၣ်. 3 ပှၤထဲၣ်တၢ်ဖိတဖၣ် ထဲၣ်တၢ် လၢယချၢဃံလီၤ. မၤ အကျိၤ ထီထီကလဲာ်လီၤ. 4 ယွၤမ့ၢ် အတီအလိၤလီၤ. ဒီၣ်တဲာ်ဝဲ ပှၤအၢပှၤသီ အပျံၤလီၤ. 5 ကယဲၢ် ပှၤလၢအသးဟ့ စံယိၣ်သ့ၣ်တဖၣ်န့ၣ် မ်အမဲာ်ဆှး, ဒီးဃၣ်ကဒါက့ၤ ခဲလၢာ် တက့ၢ်. 6 မ်အမၤသး ဒ်တီၢ်မုၢ် လၢအအိၣ် လၢဟံၣ်ခိၣ် လၢပှၤတချုး ကူးဒံးဘၣ်ဝဲဘၣ်ဒီး, ဃ့ထီၣ်ကွံာ်ဝဲ အသိးန့ၣ် တက့ၢ်. 7 အဝဲန့ၣ် ပှၤကူးတၢ်ဖိ တမၤပှဲၤဘၣ် အစု လၢအီၤဘၣ်, ဒီးပှၤ လၢအဃ့ထီၣ် ဘုကဒိၣ်ဖိ တပာ်ဘၣ်ဝဲ လၢအသးနါပှၢ်ဘၣ်. 8 ဒီးပှၤ လၢအဟး လၢကျဲ တစံးဘၣ်ဝဲ, မ်ယွၤ ကဆိၣ်ဂ့ၤ သု တက့ၢ်, ပဆိၣ်ဂ့ၤသု လၢယွၤအမံၤလီၤန့ၣ်ဘၣ်. 

1 ယွၤဧၢ, ယကိးထီၣ်နၤ လၢတၢ်ယိာ် အပူၤလီၤ. 2 ကစၢ်ဧၢ, ဒိကနၣ်လၢ် ယကလုၢ် တက့ၢ်. ပာ်ကနၣ် နနၢ် လၢယဃ့ကညး တၢ်အကလုၢ် တက့ၢ်. 3 ယွၤဧၢ, နမ့ၢ် ကွၢ်ဟုၣ် ပလီၤကမၣ်တၢ်ဒီး, ကစၢ်ဧၢ, မ့ၢ်မတၤ ကဆၢထၢၣ် တဂၤလဲၣ်. 4 ဘၣ်ဆၣ်ဒီး, နမၤပူၤမၤဖျဲးတၢ် ဒ်သိး ပှၤကပျံၤနၤလီၤ. 5 ယကွၢ်လၢ် ယွၤအကျဲ, ယသး ကွၢ်လၢ် ယွၤအကျဲလီၤ. ဒီးယမုၢ်လၢ်တၢ် လၢအကလုၢ်အကထါန့ၣ်လီၤ. 6 ယသး ကွၢ်လၢ် ယွၤအကျဲ အါန့ၢ် ဒိၣ်န့ၢ် ပှၤဆိးသီတၢ် ကွၢ်လၢ် မုၢ်ဆ့ၣ်အကျဲန့ၣ် တက့ၢ်, ယစံး, အါန့ၢ် ပှၤဆိးသီတၢ် ကွၢ်လၢ် မုၢ်ဆ့ၣ်အကျဲန့ၣ် တက့ၢ်လီၤ. 7 မ်ပှၤအံၣ်စရ့လးဖိ မုၢ်လၢ်တၢ် လၢယွၤ တက့ၢ်. အဂ့ၢ်ဒ်အံၤ, တၢ်ဘျုးတၢ်ဖှိၣ်, ဒီးတၢ်အုၣ်တၢ်ခီၣ် အလၢအပှဲၤ အိၣ်ဒီးအီၤလီၤ. 8 ဒီးကပှ့ၤက့ၤ အံၣ်စရ့လး လၢအတၢ်အၢ ခဲလၢာ် အပူၤ လီၤ. 

1 ယွၤဧၢ, ယသး တထီၣ်ထီဘၣ်, ဒီးယတပာ်ထီၣ်ထီ ယမဲာ်ဘၣ်, ဒီးယတလဲၤဘၣ် လၢတၢ်အဒိၣ် အပူၤ, ဒီး လၢတၢ် လၢအကီကဲၣ်ဆိး လၢယဂီၢ်တဖၣ် အပူၤန့ၣ် ဘၣ်. 2 မ့ၢ်မး ယမၤဃူမၤဖိး ယသး, ဒီးယမၤနဲၤလီၤ ယသး ဒ်ဖိသၣ် လၢအဖှၣ် အမိၢ်အနုၢ် အသိးန့ၣ်လီၤ. ယသး မၤသး ဒ်ဖိသၣ် လၢအဖှၣ် အမိၢ်အနုၢ် အသိးန့ၣ်လီၤ. 3 မ်အံၣ်စရ့လး မုၢ်လၢ်တၢ် လၢယွၤန့ၣ် တုၤအံၤဆူညါ လီၤထူလီၤယိာ် တက့ၢ်. 

1 ယွၤဧၢ, သ့ၣ်နီၣ်ထီၣ်က့ၤ စီၤဒၤဝံး လၢအတၢ်နးတၢ်ဖှီၣ် ခဲလၢာ် အပူၤန့ၣ် တက့ၢ်. 2 အဝဲဒၣ်န့ၣ် ဆိၣ်လီၤအသး လၢယွၤအမဲာ်ညါ, ဆိၣ်လီၤအသး လၢစီၤယၤကိာ် အကစၢ် အမဲာ်ညါဒ်အံၤ, 3 ယတချုး ထံၣ်န့ၢ်ဒံးဘၣ် တၢ်အလီၢ် လၢယွၤအဂီၢ်, အအိၣ်အဆိး အလီၢ် လၢစီၤယၤကိာ် အကစၢ်အဂီၢ်န့ၣ် ဒီး, 4 ယတဟဲနုာ်ဘၣ် လၢယဟံၣ် အဒဲပူၤဘၣ်, ဒီးယတလဲၤထီၣ် လၢယလီၢ်မံခး အလိၤဘၣ်, 5 ဒီးယတဟ့ၣ်မံဘၣ် ယမဲာ်, ယတဒုးမံခ့ဘၣ် ယမဲာ်ဖံးဘၣ်လီၤ. 6 ကွၢ်ကွၢ်, ပ နၢ်ဟူ တၢ်တမံၤန့ၣ် လၢအ့ဖရးသး အပူၤ, ပထံၣ်န့ၢ် တၢ်တမံၤန့ၣ် လၢသ့ၣ် အပှၢ်လၢ်ကျါလီၤ. 7 ပကလဲၤနုာ် လၢအအိၣ်အဆိး အလီၢ်, ပကဘူၣ်က့ၤဘါက့ၤ လၢအခီၣ်ယီၢ်လီၤအထံးလီၤ. 8 ယွၤဧၢ, ဂဲၤဆၢထၢၣ်, လဲၤနုာ် လၢနအိၣ်ဘှံးအလီၢ်, နဲဒၣ်တဂၤ ဒီးနစိနကမီၤ အတလါ တဖျၢၣ်န့ၣ် တက့ၢ်. 9 မ်နပှၤလုၢ်တၢ်အဒိၣ်တဖၣ် ကူထီၣ်သိးထီၣ် ဒီးတၢ်တီတၢ်လိၤ, ဒီးမ်နပှၤစီဆှံတဖၣ် ကိးပသူထီၣ် လၢအသးခု အဃိ တက့ၢ်. 10 လၢနခ့နပှၤ စီၤဒၤဝံး အဃိန့ၣ် ဃၣ်ကွံာ် နပှၤဒိးဖှူအသး အမဲာ် တဂ့ၤ. 11 ယွၤ ဆိၣ်တၢ် ဒီးစီၤဒၤဝံး လၢတၢ်မ့ၢ်တၢ်တီ, တကဒံကဒါဘၣ် လၢအီၤန့ၣ်, ယကပာ် နနီၢ်ခိ အတၤသၣ် လၢနလီၢ်ပစိာ် အဖီခိၣ်လီၤ. 12 နဖိနလံၤမ့ၢ် တိၢ်န့ၢ်ဖံးဃာ် ယတၢ်အၢၣ်လီၤအီလီၤ, ဒီးယတၢ်အုၣ်ယသး လၢယကသိၣ်လိအီၤ ဒီး, အဝဲသ့ၣ်တဖၣ် အဖိအလံၤ ကဆ့ၣ်နီၤ စ့ၢ်ကီး လၢနလီၢ်ပစိာ် အဖီခိၣ် လီၤထူလီၤယိာ်လီၤ. 13 အဂ့ၢ်ဒ်အံၤ, ယွၤ ဃုထၢလံ စံယိၣ်, ဘၣ်အသး လၢအကကဲထီၣ် အအိၣ်အဆိး အလီၢ်လီၤ. 14 အအံၤတပူၤမ့ၢ် ယအိၣ်ဘှံးအလီၢ် လီၤစိၤလီၤထီလီၤ. ယကအိၣ်ကဆိး ဖဲအံၤလီၤ. အဂ့ၢ်ဒ်အံၤ, ဘၣ်ယသး လၢအီၤလီၤ. 15 ယကဆိၣ်ဂ့ၤ အတၢ်အီၣ်တၢ်အီ သပှၢ်ပှၢ်, အပှၤဖှီၣ်ဖိယာ်ဖိန့ၣ် ယကဒုးဘျဲးအီၣ်အီၤ လၢကိၣ်လီၤ. 16 ဒီးယကဒုးကူဒုးသိး အပှၤလုၢ်တၢ်အဒိၣ် လၢတၢ်အုၣ်က့ၤခီၣ်က့ၤ, ဒီးအပှၤစီဆှံတဖၣ် ကကိးပသူထီၣ် လၢအသးခု အဃိလီၤ. 17 ဖဲန့ၣ် ယကဒုးဒိးထီၣ် စီၤဒၤဝံး အနၢၤ တဘိ, ယကကတဲာ်ကတီၤ မ့ၣ်အူဒၢ တဖျၢၣ် လၢယပှၤဒိးဖှူအသး တဂၤ အဂီၢ်လီၤ. 18 ယကဒုးကူဒုးသိး အဒုၣ်အဒါ လၢတၢ်မဲာ်ဆှးလီၤ. မ့မ့ၢ် အခိၣ်သလုး ကဘီၣ်ထီၣ်ညီထီၣ် လၢအကစၢ်ဒၣ်ဝဲ အဖီခိၣ်လီၤ. 

1 ဒီပုၢ်ဝဲၢ် အိၣ်ဝဲဆိးဝဲ လၢအသး တဖျၢၣ်ဃီအံၤ, ဂ့ၤ ဆံးဒိၣ်လဲၣ်, ဒီးမုာ် ဆံးဒိၣ်လဲၣ် ဆံးဒိၣ်လဲၣ်န့ၣ် ကွၢ်ကွၢ် တက့ၢ်. 2 မၤသး ဒ်သိလုၢ်ဒိၣ်ပှ့ၤဒိၣ် အိၣ်လၢအခိၣ် လၢအယွၤလီၤ ပၢၢ်လၢအခၣ်ဆူၣ်, စီၤအၤဟရိၣ် အခၣ်ဆူၣ်, လၢအယွၤလီၤ ပၢၢ်လၢအဆ့ အခီၣ်ထံး အသိးန့ၣ်, 3 မၤသး ဒ်ကစၢၢ် ဃ့ၤရမိၣ် အပစီၤထံ လၢအလီၤဘၣ် လၢစံယိၣ် အကစၢၢ်ကလိ အလိၤ အသိးန့ၣ်လီၤ. အဂ့ၢ်ဒ်အံၤ, ယွၤ မၤလိာ် တၢ်ဆိၣ်ဂ့ၤ, တၢ်မူ အထူအယိာ် ဖဲန့ၣ်လီၤ. 

1 ကွၢ်ကွၢ်, ကယဲၢ် ယွၤအခ့အပှၤ လၢအဆၢထၢၣ် လၢယွၤအဟံၣ် လၢမုၢ်နၤ ခဲလၢာ်သ့ၣ်ဧၢ, စံးထီၣ်ပတြၢၤ ယွၤ တက့ၢ်. 2 ယူာ်ထီၣ် သုစုဆူ တၢ်အလီၢ်စီဆှံ အအိၣ်, ဒီးစံးထီၣ်ပတြၢၤ ယွၤ တက့ၢ်. 3 ယွၤ လၢအတ့လီၤ မူခိၣ်, ဒီးဟီၣ်ခိၣ် တဂၤန့ၣ် မ်အဆိၣ်ဂ့ၤနၤ လၢစံယိၣ် တက့ၢ်. 

1 စံးထီၣ်ပတြၢၤ ယွၤ တက့ၢ်. စံးထီၣ်ပတြၢၤ ယွၤအမံၤ တက့ၢ်. 2 ယွၤ အခ့အပှၤ လၢအဆၢထၢၣ် လၢယွၤ အဟံၣ်ပူၤ, လၢပကစၢ် အဟံၣ်အဂၢၤပူၤသ့ၣ်ဧၢ, စံးထီၣ်ပတြၢၤတၢ် တက့ၢ်. 3 စံးထီၣ်ပတြၢၤ ယွၤ တက့ၢ်. အဂ့ၢ်ဒ်အံၤ, ယွၤ ဂ့ၤဝဲ လီၤ. သးဝံၣ်ထီၣ် အမံၤ တက့ၢ်. အဂ့ၢ်ဒ်အံၤ, မုာ်ဝဲလီၤ. 4 အဂ့ၢ်ဒ်အံၤ, ယွၤ ဃုထၢ ယၤကိာ် လၢအဂီၢ်ဒၣ်ဝဲ, အံၣ်စရ့လး လၢအတၢ်လုၢ်ဒိၣ်ပှ့ၤဒိၣ် လီၤဆီဒၣ်တၢ်လီၤ. 5 အဂ့ၢ်ဒ်အံၤ, ယသ့ၣ်ညါ လၢယွၤမ့ၢ် တၢ်အဒိၣ်, ဒီး ပကစၢ် ဒိၣ်န့ၢ် ကယဲၢ်ကစၢ် ခဲလၢာ် တက့ၢ်လီၤ. 6 ယွၤ မၤဝဲ ကယဲၢ် တၢ်ဘၣ်အသး လၢမူခိၣ် အပူၤ, ဒီး လၢဟီၣ်ခိၣ်ချၢ, ဒီး လၢပီၣ်လဲၣ်ပူၤ, ဒီး လၢထံယိာ်ပူၤ ခဲလၢာ်လီၤ. 7 အဝဲဒၣ်န့ၣ် ဒုးခုၣ်ထီၣ် တၢ်ဘှ့ၣ် လၢဟီၣ်ခိၣ် အကတၢၢ်တဖၣ်, ဒီးတ့လီၤ လီဝၢ်အဒံး လၢတၢ်စူၤ အဂီၢ်, ဒီးဒုးဟဲကလံၤ လၢတၢ်ပာ်ဖှိၣ် အလီၢ်ပူၤန့ၣ်လီၤ. 8 အဝဲဒၣ်န့ၣ် ကျီသံကွံာ် ပှၤအဲၤကူပတူးဖိ အဝဲၢ်ကိ လၢပှၤကညီ ပၢၢ်လၢဆၣ်ဖိကီၢ်ဖိ အဒၢလီၤ. 9 မၢလီၤ တၢ်ပနီၣ်လီၤလး, ဒီးတၢ်လီၤလိၢ်လီၤလး လၢနကျါ, အဲၤကူပတူးဧၢ, လၢဖၤရိၤ, ဒီး အခ့အပှၤ အကျါလီၤ. 10 ကျီသံကွံာ် ပှၤအါကလုာ်, ဒီးမၤသံ စီၤပၤဖးဒိၣ်သ့ၣ်တဖၣ်, 11 ပှၤအမိၢ်ဖိ အစီၤပၤ စံဃိၣ်, ဒီးဘၤၡၣ် အစီၤပၤဧိာ်, ဒီး ကနၤဧၣ် အဘီအမုၢ် ခဲလၢာ်, 12 ဒီးဟ့ၣ်လီၤ အထံအကီၢ် လၢတၢ်န့ၢ်သါ, လၢတၢ်န့ၢ်သါ လၢအပှၤဂီၢ်မုၢ် အံၣ်စရ့လး အဂီၢ်လီၤ. 13 ယွၤဧၢ, နမံၤ အိၣ်ဝဲ လီၤစိၤလီၤထီလီၤ. ယွၤဧၢ, တၢ်သ့ၣ်နီၣ်ထီၣ်က့ၤ နၤအံၤ, အိၣ်ဝဲ အစိၤစိၤ အဃၣ်ဃၣ် လီၤ. 14 အဂ့ၢ်ဒ်အံၤ, ယွၤ ကစံၣ်ညီၣ် အပှၤဂီၢ်မုၢ်, ဒီးကသ့ၣ်နီၣ်လီၤက့ၤအသး လၢအခ့အပှၤ အဂ့ၢ် လီၤ. 15 ပှၤကလုာ်တဖၣ် အတၢ်ဂီၤတၢ်ဖီၣ်န့ၣ်မ့ၢ် ကျိၣ်ဧိၤစ့ဧိၤ, ဒီးထူဧိၤလွဲဧိၤ, ပှၤကညီ အတၢ်မၤ လၢအစုလီၤ. 16 အိၣ်ဒီး အထးခိၣ်, ဒီးတကတိၤဘၣ်တၢ်ဘၣ်. အိၣ်ဒီး အမဲာ်, ဒီးတထံၣ်ဘၣ်တၢ်ဘၣ်. 17 အိၣ်ဒီး အနၢ်, ဒီး တနၢ်ဟူဘၣ်တၢ်ဘၣ်. ဒီးအသါ တအိၣ်ဘၣ် လၢအထးခိၣ်ပူၤဘၣ်. 18 ပှၤလၢအတ့အီၤတဖၣ်, ကယဲၢ် ပှၤလၢအသန့ၤအသး လၢအီၤ ခဲလၢာ်န့ၣ် လီၤဂာ် လၢအီၤလီၤ. 19 အံၣ်စရ့လး အပှၤဟံၣ်ဖိသ့ၣ်ဧၢ, စံးထီၣ်ပတြၢၤ ယွၤ တက့ၢ်. စီၤအၤဟရိၣ် အပှၤဟံၣ်ဖိသ့ၣ်ဧၢ, စံးထီၣ်ပတြၢၤ ယွၤ တက့ၢ်. 20 စီၤလ့ၤဝံ အပှၤဟံၣ်ဖိသ့ၣ်ဧၢ, စံးထီၣ်ပတြၢၤ ယွၤ တက့ၢ်. ပှၤလၢအပျံၤယွၤသ့ၣ်ဧၢ, စံးထီၣ်ပတြၢၤ ယွၤ တက့ၢ်. 21 ယွၤ လၢအအိၣ်ဝဲဆိးဝဲ လၢယရူၤၡလ့ၣ် အပူၤန့ၣ် စံးထီၣ်ပတြၢၤ အီၤ လၢစံယိၣ် အပူၤ တက့ၢ်. စံးထီၣ်ပတြၢၤ ယွၤ တက့ၢ်. 


လံာ်စံးထီၣ်ပတြၢၤ Psalms 136

1 စံးထီၣ်ပတြၢၤ ယွၤ တက့ၢ်. အဂ့ၢ်ဒ်အံၤ, ဂ့ၤဝဲလီၤ. အဂ့ၢ်ဒ်အံၤ, အဘျုးအဖှိၣ် အိၣ်ဝဲ လီၤစိၤလီၤထီလီၤ. 2 စံးထီၣ်ပတြၢၤ ယွၤတဖၣ် အယွၤ တဂၤ တက့ၢ်. အဂ့ၢ်ဒ်အံၤ, အဘျုးအဖှိၣ် အိၣ်ဝဲ လီၤစိၤလီၤထီလီၤ. 3 စံးထီၣ်ပတြၢၤ ကစၢ်တဖၣ် အကစၢ် တဂၤ တက့ၢ်. အဂ့ၢ်ဒ်အံၤ, အဘျုးအဖှိၣ် အိၣ်ဝဲ လီၤစိၤလီၤထီလီၤ. 4 လၢအမၤ တၢ်လီၤလိၢ်လီၤလးဖးဒိၣ် ကစၢ် တဂၤဃီ လီၤ. အဂ့ၢ်ဒ်အံၤ, အဘျုးအဖှိၣ် အိၣ်ဝဲ လီၤစိၤလီၤထီ လီၤ. 5 တ့လီၤ မူခိၣ် လၢတၢ်ကူၣ်သ့ကူၣ်ဘၣ်လီၤ. အဂ့ၢ်ဒ်အံၤ, အဘျုးအဖှိၣ် အိၣ်ဝဲ လီၤစိၤလီၤထီလီၤ. 6 ဒါလီၤ ဟီၣ်ခိၣ် လၢထံးဖံးခိၣ်လီၤ. အဂ့ၢ်ဒ်အံၤ, အဘျုးအဖှိၣ် အိၣ်ဝဲ လီၤစိၤလီၤထီလီၤ. 7 တ့လီၤ တၢ်ကပီၤဖးဒိၣ်တဖၣ်လီၤ. အဂ့ၢ်ဒ်အံၤ, အဘျုးအဖှိၣ် အိၣ်ဝဲ လီၤစိၤလီၤထီလီၤ. 8 မုၢ်တဖျၢၣ် ဒ်သိး အကပၢ မုၢ်နံၤလီၤ. အဂ့ၢ်ဒ်အံၤ, အဘျုးအဖှိၣ် အိၣ်ဝဲ လီၤစိၤလီၤထီလီၤ. 9 လါ တဖျၢၣ် ဒီးဆၣ်သ့ၣ်တဖၣ် ဒ်သိး အကပၢ မုၢ်နၤလီၤ. အဂ့ၢ်ဒ်အံၤ, အဘျုးအဖှိၣ် အိၣ်ဝဲ လီၤစိၤလီၤထီလီၤ. 10 ကျီသံကွံာ် ပှၤအဲၤကူပတူးဖိ အဝဲၢ်ကိလီၤ. အဂ့ၢ်ဒ်အံၤ, အဘျုးအဖှိၣ် အိၣ်ဝဲ လီၤစိၤလီၤထီလီၤ. 11 ဒီးဒုးဟးထီၣ်ကွံာ် အံၣ်စရ့လး လၢအကျါလီၤ. အဂ့ၢ်ဒ်အံၤ, အဘျုးအဖှိၣ် အိၣ်ဝဲ လီၤစိၤလီၤထီလီၤ. 12 အိၣ်ဒီး အစုဆူၣ် ဒီးအစုဒုၣ် လၢအယူာ်ထီၣ်အသးလီၤ. အဂ့ၢ်ဒ်အံၤ, အဘျုးအဖှိၣ် အိၣ်ဝဲ လီၤစိၤလီၤထီလီၤ. 13 မၤသ့ၣ်ဖး ပီၣ်လဲၣ်ဆှဲ ခံခီလီၤ. အဂ့ၢ်ဒ်အံၤ, အဘျုးအဖှိၣ် အိၣ်ဝဲ လီၤစိၤလီၤထီ လီၤ. 14 ဒီးဒုးခီဂာ် အံၣ်စရ့လး လၢအသးကံၢ်ပူၤလီၤ. အဂ့ၢ်ဒ်အံၤ, အဘျုးအဖှိၣ် အိၣ်ဝဲ လီၤစိၤလီၤထီလီၤ. 15 ဒီး တြုၤကွံာ် ဖၤရိၤ, ဒီးအတၢ်သုးမုၢ်ဆူ ပီၣ်လဲၣ်ဆှဲ အပူၤ လီၤ. အဂ့ၢ်ဒ်အံၤ, အဘျုးအဖှိၣ် အိၣ်ဝဲ လီၤစိၤလီၤထီလီၤ. 16 ဆှၢဝဲ အပှၤဂီၢ်မုၢ် လၢပှၢ်မုၢ်ကနၢ အပူၤလီၤ. အဂ့ၢ်ဒ်အံၤ, အဘျုးအဖှိၣ် အိၣ်ဝဲ လီၤစိၤလီၤထီလီၤ. 17 ကျီသံကွံာ် စီၤပၤဖးဒိၣ်တဖၣ်လီၤ. အဂ့ၢ်ဒ်အံၤ, အဘျုးအဖှိၣ် အိၣ်ဝဲ လီၤစိၤလီၤထီလီၤ. 18 ဒီးမၤသံကွံာ် စီၤပၤ လၢအမံၤ ဟူထီသါလီၤလီၤ. အဂ့ၢ်ဒ်အံၤ, အဘျုးအဖှိၣ် အိၣ်ဝဲ လီၤစိၤလီၤထီလီၤ. 19 ပှၤအမိၢ်ဖိ အစီၤပၤ စံဃိၣ်လီၤ. အဂ့ၢ်ဒ်အံၤ, အဘျုးအဖှိၣ် အိၣ်ဝဲ လီၤစိၤလီၤထီလီၤ. 20 ဒီး ဘၤၡၣ် အစီၤပၤ ဧိာ်လီၤ. အဂ့ၢ်ဒ်အံၤ, အဘျုးအဖှိၣ် အိၣ်ဝဲ လီၤစိၤလီၤထီလီၤ. 21 ဒီးဟ့ၣ်လီၤ အထံအကီၢ် လၢတၢ်န့ၢ်သါလီၤ. အဂ့ၢ်ဒ်အံၤ, အဘျုးအဖှိၣ် အိၣ်ဝဲ လီၤစိၤလီၤထီလီၤ. 22 တၢ်န့ၢ်သါ လၢအခ့အပှၤ, အံၣ်စရ့လး အဂီၢ်လီၤ. အဂ့ၢ်ဒ်အံၤ, အဘျုးအဖှိၣ် အိၣ်ဝဲ လီၤစိၤလီၤထီလီၤ. 23 သ့ၣ်နီၣ်ထီၣ်က့ၤ ပှၤလၢပဘၣ် တၢ်နးတၢ်ဖှီၣ် အဖၢမုၢ်န့ၣ်လီၤ. အဂ့ၢ်ဒ်အံၤ, အဘျုးအဖှိၣ် အိၣ်ဝဲ လီၤစိၤလီၤထီလီၤ. 24 ဒီးမၤပူၤမၤဖျဲး ပှၤ လၢပဒုၣ်ပဒါလီၤ. အဂ့ၢ်ဒ်အံၤ, အဘျုးအဖှိၣ် အိၣ်ဝဲ လီၤစိၤလီၤထီလီၤ. 25 ဟ့ၣ်လီၤ တၢ်အီၣ်တၢ်အီ လၢကယဲၢ် တၢ်အသး ခဲလၢာ် လီၤ. အဂ့ၢ်ဒ်အံၤ, အဘျုးအဖှိၣ် အိၣ်ဝဲ လီၤစိၤလီၤထီလီၤ. 26 စံးထီၣ်ပတြၢၤ ယွၤ အိၣ်ဝဲ လၢမူခိၣ် တက့ၢ်. အဂ့ၢ်ဒ်အံၤ, အဘျုးအဖှိၣ် အိၣ်ဝဲ လီၤစိၤလီၤထီလီၤ. 

1 ပဆ့ၣ်နီၤ လၢဘၤဘူၤလိၣ် အထံကျိနံၤတဖၣ်, ဒီးတုၤ ပသ့ၣ်နီၣ်ထီၣ် စံယိၣ်ဒီး, ပမဲာ်ထံ လီၤ ဖဲန့ၣ်လီၤ. 2 ပဘျးထီၣ် ပတနၢ်တဖၣ် လၢပံၢ်သလီ အဒ့လိၤ လၢအကျါ လီၤ. 3 အဂ့ၢ်ဒ်အံၤ, ဖဲန့ၣ် ပှၤလၢအမၢကဲကုၢ် ပှၤတဖၣ် ဃ့ ပသးဝံၣ်တၢ်လီၤ. ဒီးပှၤ လၢအမၢန့ၢ်ဆူၣ် ပှၤတဖၣ်န့ၣ် ဃ့ ပသးခုတၢ်လီၤ. စံးဝဲဒၣ်, သးဝံၣ်န့ၢ် ပှၤလၢစံယိၣ် အတၢ်သးဝံၣ် တယုၢ်ယုၢ် တက့ၢ်. 4 ပကသးဝံၣ် ယွၤ အတၢ်သးဝံၣ် လၢတခီဘီမုၢ် အပူၤန့ၣ် ဒ်လဲၣ်.  5 ယရူၤၡလ့ၣ်ဧၢ, ယမ့ၢ်သးပ့ၤနီၣ်နၤ ဒီး, မ်ယစုထွဲ သးပ့ၤနီၣ်တၢ် တက့ၢ်. 6 ယမ့ၢ် တသ့ၣ်နီၣ်ထီၣ်က့ၤ နၤဘၣ်ဒီး, ယမ့ၢ် တပးကဲ ယရူၤၡလ့ၣ် လၢယတၢ်သးခု အဒိၣ်ကတၢၢ် အဖီခိၣ်ဘၣ်ဒီး, မ်ယပျ့ၤ စဲဘူး ဒီးယခၣ်ခိၣ် တက့ၢ်. 7 ယွၤဧၢ, ပှၤအဒိၣ်ဖိ လၢအစံးဝဲ, မၤဟးဂီၤအီၤ, မၤဟးဂီၤအီၤ ပၢၢ်လၢအခီၣ်ထံး တက့ၢ်န့ၣ် သ့ၣ်နီၣ်ထီၣ်က့ၤ အီၤ လၢယရူၤၡလ့ၣ် အမုၢ်နံၤပူၤ တက့ၢ်. 8 ဘၤဘူၤလိၣ် ဖိမုၣ် လၢအကတုၤ လၢတၢ်ဟးဂီၤဧၢ, ပှၤလၢအဟ့ၣ်ကၣ်နၤ ဒ်နမၤပှၤ အသိးန့ၣ် မုာ်ဝဲလီၤ. 9 ပှၤလၢအဟံးန့ၢ် နဖိဆံးတဖၣ်, ဒီးတ့ၢ်လီၤကွံာ်အီၤ လၢလၢၢ်ခိၣ်န့ၣ် မုာ်ဝဲလီၤ. 

1 ယကစံးထီၣ်ပတြၢၤနၤ လၢယသး ဒီဖျၢၣ်ညါ, လၢကစၢ်သ့ၣ်တဖၣ် အမဲာ်ညါန့ၣ် ယကသးဝံၣ်ထီၣ်နၤလီၤ. 2 ယကဘူၣ်ထီၣ်ဘါထီၣ်တၢ် ဆူနဟံၣ်စီဆှံ အအိၣ်, ဒီး ယကစံးထီၣ်ပတြၢၤ နမံၤ လၢနဘျုးနဖှိၣ် အဃိ, ဒီးနတၢ်မ့ၢ်တၢ်တီ အဃိလီၤ. အဂ့ၢ်ဒ်အံၤ, နပာ် နကလုၢ် ကထါ ဒိၣ်န့ၢ် နမံၤ ခဲလၢာ် တက့ၢ်လီၤ. 3 လၢမုၢ်တနံၤ လၢယကိးထီၣ်နၤန့ၣ် နစံးဆၢယၤ, ဒီးနဒုးဆူၣ်ထီၣ် ယဂံၢ်ယဘါ လၢယသးကံၢ်ပူၤလီၤ. 4 တုၤ အနၢ်ဟူ တၢ်ကတိၤ လၢနထးခိၣ်ဒီး, ကယဲၢ် ဟီၣ်ခိၣ် အစီၤပၤ ကစံးထီၣ်ပတြၢၤနၤ ခဲလၢာ်လီၤ. 5 ဒီးကသးဝံၣ်တၢ် လၢယွၤ အကျဲ အဂ့ၢ်လီၤ. အဂ့ၢ်ဒ်အံၤ, ယွၤ အလၤအကပီၤန့ၣ် ဒိၣ်ဝဲလီၤ. 6 အဂ့ၢ်ဒ်အံၤ, ယွၤ အိၣ်ဝဲ လၢတၢ်ထီၣ်ထီ ဘၣ်ဆၣ်ဒီး, ကွၢ်လီၤ ပှၤ လၢအဆီၣ်လီၤအသး, ဒီးပှၤပာ်အသးထီၣ်ထီန့ၣ် သ့ၣ်ညါဝဲ လၢအယံၤလီၤ. 7 တုၤ ယလဲၤ လၢတၢ်နးတၢ်ဖှီၣ် အကျါ ဒီး, နကဒုးမူထီၣ်က့ၤယၤလီၤ. နကယူာ်ထီၣ် နစုထီဒါ ယဒုၣ်ယဒါ အတၢ်သးထီၣ်, ဒီးနစုထွဲ ကအုၣ်က့ၤခီၣ်က့ၤယၤလီၤ. 8 တၢ် လၢအဘၣ်ဃးဒီး ယၤအံၤ ယွၤကမၤ တုၤအပှဲၤထီၣ် လီၤ. ယွၤဧၢ, နဘျုးနဖှိၣ် အိၣ်ဝဲ လီၤထူလီၤယိာ်လီၤ. နစု အတၢ်မၤန့ၣ် မ်နသု တလဲၤသဒၣ်အီၤ တဂ့ၤ. 

1 ယွၤဧၢ, ဃုကွၢ်ထံယၤ, ဒီးနသ့ၣ်ညါယၤလီၤ. 2 ယ ဆ့ၣ်နီၤ, ဒီးယဂဲၤဆၢထၢၣ်န့ၣ် နသ့ၣ်ညါလီၤ. နနၢ်ပၢၢ် ယတၢ်ဆိကမိၣ် လၢအယံၤလီၤ. 3 ယကျဲ, ဒီးယမံလီၤ အလီၢ်န့ၣ် နကွၢ်နီၣ်, ဒီးနသ့ၣ်ညါ ယကျဲဧိၤကပူၤဧိၤ ခဲလၢာ်လီၤ. 4 အဂ့ၢ်ဒ်အံၤ, ကွၢ်ကွၢ်, ယွၤဧၢ, တၢ်ကတိၤ လၢယပျ့ၤအလိၤ လၢနတသ့ၣ်ညါဘၣ်န့ၣ် တအိၣ်ဘၣ် နီတထံၣ်ဘၣ်. 5 လၢယလီၢ်ခံ ဂ့ၤဂ့ၤ, လၢယမဲာ်ညါ ဂ့ၤဂ့ၤ, နတနံးယၤ, ဒီးနပာ်နစု လၢယလိၤလီၤ. 6 တၢ်သ့ၣ်ညါ ဒ်န့ၣ်အသိး လီၤလး ဒိၣ်ကဲာ်ဆိး လၢယဂီၢ် လီၤ. အိၣ်ထီၣ်ထီဝဲန့ၣ် ယထီၣ်ဘး တသ့ဘၣ်. 7 ယကလဲၤပူၤကွံာ် လၢနသးဆူလဲၣ်. ဒီးယကဃ့ၢ်ပူၤကွံာ် လၢနမဲာ်ညါဆူလဲၣ်. 8 ယမ့ၢ်လဲၤထီၣ်ဘး လၢမူခိၣ်ဒီး, နအိၣ် ဖဲန့ၣ်လီၤ. ယမ့ၢ်ဒါလီၤ ယလီၢ်မံ လၢပျုၤပူၤ ဒီးကွၢ်ကွၢ်, နအိၣ် ဖဲန့ၣ်လီၤ. 9 ယမ့ၢ်ဟံးန့ၢ် မုၢ်ဂီၤ အဒံးဆ့, ဒီးအိၣ်လၢပီၣ်လဲၣ် အကတၢၢ်ဒီး, 10 နစုကဆှၢယၤ ဖဲန့ၣ် စ့ၢ်ကီး, ဒီးနစုထွဲ ကဟံးဃာ်ယၤလီၤ. 11 ယမ့ၢ်စံး, မ့ၢ်မး တၢ်ခံး ကမၤဘံၣ်မၤဘၢယၤ ဒီး, မုၢ်နၤ ကဲထီၣ် တၢ်ကပီၤဝးတရံးယၤလီၤ. 12 တၢ်ခံး လၢနမဲာ်ညါန့ၣ် တခံးဘၣ်ဝဲဘၣ်, ဒီးမုၢ်နၤ ကပီၤထီၣ် ဒ်မုၢ်ဆါ အသိးန့ၣ်လီၤ. တၢ်ခံး မၤသး ဒီးနၤ ဒ်တၢ်ကပီၤ အသိးန့ၣ်လီၤ. 13 အဂ့ၢ်ဒ်အံၤ, နအိၣ်ဒီး ယကလ့ၢ်တဖၣ်, နဒုးကဲထီၣ် ယၤ လၢယမိၢ် အဟၢဖၢပူၤလီၤ. 14 တၢ်တ့လီၤယၤ အိၣ်ဒီး ပျံၤတၢ်အလီၢ်, ဒီး ကမၢကမၣ်တၢ် အလီၢ်လီၤ. မၤသးဒ်န့ၣ်ဒီး ယကစံးထီၣ်ပတြၢၤနၤလီၤ. နတၢ်မၤတဖၣ် လီၤလးဝဲန့ၣ် ယသ့ၣ်ညါ သပှၢ်ပှၢ်လီၤ. 15 ဖဲတၢ်တ့လီၤယၤ လၢတၢ်တဒၢ, ဖဲတၢ်တ့ယၤ လၢဟီၣ်ခိၣ် အယိာ်ပူၤန့ၣ် ယက့ၢ်ယဂီၤ တအိၣ်ခူသူၣ်ဘၣ် ဒီးနၤဘၣ်. 16 ယတၢ်တလိၣ်န့ၣ် နမဲာ်ထံၣ်အီၤလီၤ. ဒီးဘၣ်ကွဲးအသး လၢနလံာ်ပူၤ ခဲလၢာ် မုၢ်နံၤတဖၣ် လၢအကကဲထီၣ် ဒီးတအိၣ်ဒံးဘၣ် နီတနံၤဘၣ်. 17 ဒီးကစၢ်ဧၢ, နတၢ်ဆိကမိၣ်န့ၣ်မ့ၢ် တၢ်လုၢ်ဒိၣ်ပှ့ၤ ဒိၣ်ဒီးယၤ ဆံးဒိၣ်လဲၣ်, အတၢ်ဂံၢ်မ့ၢ် ဆံးအါလဲၣ်. 18 ယ မ့ၢ်ဂံၢ်အီၤ, ဒီးအိၣ်ဝဲ အါန့ၢ် မဲးအဖျၢၣ် တက့ၢ်လီၤ. ယဖုသံနီၣ်, ဒီးယကအိၣ်ဒံးဒီးနၤလီၤ. 19 ကစၢ်ဧၢ, မ့ၢ်မး နကမၤသံကွံာ် ပှၤတတီတလိၤဒီး, ပှၤဘၣ်အၢ ဒီးတၢ်သွံၣ်သ့ၣ်ဧၢ, ဟးဖး ဒီးယၤ တက့ၢ်. 20 အဂ့ၢ်ဒ်အံၤ, အဝဲသ့ၣ် ကတိၤထီဒါနၤ ကြီကြီဒၣ်တၢ်, ဒီး နဒုၣ်နဒါ ပှ့ၤဘၣ် နမံၤ ကလီကလီလီၤ. 21 ယွၤဧၢ, ပှၤလၢအသးဟ့နၤတဖၣ်န့ၣ် ယသးဟ့ အီၤ တမ့ၢ်ဘၣ်ဧါ, ဒီးယသး ဘၣ်အၢ ပှၤ လၢအထီဒါနၤ, တမ့ၢ်ဘၣ်ဧါ. 22 ယသးဟ့အီၤ သပှၢ်တၢၢ်, ယပာ်အီၤ လၢယဒုၣ်ယဒါလီၤ. 23 ကစၢ်ဧၢ, ဃုကွၢ်ယၤ, ဒီးသ့ၣ်ညါ ယသး တက့ၢ်. မၤကွၢ်ယၤ, ဒီးသ့ၣ်ညါ ယတၢ်ဆိကမိၣ် တက့ၢ်. 24 ဒီးကျဲ အအၢ လၢယပူၤ မ့ၢ်အအိၣ်, တအိၣ်လဲၣ်န့ၣ် ကွၢ်, ဒီးဆှၢယၤ လၢကျဲ အထူအယိာ် အပူၤ တက့ၢ်. 

1 ယွၤဧၢ, မၤပူၤမၤဖျဲးလၢ်ယၤ လၢပှၤအအၢအသီ, ပၢၤ ယၤ လၢပှၤမၤအၢမၤသီတၢ်တဂၤန့ၣ် တက့ၢ်. 2 အဝဲသ့ၣ်တဖၣ်န့ၣ် ကူၣ်ထီၣ် တၢ်အအၢ လၢအသးကံၢ်ပူၤလီၤ. အိၣ်ဖှိၣ်ရိဖှိၣ် ကိးမုၢ်နံၤမုၢ်နၤဒဲး ဒ်သိး အကဒုးတၢ်လီၤ. 3 ကျ့ အပျ့ၤ ဒ်ဂုၢ်ဧိၤဒးဧိၤ အသိးန့ၣ်လီၤ. ဂုၢ်သီ အစုၣ် အိၣ်ဝဲ လၢအပျ့ၤဖီလာ်လီၤ. စ့လၤ 4 ယွၤဧၢ, ကွၢ်ယၤ ဒီးမၤပူၤယၤ လၢပှၤတတီတလိၤ တက့ၢ်. ပၢၤယၤ လၢပှၤမၤအၢမၤသီတၢ်, ပှၤလၢအကူၣ်ထီၣ် ဒ်သိး အကမၤဟးဂီၤ ယလဲၤတၢ်န့ၣ် လၢယၤ တက့ၢ်. 5 ပှၤလၢအပာ်အသးထီၣ်ထီန့ၣ် ပာ်လီၤ ပျံၤသကွီၤ, ဒီးပျံၤအိၣ်ခူသူၣ် လၢယဂီၢ်လီၤ. ဒါလီၤပှာ်တဆိ လၢကျဲအဃၢၤ, ဆဲထီၣ် ဝၣ်ခီ လၢယဂီၢ်လီၤ. စ့လၤ 6 ယစံး လၢယွၤ, နမ့ၢ် ယကစၢ်လီၤ. ယွၤဧၢ, ကနၣ် ယဃ့ကညးတၢ် အသီၣ် တက့ၢ်. 7 ယွၤ မ့ၢ်တၢ်အုၣ်က့ၤခီၣ်က့ၤယၤ အစိအကမီၤလီၤ. လၢတၢ်ဒုးသုးအမုၢ်နံၤန့ၣ် နမၤကျၢၢ်ဘၢ ယခိၣ်လီၤ. 8 ယွၤဧၢ, ပှၤတတီတလိၤ အဆၢတၢ်န့ၣ် ဟ့ၣ်လီၤအီၤ တဂ့ၤ. မ်အကူၣ်ထီၣ် တၢ်အၢန့ၣ် သုတကဲထီၣ်တၢ် တဂ့ၤ. ကပာ်ထီၣ်ထီအသးလီၤ. စ့လၤ 9 ပှၤလၢအအိၣ်ဝးတရံးယၤတဖၣ် အခိၣ်န့ၣ် မ်အပျုၤဒၣ်ဝဲ အတၢ်အၢန့ၣ် ကမၤဘံၣ်မၤဘၢအီၤ တက့ၢ်. 10 မ်တၢ် ကကွံာ်အီၤ လၢမ့ၣ်အူကဖး, မ်တၢ်တ့ၢ်လီၤကွံာ်အီၤဆူ မ့ၣ်အူပူၤ, ဆူထံယိာ်ပူၤ, ဒ်သိး အသု တဂဲၤဆၢထၢၣ်လၢၤ တဂ့ၤလီၤ. 11 ပှၤကညီ လၢအကတိၤ တၢ်အၢန့ၣ် တအိၣ်ဂၢၢ်ဆိးကျၢၤဘၣ် လၢထံဧိၤကီၢ်ဧိၤ အပူၤဘၣ်. ပှၤမၤဆူၣ်တၢ်န့ၣ် တၢ်အၢ ကလူၤမၤဟးဂီၤအီၤလီၤ. 12 ယွၤ ကလိာ်ကွီၢ် လၢပှၤ လၢအဘၣ် တၢ်နးတၢ်ဖှီၣ် အဂီၢ်, ဒီးကစံၣ်ညီၣ် ပှၤဖှီၣ်ဖိယာ်ဖိန့ၣ် ယသ့ၣ်ညါလီၤ. 13 မ့ၢ်မး ပှၤအတီအလိၤန့ၣ် ကစံးထီၣ်ပတြၢၤထီၣ် နမံၤ, ပှၤအတီအလိၤန့ၣ် ကအိၣ်ဝဲဆိးဝဲ လၢနမဲာ်ညါလီၤ. 

1 ယွၤဧၢ, ယကိးထီၣ်နၤလီၤ. မၤချ့ချ့ လၢယဂီၢ် တက့ၢ်. တုၤ ယကိးထီၣ်နၤဒီး, ကနၣ် ယကလုၢ် တက့ၢ်. 2 မ်ယဘါထုကဖၣ်တၢ်အံၤ ကဲထီၣ် ဒ်တၢ်ဆိၣ်ကဲၤနၢမူ အသိး လၢနမဲာ်ညါ, ယယူာ်ထီၣ် ယစုအံၤ ဒ်မၤဘူၣ်တၢ် လၢမုၢ်ဟါ အသိးန့ၣ် တက့ၢ်. 3 ယွၤဧၢ, ပာ် တၢ်ပၢၤ လၢယထးခိၣ် တက့ၢ်. ပၢၤ ယပျုၤ အတြဲၤ တက့ၢ်. 4 သုတဘိးဃၣ်ယသး ဆူတၢ်အၢ ဒ်သိး အကလဲၤ လၢတၢ်အၢ အိၣ်ဒီးပှၤ လၢအမၤအၢတၢ်န့ၣ် တဂ့ၤ. ဒီးမ်ယသု တအီၣ် အတၢ်ဝံၣ်တဖၣ် တဂ့ၤ. 5 မ်ပှၤအတီန့ၣ် တီၢ်ယၤ တက့ၢ်. ကကဲထီၣ်ဝဲ လၢတၢ်အဘျုးအဖှိၣ်လီၤ. မ်အသိၣ်ဃီၣ်ယၤ တက့ၢ်. ကမ့ၢ်သိ လၢယခိၣ်လီၤ. မ်ယခိၣ် သုတတြီအီၤ တဂ့ၤ. အဂ့ၢ်ဒ်အံၤ, ယဘါထုကဖၣ်ဒံး လၢအဝဲသ့ၣ် အတၢ်နးတၢ်ဖှီၣ် အဂ့ၢ်အကျိၤလီၤ. 6 အပှၤစံၣ်ညီၣ်ကွီၢ် ဘၣ်တၢ်တ့ၢ်လီၤကွံာ်အီၤ လၢလၢၢ်ခိၣ်, ဒီးကနၢ်ဟူ ယတၢ်ကတိၤ လၢအမုာ်ဝဲလီၤ. 7 ပဃံပကွဲ လီၤပြံလီၤပြါ လၢပျုၤပူၤ အခိၣ်ထိး အဃၢၤ ဒ်ပှၤ လၢအဒီၣ်တၢ် ဒီးပဲာ်တၢ် လၢဟီၣ်ခိၣ်ချၢ အသိးန့ၣ်လီၤ. 8 အဂ့ၢ်ဒ်အံၤ, ကစၢ်ယွၤဧၢ, ယမဲာ် အိၣ်ဆူ နအိၣ်, ယသန့ၤယသး လၢနၤလီၤ. လဲၤသဒၣ်ယသး တဂ့ၤ. 9 ပၢၤယၤ လၢပျံၤသကွီၤ လၢပှၤပာ်ဝဲ လၢယဂီၢ်, ဒီး လၢပှၤမၤအၢတၢ်တဖၣ် အဝၣ်ခီန့ၣ် တက့ၢ်. 10 မ်ပှၤတတီတလိၤ လီၤဃံၤ လၢအပှာ်ဒၣ်ဝဲ အပူၤ တက့ၢ်. မ့မ့ၢ်ယၤအံၤ မ်ယထူၣ်ဖျဲး တက့ၢ်. 

1 ယကိးထီၣ် ယွၤ လၢယကလုၢ်, ယဃ့ကညး ယွၤ လၢယကလုၢ်လီၤ. 2 ယလူလီၤ ယတၢ်မိၣ်တၢ်မး လၢအမဲာ်ညါ, ယ ဒုးနဲၣ်အီၤ လၢယတၢ်ကိၢ်တၢ်ဂီၤလီၤ. 3 တုၤ တၢ်လုၣ်ဘၢယသးဒီး, နသ့ၣ်ညါ ယကျဲလီၤ. ကျဲ လၢယပိာ်အီၤန့ၣ် ပှၤပာ် ပျံၤသကွီၤခူသူၣ် လၢယဂီၢ်လီၤ. 4 ယ ကွၢ် လၢယစုထွဲ ဒီးကွၢ်, ဒီးပှၤ လၢအသ့ၣ်ညါယၤ တအိၣ်ဘၣ်. ယတၢ်ပူၤဖျဲးအလီၢ် ဟါမၢ်လီၤ. ပှၤလၢအပးကဲ ယသး တအိၣ်ဘၣ်. 5 ယွၤဧၢ, ယကိးထီၣ်နၤ, ယစံး, နမ့ၢ် ယတၢ်ပူၤဖျဲး အလီၢ်, ယဂီၢ် လၢကီၢ်မူ အပူၤလီၤ. 6 ကနၣ် ယဃ့ကညးတၢ် တက့ၢ်. အဂ့ၢ်ဒ်အံၤ, ယဘၣ် တၢ်နးတၢ်ဖှီၣ် နးမးလီၤ. မၤပူၤမၤဖျဲးယၤ လၢပှၤမၤအၢမၤသီယၤန့ၣ် တက့ၢ်. အဂ့ၢ်ဒ်အံၤ, အဂံၢ်အဘါ ဆူၣ်န့ၢ်ယၤ တက့ၢ်လီၤ. 7 ဒုးဟးထီၣ် ယသး လၢဃိာ်ပူၤ, ဒ်သိး ယကစံးထီၣ်ပတြၢၤ နမံၤ တက့ၢ်. ပှၤအတီအလိၤ ကအိၣ်ဝးတရံးယၤ လီၤ. အဂ့ၢ်ဒ်အံၤ, နကမၤဂ့ၤယၤလီၤ. 

1 ယွၤဧၢ, ကနၣ် ယဘါထုကဖၣ်တၢ်, ဒိကနၣ် ယဃ့ကညးတၢ် တက့ၢ်. ဒ်နမၤတီ နကလုၢ် အသိး, ဒ်နတီနလိၤ အသိးန့ၣ် စံးဆၢယၤ တက့ၢ်. 2 ဒီးလိာ်ကွီၢ် ဒီးနခ့နပှၤ တဂ့ၤ. အဂ့ၢ်ဒ်အံၤ, ပှၤအမူ လၢအတီအလိၤ လၢနမဲာ်ညါန့ၣ် တအိၣ်ဘၣ် နီတဂၤဘၣ်. 3 အဂ့ၢ်ဒ်အံၤ, တၢ်အဒုၣ်အဒါ မၤအၢမၤသီ ယသး, ကျီကွံာ် ယသးသမူ ပၢၢ်လၢဟီၣ်ခိၣ် အလိၤ, ဒုးအိၣ်ယၤ လၢတၢ်ခံးကျါ, ဒ်ပှၤ လၢအသံဃဲးဃဲးတ့ၢ် အသိးန့ၣ်လီၤ. 4 ဒီးယသး လၢယပူၤအံၤ လီၤဘှံးလီၤတီၤ, ယသး လၢယသးကံၢ်ပူၤ ဟးဂီၤဝဲလီၤ. 5 ယသ့ၣ်နီၣ်ထီၣ်က့ၤ မုၢ်နံၤ လၢပျၢၤ, ယဆိကမိၣ် လၢနမၤတၢ် ခဲလၢာ် အဂ့ၢ်အကျိၤ, ယ ဆိကမိၣ်ဆိကမးတၢ် လၢနစု အတၢ်မၤ အဂ့ၢ်အကျိၤ လီၤ. 6 ယယူာ်ထီၣ် ယစုဆူ နအိၣ်, ယသးအံၤ သူအသး လၢနၤ ဒ်ဟီၣ်ခိၣ် အဃ့ အသိးန့ၣ်လီၤ. စ့လၤ. 7 ယွၤဧၢ, မၤချ့ချ့ ဒီးစံးဆၢယၤ တက့ၢ်. ယသး ကလၢာ် လီၤ. ဒ်သိး ယသု တကဲထီၣ် ဒ်ပှၤ လၢအလဲၤလီၤဆူ တၢ်ပူၤ တဂ့ၤဒီး, ပာ်တဒၢ နမဲာ် ဒီးယၤ တဂ့ၤ. 8 ဒုးနၢ်ဟူ ယၤ လၢနဘျုးနဖှိၣ် လၢဂီၤဂီၤ တက့ၢ်. အဂ့ၢ်ဒ်အံၤ, ယသန့ၤယသး လၢနၤလီၤ. ကျဲ လၢယဂ့ၤပိာ် တဘိန့ၣ် ဒုးသ့ၣ်ညါယၤ တက့ၢ်. အဂ့ၢ်ဒ်အံၤ, ယစိာ်ထီၣ်ယသးဆူ နအိၣ်လီၤ. 9 ယွၤဧၢ, မၤပူၤမၤဖျဲးယၤ လၢယဒုၣ်ယဒါ တက့ၢ်. ယ ပာ်တဒၢ ယသး လၢနပူၤလီၤ. 10 ဒ်သိး ယကမၤတၢ် လၢအဘၣ်နသးဒီး, သိၣ်လိယၤ တက့ၢ်. အဂ့ၢ်ဒ်အံၤ, နမ့ၢ် ယကစၢ်လီၤ. မ်နသး လၢအဂ့ၤန့ၣ် ဆှၢယၤဆူ ကီၢ်အတီအလိၤ တက့ၢ်. 11 ယွၤဧၢ, မၤမူထီၣ်က့ၤယၤ လၢနမံၤ အဃိန့ၣ် တက့ၢ်. လၢနတၢ်တီတၢ်လိၤ အဃိန့ၣ် မၤပူၤမၤဖျဲး ယသး လၢတၢ်ကိၢ်တၢ်ဂီၤ တက့ၢ်. 12 ဒီးမ့ၢ်နဘျုးနဖှိၣ်ဒီး, ဒီၣ်တဲာ်ကွံာ် ယဒုၣ်ယဒါ, ဒီးမၤဟးဂီၤ ကယဲၢ် ပှၤလၢအမၤအၢ ယသး ခဲလၢာ် တက့ၢ်. အဂ့ၢ်ဒ်အံၤ, ယမ့ၢ် နခ့နပှၤလီၤ. 

1 ယွၤ, ယလၢၢ်ယလ့, ပှၤလၢအသိၣ်လိယစု ဒ်သိး အကဒုးတၢ်, ဒီးယစုမုၢ် ဒ်သိး အကဒုးသုးတၢ် တဂၤန့ၣ် မ်အဘၣ် တၢ်စံးထီၣ်ပတြၢၤ အီၤ တက့ၢ်. 2 မ့ၢ်ဝဲ လၢယဘျုးယဖှိၣ်, ယတိာ်ယတာ်, ယတၢးထီၣ်ထီ, ဒီးပှၤ မၤပူၤမၤဖျဲးယၤ, ယကတီၤတဘ့ၣ်, ဒီးပှၤ လၢယသန့ၤ ယသး လၢအီၤ, ပှၤလၢအပာ် ယပှၤဂီၢ်မုၢ် လၢယဖီလာ် လီၤ. 3 ယွၤဧၢ, ပှၤကညီ လၢနပာ်သ့ၣ်ညါနသး လၢအီၤ, ဒီးပှၤကညီဖိ လၢနကဆိကမိၣ် လၢအဂ့ၢ်န့ၣ် မ့ၢ်မနုၤလဲၣ်. 4 ပှၤ သပျၢၤ ပှၤကညီ မၤသး ဒ်တၢ်ကလီကလီ အသိးန့ၣ်လီၤ. အမုၢ်နံၤတဖၣ် မၤသး ဒ်တၢ်အကဒု လၢအဒံကွံာ် အသိးန့ၣ်လီၤ. 5 ယွၤဧၢ, မၤသကူး နမူခိၣ်, ဒီးဟဲလီၤ တက့ၢ်. ထိး ကစၢၢ်ကလိ တက့ၢ်. ဒီးကခုၣ်ထီၣ်ဝဲလီၤ. 6 မၢ လီဝၢ်အဒံး, ဒီးမၤလီၤပြံလီၤပြါအီၤ တက့ၢ်. ခးထီၣ် နပျၢ်, ဒီးမၤဟးဂီၤအီၤ တက့ၢ်. 7 ယူာ်လီၤ နစု လၢထးခီ, ထုးထီၣ်ယၤ, ဒီးမၤပူၤမၤဖျဲးယၤ လၢထံဖးဒိၣ် အပူၤ, လၢပှၤတခီဘီမုၢ်ဖိ အစုပူၤ တက့ၢ်. 8 အဝဲသ့ၣ်တဖၣ်န့ၣ် အထးခိၣ် ကတိၤလီတၢ်, ဒီးအစုထွဲမ့ၢ် တၢ်ကဘျံးကဘျၣ် အစုထွဲလီၤ. 9 ယွၤဧၢ, ယကသးဝံၣ်ထီၣ်နၤ လၢတၢ်သးဝံၣ်အသီ, ဒီးတနၢ် အိၣ်ဒီး အပျံၤ ဆံဆဲၣ်ဘိန့ၣ် ယကသးဝံၣ်ထီၣ် နၤလီၤ. 10 အဝဲတဂၤန့ၣ်မ့ၢ် ပှၤလၢအဟ့ၣ်လီၤ တၢ်အုၣ်က့ၤခီၣ်က့ၤ လၢစီၤပၤတဖၣ်, ပှၤလၢအမၤပူၤမၤဖျဲး အခ့အပှၤ စီၤဒၤဝံး လၢနး လၢအမၤအၢတၢ်လီၤ. 11 ထုးထီၣ်ကွံာ်ယၤ, ဒီးမၤပူၤမၤဖျဲးယၤ လၢပှၤတခီဘီ တခီမုၢ်ဖိ အစုပူၤ, ပှၤလၢအထးခိၣ် ကတိၤလီတၢ်, ဒီး အစုထွဲမ့ၢ် တၢ်ကဘျံးကဘျၣ် အစုထွဲန့ၣ် တက့ၢ်. 12 ဒ်သိး ပဖိခွါ ကဖိၣ်သၣ်ခွါထီၣ် ဒ်သ့ၣ်ဖိ လၢအဒိၣ်ထီၣ် အသိးန့ၣ်, ဒ်သိးပဖိမုၣ် ကမၤသး ဒ် လၢၢ်နၢၣ် စိးပျၤအသး လၢပှၤမၤ နူၢ်ဧိၤစီၤဧိၤ အဂီၢ် အသိးန့ၣ်, 13 ဒ်သိးပသိၣ်ပဖီ ကပှဲၤဝဲ, ဒီးဟ့ၣ်လီၤတၢ် တကလုာ်ဘၣ်တကလုာ်, ဒ်သိး ပသိကဖှံလီၤ အဒုအကထိတဖၣ်, ဒီးအါထီၣ် အကလးတဖၣ် လၢပကျဲဧိၤကပူၤဧိၤ အပူၤ, 14 ဒ်သိး ပဂီၤဖံး ကအိၣ် ကတီၤအသး ဒီးအတၢ်ပဒၢး, ဒ်သိး တၢ်မၤဟးဂီၤ, ဒီး တၢ်ဟါမၢ် သုတအိၣ် တဂ့ၤ, ဒ်သိး တၢ်ကိးပသူထီၣ် သု တအိၣ်လၢပကျဲဧိၤကပူၤဧိၤ တဂ့ၤလီၤ. 15 ပှၤလၢအဒ်န့ၣ်သိးတဖၣ်န့ၣ် ဘၣ်ဆိၣ်ဂ့ၤဝဲလီၤ. ပှၤဂီၢ်မုၢ် လၢအကစၢ် မ့ၢ်ယွၤန့ၣ် ဘၣ်ဆိၣ်ဂ့ၤဝဲလီၤ. 

1 ယကစၢ်, စီၤပၤဧၢ, ယကပာ်ထီၣ်ထီနၤ, ဒီးယကစံးထီၣ်ပတြၢၤ နမံၤ လီၤစိၤလီၤထီလီၤ. 2 ယကစံးထီၣ်ပတြၢၤနၤ ကိးမုၢ်နံၤမုၢ်နၤဒဲး, ဒီးယကသးဝံၣ် နမံၤ လီၤစိၤလီၤထီလီၤ. 3 ယွၤတဂၤန့ၣ် ဒိၣ်ဝဲ, ဒီးဂ့ၤ လၢပှၤစံးထီၣ်ပတြၢၤအီၤ အါအါကလဲာ်လီၤ. ဒီးမ့ၢ်အဆံးဒိၣ်လဲၣ် ဆံးဒိၣ်လဲၣ်န့ၣ် ပဃု တဘၣ်ဘၣ်. 4 ပှၤတစိၤ ကစံးထီၣ်ပတြၢၤ နတၢ်မၤ လၢပှၤတစိၤဒၣ်, ဒီးကဒုးနဲၣ် နတၢ်မၤအဒိၣ်တဖၣ်လီၤ. 5 ယကဆိကမိၣ် လၢနကဟုနကညီၢ် အစိအကမီၤ အလၤအကပီၤ, ဒီးနတၢ်မၤလီၤလးတဖၣ် အဂ့ၢ်အကျိၤ လီၤ. 6 ဒီးပှၤကကတိၤ လၢနမၤလီၤလးတၢ် အစိအကမီၤ အဂ့ၢ်အကျိၤ, ဒီးယကစံၣ်တဲၤတဲလီၤ နတၢ်ဒိၣ်တၢ်ထီ အဂ့ၢ်န့ၣ်လီၤ. 7 တၢ်သ့ၣ်နီၣ်ထီၣ်က့ၤ နမၤဂ့ၤတၢ် လၢအအါန့ၣ် ကထီၣ်ဖျဲး လၢအထးခိၣ်, ဒီးကသးဝံၣ်သးဆၢ နတၢ်တီတၢ်လိၤလီၤ. 8 ယွၤ သူၣ်ကညီၤတၢ် သးကညီၤတၢ်, ဒီးသူၣ်အိၣ်တၢ် သးအိၣ်တၢ်, ဒီးအသးထီၣ်ကီ, ဒီးအဘျုးအဖှိၣ်ဒိၣ် နီၢ်မးလီၤ. 9 ယွၤ မၤဂ့ၤ တၢ်ခဲလၢာ်, ဒီးအသးအိၣ် ကယဲၢ် အတ့လီၤ တၢ်ခဲလၢာ်လီၤ. 10 ယွၤဧၢ, နတၢ်မၤ ခဲလၢာ် ကစံးထီၣ်ပတြၢၤနၤ, ဒီးန ပှၤစီဆှံတဖၣ် ကသးဝံၣ်နၤလီၤ. 11 ကကတိၤတၢ် လၢနဘီနမုၢ် အလၤကပီၤ အဂ့ၢ်အကျိၤ ဒီးကစံးဘၣ်တဲဘၣ်တၢ် လၢနစိနကမီၤ အဂ့ၢ်အကျိၤ, 12 ဒ်သိး အကဘိးဘၣ်သ့ၣ်ညါ ပှၤကညီဖိ လၢအတၢ်မၤ အဒိၣ်, ဒီး လၢအဘီအမုၢ်န့ၣ် အကဟုအကညီၢ် အိၣ်ဒီး အလၤကပီၤလီၤ. 13 နဘီနမုၢ်န့ၣ်မ့ၢ် ဘီမုၢ် အထူအယိာ်, ဒီးနပၢတၢ်န့ၣ် အိၣ်ဝဲ အစိၤစိၤအဃၣ်ဃၣ်လီၤ. 14 ယွၤ မၤစၢၤ ကယဲၢ် ပှၤလၢအလီၤဃံၤတဖၣ်, ဒီးဝံၣ်ဆၢထၢၣ် ကယဲၢ် ပှၤလၢအသကူးဝဲ ခဲလၢာ်လီၤ. 15 ကယဲၢ် တၢ်အမဲာ်ခိးနၤ, ဒီးအဆၢအကတီၢ်ဘၣ်ဒီး, နဟ့ၣ်လီၤအီၤ လၢအတၢ်အီၣ်လီၤ. 16 နသလၣ်ထီၣ် နစု, ဒီး ကယဲၢ် တၢ်သးအဆၢတၢ်န့ၣ် နဟ့ၣ်လီၤလီၤ. 17 ယွၤ တီဝဲလိၤဝဲ လၢအကျဲ ခဲလၢာ် အပူၤ, ဒီးစီဆှံဝဲ လၢ လၢအမၤတၢ် အပူၤ ခဲလၢာ်လီၤ. 18 ကယဲၢ် ပှၤလၢအကိးထီၣ်ယွၤ, ကယဲၢ် ပှၤလၢအကိးထီၣ်ဝဲ လၢတၢ်မ့ၢ်တၢ်တီ ခဲလၢာ်န့ၣ် ယွၤ အိၣ်ဘူးဒီးအီၤ လီၤ. 19 ကမၤဝဲ ဖဲဒၣ် ပှၤလၢအပျံၤအီၤတဖၣ် အသး, ဒီးကဒိကနၣ် အတၢ်ဃ့ကညး, ဒီးကအုၣ်က့ၤခီၣ်က့ၤအီၤလီၤ. 20 ယွၤ အံးက့ၤကွၢ်က့ၤ ကယဲၢ် ပှၤလၢအအဲၣ်အီၤ ခဲလၢာ်, ဒီးကမၤဟးဂီၤ ကယဲၢ် ပှၤတတီတလိၤဘၣ်တဖၣ်န့ၣ်လီၤ. 21 ယထးခိၣ် ကကတိၤ ယွၤအတၢ်စံးထီၣ်ပတြၢၤ, ဒီးကယဲၢ် တၢ်ဖံးတၢ်ညၣ် ကစံးထီၣ်ပတြၢၤ အမံၤစီဆှံ အစိၤစိၤ အဃၣ်ဃၣ်လီၤ. 


လံာ်စံးထီၣ်ပတြၢၤ Psalms 146

1 စံးထီၣ်ပတြၢၤ ယွၤ တက့ၢ်. ယသးဧၢ, စံးထီၣ်ပတြၢၤ ယွၤ တက့ၢ်. 2 ယကစံးထီၣ်ပတြၢၤ ယွၤ တစိၤဒၣ်ယၤ, ဖဲယအိၣ်မူဒံး အဖၢမုၢ် ယကသးဝံၣ်ထီၣ် ယကစၢ်လီၤ. 3 ပဒိၣ်ဖးဒိၣ်သ့ၣ် ဒီးပှၤကညီဖိ လၢအမၤစၢၤတၢ် တသ့ဘၣ်တဖၣ်န့ၣ်, သန့ၤသုသး လၢအီၤ တဂ့ၤ. 4 အသး ဟးထီၣ်ကွံာ်, ဒီးက့ၤက့ၤဝဲဆူ အဟီၣ်ခိၣ်, ဒီးအတၢ်ကူၣ်တၢ်ဖး ဟးဂူာ်ဟးဂီၤ လၢမုၢ်တနံၤဃီဒၣ်လဲာ်န့ၣ်လီၤ. 5 ပှၤလၢစီၤယၤကိာ် အကစၢ် မ့ၢ် အတၢ်မၤစၢၤအီၤ, ပှၤလၢအသန့ၤအသး လၢယွၤ အကစၢ်န့ၣ် ဘၣ်ဆိၣ်ဂ့ၤဝဲ လီၤ. 6 ပှၤလၢအတ့လီၤ မူခိၣ်, ဒီးဟီၣ်ခိၣ်, ပီၣ်လဲၣ်ဒီး ကယဲၢ် တၢ်အိၣ်လၢအပူၤ, လၢအပၢၤဃာ် တၢ်မ့ၢ်တၢ်တီ လီၤထူလီၤယိာ်, 7 လၢအစံၣ်ညီၣ် ပှၤဘၣ် တၢ်မၤအၢ အီၤ အကွီၢ်, လၢအဟ့ၣ်လီၤ တၢ်အီၣ်တၢ်အီ လၢပှၤတၢ်သၣ်ဝံၤအသး, ယွၤ လၢအမၤထူၣ်ဖျဲး ပှၤ လၢအဘၣ် တၢ်စၢဃာ်အီၤန့ၣ်လီၤ. 8 ယွၤ မၤကပီၤထီၣ် ပှၤမဲာ်ဘျီၣ်, ယွၤ ဒုးဆၢထၢၣ် ပှၤသကူး, ယွၤအဲၣ် ပှၤတီပှၤလိၤ, 9 ယွၤ အံးက့ၤကွၢ်က့ၤ ပှၤတမှံၤ, မၤစၢၤ ပှၤဖိၣ်ဃဲ, ဒီးပှၤမုၣ်ကမဲလီၤ. မ့မ့ၢ် ပှၤတတီတလိၤ အကျဲန့ၣ် မၤဒၢကူဒၢက့ၣ်ဝဲလီၤ. 10 ယွၤ ကဲ စီၤပၤ လီၤစိၤလီၤထီ, နကစၢ်, စံယိၣ်ဧၢ, အစိၤစိၤအဃၣ်ဃၣ်လီၤ. စံးထီၣ်ပတြၢၤ ယွၤ တက့ၢ်. 

1 စံးထီၣ်ပတြၢၤ ယွၤ တက့ၢ်. အဂ့ၢ်ဒ်အံၤ, သးဝံၣ် ပကစၢ်န့ၣ်မ့ၢ် အဂ့ၤလီၤ. မ့ၢ်အမုာ်ဝဲ အဂ့ၢ်လီၤ. တၢ်စံးထီၣ်ပတြၢၤန့ၣ်မ့ၢ် အဂ့ၤအဘၣ်လီၤ. 2 ယွၤ မၤထီၣ် ယရူၤၡလ့ၣ်, ဒုးအိၣ်ဖှိၣ်ရိဖှိၣ် အံၣ်စရ့လး အပှၤ ဘၣ် တၢ်ဟီထီၣ်ကွံာ်အီၤလီၤ. 3 အဝဲဒၣ် မၤဘျါက့ၤ ပှၤအသူၣ်ကၢ်အသးလီၤ, ဒီးဘိၣ်ထီၣ် အပူၤလီၢ်တဖၣ်လီၤ. 4 စံၣ်တဲၤတဲလီၤ ဆၣ်ဧိၤဖီဧိၤ အတၢ်ဂံၢ်, ဒီးကိးဝဲ အမံၤ ခဲလၢာ်လီၤ. 5 ပကစၢ်န့ၣ်မ့ၢ် အဒိၣ် ဒီးအစိဒိၣ်အကမီၤ အါမးလီၤ. ဒီးအသူၣ်ဆးအသးဆးန့ၣ် ပှၤဂံၢ် တဘၣ်ဘၣ်. 6 ပှၤလၢအဆီၣ်လီၤအသးန့ၣ် ယွၤ ဝံၣ်ဆၢထၢၣ်အီၤ လီၤ. မ့မ့ၢ် ပှၤတတီတလိၤဘၣ်န့ၣ် ဆီၣ်လီၤဝဲ လၢဟီၣ်ခိၣ်လီၤ. 7 သးဝံၣ်ထီၣ် ယွၤ အိၣ်ဒီး တၢ်စံးထီၣ်ပတြၢၤ တက့ၢ်, သးဝံၣ်ထီၣ် ပကစၢ် အိၣ်ဒီး တနၢ် တက့ၢ်. 8 အဝဲဒၣ် မၤဘၢ မူကပိာ်လိၤ လၢတၢ်အၢၣ်, ဒီးကတဲာ်ကတီၤ တၢ်စူၤ လၢဟီၣ်ခိၣ် အဂီၢ်, ဒီးဒုးမဲထီၣ် နီၣ်ဧိၤမံၤဧိၤ လၢကစၢၢ် အလိၤ, 9 ဒီးဟ့ၣ်လီၤ တၢ်အီၣ် လၢဆၣ်ဖိကီၢ်ဖိ ဒီး လၢစိးဝၣ်ဃးဖိ လၢအကိးထီၣ်တၢ်လီၤ. 10 တဘၣ်ဘၣ်အသး လၢကသ့ၣ် အဂံၢ်အဘါ, တအဲၣ်ဒိးဘၣ် ပှၤကညီအခီၣ်ဘၣ်. 11 ယွၤ အဲၣ်ဒိး ပှၤ လၢအပျံၤအီၤ, ပှၤလၢအကွၢ်လၢ် အဘျုးအဖှိၣ် အကျဲလီၤ. 12 ယရူၤၡလ့ၣ်ဧၢ, သးဝံၣ်ထီၣ် ယွၤ တက့ၢ်. စံယိၣ်ဧၢ, စံးထီၣ်ပတြၢၤ နကစၢ် တက့ၢ်. 13 အဂ့ၢ်ဒ်အံၤ, မၤဆူၣ်လံ နတြဲၤ အနီၣ်ဘိ, ဆိၣ်ဂ့ၤဆိၣ်ဝါလံ နဖိနလံၤ အိၣ်လၢနပူၤလီၤ. 14 ပာ်လီၤ တၢ်ဃူတၢ်ဖိး လၢနကီၢ်အဃၢၤ, ဒုးဘျဲးအီၣ်နၤ လၢဘု လၢအဂ့ၤကတၢၢ်လီၤ. 15 မၢ အတၢ်မၤလိာ် လဲၤတၢ် ဟီၣ်ခိၣ်ချၢ, အတၢ်ကတိၤ ဃ့ၢ်ဝဲ ချ့မးလီၤ. 16 ဟ့ၣ်လီၤ မူခိၣ်ဖီ ဒ်သိအဆူၣ် အသိး, ဖှံလီၤ နါဝာ် ဒ်ဖၣ်ဆါ အသိးန့ၣ်လီၤ. 17 တ့ၢ်လီၤ အထံလီၤသကၤ ဒ်တၢ်တကူာ်တကူာ် အသိးန့ၣ်လီၤ. မ့ၢ်မတၤ ဆၢထၢၣ် လၢအတၢ်ဂိၢ် အမဲာ်ညါ သ့တဂၤလဲၣ်. 18 မၢလီၤ အတၢ်မၤလိာ်, ဒီးမၤပှံၢ်လီၤအီၤ, ဒုးအူထီၣ် အကလံၤ, ဒီးထံယွၤဝဲလီၤ. 19 ဒုးသ့ၣ်ညါ စီၤယၤကိာ် လၢအကလုၢ်အကထါ, ဒီးအတၢ်မၤလိာ်, ဒီးအတၢ်စံၣ်ညီၣ်တဖၣ် လၢအံၣ်စရ့လး လီၤ. 20 တမၤဘၣ် ပှၤအကလုာ် ဒ်န့ၣ် နီတကလုာ်ဘၣ်. ဒီးအတၢ်စံၣ်ညီၣ်တၢ်တဖၣ်န့ၣ် အဝဲသ့ၣ် တသ့ၣ်ညါဘၣ်ဝဲဘၣ်. စံးထီၣ်ပတြၢၤ ယွၤ တက့ၢ်. 

1 စံးထီၣ်ပတြၢၤ ယွၤ တက့ၢ်. တၢ်အိၣ်လၢမူခိၣ်သ့ၣ်ဧၢ, စံးထီၣ်ပတြၢၤ ယွၤ တက့ၢ်. တၢ်အိၣ်လၢတၢ်ထီၣ်ထီသ့ၣ်ဧၢ, စံးထီၣ်ပတြၢၤ အီၤ တက့ၢ်. 2 အကလူး ခဲလၢာ်သ့ၣ်ဧၢ, စံးထီၣ်ပတြၢၤ အီၤ တက့ၢ်. အသုးမုၢ်ဂီၤမုၢ် ခဲလၢာ်သ့ၣ်ဧၢ, စံးထီၣ်ပတြၢၤ အီၤ တက့ၢ်. 3 မုၢ်ဒီးလါသ့ၣ်ဧၢ, စံးထီၣ်ပတြၢၤ အီၤ တက့ၢ်. တၢ်ကပီၤ အဆၣ်ဧိၤဖီဧိၤ ခဲလၢာ်သ့ၣ်ဧၢ, စံးထီၣ်ပတြၢၤ အီၤ တက့ၢ်. 4 မူခိၣ် အထီကတၢၢ်, ဒီးထံဧိၤနိဧိၤ အိၣ်လၢမူခိၣ် အဖီခိၣ်သ့ၣ်ဧၢ, စံးထီၣ်ပတြၢၤ အီၤ တက့ၢ်. 5 မ်အစံးထီၣ်ပတြၢၤ ယွၤအမံၤ တက့ၢ်. အဂ့ၢ်ဒ်အံၤ, မၤလိာ်ဝဲ, ဒီးအဝဲသ့ၣ် ကဲထီၣ်လီၤ. 6 ဒီးမၤဂၢၢ်မၤကျၢၤအီၤ လီၤစိၤလီၤထီ, ပာ်လီၤ တၢ်မၤလိာ် လၢပှၤတလုၣ်သ့ၣ်ခါပတာ်ဘၣ်ဝဲဘၣ်. 7 မ်တၢ်စံးထီၣ်ပတြၢၤ ယွၤ လၢဟီၣ်ခိၣ် တက့ၢ်. ပယိၤ ဒီး ကယဲၢ် ထံယိာ်ပူၤ, 8 မ့ၣ်အူ ဒီးသူၣ်, မူခိၣ်ဖီ ဒီးတၢ်အဘှ့ၣ်, ကလံၤမုၢ် လၢအမၤ ဖဲဒၣ် အတၢ်မၤလိာ်, 9 ကစၢၢ်ကလိဒီး ကယဲၢ် တၢ်စိခိၣ်, သ့ၣ် လၢအသၣ်ထီၣ် ဒီးကယဲၢ် သ့ၣ်ဆှိအ့ရ့း 10 ဆၣ်ဖိကီၢ်ဖိ အမံၤ ဒီး ဆၣ်ဖိကီၢ်ဖိ အဒၢ, တၢ် လၢအစွါ ဒီးထိၣ် လၢအယူၤ, 11 ဟီၣ်ခိၣ် အစီၤပၤ ဒီးပှၤအကလုာ် ခဲလၢာ်, ပဒိၣ်ဖးဒိၣ် ဒီးဟီၣ်ခိၣ် အပှၤစံၣ်ညီၣ်ကွီၢ်, 12 ပှၤဖိၣ်သၣ်ခွါ ဒီးပှၤမုၣ်ကနီၤ, ပှၤသးပှၢ် ဒီးပှၤဖိသၣ်သ့ၣ်တဖၣ်မုန့ၣ်, 13 မ်အစံးထီၣ်ပတြၢၤ ယွၤအမံၤ တက့ၢ်. အဂ့ၢ်ဒ်အံၤ, တၢ်ပာ်ထီၣ်ထီ ထဲအဝဲဒၣ် အမံၤဧိၤန့ၣ်လီၤ. အလၤကပီၤ အိၣ်ဝဲ လၢမူခိၣ် ဒီးဟီၣ်ခိၣ် အဖီခိၣ်လီၤ. စံးထီၣ်ပတြၢၤ ယွၤ တက့ၢ်. 14 ဒီးပာ်ဝဲ လၢအပှၤဂီၢ်မုၢ် အနၢၤ လၢတၢ်ထီၣ်ထီ, ပှၤစီဆှံ ခဲလၢာ် အတၢ်စံးထီၣ်ပတြၢၤ, ပှၤအံၣ်စရ့လးဖိ, ပှၤတကလုာ် အိၣ်ဘူးဒီးအီၤလီၤ. စံးထီၣ်ပတြၢၤ ယွၤ တက့ၢ်. 

1 စံးထီၣ်ပတြၢၤ ယွၤ တက့ၢ်. သးဝံၣ်ထီၣ်ယွၤ လၢတၢ်သးဝံၣ်အသီ, ဒီးအတၢ်စံးထီၣ်ပတြၢၤ လၢအပှၤစီဆှံ အတၢ်အိၣ်ဖှိၣ် အပူၤန့ၣ် တက့ၢ်. 2 မ်အံၣ်စရ့လး သးခု လၢပှၤတ့လီၤအီၤ အပူၤန့ၣ် တက့ၢ်. မ်ပှၤစံယိၣ်ဖိ အသူၣ်ဖှံသးညီ လၢအစီၤပၤ အပူၤ တက့ၢ်. 3 မ်အစံးထီၣ်ပတြၢၤ အမံၤ လၢတၢ်ဂဲၤကလံၣ် အပူၤ တက့ၢ်. မ်အသးဝံၣ်ထီၣ် အီၤ ဒီးဒၢဖိ ဒီးတနၢ် တက့ၢ်. 4 အဂ့ၢ်ဒ်အံၤ, ဘၣ် ယွၤအသး လၢအပှၤဂီၢ်မုၢ်လီၤ. မၤဃံမၤလၤ ပှၤအသူၣ်စူၤအသးစူၤ လၢတၢ်အုၣ်က့ၤခီၣ်က့ၤလီၤ. 5 မ်ပှၤစီဆှံ သူၣ်ပိၢ်သးဝး လၢတၢ်လၤကပီၤ အပူၤ တက့ၢ်. မ်အအုၣ်တၢ် လၢအလီၢ်မံ အဖီခိၣ် တက့ၢ်. 6 မ်ယွၤ အတၢ်စံးထီၣ်ပတြၢၤထီၣ်ထီ အိၣ်လၢအကိာ်ပူၤ, ဒီး နး လၢအကနၣ်အ့ၣ်ဝဲ ခံခီလၢာ် အိၣ်လၢအစုပူၤ တက့ၢ်. 7 ဒ်သိး အကမၤဆၢ တၢ်အၢ လၢပှၤကလုာ်တဖၣ်, ဒီးဟ့ၣ်လီၤ တၢ်နးတၢ်ဖှီၣ် လၢပှၤဂီၢ်မုၢ်. 8 ဒ်သိး အကစၢဃာ် အစီၤပၤ လၢထးသွဲ, ဒီးအပဒိၣ်ဖးဒိၣ် လၢပျံၤထး, 9 ဒ်သိး အကမၤ တၢ်စံၣ်ညီၣ်ကွဲးအသး လၢအဂီၢ်လီၤ. အန့ၣ်မ့ၢ် တၢ်လၤကပီၤ လၢအပှၤစီဆှံ ခဲလၢာ် အဂီၢ်လီၤ. စံးထီၣ်ပတြၢၤ ယွၤ တက့ၢ်. 

1 စံးထီၣ်ပတြၢၤ ယွၤ တက့ၢ်. စံးထီၣ်ပတြၢၤ ယွၤ လၢအလီၢ်စီဆှံ အပူၤ တက့ၢ်. စံးထီၣ်ပတြၢၤ အီၤ လၢအစိအကမီၤ အမူကပိာ်လိၤ အပူၤ တက့ၢ်. 2 စံးထီၣ်ပတြၢၤ အီၤ လၢအမၤတၢ် အဒိၣ်အဆူၣ် အဃိန့ၣ် တက့ၢ်. စံးထီၣ်ပတြၢၤ အီၤ ဒ်အဒိၣ်အထီ အအါအဂီၢ် အသိးန့ၣ် တက့ၢ်. 3 စံးထီၣ်ပတြၢၤ အီၤ လၢကွဲၤအသီၣ် တက့ၢ်. စံးထီၣ်ပတြၢၤ အီၤ လၢသီတူၢ် ဒီးတနၢ် တက့ၢ်. 4 စံးထီၣ်ပတြၢၤ အီၤ လၢဒၢ, ဒီးတၢ်ဂဲၤကလံၣ် တက့ၢ်. စံးထီၣ်ပတြၢၤ အီၤ လၢတၢ် လၢပှၤဒ့ဝဲ, ဒီးတၢ် လၢပှၤအူဝဲ တက့ၢ်. 5 စံးထီၣ်ပတြၢၤ အီၤ လၢစှၢၣ်စှံး လၢအသီၣ်ထီၣ်ဒိၣ် တက့ၢ်. စံးထီၣ်ပတြၢၤ အီၤ လၢစှၢၣ်စှံး လၢအသီၣ်ထီၣ်မုာ် တက့ၢ်. 6 မ် ကယဲၢ် တၢ်အသးစံးထီၣ်ပတြၢၤ ယွၤ တက့ၢ်. စံးထီၣ်ပတြၢၤ ယွၤ တက့ၢ်.